
Nicht j^der, der AltertumswissenschaJFt studirt, 
darf philologischer Kritiker sein. 

Fr. Aug, Wolf. 

Uenne Afhandlings Formaal er at give en Skildring 
af Ovids Personlighed gennem en Analyse af hans Ungdoms- 
digtning: Amores, Epistulæ og Ars amandi. Efter at Ovids 
Digtning i første Kapitel er betragtet som et Led i den rom- 
erske Digtnings Udvikling, behandles i de følgende Kapitler 
hans tre Ungdomsværker hver for sig. 

Den Undersøgelse, der her er foretaget, betinges af det 
store filologiske Arbejde, som har gjort Oldtidens Digtning 
tilgængelig, men Opgaven var af kritisk-æstetisk, ikke af 
filologisk Art. 

Det har været Formaalet at paapege hvert enkelt af de 
behandlede Værkers Ejendommelighed og Betydning for Ovid 
og at vise den Sammenhæng, der er imellem dem. 

Foruden de i Afhandlingen citerede Værker er følgende 
samlede Fremstillinger af den romerske Digtning benyttede: 
G. Bernhardy: Grundriss der romischen Litteratur. Vierte 
Bearbeitung. Braunschweig 1865. 

Otto Ribbeck: Geschichte der r5mischen Dichtung. IL 

Stuttgart 1889. 
W. S. Te uf f el: Geschichte der r5mischen Litteratur. Neu 

bearbeitet von L. Schwabe. Ftinfte Auflage L 

Leipzig 1890. 
M. Schanz: Geschichte der rSmischen Litteratur. (8de 

Bind af Handbuch der klassischen Alter- 

tumswissenschaft) IL MOnchen 1890. 

Ovids Værker er citerede efter: 
P. Ovidii Nasonis carmina edidit Alexander Riese. I — III. 

Leipzig 1871-1874. 
P. Ovidius Naso. Ex recognitione Rudolphi Merkelii. I. 

Leipzig 1887. 
P. Ovidii Nasonis heroides edidit Vitus Loers. I — II. Køln 

1829-1830. 

Cå! 



I. 

Jr ublius Ovidius Naso har i et af sine Digte (Tristia 
IV, 10) givet en samlet Fremstilling af sit Liv. 

Han fødtes i Sulmo, i en Egn, der var rig paa Kilder, 
c. 18 danske Mil fra Rom. 

Han kom til Verden i Aaret 43 før vor Tidsregning, 
„da to Konsuler faldt for den samme Skæbne", den 20de 
Marts, og hørte til en gammel Ridderslægt, ikke til dem, der 
vandt Stand og Rigdom under Borgerkrigene. 

Han havde en Broder, der var et Aar ældre end han. 
De to Riddersønner nød fra deres unge Aar en god Under- 
visning, og ved Faderens Omsorg kom de til Rom for at ud- 
danne sig under de bedste Lærere. Den ældste Broder vilde 
være Taler, „født som han var til det ordrige Forums Vaaben", 
den anden vilde være Digter. Faderen søgte at holde ham 
borte derfra og sagde: Hvad vil du med det unyttige Studium? 
Selv om du bliver en anden Homer, vil du ingen Penge 
tjene derved. Men skønt Sønnen lod sig bevæge deraf, saa 
nyttede Advarslerne ikke noget i Længden. Studeringerne 
vilde ikke gaa, det blev til Vers altsammen. Aarene svandt, 
og de to Brødre blev voksne. Da døde den ældste, 20 Aar 
gammel, det var for O vid*), som mistede han sin halve Sjæl. 



*) Selv kalder han sig altid Naso. 

Definitivt havde han ikke opgivet sit Studium, og han be- 
gyndte nu at beklæde de Stillinger, som efter Reglen skulde 
beklædes af unge Mænd af Stand, der gik Embedsvejen. 
Han var naaet saa vidt, at han kunde træde ind i Kuriet, 
men da brød han af. Hans Legemskræfter slog ikke til, 
hans Anlæg var ikke derfor, og han var blottet for Ærgær- 
righed i den Retning. Han blev da Digter. Han søgte de 
ældre Digteres Selskab og lærte flere af dem at kende. Da 
han første Gang oplæste sine Digte, var han henved 22 Aar.*) 
Hans Hjærte var let til at flamme op, og han forelskede sig 
ofte. Sporen til at digte gav Corinna ham, hele Byen sang 
hans Sange om hende, men hendes rigtige Navn kendte man 
ikke, saalidt som man kunde fortælle noget om Ovid selv. 
Hans Hustru blev hun ikke. Han var tre Gange gift, de 
to første Gange uheldigt. Han fik en Datter, der gjorde 
ham til Bedstefader, efter at hun som ganske ung var blevet 
gift. Imidlertid døde Ovids Fader, 90 Aar gammel, og han 
sørgede dybt derover. Kort efter mistede han ogsaa sin 
Moder. 

Hans Haar graanede alt. og Alderen meldte sig, da han 
ved et Magtbud fra Kejseren blev revet bort fra sit Hjem 
og sin Hustru. Han maatte drage til Tomi ved Sortehavet. 
Dér levede han Resten af sit Liv. 

Man faar ved at læse Selvbiografien det Indtryk, at 
Livet lige indtil Forvisningen har formet sig lykkeligt for 
Ovid. Han levede ogsaa i en lykkelig Tid. Selv om Borger- 
krigene ikke var afsluttede, da han fødtes, saa var de paa 
den Tid saa godt som afgjorte til Fordel for Augustus. Og 
just de to Konsulers Død, som Ovid omtalte, var af stor 



*) Jfr. Masson : P. Ovidii Nasonis vita ordine chronologico delineata 
(cit. efter Udg. i Heinsius: Commentarius in Ovidii op. Lpz. 1758) 8.51. 

Betydning for Augustus. Han alene kom da i Spidsen for 
Hæren, han fik „af Folket" det Hværv at ordne Republiken, 
og det var med fuld Berettigelse, at han senere nævnede 

I netop denne Begivenhed ved Mutina paa de Tavler, han 

I vilde have staaende foran sin Grav. 

j Da Slaget ved Actium fandt Sted, var O vid 12 Aar 

; gammel. Han kan have set Augustus' Triumftog gennem 

Rom, kan have set ham staa paa Triumfvognen i purpur- 

j farvet, guldbroderet Toga og med en Laurbærgren i Haanden. 

Da var det, at en Følelse af Fred greb det hele Folk. 

I V. Gardthausen, der har skrevet en omhyggelig Bog om 

Augustus (A. und seine Zeit I. Th., I. B., Lpz. 1891) siger 
om den nye Tid: „Handel og Haandværk blomstrede op, og 
Velstanden tog til, da den bevæbnede Fred og Borgerkrigene 
hørte op; i fuldt Maal følte Verden igen en varig Freds Vel- 
signelse og ærede Fredsfyrsten". 

Under saadanne Forhold kunde Livsglæden i de Krese, 
der havde Raad til at glæde sig over Livet, faå det frieste 
Spil. Her var Traditioner at følge. Der var ogsaa andet 
end blodige Kampe og Voldsgærninger i Borgerkrigenes Tid, 
der var dem, som havde nydt Livet i fuldeste Drag (se 
Skildringen i Kapitlet om Cælius i Gaston Boissiers Værk 
Cicéron et ses amis. Paris 1866). Nu fortsatte man og 
fortsatte med den roligste Samvittighed, fordi der ikke var 
meget andet at gøre. Æren og Fornøjelsen ved at sidde i 
Senatet var ikke stor. „Senatorerne var fra nu af Statister, 
medens de hidtil havde været handlende Personer", siger 
Gardthausen, og selv til at være Statist følte Ovid sine 
Kræfter for ringe. 

Augustus, der paa samme Tid vilde hævde de gamle 
Traditioner og befæste sin egen ny Magt, opnaaede i Virke^ 
ligheden kun det sidste. Det andet blev et fromt Ønske, 
stundom en stræng Befaling, som naar han rensede Senatet 



Digitized by 



Google 



eller gav Love mod Luksus og til Beskyttelse af Ægteskab 
og Sædelighed — Love, han selv ikke fulgte. Nogen Livs- 
kraft fik dette ikke. 

I Litteraturen kan vi finde den samme Svingning mellem 
gammelt og nyt. Den Augusteiske Digtning spalter sig i en 
ældre og en yngre. Vi finder i den Udtryk for to Genera- 
tioner. Den ene Generation staar Borgerkrigene, Kejser- 
dømmets Tilblivelse og Traditionerne nær, den anden former 
ikke sin Digtning over dette. Man kalder Litteraturen romersk. 
Men dette Navn kan betyde to Ting. Rom var en By, men 
Byen havde givet Navn til et Rige. I denne sidste Betyd- 
ning er den ældre Generations Digtning — navnlig Vergils — 
romersk. 

Ovids Digtning er derimod knyttet til Byen Rom. Der- 
fra beaandes den, fra den nye By, som skabtes af Augustus. 
Han havde modtaget en By af Teglsten, og han efterlod sig 
en af Marmor (Suetonius Oct. 28), i hans Tid blev det gamle 
Forum en Marmorsalon i det fri, som den svenske Forfatter 
Centerwall træffende siger (Romas Ruiner, Stockholm 1887, 
S. 154). Rom var den By, hvor alt samledes, og hvorfra 
alt udgik. I dens snævre Gader, ud over dens Torve, i 
dens Basilicaer og Templer færdedes, mødtes og trængtes en 
ustandselig Strøm af Mennesker. Der var en Larm, som 
ikke kan sammenlignes med den i vore Byer, fordi Vognenes 
Rullen ikke blandedes deri, det var Larm af Mennesker, som 
levede deres travle Liv. Og Nattens Stilhed blev afbrudt af 
de forelskedes Serenader udenfor de skønnes Døre. Det .var 
en By, hvor Sæderne var lette, og hvor Eksemplet til hen- 
synsløs Livsnydelse blev givet fra oven. Thi skønt Augustus 
gik i Dragter, som var vævede i hans Hus, maatte han for- 
vise Kvinder af sin egen Slægt paa Grund af Udsvævelser. 
Væven blev kun et Symbol. 

Denne larmende, letsindige, livslystne By og Tid har 

præget Ovids Digtning og hans Personlighed, og da han 
rives bort fra dette Samfund, visner han som en Plante, der 
tages op af sin Jordbund. 

Vender vi nu tilbage til Ovids Selvbiografi for at se 
paa hans litterære Stilling, saa findes dér hans Sympatier 
meget tydeligt udtalte. 

Selv om hans Ord ikke er mange, saa giver de et ejen- 
dommeligt klart Billede af de litterære Tilstande. 

Han fører os ind i et „coUegium poetarum**. Man ser 
ham først nærme sig som den betagne unge Mand, for hvem 
de tilstedeværende Digtere er lutter Guder. Man ser ham lytte 
fuld af Respekt til de ældres Oplæsninger og knytte intimere 
Kammeratskab med andre. Saa kommer han ogsaa selv 
frem med sine Digte og bliver snart Centrum i en Kres af 
yngre — den frygtsomme Tilbeder er nu selv blevet „Gud" 
og finder sin bestemte Plads indenfor Poesien. 

Ovid omtaler paa dette Sted en Del Digtere, om hvem 
man kun ved lidet, og hvis Værker er gaaet tabt. Af de 
Digtere, der kendes, nævner han disse: Properts læste sine 
flammende Digte for ham og sluttede Kammeratskab med 
ham, den rytmerige Horats fængslede hans Øre med sine 
formfuldendte Sange, Vergil har han kun set, en bitter 
Skæbne gav ham ikke Tid til at slutte Venskab med Tibul. 
„Han var din Efterfølger, Gallus, og Properts hans. Den 
fjerde i Rækken var jeg". 

Her er en interessant Blanding af de litterære Strøm- 
ninger, der findes i Augustus' Tidsalder. Her mødes den 
ældre Generation med den yngre, og her repræsenteres de 
forskellige Digtarter: ved de Digtere, vi her ikke har nævnet, 
Læredigtet (Macer) og Jambedigtningen (Bassus), ved Vergil 
Eposet, ved Horats Lyriken, Satiren og Epistlerne, ved Gallus, 
Tibul og Properts den elegiske Digtning. Selv om Ovid ikke 



Digitized by 



Google 



udtrykkeligt havde nævnet dety ses det straks, hvor han hører 
til: om Tibul og Properts lyder Ordene varmt, om Vergil og 
Horats noget køligere. 

Ordene om, at han kun har set Vergil, leder uvilkaarligt 
Tanken hen paa den kendte Beretning om, at Vergil, naar 
han en sjælden Gang kom til Rom fra sit Ophold i Syditalien 
og viste sig offentlig, maatte flygte ind i et Hus, fordi Folk 
i Mængde fulgte efter ham og pegede paa ham. (Se f. Eks. 
Friedlander: Darstellungen aus der Sittengesch. Roms III ^ 
Lpz. 1890. S. 402). Ovid, der et Par Gange omtaler Vergils 
Digtning med megen Begejstring, har ogsaa maattet betragte 
ham paa Afstand, noget Forbund var der ikke mellem dem. 
Horats, der omtales meget lidt af Datidens Digtere og af 
Ovid kun dette ene Sted, faar kun Prædikatet den „rytme- 
rige", og hans Digte kaldes smagfulde eller udarbejdede med 
FHd (culta), om nogen Begejstring er der ikke Tale. 

Det er let nok at se, hvad der binder disse Digtere 
sammen, og hvad der adskiller dem. De har alle en kunst- 
nerisk Uddannelse fælles. Deres Poesi udspringer paa en 
eller anden Maade fra den græske, de har alle et Mønster, 
som de vil følge. Men samtidig kan hos dem alle findes 
noget specielt romersk eller itahensk, hvad enten dette nu 
bestaar af dybe Indtryk af det italienske Landskab eller Inter- 
esse for den Stat og den By, i hvilken de lever. Hvad der 
skiller dem, er forskelligt Syn paa deres Digtnings Formaal. 
Kunstpoesi er hele Digtningen paa denne Tid, det er Slægt- 
mærket, men indenfor Slægten ser vi de to Generationer 
følge forskellige Maal. Vergil og Horats staar paa den ene 
Side, de elegiske Digtere paa den anden. 

Hvor forskellige end de to først nævnte kan være, saa 
har de én Ting fælles: de taler til mange. Vergil henvender 
sig i Virkeligheden til hele det romerske Folk, Horats har 
navnlig i sine Breve og delvis i sine Satirer et opdragende 



Digitized by 



Google 



Formaal. Disse Digtere vil noget. De efterfølges af en 
Generation, der stræber langt beskednere, og hvis Favn er 
meget snævrere. Det er den Modsætning, der genfindes atter 
og atter i Litteraturens Historie: efter Digtere, der skriver for 
Folket, kommer Digtere, der skriver for En eller for ganske 
faa. Efter Tendensdigtningen kommer Stemningsdigtningen. 
Æneiden er Tendensdigtning. Horats' Breve er det samme. 
Men i dén elegiske Digtning findes ingen Tendens. 

Hvis man kun vilde se paa den kunstneriske Udvikling, 
saa var der ikke megen Grund til at drage noget Skel 
mellem Digterne, thi indenfor de forskellige Digtarter bearbejder 
de for en stor Del fælles Kilder, men ser man paa Digt- 
ningen som Udtryk for Personligheder og disses Forhold til 
det Hele, saa finder man den store Forskel. Vi maa for- 
søge i korte Træk at skildre ikke blot de Digtere, som er 
Ovids litterære, men ogsaa de, som er hans historiske Forud- 
sætninger. 

Og det bliver da det naturligste først at se paa Digter- 
nes Stilling til den romerske Stat. 

Vergil var saa at sige født Tilhænger af Cæsarerne. 
Den engelske Forfatter Sellar, der har skrevet om de romerske 
Digtere paa Augustus' Tid, fremhæver dette i sin Skildring 
af Vergil (W. Y. Sellar: The roman poets of the Augustan 
age. Virgil. Second edition Oxford 1883). Gallia Transpadana, 
hvor Vergil var født, havde af JuHus Cæsar modtaget den 
fulde Borgerret, under sit Prokonsulat havde han tilbragt 
Vintrene i denne Del af sin Provins, og Indbyggerne havde 
lært at elske hans Person paa samme Tid, som de beundrede 
ham som Kriger. Naar derfor Vergil blev Kejserdømmets 
svorne Tilhænger, saa var han derved kun tro mod sine 
tidligste Barndomsindtryk (Sellar S. 166). 

Men Følelsen kom ogsaa dybere inde fra, fra hans egen 
Personlighed. Saa vidt vi kan følge hans Liv, har det kun 

rummet én stor Begivenhed, det var, da hans fædrene Ejen- 
dom under Borgerkrigene konfiskeredes. Da blev han for 
et Øjeblik revet med ind i Tumlen. Han havde ikke følt 
nogen Trang til at stille sig i de kæmpendes Rækker, og 
hans Stand henviste ham ikke til at spille nogen Rolle i 
Staten. Medens der kæmpedes vedPhilippi, levede han hjemme 
og skrev bukoliske Digte. Men i det følgende Aar for- 
styrredes hans Cirkler af Veteranerne, som skulde belønnes, 
og han maatte flygte. 

Det var Augustus, der bragte ham paa Fode igen. Det 
var ved hans Hjælp, at det blev ham muligt at leve ube- 
kymret i landlig Fred og digte. Det er da klart, at det nye 
Kejserdømme, det nye Romerrige, har bragt ham alt, hvad 
han ønskede, og det er let at forstaa, at han fjærnt fra 
Tumlen besang dets Storhed. Augustus havde skænket det 
romerske Samfund Sikkerheden, men frataget det Magten. 
Vergil nød den første og savnede ikke den sidste. 

Hans Stilling til Romerstaten maatte da bh ve følgende: 
Taknemlighed for sin egen Person, Stolthed, naar han tænkte 
paa Rigets Magt, Glæde over, at han i sin landlige Fred 
kunde beundre Glansen. Hans Digtning giver dette de 
klareste Udtryk. 

Det i Bucolica, der fører ind til Vergils Personlighed, 
er hans Klage over Tabet af Landejendommen og hans Tak- 
nemlighed mod Augustus og Asinius Pollio. Gennem al 
Efterligningen af Theokrit og den megen stiliserede Poesi 
bryder Ord som de, der siges af Veteranen, da han styrter 
ind paa Vergils Jord: Dette er mit! Gaa bort I, der før har 
dyrket denne Jord: 

Hæc mea sunt, veteres migrate coloni! 

(IX 4). 

eller Sukket: Ak, se hvortil Fjendskab har ført de ulykke- 
lige Borgere: 

En, quo discordia cives 

produxit miseros. 

(I 72-73). 

Her og i Udtrykket I 6: 

O Meliboee, deus nobis hæc otia fecit 
har vi de Følelser, som Vergil af Tidsomstændighederne blev 
tvunget til at nære overfor sin Samtid. Han besynger 
„Guden", og han priser Freden — i denne ene Linje sammen- 
fattes hele hans Produktion.*) 

Af denne Følelse af Fred er ogsaa det langt betydeligere 
Værk Georgica baaret. 

Thi fra dette Synspunkt maa Digtet ses. Der er imid- 
lertid dem, der har søgt Udgangspunktet for det andetsteds. 
Det kan være meget rigtigt, naar Ribbeck (Gesch. d. 
romischen Dichtung, S. 34) hævder, at det maatte være den 
nye Regering magtpaaliggende at hæve Interessen for Land- 
bruget og navnlig give Veteranerne, der nu fra Krigere 
skulde forvandles til Agerdyrkere, en Haandbog i Hænderne, 
men paa den anden Side maa det synes at være ind- 
lysende, at et Digterværk — og det er Georgica — ikke 
skabes ud fra et saadant Synspunkt. Rent bortset fra, at 
sikkert hverken Augustus eller Mæcenas levede i den Fiktion, 
at en Soldat virkelig skulde lade sig belære af et Digt som 
Vergils, saa vilde Soldaten selv sikkert have betakket sig for 
en Lærebog af den Art. Han vilde maaske have bladet lidt i 
den for saa med et anerkendende Smil at lægge den megen Poesi 
paa Hylden og ganske prosaisk gaa ud til sit Arbejde.**) 



*) Jfr. Sainte-Beuve: Etude sur Virgile (Paris 1857) S. 43. 
**) Jfr S. Meislings Fortale til Oversættelsen af Georgica (Digte fra 
Oldtiden, 2. H., Kbhvn. 1827, og Sellar S. 176 f. og Noten S. 179. Sainte- 
Beuve foreslaar (E. s. V. S. 49—50) mere aandrigt end egentlig af- 
gørende, at selv om Veteranerne ikke selv kunde læse Digtet, saa 
kunde deres Sønner gøre det! 

Meget interessant er en Udtcdelse af L. Annæus Seneca (Epistulæ 

Naar derfor Vergil i III 41 taler om Mæcenas' „haud 
mollia jussa", som han vil følge, idet han skriver sit Værk, 
saa er dette vel mest af alt en Talemaade, men udelukker i 
hvert Tilfælde ikke, at Digterens egen Sjæl har været med 
i Arbejdet. Nogen direkte Befaling er det ikke rimeligt, at 
der har været Tale om. Man maa meget snarere tænke sig, 
at Ideen er udgaaet fra mangen Samtale mellem Mæcenas 
og Vergil, at Statsmanden, der saa praktisk paa Tingen og 
Digteren, som udtalte sin dybeste Følelse, mødtes. 

Man kan altsaa godt studere Vergils Karakter ud af 
Georgica, hvilket man ikke med samme Ret kan gøre, hvis 
man tager Personlighedens Grund bort fra Digtet. 

Naturligvis vanskeliggøres Studiet noget for os, fordi vi 
ikke har let ved at føle Læredigtet som Poesi. Rent umiddel- 
bart gribes vi ikke i vore Dage af de mange, detaillerede Raad 
om Jordens Behandling, Besætningens Røgt o. lign., men man 
har ikke læst længe i Georgica, før Opmærksomheden fanges 
af et Udtryk, der pludselig gør det skildrede levende, af en 
Situation, som bryder Læredigtets Ramme, af Udbrud, der 
stammer fra en dyb og ægte Begejstring for Naturen. Og 
har man først faaet denne Klang i Øret, saa faar ogsaa 
Reglerne et Skær af Poesi og en Mission i Digtet. De staar 
der som Borgen for, at Digterens Glæde over Naturen ikke 
er forbigaaende Stemningsudbrud ; der kommer ved dem en 
ejendommelig Vederhæftighed over Digtet. Digteren kender 
sit Æmne ud og ind, han har levet paa den Mark, hvis 
Skønhed han priser, han har følt sig draget til Landets 
Sysler den travle Hverdag. 

Med overordentlig Finhed fremhæver Sainte-Beuve (E. s. 



ad Lucilium, liber XIII 1 (86), Haases Udg. vol. III S. 236-237 (Lpz. 
1853): . . . ut ait Vergilius noster, qui non quid verissime, sed quid 
decentissime diceretur adspexit, nec agricolas docere voluit, sed legentes 
delecta/re. 

V. s. 44 f.), at Vergils lave Stand gør sit til, at han hænger 
saa fast ved det landlige Liv, i hvilket han var opdraget. 
Den Landmand, der selv arbejder paa sin Mark Dag ud og 
Dag ind, som tæller Høsten og beregner dens Udbytte, fordi 
han skal leve deraf, han knyttes langt fastere til sin Gaard 
og dens Tilbehør end den rige, der har meget at raade over. 
I disse Traditioner er Vergil rimehgvis blevet opdraget, 
og da han tillige var Digter, blev Georgica til. Derfor klinger 
ikke blot Naturbeskrivelserne saa sandfærdigt, men ogsaa 
saa smukt, og derfor bliver Begejstringen over Italien saa 
ren. 1 de pompøse Vers i II V. 136 ff. samles al denne Be- 
gejstring til et lyrisk Udbrud, en Kærlighedserklæring til 
Italien, der maa minde danske Læsere om Christian Winthers 
til Sjælland — . 

Hil dig, o mægtige Moder til Korn, du saturniske Hjemland! 
Mægtige Moder til Mænd! — *) 

Netop denne dybe Følelse kan forklare, at det ikke 
kun var Smiger, naar Vergil — først af alle — besang 
Augustus som Guddom**), og det er derfor ganske naturligt, 
at han i dette Digt ligesom forkynder Æneiden eller i hvert 
Tilfælde et Digt til Kejserens Pris (III V. 47), thi Spiren til 
Heltedigtet til Juliernes Ære ligger allerede i Læredigtet om 
ItaHens Landbrug. 

Vergil vilde skrive det unge Kejserdømmes Heltedigt. 
Dets Storhed maatte naturligt falde den i Øjnene, der havde 
set, hvortil det gamle Regimente førte. Han har ligesom 
staaet ved Kildens Udspring. Er Ovid et Barn af den nye 



*) Méislings Overs. 

Salve, magna parens frugum, Satumia tellus, 
magna virum! 
**) Jfr. G. Boissier: La religion romaine d'Auguste aux Antonins, 
Paris 1874 I, S. 150. 

Tid, saa er Vergil et Barn af de Dage, der gik foran den 
nye Tids Tilblivelse, Kampens Dage, hvis Larm genlyder i 
Bucolica og Georgica (I Slutn.: ... Den grusomme Mars 
raser i hele Verden — ). 

Men Vergil har ikke kendt Kampen af Selvsyn. Man ser 
det i Æneiden. I Virkeligheden er dette Digt jo ikke blevet, 
hvad det skulde være, et Heltedigt, fordi dets Hovedperson 
ikke er nogen Helt. Hvis Æneiden var blevet skrevet af 
en Mand, som selv havde levet med i det voldsomme Liv, 
der er Digtets virkelige Baggrund, en Mand, som havde set 
Fjender styrte mod Fjender, hørt Kampen rase, mærket, at 
Lidenskaberne ægges og koger over og følt Feltherregeniets 
Koldblodighed og Raadsnarhed, saa var den blevet det Digt, 
som den skulde være, og saa var Æneas ikke blevet den 
lidet heltemæssige Helt, han nu er. 

Nu er Æneiden skrevet af en svagelig, kontemplativ 
Mand, der skyede Mennesker og levede for sig selv, en ar- 
tistisk Natur, som elskede litterære Sysler og afskyede Krigen. 
At han skrev Æneiden kan let forklares, thi han begejstredes 
over den store Sejr og den store Sejrer, som kastede Glans 
over Romernavnet; at han ikke kunde løfte Opgaven er lige 
saa forstaaeligt, thi den laa udenfor hans Natur. 

Men derfor er Æneiden lige karakteristisk for Digteren 
og den Generation, han tilhører. Dette Digt er baaret af Be- 
gejstring over Romerstaten og over Romernes hellige Mission: 
at bo i det dejlige Land og herske over Verden, og det 
bærer i sine Enkeltheder Vidne om Vergils malende Patos, 
hans rene Begejstring og hans poetiske Sans. 

Grundlinjerne i Vergils Digtning kan genfindes hos 
Horats, om end hans Poesi faar sin Farve af en Personlig- 
hed, der i meget er forskellig fra den ensomme Tilskuers 
og Drømmers. 

Med Horats træder vi Livet et Skridt nærmere. Han 

blev først ved Refleksion det, som Vergil begyndte med at 
være: den rolige Betragter. Atter her er det Digterens Livs- 
omstændigheder, der bliver afgørende. Horats rives med ind 
i Urolighederne, og han kæmper sig langsomt opad. Hans 
Sympatier bevæger sig ikke som Vergils efter en lige Linje, 
tværtimod, der finder hos ham et Brud og en Omvæltning 
Sted. Derfor bliver hans Stilling til Kejseren og hans Om- 
givelser noget anderledes end Vergils. Thi medens denne 
kun havde Velgærninger at takke for, saa havde Horats til- 
lige en Uret at gøre god. Det er ikke meget, han fortæller 
om sit Felttog under Cæsars Morder Brutus, og hvor han 
kommer ind derpaa, maa han tale om sig selv i Vendinger, 
der maa have pint ham baade som Romer og som Menneske 
(Od. II 7). Hvis her ikke var noget, han helst tav om, saa 
vilde sikkert Indtrykkene fra Krigen og det urolige Soldater- 
liv mere end én Gang have brudt gennem hans Digtnings 
fine Skal. 

Han har da tiet om sine Minder fra denne Periode i 
sit Liv, og han har instinktmæssigt holdt sig borte fra det 
politiske Liv. Han lod sig heller aldrig knytte til Augustus 
i et personligt Tjenesteforhold. Det har nok delvis været 
hans Uafhængighedstrang, som drev ham til at give et Af- 
slag paa en Opfordring, som sikkert mangen anden med 
Glæde havde fulgt, men det vilde være meget mærkeligt, 
om der ikke var andet, som gjorde sig gældende for Brutus' 
gamle Vaabenfælle. 

Horats vendte ved Amnestien tilbage til Rom og maatte 
tjene til sit Livs Ophold. Det var Kejserens mest betroede 
Mand, som gjorde hans Livs Lykke, var hans „Værn og 
Hæder" (præsidium et dulce decus), den „Støtte, som bar 
hans Liv" (columen rerum). Vergil derimod modtog sin 
Fædreneejendom af den, han altid havde hørt lovprist — der 
er stor Forskel paa de to Velgærninger, og Horats maatte 

i Virkeligheden staa langt uf riere end Vergil overfor den 
nye Magthaver. 

Dette præger ogsaa hans Digtning. Hans Lovprisning 
af Augustus mangler den rolige Patos, der findes hos Vergil. 
Han smigrer mere, og han overdriver stærkt. Man har 
Følelsen af, at han siger meget, fordi han ved, at saadan 
vil man have det. Det er ikke alene i Festsangen, men og- 
saa i andre Digte, at han svinger sig op til en Højde, som 
han selv paa andre Steder stiger ned fra. Medens han 
f. Eks. i en af sine Oder (III 6) taler om, at Forholdet mellem 
Ægtefællerne og hele Familjelivet er besmittet, lader han i 
Festsangen Piger og Drenge midt i det fordærvede Rom 
synge om, at Troskaben, Freden, Æresfølelsen og Blufærdig- 
heden er vendt tilbage, og i Brevet til Augustus (Ep. II 1) 
fremhæves ogsaa Arbejdet paa Sædernes Forbedring uden 
at det, der er forgæves i Værket, nævnes. 

Hans Glæde over Landlivets Fred og Stilhed er paa 
samme Maade forskellig fra Vergils. Blev Vergil Landets 
Digter af Naturel, saa er Horats det snarere af Princip. 
Ganske som da man i nyere Tider flygtede ud i det fri fra 
den stærke Civilisation og priste det rene Naturliv af lutter 
Overkultur, saaledes glemmer Horats sjældent at stille By- 
livets Uro og Larmen op mod Landets Fred og sammen- 
ligner gærne de ukultiverede Folks rene Sæder med For- 
dærvelsen i Rom. 

Som et godt Eksempel paa Horats' Standpunkt i dette 
Forhold kan nævnes den sjette Satire i anden Bog. Han 
begynder med en Lovprisning af sin Ejendom, men et Øje- 
blik efter er han inde paa en udførlig Skildring af sit bryd- 
somme Liv i Rom — Halvdelen af hele Digtet handler om 
dette. Men dette tyder paa en Kamp hos Horats, som ikke 
er svær at forklare. Allerede fra lille Dreng havde han 
levet Byliv. Hans Htterære Interesser, hans Lyst til at 

blande sig i Mængden og studere den, gjorde Rom kær for 
ham. Han har haft et aabent Blik for Livets smaa Scener, 
og han gengiver dem med synlig Glæde. „Jeg gik just paa Via 
sacra og tænkte paa ingen Ting, som jeg plejer van, og var 
helt optaget af det, saa møder jeg En, som jeg kun kender 

af Navn ", mon han i det Øjeblik savnede Landet? 

Men der kom Øjeblikke, hvor Landet alligevel blev ham 
et Tilflugtssted. Man skimter igennem Digtene en vis Irri- 
tabilitet, der stundom greb ham, naar han følte sig afhængig. 
Og selv om Mæcenas var en altfor fin Natur til at lade ham 
høre, hvor heldigt alt havde ordnet sig for ham, saa har der 
i Byens travle Mængde af Ærgærrigheder været mange, der 
gjorde det. Naar han i et Digt til Mæcenas skriver: 

Nunc ad me redeo Uhertino patre natum, 
quem rodunt emnes Uhertino ])atre natum 

(Sat. I 6), 

saa er der i denne Gentagelse baade Trods og Smærte, en 
vis forklarlig Lyst til ligesom med Eftertryk at lægge Fingeren 
paa Saaret. . 

Derfra kommer Kampen, derfor frastødes og tiltrækkes 
Horats paa samme Tid af Livet i Rom, derfor flyer han ud 
paa Landet bort fra dem alle for at være sin egen Herre. 

Og han afslutter da sit Liv som en stille Betragter, der 
præker Middelvejens Filosofi. Men for den unge Generation 
blev han kun Digteren med de mange Rytmer, hans Filosofi 
brød de sig ikke om. De har muligvis — i Modsætning til 
vor Tid — sat mere Pris paa hans Oder end paa hans 
øvrige Digtning, men selv dem nævner Ovid ikke, naar han 
opregner de Digte, som han raader sin Kres til at læse — 
han nævner derimod deres græske Originaler! 

Hvor Vergil og Horats hørte op, var der for Ovid ingen 

Grund til at fortsætte. Han, Riddersønnen, for hvem Livet 
i Rom laa aabent og som ikke havde set Kejserdømmet ud- 
vikle sig under Kamp, følte hverken det historiske Opsving 
eller Trangen til at fly bort fra noget. Og til at filosofere 
havde han ingen Tid. Men ligesom Kejserdømmet gradvis 
befæstede sin Magt, saaledes danner Vergil — Horats — 
Ovid en naturlig Trinrække. I Vergils og Horats' Poesi 
sporer vi paa forskellig Maade Kampen, i Ovids er den hi- 
storiske Udvikling afsluttet. Kejserdømmet bestaar; hvordan 
det blev til, og hvorledes man skal leve under det, spørger 
han ikke om, han modtager alt givet og kaster sig uden 
Betænkning ind i Storstadens Liv. 

Han vendte sig da ikke til Vergils og Horats' Poesi, 
men sluttede sig til en Digtning, der mere svarede til hans 
Livssyn. Ligesom det romerske Samfund ikke havde for- 
andret sig, men efter Borgerkrigenes Ophør levede sit Liv 
videre i de gamle Former til Trods for Kejserens Love, saa- 
ledes havde ogsaa en Poesi udviklet sig, der svarede til dette 
Liv. Den Digter, som Ovid nævner som den første i den 
romerske Elegi, Gallus, levede samtidig med Vergil og Ho- 
rats. Men først nu, da den yngre Generation træder til, ud- 
vikles Kunstarten til fuld Blomstring. Fra Kejserdømmets 
og Kejserens Poesi vender Digterne sig til deres egen og deres 
egen Kres'. Alligevel maa man ikke tænke sig Forholdet 
saaledes, at der har hersket nogen Strid mellem Vergil og 
Horats paa den ene Side og Gallus paa den anden. Tvært- 
imod, der var et Venskabsforhold mellem Gallus og Vergil, 
og dennes 10de Ecloge er rettet til Gallus. Til Trods for 
deres forskellige Tendens hørte de begge til den samme 
Kunstskole, de havde begge øst af det Væld, der sprang ud 
i Aleksandria. Ogsaa dette var en Arv fra Borgerkrigenes 
Tid, allerede Cicero snærtede sin Tids Digtere for dette nye 
Element, de bragte ind i den romerske Digtning. 

Auguste Couat, der har skrevet en Bog ved Navn : La poésie 
alexandrine sous les trois premiers Ptolémées (Paris 1882), 
begynder meget karakteristisk sit Forord med disse Ord: 
„Ideen til denne Bog fik jeg ved Læsningen af Catul. Fra 
den romerske Poesi paa Cæsars og Augustus' Tid førtes jeg 
tilbage til den græske Poesi under Ptolemæerne". Ad denne 
Vej har mange Lærde før hanti bevæget sig. Tidernes 
Ugunst har jo bevirket, at det fyldigste Udtryk for den 
aleksandrinske Elegi faar vi gennem de romerske Efter- 
lignere. 

Af Cornelius Gallus, som Ovid nævner som den første 
Elegiker, har vi intet tilbage. Vi hører derimod, at det var 
for hans Skyld, Parthenius fra Nikæa skrev sit lille Skrift 
„Om Kærlighedseventyr". Det er — efter Erwin Rohdes 
Fremstilling i Der griechische Roman und seine Vorlåufer 
(Lpz. 1876, S. 113-114), jfr. Teuffel (§ 232^) — „en Sam- 
ling af erotiske Sagn, samlet fra Historikere og Digtere og 
fortalt i korte Ekscerpter til digterisk Brug. De er af Sam- 
leren tilegnede hans Ven den romerske Digter Cornelius 
Gallus, dels for at lette ham Forstaaelsen af Hentydninger 
hos andre Digtere, dels for at han kunde have en Material- 
samling til sine egne elegiske eller episke Fortællinger om 
erotiske Eventyr". 

Her har vi kort og klart en af Hovedstøtterne for Ele- 
gien angivet: Lærdommen. Det var ikke nok, at den elegiske 
Digter kunde udtrykke sine Følelser i det elegiske Versemaal, 
han maatte ogsaa kende sin Mytologi og Sagnhistorie Uge 
til de mest afsides liggende Egne. Her er noget, der skal 
læres, akkurat som de islandske Skjalde lærte af hinanden 
at bruge det mytologiske Billedsprog*). Her som dér er der 
en Skole, hvis Lærdomme præger alle Eleverne. At de 



*) Snorres Edda er jo en ligefrem Pendant til Parthenius' Skrift. 

romerske Digtere gik i Skole hos Grækerne, har for Datiden 
været en Selvfølge. Det havde fra gammel Tid været noget 
af en civilisatorisk Opgave for Digterne at overføre de græske 
Mesteres Kunst paa deres eget Sprog*). 

Dette er det erie, som bevirker Ligheden mellem de 
romerske Elegikeres Produktioner: deres Metode er ganske ens. 

Men gaar vi nu til Indholdet, saa vil vi ogsaa der finde 
en stor Lighed. Det, som man hos moderne Digtere kalder 
„Milieuet", er ganske det samme hos dem alle. Tibul, Pro- 
perts og Ovid levede i den samme Kres eller i Krese, der 
lignede hinanden overordentligt. De oplevede paa en Maade 
alle det samme. Det var i de samme Buegange, paa det 
samme Forum, i den samme Cirkus, ved de samme Drikke- 
lag og paa den samme Via Appia, at de traf de Kvinder, 
hvis Liv bestod i at more sig i Mænds Selskab — hvad 
enten disse Kvinder var fornemme eller simple, gifte eller ej. 
Det var, for at sige det ganske kort, de Krese, for hvilke 
Augustus gav sine Love til Sædernes og Sædvanernes For- 
bedring. 

Derfor maatle deres Ord ofte komme til at lyde ens, 
rent bortset fra, at den ene Digter bevidst laante af den 
anden. Vi kan i Oldtidens Digtning se det ene Billede efter 
det andet vandre fra Digter til Digter, blive omformet efter 
hvers Behov og hvers Individualitet. Og ofte gør Digteren 
ved en ny Anvendelse eller en ny Tilsætning Billedet til sit. 
A. Zingerle, der har skrevet en meget udtømmende Bog: 
Ovidius und sein Verhåltniss zu den Vorgångern und gleich- 
zeitigen rftmischen Dichtern (Innsbruck 1869—71), gør flere 
Gange opmærksom paa dette og advarer derved indirekte 
mod en aandløs Benyttelse af sine mange Citater. Og Au- 



•) Jfr. Lucian Maller: Quintus Horatius Flacciis, Lpz. 1880, S. 
109 f. 

gust Boeckh taler med. klare Ord om den Forsigtighed, man 
maa anvende, naar det drejer sig om at undersøge, om en 
Forfatter har efterlignet en anden eller ej*). Alligevel er der 
en Forfatter, der endnu i 1896 mener, at det første Ord i 
Ovids Amores : arma er en bevidst Efterligning af det første 
Ord i — Vergils Æneide!**) 

Der er endnu ét, man ikke tør glemme, naar Talen er 
om Lighed mellem Digterne: det litterære Stof, der skulde 
beherskes, var dengang ikke af samme Størrelse som det, 
der nu maa tumles med. Der var i hine Tider kun to 
Landes Litteratur, og selv om der den Gang var mere af 
disse Litteraturer, end der nu er, saa var Mængden af Stof 
ikke saa overvældende som nu. Samtidig var Evnen til at 
huske den Gang sikkert større end i vore Dage, hvor Mængden af 
Litteratur af al Slags baade forringer Evnen til at læse rig- 
tigt og huske godt. Det er derfor troligt, at Citaterne let 
indfandt sig hos hine Digtere, de har ikke møjsommeligt 
maattet lede dem op i Bøger***). 



*) Encyklop^die und Methodologie der philologischen Wissenschaf- 
ten. Lpz. 1877, S 220. 

**) J. N. Anderson; On the sources of Ovids Heroides. (Berlin 1896.) 
***) Det er interessant at følge et Billedes Vandring. Et Par 
Eksempler hidsættes: 

I Iliaden II. V. 87 f. siges flg. om Akæeme, der gaar til Tinge: 

Ret som naar Bierne trækker til Vang i vrimlende Sværme, 
mylrende frem bestandig paa ny af Klippernes Kløfter, 
tykt som Druer i Klaser om Vaarens Blomster de flyver, 
medens i tusinde Tal de svinger sig heden og deden — 

(Wilsters Overs.) 

Hos Æskylos findes Billedet i Perserne V. 99 f. : 

Alt Folket strømmed af Landet ud, 
dels til Hest og dels til Fods, 
ligervis som af Bier en Sværm 
med Hærens Fører i Spidsen. 

(Dorphs Overs.) 

2* 

Vi maa derfor ved Omtalen af de elegiske Digtere dvæle 
baade ved det, de har fælles, og det, som skiller dem fra 
hinanden. 

Medens den første Elegikers Digte er tabte for os, saa 
er der en Digter, som ikke formelt regnes med til Elegikerne, 
men som dog staar dem meget nær. Det er Catul, den største 



Apollonios siger i Argonautertoget (I Vers 879 f.) om Kvinderne paa 
Lemnos, der styrter ned til Strandbredden for at forhindre Argonauteme 
i at rejse: 

Ligesom Bierne summer i Sværm om Liljerne fagre, 
mylrende frem af det kløftede Fjæld; lyst smilende breder 
trindt sig den duggede Eng, og flyvende suger den søde 
Saft snart hist snart her de af Blomsterne: lige saa ivrigt 
strømmede klynkende her om Mændene Kvindernes Skare. 

(Christensen Schmidts Overs.) 

I den latinske Digtning findes Billedet baade. hos Vergil og Ovid. 
Alligevel har Vergil ikke laant slavisk. Udtrykkene ligner vel baade 
Homer og Apollonios, men Anvendelsen er ny. Det er i Æneiden i Be- 
skrivelsen af Underverdenen (VI Vers 703 f.). Stedet lyder saaledes: 

Inderst i Dalen Æneas imidlertid skuer en ensomt 
liggende Lund og et Krat, som har tætte og susende Buske, 
samt den lethæiske Flod, som ruller sin Bølge forbi de 
rolige Hjem. Her flagrer om denne utallige Folk og 
Stammer, aldeles som naar i den solklare Sommer paa £ngen 
Bierne sætter sig ned paa de spraglede Blomster og flyver 
tætte i Kres om de hvide og blændende Li ier, medens 
Marken af summende Lyd overalt gentoner — 

(L. O. Kiærs Overs.) 

Strepit omnis murmure campus, det er paa dette, Vægten falder. 
Det er den summende Lyd af de mange Skikkelser, som i det følgende 
nævnes, hele den „turba sonans^, der omtales i V. 753, som Vergil har 
villet male ved det Billede, hans Mestre havde anvendt paa anden 
Maade. Som Versene nu staar i Æneiden, gør de en Virkning, der er 
helt anderledes end i Iliaden og Argonautica, og Billedet er i Virkelig- 
heden blevet Vergils. Anderledes med Ovid. Han skildrer i Ars amandi 
(I Vers 93 f.) Kvinderne, der iler til Legene. Først sammenligner han dem 
med Myrer, dernæst føjer han til: 

romerske Lyriker. A. B. Drachmann angiver i sit Skrift 
om Catul Grunden til, at han ikke regnes med blandt Ele- 
gikerne (Catuls Digtning belyst i Forhold til den tidligere 
græske og latinske Litteratur, Kbhvn. 1887 S. 41—42): „Hans 
Forsøg i denne Digtart er kun faa (65 — 68; 76, som i Virke- 
ligheden er en Elegi og ovenikøbet Catuls bedste, staar midt 
imellem Epigrammerne og er vist blevet henregnet til dem), 
og af disse er endda ét (66) en Oversættelse". Alligevel 
har Elegikerne dog følt det nære Slægtskab med Catul. 
Properts sammenHgner flere Gange sin elskede med hans, i 
Ovids Sørgedigt over Tibul møder dennes Skygge Catuls i 



£Iler som Biernes Sværm, der> naar den er kommet til Sletten 

eller den duftende Eng, flyver fra Blomst og til Blomst. 
Saaledes iler i Flok til Lege de smykkede Kvinder. 

(Men nu L. Bødtcher i Digtet „Fuglen"? Det er næppe troligt, at 
det skulde være en klassisk Erindring, naar han i det hjemlige 
Digt siger: 

Nu vinked Haven med de dunkle Gange, 
som muntre Bier sværmed alle ned.) 

Vi har i de to Citater af Vergil og Ovid Eksempler paa den be- 
vidste Anvendelse af et Digtersted og den mere eller mindre bevidste 
Reminiscens. Et Bevis peia, at ogsaa Ovid kunde gøre som Vergil, har 
vi mellem mange andre nogle Vers fra det citerede, nemlig V. 117, hvor 
Sabinerindemes Flugt fra de vilde Krigere sammenlignes med Duernes for 
Rovfuglen (Billedet gentages Metam. I Vers 506 og V Vers 605, begge Ste- 
der om Kvinder). Her har Ovids Udtryk den største malende Kraft, fordi 
det baade giver den svage overfor den stærke, Forvirringen og Flugten, 
medens Homer (II. XXI V. 493) har det om Artemis, der flygter for Hera, 
Æskylos (Prometheus V. 859) om Danaiderne, der flyer for Giftermaal med 
Frænder (hvor altsaa den pludselige Forvirring ikke spiller nogen Rolle) 
og ApoUonios (Argon. I Vers 1049—50) om Mænd, der flyer for Mænd, hvor 
Billedet altsaa kun skal give Flugten. 

Det er Undersøgelser af denne Art, der maa bevirke Forsigtighed 
overfor de smaa lærde Noter under Teksten, som skal vise den ene Dig- 
ters „Laan" fra den anden. 

Elysium. I den anden og bedre Verden falder de Skranker, 
som Kunsten har rejst mellem de romerske Lyrikere. 

I Virkeligheden har Catul da ogsaa i de smaa, hastige, 
næsten improviserede Digte til Lesbia anslaaet de Strænge, 
der atter og atter klinger i den romerske Elegi. Catuls 
Digte, hvis Ungdom vil være evig, er glødende, begærende, 
spøgefulde, forelskede, fortvivlede, hadske, rasende, alt mellem 
hinanden, som det hede Blod ruller for ham. Fra de smaa 
Boudoirdigte om Spurvene hæver de sig til den jublende 
Hymne til Livet: 

Leve, Lesbia, vil vi, vi vil elske! 

(Vilh. Andersens Overs *) 

Vivamus, mea Lesbia, atque amemus) 

der bringer med sig et Pust fra Clodias duftende Have, en 
Glød af purpurrød Vin, et Skær af Sydens Nat**). 

Der er Glæde, og der er Sorg. Da hun har forladt ham, 
piner han sig selv med alle de Spørgsmaal, i hvis Besvar- 
else al hans Smærte ligger: 

Du onde Pige, ve det Liv, der venter dig! 

Hvem skal besøge dig? Hvem vil du synes smuk? 

Hvem skal du elske nu? Hvis skal man kalde dig? 

Hvis Læber skal du bide med dit varme Kys? 

Men du, Catul, Catul, vær fast, sæt haardt mod haardt! 

(VIII Vilh. Andersens Overs. 

Quæ tibi manet vita? 
Quis nunc te adibit? Cui videberis bella? 
Quem nunc amabis? Cujus esse diceris? 
Quem basiabis? Cui labella mordebis? 
At tu, CatuUe, destinatus obdura!) 



*) Opuscula philologica udg. af det filologisk-historiske Samf. 
Kbhvn. 1887. 

**) Jfr. Boissier: Cicéron et ses amis S. 224 f. 

Og han samler al sin Bitterhed i dette lille Digt, der er 
som et Veraab over Livets Ubarmhjærtighed : 

Hun, den Lesbia, som CatuUus elsked, 
elsked højere end sig selv og sine, 
hun, o Cælius, hun, CatuUus' Pige, 
nu paa Gader og Stræder krydser efter 
Remus' Ætlinger, Roms højbaarne Ungdom. 

(LVIII. Vilh. Andersens Overs. 

Cæli, Lesbia nostra, Lesbia illa, 
illa Lesbia, quam Catullus unam 
plus quam se atque suos amavit omnes, 
nunc in quadriviis et angiportis 
glubit magnanimos Kemi nepotes.) 

Ind imellem alle de kaade, hastige og forvovne Vers — 
en munter Ungdoms Tidskort ved Vinen — slynger disse 
Digte sig som Udtryk for en dyb og kæmpende Elskov. Han 
elsker og hader paa samme Tid (LXXXV, odi et amo), han 
har elsket hende ikke blot som Elskerinden, men med samme 
Ømhed som en Fader sit Barn, nu, da han kender hende, 
er hun ham mindre værd, skønt hans Attraa flammer højere 
end nogensinde før (LXXH), og tilsidst, da alt er tabt, da 
han hverken beder om, at hun vil elske ham eller være kysk, 
det kan hun jo ikke, ønsker han blot at glemme hende, thi 
hans Kærlighed er brudt som en Blomst (LXXVI, XI). 

Disse Digte staar den aleksandrinske Elegi fjærnt. Her 
findes hverken kunstige Billeder, lærde Sammenligninger 
eller mytologiske Digressioner. Ingen lærd Aleksandriner 
behøvede at skrive Catul nogen Bog til Vejledning i at frem- 
bringe disse Sange. 

I Modsætning til disse Digte er det interessant at under- 
søge det 68de, thi her har vi netop et Kærlighedsdigt i 
aleksandrinsk Form. 

Drachmann gennemgaar Digtet i sit ovenfor anførte 
Skrift S. 89 f. Han skælner mellem en Fortale (V.l— 40), 
Hoveddigtet (V. 41—148) og Slutningen (V. 149—160). Om 
Hoveddigtet siger han: „Dette Digt indeholder formelt en 
Lovprisning af Catuls Ven Allius, der har laant ham og 
hans elskede Hus; i Virkeligheden gaar det dog snarere ud 
paa en Forherligelse af Catuls Lesbia (thi om hende er der 
aabenbart Tale). Digtet er særdeles kunstigt i sit hele An- 
læg og viser ogsaa i Enkeltheder tydelig Stræben efter at 
lægge Lærdom for Dagen". 

Her har da aleksandrinsk Kunst strakt sin Paavirkning 
ind paa et Omraade, hvor Catul ellers stod som den, der 
skabte ud af sin Stemning. Hans Følelse og hans Studium 
indgaar en Forbindelse, og Elegien opstaar. Og netop fordi 
vi har Catuls øvrige Kærlighedsdigtning at stille op som 
Modsætning, faar vi her et betydningsfuldt Indblik i den 
elegiske Digtnings Metode. For Drachmann gjaldt det om at 
se Digtet som Efterligning — det behandles i Kapitlet „Catul 
som Efterligner" — , her vil vi se Catuls Kærlighed til Lesbia 
udtrykt i et Kunstdigt af elegisk Art. 

Ad mange digteriske Omveje kommer Catul til Allius' 
Hus. Først længe efter kommer Lesbia. Hun har begivet 
sig derhen paa sin spæde Fod, hun staar paa den glatte 
Tærskel med sin straalende Fodsaal i den sirlige Sandal: 

Quo mea se molli candida diva pede 
intulit, et trito fulgentem in limine plantam 
innixa arguta constitit in solea. 

Udtrykkene mangler ikke Liv og Naturlighed, men 
alligevel spores den ordnende Haand lidt for stærkt. Hver 
Ting faar sit Adjektiv, og det er lidt mistænkeligt, at Catul 
i samme Øjeblik taler om den straalende Fodsaal og den 
sirlige Sandal. Dette er ikke set, eller: én af Tingene er 

ikke set. Man mærker Hensigten. Catul, som ellers i sine 
Stemningsudbrud ved et lille Udtryk kunde lade os ane Si- 
tuationen, han stiller her sin elskede op og nyder det Bil- 
lede, han har skabt. 

Saa følger: hun kom som Laodamia til Protesilaos, hem- 
meligt og til fri Kærlighed. Men nu glemmer Catul Lesbia 
for Laodamia, det vil sige, han glemmer Livet for Kunsten. 
Lærdommen driver sit Spil i mange Vers, der intet har med 
Catul, Lesbia og Vennens Hus at gøre. Og da vi finder 
Lesbia igen, er den sidste Rest af Liv udslukket hos hende. 
Hun hviler i Catuls Skød, og omkring hende flagrer Cupido 
i sit safrangule Gevandt. Nu er Arrangementet fuldstændigt. 
Aleksandrinernes Yndling er kommen ind i dette Billede som 
i de hundrede andre. 

Saaledes tager et af Catuls Elskovsmøder sig ud i aleks- 
andrinsk Bearbejdelse. 

Paa samme Maade er Catuls Følelse overfor hende ud- 
pyntet paa .forskellig Maade. Dens Dybde maales med en 
af Herkules gravet Kanal — der efter Drachmanns Mening 
(S. 94) ovenikøbet ikke var saa dyb, som den var lang — , 
og som den lærde Mand, han er, trøster han sig over hendes 
Utroskab med — at det ikke er bedre i Himlen. Stedet er 
„specielt aleksandrinsk i . Maneren" (Drachmann). Først i 
Digtets to sidste Linjer findes den gamle Følelse igen. 

De følgende Digtere skulde baade blive behændigere i 
Digtets Ordning og i Behandlingen af det lærde Stof, men 
hele Maneren finder vi her. Vi har en Stil, der baade er 
lærd og sirlig, vi har ikke mere det improviserede Digt, som 
gør Indtryk af at være fravristet Digteren, men vi ser ham 
betragte sin Kærlighed, sig selv og sin elskede som et Tema, 
hvorom der skal skrives Vers. Om selve det lærde Apparat 
er større eller mindre har overfor dette mindre at sige. Hos 

Tibul anvendes det ikke meget, og dog er han i høj Grad en 
reflekterende Erotiker. 

Man mindes uvilkaarligt Boissiers Ord (Cicéron et ses 
amis S. 230) om, at der trods alt var noget groft ved Cælius, 
Clodia, Catul og deres Kres, naar man efter Catuls Digte 
læser Tibuls. Hans Digte er trods al deres Tale om de 
gode gamle Dage og om Landets Fred Udtryk for en høj 
Grad af Forfinelse. De er altid smaa Kunstværker, hans 
Toner altid kunstnerisk afdæmpede. Horats, der har staaet 
i Venskabsforhold til den c. 11 Aar yngre Tibul, har i en 
lille Billet (Ep. I 4) givet os et Billede af ham: han var 
smuk og rig og havde af Guderne faaet den Evne at 
kunne nyde. Han har alt: Forstand og Dannelse og Vel- 
talenhed, Yndest, Ry og Sundhed i rigt Maal, et hyggeligt 
Hjem og et godt Udkomme. Dette lidt spøgende Digt med 
de stærke Ord siger os blot det, at Tibul har været en Mand, 
der havde al Grund til at glæde sig over Livet, hvilket ogsaa 
Horats udtrykkelig opfordrer ham til.*) 

Men ser vi paa Tibuls Digte, saa bliver Horats' Mening 
endnu tydeligere. Der ligger i hans Ord ikke saa lidt Ironi, 
han spøger i Virkeligheden med, at Tibul, der har det saa 
godt, ikke kan lade være med sentimentalt at udmale sig 
Døden, klage over sin elskede**) og fremhæve den landHge 
Idyl. Der har uden Tvivl været ikke saa ringe Forskel 
mellem Tibuls Liv i Virkeligheden og det, der findes udmalt 
i Digtene. 

Denne Sentimentalitet er et Tidens Tegn. Vi saa alle- 



*) At Horats' Brev og Oden (I 33) er henvendte til Tibul er be- 
stridt af Baebrens, der imødegaas med megen Grundighed af L. Grass* 
berger: Zur Wtirdigung des Dichters Tibullus, Jahn: Neue Jahrbiicher 
fiir Philologie 125 B. (1882) S. S38 f. 

**) Jfr. ogsaa i Oden til Tibul (I 33) det spøgende: neu miserabiles 
decantes elegos — 

rede Modsætningen mellem den kulturmætte Tid og de digte- 
riske Drømme om Idyllen hos Horats, men hos ham var 
der ogsaa mere personlige Grunde dertil. Hos Tibul var der 
efter alt at dømme ingen saadan. Tiden var moden til 
Idyllen, og den forfinede Tibul ypperligt egnet til at være 
dens Sanger.*) Der er langt mere af Livet i Vergils Glæde 
over Landlivet end i Tibuls. Vergil taler med Bondesønnens 
tunge Omstændelighed om Dagens Arbejde, den romerske 
Ridder Tibul finder sig opfordret til en Gang højtideligt 
at sige: 

Dog vil ej fornem jeg være, men stundom Spaden jeg griber. 
(K. Conradsens Overs. 

Nec tamen interdum pudeat tenuisse bidentem. 

I 1, 29 ) 

Det er den samme Tibul, der i det sjette Digt om Delia 
(I 6) viser sig saa forfaren i Elskovens Kunster: han op- 
fordrer hendes Mand til at vogte sig for 

de fine Herrer, som kruser 
pænt deres Haar, og hvis Dragt falder i Folder saa flot,**) 

han forstaar at trykke den elskedes Haand, medens han lader, 
som om han beundrer hendes Ring, og han udbryder til den 
bedragne Mand: 



*) Om Idyllen i aleksandrinsk Digtning og dens Opstaaen ved 
Modsætning mellem By og Land se W. Helbig: Untersuchungen tiber 
die campanische Wandmalerei, Lpz. 1873 S. 283, jfr. ogsaa W. Teuffel: 
Studien u. Charakteristiken, 2 Aufl. Tubingen 1878 , Afhandlingen „Zur 
Vergleichung antik er u. modemer Lyrik, S. 40, og J. L. Heiberg: Eros, 
en kulturhistorisk Skitse (Kbhvn. 1894) S. 35. 
**) Conradsens Overs. 

Tum procul absitis, quisquis colit arte capillos, 
et fluit efiFuso cui toga laxa sinu. 

(V. 39-40). 

Har du vel Gavn af den yndige Viv? Du forstaar ej at vogte 
Skatten. Forgæves, jo pyi, sætter du Slaa for din Dør.*) 

Det var endelig ogsaa Tibul, som skrev Digtene til Yng- 
lingen Marathus. 

Først naar man ser Digtene om Landets Idyl paa denne 
Baggrund, forstaar man dem rigtigt. 

Ogsaa i sin Kærlighed henfalder Tibul overmaade let til 
Sentimentalitet. I det første Delia-Digt (I 1) udvikler han 
den samme Tanke som Catul: Lad os elske hinanden, før 
Døden kommer. Men i det samme Øjeblik, Catul nævner 
Døden, flyer han fra Tanken, og Resten af Digtet genlyder 
af hede Kys. 

Anderledes Tibul. Han kæler formelig for Dødstanken, 
baade her og andetsteds, to Gange udmaler han sig Under- 
verdenen. 1 dette Digt forestiller han sig hele Dødsscenen 
og anspænder endog sin Fantasi ud over Døden. Han lader 
Delia kysse det afsjælede Legeme, han formaner hende til 
ikke at være for voldsom i sin Sorg, ja, han ser endog hele 
det sørgende Ligfølge for sig: 

Yngling og Pige, ja hver, som var med i Kresen om Baalet — 
ingen med taareløst Blik vender tilbage derfra. 

(Conradsens Overs. 

Ulo non juvenis poterit de funere quisquam 
lumina, non virgo, sicca referre domum 

V. 65-66). 

Hele denne Baggrund maa han have for Udbruddet: 
nunc levis est tractanda Venus! Catul begyndte straks 
dermed. 



*) Conradsens Overs. 

Quid tenera tibi conjuge opus? tua si bona nescis 
servare, frustra clavis inest foribus 

(V. 33-34). 

Tibul er en Drømmer. Han drømmer om sin Død, og 
han drømmer om sit Liv. Han vil komme pludselig til den 
kyske Delia, der sidder ved sin Væv, omgivet af Tærnerne. 
Thi det hører ogsaa med til hans Drømmerier, at Delia er 
kysk.*) Medens en anden nyder hendes Kærlighed, udmaler 
Tibul sig det Liv, han „afsindig havde tænkt sig". Og vi 
ser da den forfløjne Romerinde, den forvænte, forelskede 
Delia ifærd med at tælle Kvæget og dække Bordet for Mes- 
sala og Tibul, der glæder sig over ikke at have det mindste 
at sige i Huset (et juvet in tota me nihil esse domo). 

Kærlighedsdigtene til Nemesis staar det virkelige Liv 
nærmere end de til Delia. Tibul drømmer mindre, elsker mindre 
elegisk og begærer stærkere. Nemesis, som strækker sin hule 
Haand imod ham for at faa Penge til at tilfredsstille sine Luner 
med, har betaget ham saa stærkt, at han ikke bryder sig om 
sine Sange, hvis de ikke vinder hende for ham, og at han 
vil ofre sin Fædreneejendom, hvis hun byder det — en 
Romer kunde vel ikke gaa videre end Tibul i disse Ord: 

Dersom hun byder mig sælge mit Hus, min Pædrenebolig, 
Larer, lystrende da stiller Jer frem til Auktion! 

(Conradsens Overs. 

Quin eticim sedes jubeat si vendere avitcus, 
ite sub imperium sub titulumque, Lares. 

II 4 V. 53-54). 

Men selv om Følelsen har været stærk, saa glemmer 
Tibul aldrig at forme sine Ord efter Smagens Regler. Den 



*) Dette Sted er derfor ikke noget Bevis for, at ogsaa Kvinder, 
som ikke gjorde Fordring paa „Matrone-Ærbarhed" (matronale Ehrbar- 
keit), drev Husflid omgivne af deres Tæmer, saaledes som Friedlfinder 
mener i sin fortræffelige Bog Darst. aus d. Sittengesch. Roms P S. 456. 
Tibul vil tværtimod ved at sætte sin elskede ved Væven fremstille hende 
som kysk. 

Digter, som ved sin elskedes Bortrejse udtrykker sin Længsel 
i Ord som disse: 

Selve Venus drog bort til Landets udstrakte Marker, 
Amor lære sig maa Plovmandens landlige Ord 

(Ipsa Venus latos jam nunc migravit in agros, 
verbaque aratoris rustica discit Amor 

II 3), 

han har lært at tæmme sin Lidenskab under de smagfulde 
Lignelsers Aag, og naar han lige efter at have udbrudt, at 
han vil sælge sin Ejendom, fortsætter: 

Circes, Medeas Gift, thessaliske Troldhekses Urter, 

Elskovsdrikken, med List brygget af Hoppernes Mælk, 

tusinde Trolddomsurter kan. Nemesis, gærne du blande, 
ser jeg dit kærlige Smil, tømmer jeg Drikken paa Stand,*) 

saa virker dette meget beroligende. 

Man mærker nu klart, at Tibul bevæger sig indenfor en 
bestemt Digtart, som fordrer sin Stil. Men denne Stil er 
mærkeligt nok ikke benyttet til at give os et klarere Billede 
af selve den elskede. Det er ikke Elegiens Sag. Tibul 
giver sin egen Stemning Udtryk, og han taber aldrig sig 
selv af Syne. Delia bliver ligesom Catuls Lesbia i det højeste 
et Maleri for os og sammenlignes uden Tvivl med et: 

Thetis, Havets Gudinde, du ligner, da hun til Peleus 
fordum paa bidslet Delfin red over blaalige Hav. 



*) Saaledes Conradsen. Originalen: 

Quidquid håbet Circe, quidquid Medea veneni, 

quidquid et herbarum Thessala terra gerit, 
et quod, ubi indomitis gregibus Venus afflat amores, 

hippomanes cupidæ stillat ab inguine equæ, 
si modo me placido videat Nemesis mea vuUu. 

mille alias herbas misceat illa, bibam. 

(Conradsens Overs. 

Talis ad Hæmoniiim Ncreis Pelea quondam 
vecta est frenato cæruia pisce Thetis 

15), 

Og iøvrigt siges der, at hendes Arme er smukke og hendes 
Haar .gult. Men i Virkeligheden ved vi hverken, hvordan 
hun eller Lesbia eller Nemesis saa ud. 

Et Udkast til en Skildring af en Kvindes Kærlighed 
findes blandt de Digte, som knytter sig til Tibulsamlingen. 
Det er i de fine og interessante Sulpiciasange. Hvem der 
har skrevet dem, ved man ikke. De synes at være Rester 
af en Hlle Roman paa Vers, en Digters Forsøg paa at skildre 
en Historie ud af Livet. En Del af Digtene er en ung 
Romerindes Dagbogsblade. Man har anset disse Digte for 
virkelige i den Forstand, at de skulde være skrevne af en 
Sulpicia. Herom er mange Autoriteter enige, saaledes Teuffel 
og Lachmann (se Teuffels Studien und Charakterist. S. 487 f.) 
og M. Haupt (i Hermes V S. 32—34). Men det kunde og- 
saa godt tænkes, at netop en Digter som Tibul anvendte sin 
Kunst paa et Æmne som dette.*) I Elegierne om Delia og 
Nemesis tog han sin egen Forelskelse til Æmne for kunst- 
færdige Digte, hvorfor skulde han ikke ogsaa have kunnet digte 
sig ind i andres Stemning? Og hvorfor skulde han ikke kunne 
have faaet Lyst til at eftergøre en forelsket ung Romerindes 
Breve? Dette forhindrer jo ikke, at Sulpicia har været en virkelig 
Person fra Messalas Kres. Saaledes betragtet bliver denne 
Trio mellem Sulpicia, Elskeren og Vennen et nyt Bevis paa, 
hvorledes Kunsten vokser. Og naar man er enig om, at 
Sproget er, hvad Gruppe kaldte „Kvinde-Latin", saa kan dette 
være en Triumf for Kunstneren Tibul. 

Men heller ikke her gives der nogen Beskrivelse. Selv 



*) Jfr. Dissen: Tibulli carmina, Gottingen 1835 Indledningen 
S. XXIV-XXV. 

i denne lille Roman skildres Heltindens Skønhed kun i saa 
almindelige Vendinger som disse: 

løser hun Hovedets Baand, hende klæder de bølgende Lokker, 
smykker hun kunstigt sit Haar, Pynten fortryller enhver — 

(Conradsens Overs. 

seu solvit crines, fusis decet esse capillis, 
seu compsit, comprtis est veneranda coinis 

IV 2). 

Derimod dvæles der ved hendes skælvende Forelskelse, 
hendes hede Længsel, hendes jublende Glæde, da hun har 
holdt den elskede i sine Arme og stolt udbryder: 

Dog — jeg fortryder ej Elskovs Synd; den ærbare Mine 
keder mig kun. Hvad saa? Var vi hinanden ej værd? 

(Conradsens Overs. 

Sed peccasse juvat; vultus componere famæ 
tædet: cum digno digna fuisse ferar. 

IV 7).*) 

Hvad enten man nu vil regne disse Digte med til Tibuls 
Produktion eller ej, saa bliver Indtrykket af den det samme : 
hans fine, stemningsfulde og gratiøse Digtning er altid bevidst. 
Er Inspirationens umiddelbare og betagende Magt gaaet tabt, 
saa er Kunsten steget betydeligt. Vi kan ikke vide, hvor 



*) De omstridte Lygdamus — Neæra Digte er her ikke omtalte. At 
Ovid skulde være Forfatteren bestrides jo nu afgjort (Teuffel § 245*, 
Oversigt hos Schanz S. 113—114). Mærkeligst af alt bliver Ordene 
om Lygdamus' Fødsel: 

Cum cecidit fato consul uterque pari. 

(Tib. III 5, 18 — Ovid Trist. IV 10, 6). Teuffel kalder Stedet en 
endnu uløst Gaade, navnlig da derved Lygdamus-Sangene bliver rykket 
helt ned i Tiden til Tristias Affattelse. Man kan tænke sig, at Ovid paa et 
tidligere Standpunkt kan have brugt disse Ord, f. Eks. i et af de 
Digte i første Udg. af Amores, der ikke blev optaget i anden Udg. og 
derved gik tabt. (Om andre formentlig tabte Digte i Amores se i det 
iig.). Man kunde tænke sig et Digt som det sidste i Properts I. 

langt Gallus var naaet, men i hvert Tilfælde med Tibul var 
Elegien som Kunstart slaaet fast. 

Hos Properts kommer nu noget til, som vi hidtil kun 
saa de første Spor af: den aleksandrinske Lærdom. Men 
om hans Digtning derved bliver mere bevidst end Tibuls, 
saaledes som man sædvanlig mener,*) er vel tvivlsomt. De 
var bevidste Kunstnere begge to. 

Properts lægger ikke Skjul paa, at han føler sig som en 
Fornyer af den romerske Elegi. Han nævner udtrykkeligt 
Callimachos og Philetas som sine Mestre og erklærer, at 
han betræder en ny Vej (IH 1), hvilket dog kun maa 
forstaas med den Begrænsning, at han indfører det lærde 
Element — skønt Beretningen om Gallus bestemt taler der- 
imod.**) Selv om da Properts' Erklæring ikke maa tages altfor 
bogstaveligt, saa er hans Lærdom uomtvistelig. Han kan en 
Mængde Myter — altfor mange. Hentydninger og Sammen- 
ligninger strøs ud over hans Digte i saadant Tal, at man 
uvilkaarligt studser, naar man ser, at der i første Bogs 22 
Elegier dog er 8, i hvilke saa godt som ingen Mytologi 
findes.***) Thi tænker man paa hans Vers, forekommer det 
En, at der var Mytologi i dem alle. Sjældent giver Properts 
sig Tid til at udføre sine Sammenligninger, ofte hober han 
flere sammen, og tit er det vanskeligt at sige, hvorfor han 
nu netop vælger den Sammenligning og ikke en anden. 
Man ser hurtigt, at her er en bestemt Manér. Men Plessis 
bemærker meget rigtigt, at Sammenligningerne ikke altid er 
umotiverede. Og det kan tilføjes, at de ikke øver nogen Ind- 
flydelse paa det øvrige Indhold. Naturligvis kan enkelte 
Digte forme sig til smaa Kunstlerier i den sirlige Stil — 



*) Jfr. Bemhardy S. 588 f. Note 460, Teuffel § 246. 
**) I II Bog 34 nævner han da ogsaa Varro, Catul, Calvus og 
Gallus blandt Digtere, han slutter sig til. 

***) F. Plessis: Etudes critiques sur Properce (Paris 1884) S. 286, 

det iBr her som Regel Amor eller de smaa Eroter, der 
skildres — , men som oftest gaar Livet sin rolige Gang til- 
trods for den megen Lærdom. Et Eksempel vil vise det. 
Det tredje Digt i den første Bog staar ved sit Æmne Livet 
saa nær som muligt. Det er en Elskovsscene, som skildres 
med ligesaa megen Realisme som yndefuld Poesi. Det er 
sent paa Natten, Digteren kommer fra Byen med ravende 
Gang, , Slaverne ryster de næsten udbrændte Fakler for at faa 
dem til at lyse. Properts kommer til Cynthias Leje. Hun 
ligger i den dybeste Søvn med Hovedet støttet paa sine 
Hænder. Den berusede Elsker søger at vække hende paa 
alle mulige Maader, han sætter sin Krans paa hendes Hoved, 
snor hendes løste Lokker om sine Fingre, lægger Æbler i 
hendes Hænder. Men hun vaagner ikke. Da falder Maanens 
Lys gennem Vinduet hen over hendes Leje, og under Maane- 
straalernes Glans slaar hun Øjnene op. Og hun beklager 
sig nu over hans Utroskab, medens hun ved at arbejde ved 
Væven og ved at synge har søgt at holde sig vaagen saa 
længe som muligt for at vente paa ham. 

Hele denne Hverdagshistorie er fortalt med den fineste, 
mest beregnede Kunst.*) Digtets Tendens er den, at vise, 
hvor meget bedre Cynthia er end Properts. Derfor ser vi 
hende omstraalet af Maanens kyske Lys, medens han belyses 
af de næsten udbrændte Faklers flakkende Skær. 

Denne Skildring indledes med nogle Vers, hvis Lærdom 
man faar bedst Indtryk af, naar Ordene læses, som de pren- 
tedes af Digteren: ' 
Qualis Thesea jacuit cedente carina 
languida desertis Gnosia litoribus, 
qualis et accubuit primo Cepheia somno 
libera jam duris cotibus Andromede, 



*) Om et græsk Sidestykke se Th. Birt: Die vaticanische Ariadne 
und die dritte Elegie des Properz, Rhein.Mus. NeueFolge Bd. 50 (1895) S. 46. 

nec minus assiduis Edonis fessa choreis 

qualis in herboso concidit Apidano, 
talis visa mihi mollem spirare quietem 

Cynthia. — 

Er disse Sammenligninger nu valgte i Flæng? Skal de 
kun udtrykke det ene, som tydeligt vises ved det sidste Led, 
at Cynthia er træt? Eller har de en dybere Betydning? 
Man fristes til at tro det. Thi Ariadne sank træt om, da 
hun var forladt, og netop dette betones i Properts' Ord om 
hende. 

Der siges da straks i første Linje det, som Digtet, naar 
alt kommer til alt, skulde handle om: at Cynthia er den 
uretfærdigt forladte.*) 

Andromeda er vanskeligere at forklare. En sovende 
Andromeda omtales ellers ikke, Roscher har intet derom i sit 
Leksikon, Fedde heller ikke i sin Disputats De Perseo et An- 
dromeda (Berlin 1860). Mulig har der med Andromeda været 
forbundet Tanken om noget kyskt og jomfrueligt, man faar 
i hvert Tilfælde det Indtryk ved at læse Fremstillingen hos 
Ovid (Met. IV V. 681 f.). Hvordan dette nu end forholder sig, 
saa har sikkert den første Sammenligning en dybere Betydning. 

Sammenligningerne kan ogsaa tjene til at knytte det ene 
Digt til det andet. I det 6te Digt i anden Bog siger Properts, 
at Cynthia altid skal være ham kær, ingen Hustru eller 
Elskerinde skal drage ham bort fra hende: 

Semper amica mihi, semper et uxor eris. 

Denne Tanke holder han fast, og da han i det 9de Digt 
i samme Bog bebrejder Cynthia hendes Utroskab og vil fore- 
holde hende Eksempler paa Troskab hos Kvinder, saa vælger 



*) Jfr. Birt i ovenfor anf. Afh. S. 47 f., S. 190. Birt mener, at 
Properts med Digteren, der nærmer sig den sovendes Leje, har tænkt 
paa Bacchus, som betragter Ariadne. 

han to Kvindeskikkelser, der netop svarer til uxor og amica: 
Penelope og Briseis. 

Naar Properts kalder sin Veninde „docta", saa angiver 
han derved Arten af de Digte, han henvender til hende. 

Denne Lærdom skiller ham fra Tibul. Alligevel findes 
der Lighed. Han kan ligesom Tibul udmale sig Døden, 
dvæler endda saa hyppigt ved den, at Teuffel deri ser et 
Bevis paa hans Sygelighed og et Varsel om hans tidlige 
Død. Han har den samme Modsætning — som Catul kom 
saa let over — : 

Nyd saa længe du kan af Livets Frugter, som bydes, 
kys mig alt, hvad du kan, ak, det er lidet, jeg faar. 
Som fra den tørrede Krans de visnende Blade maa falde, 
spredes i Bægrenes Vin, se, hvor de flyder deri, 
saaledes kan ogsaa vi, som nu i Elskoven jubler, 
førend den kommende Dag skue den truende Død. 

(Tu modo, dum licet, o fructum ne desere vitæ. 

Omnia si dederis oscula, pauca dabis. 
Ae veluti folia aren tes liquere corollas, 

quæ passim calathis strata natare vides, 
sic nobis, qui nunc magnum spiramus amantes, 

forsitan includet crastina fata dies. 

II 15 V. 49 f.). 

Han kan ogsaa som en forelsket Hyrde udøse sin Sorg 
for Skovens Træer (I 18). 

Trods alt dette, og trods en Retorik, der begynder at 
vise sig paa flere Steder, rummer Properts' Digte en Liden- 
skab, som efterlader en Række Indtryk, der er mærkværdig 
stærke. 

Og først og fremmest ser man Cynthia for sig. Ikke 
en af de andre romerske Elegikere har tegnet sin elskede 
saaledes, at hun blev andet end en af de mange. Cynthia 
er anderledes. Hun hæver sig op over Mængden, denne 
gyldenhaarede, store Kvinde med de slanke Hænder (II 2), 

den gyldne Cynthia, som der skulde staa paa hendes Grav, 
hun, som baade kan forstaa sin lærde Digters Elskovssange, 
og som kan holde ham fangen med en saadan Kraft, at han 
synes at have været det svageste Redskab for hendes Vilje 
og Skønhed. 

Livets vekslende Skær falder over hende. Hun har 
været øm og fuld af Kærtegn, hun har været stræng og 
ubønhørlig, hun har hørt paa Properts' Digte og forstaaet 
ham, saa at hun for ham repræsenterede alt det, han kunde 
ønske af Livet, Veninden, Hustruen og Elskerinden. Men 
pludselig skifter Stemningen, det hidsige Blod faar Overtaget, 
hun jager afsted paa Via Appia, styrende sine Heste, fulgt 
af en Elsker med silkebehængt Vogn og udpyntede Dogger. 
Og hun kommer som en rasende Furie, overrasker Properts 
i et Bakkanal og tvinger ham ved Slag og Trusler til at 
kysse hendes Fod og bede om Naade. 

Saa hensynsløst og uden Omskrivning giver den lærde 
Properts os et Indblik i sit Liv. Ovid greb med sikker 
Haand det rette Udtryk, da han om Properts' Digte sagde, 
at de flammer. Det var dem, som Goethe havde i Tankerne, 
da han skrev de romerske Elegier (jfr. Teuffel § 246*). 

Iblandt Properts' Digte findes ogsaa nogle, i hvilke han 
skildrer Roms Fortid og Scener af Byens Historie. Atter her 
følger han fremmed Forbillede, han vil være „Roms Calli- 
machos". Der har dog sikkert ogsaa været andet, som gjorde 
sig gældende. Han har jo hørt til Mæcenas' Kres, han be- 
sang Sejren ved Actium — i et pompøst, men meget kunstlet 
Digt — , og han har ved at skrive et stort, sammenhængende 
fædrelandshistorisk Digt villet følge Tonen, der blev angivet 
fra oven. Baade han og Ovid havde den Skæbne, at deres 
Digte af denne Art ikke fuldendtes — de kunde ikke fuld- 
endes. 

Og endelig er det meget rimeligt, at Properts, som elskede 

den store, rige By, i hvilken han levede, og som ønskede 
med sin Elskerinde i Favnen at se paa Augustus' Triumfer 
(III 4), at han har haft en artistisk Glæde ved at søge tilbage 
til de gamle Tider, da Græsset groede dér, hvor nu den 
mægtige Stad hævede sig. Men bedst lykkes for ham Sagnet 
om Tarpeja, fordi det erotiske dér kommer med. Hun 
tegner sig klart og fint for os, den forelskede Jomfru, som 
fra Klippen spejder over imod Sabinernes Land eller ser 
Tatius tumle sig i Vaabenøvelse paa Sletten. 

Fuldstændig rent i Tonen er ogsaa det berømte Brev 
fra CorneUa til Paulus. Properts, der som ingen anden har 
givet et livfuldt Billede af en romersk Kurtisane, har her 
skildret en romersk Matrone, en Hustru og Moder af ædel 
Slægt, med ædle Tanker og højbaaren Stolthed. 

Her har Properts formaaet at skjule sin egen Personlig- 
hed helt. Her triumferer hans Kunst mere end noget andet 
Sted i hans Produktion. Dette Digt fuldender Billedet af den 
høje Udvikling, til hvilken den romerske Elegi var naaet hos 
den Digter, der var Ovids umiddelbare Forgænger. 

Vi har undersøgt det coUegium poetarum, i hvilket Ovid 
traadte ind. Vi har set, hvilket kunstfærdigt Instrument han 
modtog i Arv, han, som var den sidste i Rækken. I alle 
Tonarter er den romerske Elegi stemt, baade til Spøg og 
Alvor, Sentimentalitet og Lidenskab. Baade Form og Ind- 
hold er givne. Det blev Efterfølgerens Opgave at anvende 
det givne saaledes, at det formede sig efter hans Person- 
lighed. 

Ovids første Arbejde var Amores. Digtene udkom op- 
rindelig i fem Bøger c. Aar 14 f. Kr.,*) senere kom de i 
anden Udgave,*) der bestaar af 3 Bøger. Det er disse, som 
er naaet til os. Deres Æmne er det samme som Æmnet i 
Tibuls og Properts' Digte. De besynger Kærligheden og 
drejer sig delvis om en Kvinde ved Navn Corinna. Hvem 
var hun? Afgørelsen af dette Spørgsmaal har stor Betyd- 
ning for Opfattelsen af Amores. Thi hvis man anser hende 
for en ganske opdigtet Person og mener, at hendes Navn er 
valgt, for at Ovid kunde have en fælles Adresse for alle 
Elegierne — som Teuffel siger — , saa vilde det være haab- 
løst at forsøge paa at finde nogen Sammenhæng mellem 
Digtene. Det hele bliver da et kunstigt frembragt Værk, 
gjort efter de bedste Mønstre; men Digterens egen Person 
vil man ikke kunne gøre Bekendtskab med, fordi han i 
Grunden ikke skulde have følt noget som helst ved at skrive 
sine Digte. Paa dette Standpunkt staar de allerfleste, der 
enten udførligt eller forbigaaende har behandlet Spørgs- 
maalet: Bernhardy, Teuffel, Ribbeck, E. Rohde,**) Sellar, 
Schanz o. a. ***) Derimod siger J. L. Ussing i Fortolkning til 



*) TeufiFel § 248 ^| 
**) Der griech. Roman, S. 124, Noten. 
***) At Corinna skulde være en af de to Julia' er er nu med Kette 
fuldstændigt opgivet. Tanken kom ikke firem ved en Undersøgelse af 
Amores, men for at forklare Forvisningen. 

Madvigs Carmina selecta (Kbhvn. 1854), at det er en virkelig 
Person, som ligger til Grund, men Stedet gav ikke Anledning 
til nogen Motivering. 

Hvad de andre elegiske Digtere angaar, saa har man 
Overleveringen at støtte sig til, Lesbia og de andre Kvinder 
har fra gammel Tid været kendte under deres rette Navne, 
og man har ofte forsøgt at læse den virkelige Historie ud af 
Tibuls og Properts' Digte. O. Ribbeck, der i en Afhandling 
om DeHaelegierne hos Tibul (Rhein. Mus. 32 B.), kommer ind 
paa Spørgsmaalet om Studiet af Sammenhængen mellem en 
gammel Digters Kærlighedssange, siger meget rigtigt, at det 
ganske vist er et voveHgt Foretagende at ville komme paa 
Spor efter en Poets kun halvt afslørede Hjærtenshemmelig- 
heder, men at den, der ikke udelukkende vil beskæftige sig 
med Ordene, næppe kan unddrage sig en saadan Undersøgelse. 

Men naar Talen er om O vid, saa bliver Undersøgelsen 
vanskeligere end hos nogen af de andre. Hverken Tibul 
eller Properts siger meget om deres elskede, de antyder og 
hentyder, mere end de taler lige ud, men de har dog ikke 
splittet deres Digte ad som Ovid, og de har ikke blandet 
nyt og gammelt sammen. Naar Properts kaldte sin Mono- 
biblos „Cynthia", saa gav han os derved et Vink, omtrent 
som Chr. Winther, da han kaldte sine samlede Kærligheds- 
digte „til En". Ovid gør intet saadan t. Han er diskretere 
end nogen af de andre Elegikere — maaske har han haft 
særlig Grund til at være det. 

Dette gør meget til at udviske baade Corinnas Billede 
og Sammenhængen mellem Digtene. Hertil kommer Lig- 
heden mellem Elegikernes Sange, der allerede er omtalt og 
som navnlig gør sig gældende hos Ovid. der selv følte sig 
som den sidste i Rækken. Der kunde meget nemt hos ham 
opstaa en Lyst til ligesom at afslutte den hele Kunstart ved 
at optage saa meget som muligt af de andres Digte i sine, 

ved foruden at give sine egne Indtryk at forny, optage eller 
gennemarbejde de andres. Benyttede han paa den Maade 
alt det Stof, der forelaa og det, som han selv sad inde med, 
saa kunde han skabe} Digte af langt større Almenanvendelig- 
hed end de andres. Saa kunde han sige: „alle de, som elsker, 
skal synge mine Sange", men saa kan det rigtignok ogsaa 
hænde ham (som i Amores I 10), at han begynder med at 
tale til én Kvinde, men ender med at henvende sig til flere. 

Ovid havde baade Fordelene og Ulemperne af at være 
en Epigon.*) Han havde den Fordel, at Vejen var banet 
for ham. Kunstarten skabt og udarbejdet, men han maatte 
til Gengæld finde sig i, at mange af de Ord, han vilde sige, 
var sagte, og at hans Følelser delvis var følte. Dette vilde 
have haft mindre at sige, hvis Ovid havde haft en stor og 
stærk Følelse at sætte op imod de andres. Det havde han 
ikke, og heri hgger den dybeste Grund til hans Digtes Lig- 
hed med de andre Elegikeres. 

Han har hverken haft en Tibuls Inderlighed eller en 
Properts' Lidenskab. Romerne yndede at kalde Kærligheden 
en Flamme, Ovid blev ikke fortæret af sin, han morede sig 
snarest over dens muntre Blussen. Den store Eros synger 
han ikke om, han ynder mere de smaa Eroter. Vi ser dem 
flagre paa de Væggemalerier, vi kender fra Pompeji. De er 
smaa, muntre, vingede og gratiøse. De saarer ikke dybt, 
de flyver omkring de unge Kvinder, legende og drillende, 
snart fanges de. snart undslipper de fra deres Bur. De er 
Solskinnets, Dagens og Livsglædens Børn. Til deres muntre 
Dans er Ovids Amores Akkompagnementet. — 

Trods alt dette er der ingen Grund til at tro, at alt i 



*) Betegnelsen Epigon er ogsaa anvendt af W. flertzberg i For- 
talen til hans Overs, af Amores (Stuttgart 1854). Det kan ogsaa anføres, 
at Hertzberg ikke mener, at Corinna er en opdigtet Person, uden at han 
dog gaar dybere ind paa Sagen. 

Amores er lutter Spilfægteri, og trods de forskellige Forhold, 
der tilslører Corinnas Person for os, kan de Digte, som er 
skrevne til hende, skilles ud fra de andre. 

Hvad Ovid selv siger om sit Forhold til Corinna, er ofte 
anført, men fortolket paa den samme ensidige Maade. I 
Amores II 17, V. 29 siger Ovid: 

Novi aliquam, quæ se circumferat esse Corinnam. 

Meningen af Digtet er denne: skønt Corinna er saa 
skøn, maa hun ikke anse sig for at være for god til at 
elske Ovid. Selv Gudinder har elsket dødelige Mænd. Er 
han end ikke rig, saa har han Sangens Gave, og der er 
mange, som gærne vil vinde et Navn ved at blive besungne 
af ham: „Jeg ved En, som gaar omkring og praler af, at 
hun er Corinna". 

Dette kan umuligt betyde andet, end at man i Rom paa 
en vis bestemt Tid ikke overalt har vidst rigtig Besked om, 
hvem Corinna var. Men om hende selv siger det intet som 
helst. Akkurat det samme beviser Ars. am. III, V. 537. 
Her siges ganske kort og klart: „Der er mange, som spørger 
om, hvem min Corinna er": 

multi, quæ sit nostra Corinna, rogant. 

Ogsaa i Selvbiografien dvæler han ved hende. Man har 
vendt og drejet disse Ord, der dog kan forstaas ganske 
ligefrem : 

Moverat ingenium totam cantata per urbem 
nomine non vero dicta Corinna mihi. 

Dette siges i Tristia, den Række Digte, Ovid skriver fra 
sit Forvisningssted, og hvis evige Omkvæd er, at han ikke er 
nogen lastefuld Person, og at han bør benaades. Det kunde 
da kun passe ham, naar han kunde erklære hele Forholdet 
til Corinna for opdigtet. Selv om Amores vilde tabe i Bor 

tydning derved, saa havde Ovid sikkert gærne ofret dette 
Ungdomsarbejde paa en Tid, hvor han ofrede saa meget 
andet. Men han siger ikke, at Corinna er opdigtet. Han 
siger blot, at hendes Navn er det. Men indirekte afgiver 
han endda en Erklæring om Corinnas Eksistens. Thi det, 
at en Person har et opdigtet Navn, forudsætter jo netop, at 
den har været til. Og endelig: hvilken Mening faar man i 
det første af de her citerede Vers, naar det andet skal be- 
tyde, at Corinna ikke har levet? Hvorledes skulde en Digter 
falde paa at sige, at en Kvinde, som aldrig har eksisteret, 
har sat hans Sjæl saaledes i Bevægelse, at han gav sig til 
at skrive Vers om hende? 

Muligt er det, at han har Ret, naar han i Selvbiografien 
siger, at der ikke gik Historier om ham, „nomine sub nostro 
fabula nuUa fuit", skønt det synes tvivlsomt og modsiges i 
Amores (III 1, V. 21: „fabula — nec sentis? — tota jactaris 
in urbe"). Her i Selvbiografien som i det store Forsvars- 
skrift til Augustus (Trist. II) søger han at rense sit Liv, og 
han paastaar meget sandt og i Lighed med andre Digtere, 
at man^ ikke uden videre tør identificere en Digters virkelige 
Liv med det, han fremstiller i sin Produktion. Men for det 
første er der paa det paagældende Sted mest af alt Tale om 
Ars. am., og for det andet er der et stort Spring fra ikke 
at tro hvert Ord til at anse hvert Ord for usandt. 

Men selv om Ovid virkelig her har gjort et Forsøge paa 
at sætte en Streg over det personlige i sin Digtning, saa 
røber denne ham. Det er farligt at lytte til en Digter, naar 
han efter at have sat meget af sin Værdighed til Side vil 
forsvare sig overfor en enevældig Fyrste, der ved sin egen, 
personlige Magt har forvist ham; det er naturligere at søge 
til Digtene selv, der fremkom i en lykkelig Periode, hvor der 
ingen Grund var til at skjule Sandheden, selv om den ogsaa 
af og til optræder med Maske paa. 

Vi vender os altsaa fra Udtalelserne om Corinna til 
Digtene om og til hende. Hvis Forvirringen her er fuld- 
stændig, hvis Corinna er en ny for hvert Vers, der skrives 
om hende, saa er det rimeligt, at hun aldrig har eksisteret. 
Thi hvis hun var en virkelig Person, som Ovid har elsket, 
saa vil der være et indre Baand mellem disse Digte, hvor 
megen Umage han saa gør sig for at skjule det. Det er 
dette Baand, denne hemmelige Forbindelse, der maa findes. 

Af Vigtighed er det at huske paa, hvad der staar i 
Epigrammet foran Digtene, at det er anden Udgave, som 
foreligger.*) Da Ovid nu i Selvbiografien erklærer, at 
Corinna var den første, men at han har elsket mange andre 
(jfr. Amores II 4), saa er der en overvejende Sandsynlighed 
for, at gammel og ny Forelskelse mødes i Amores. 

Derfor betragtes først de uomtvistelige Corinna-Sange, 
det vil sige dem, i hvilke hun nævnes. At ogsaa mange af 
de andre kan være rettede til hende, er en Selvfølge, thi en 
Digter nævner jo ikke sin elskedes Navn i hvert Digt, som 
han retter til hende. 

Digtene er følgende: 
I. 5- 11 -(12).**) 

II. 6- 7-8-11 - 12- 13 -(14)**) -17 -19. 
III. 1-7-12. 



*) Om ogsaa Ars. III 343 f. kan tages som Bevis er vel tvivlsomt. 
Riese skriver her: 

decerpens libris, titulus quos signat Amorum, 
elige -, 
Merkel: 

Deve tribus libris o. s. v. 
Madvig omtaler ikke Stedet i Adversaria crit. 
**) Corinna nævnes ganske vist ikke, men det er Supplement til 
11 (13) og tages derfor med. 

Her maa nu skælnes mellem de Digte, der er skrevne 
direkte til Corinna, de, som handler om hende, de, i hvilke 
hun blot nævnes. For Oversigtens Skyld er her en kort 
Angivelse af Digtenes Indhold : 

I. 5. Corinna besøger Ovid. 

11. Et Brev til Corinna overgives til Pigen. 

12. Paa Brevet er fulgt et daarligt Svar. 
II. 6. Sørgedigt over Corinnas Papegøje. 

7. Corinna har været jaloux. 

8. KærUghedserklæring til hendes Pige. 

11. Corinna skal rejse. 

12. Glæde over at besidde Corinna. 

13. ] 

/ i Corinna har forsøgt Fosterfordrivelse. 

14. J 

17. Ovid vil altid elske Corinna og synge om hende. 
I de andre Digte nævnes hun kun flygtigt: 

19. Den snedige Corinna forstod at holde Ovids 
Kærlighed vaagen. 
III. 1. Corinna har lært af ham at narre den, der 
skal bevogte hende. 
7. Hun omtales i et famøst Digt. 
12. Ovid har gjort Corinna bekendt og nu elsker 
mange hende. 
Allerede af denne korte Oversigt ses, at der ingen Mod- 
sigelse eller Uklarhed findes mellem Digtene. For rigtigt at 
forstaa dem, maa Udgangspunktet tages fra Ytringen i Selv- 
biografien : 

Moverat ingenium 

Corinna. 

Da Ovid begyndte at digte meget tidligt, maa han som 

ganske ung have mødt Corinna. Vi ser da ogsaa i de første 

Digte den første . Ungdoms Betagethed. Ovid, som senere 

skulde blive saa forfaren og overlegen, begynder med at 




VJ Mi VERSIT^ 

skrive Digte fulde af Underkastelse. I II 17 kalder han sig 
sin elskedes „præda" og bønfalder om, at hun vil være ham 
en mild Herskerinde. Dette Udtryk præda fører hen til et 
andet Digt, i hvilket Corinna ganske vist ikke nævnes, men 
som umuligt kan være skrevet til andre. Det er vist det 
første af alle Kærlighedsdigtene. Det er det tredje Digt i 
første Bog. Man har i dette Digt hele den unge, forelskede 
Mand for sig. Det er barnligt og rørende i al dets Oprigtig- 
hed og Sentimentalitet, det bærer Mærker baade af Retor- 
skolen og de ældre elegiske Digteres Produktion. Og jo 
længere man ser paa disse faa Vers, jo tydeligere tegner de 
sig for En som den første, forlegne Kærlighedserklæring, 
den skælvende Ovid har hstet til den blændende Corinna. 

Ret er min Bøn : o, gid hun, som nys har mig gjort til sit Bytte,, 
elske mig vil eller blot evig vil holde mig fast. 
Ak, jeg for meget har sagt! Gid blot hun vil taale min Elskov^ 
hør Cytherea min Bøn, ofte den lød fra min Mund. 

(Justd precorl Quæ me nuper prædata puella est, 
aut amet, aut facial, cur ego semper amem. 

A, nlmium volui! Tantum patiatur amari: 
audierit nostras tot Cytherea preces.) 

Saaledes begynder Digtet. Nu følger Løfter om trofast 
Kærlighed og den unge Riddersøns naive Klage over de to 
hjemme i Sulmo, som synes, at Sønnen derinde i det farlige 
Rom bruger lidt for mange Penge: 

Har jeg end ej i min Slægt en Række af glimrende Aner, 
var kun af ridderlig Byrd den, som har grundet mit Hus, 
fures min Agerlod ej af Plove, hvis Tal ikke kendes, 

bliver mig Pengene knapt tilmaalt af Fa*r og af Mo'r — 

./ 

(Si me non veterum commendant magna parentum 
nomina, si nostri sanguinis auctor eques, 

nec meus innumeris renovatur csmipus åratris, 
temperat et sumptus parcus uterque parens — ) 

saa skal hun dog elske ham, fordi hans Troskab er saa stor, 
hans Vandel saa ren og hans Kærlighed evig. Han beder om, 
at hun vil sørge over ham, naar han er død — han fulgte 
heri de bedste Mønstre — , berører, at Digterne har gjort flere 
Kvinder berømte, og lover, at hans og hendes Navne altid 
skal knyttes til hinanden ved hans Digtning. 

Dette lille nydelige Digt, i hvilket Corinna ikke nævnes, 
tiltrækkes af de øvrige Corinna-Digte som Staal af en Magnet. 
Og det er vel værd at dvæle ved, fordi det rummer saa 
meget. Her er baade Paa virkninger og aleksandrinske Bil- 
leder, alt, hvad man kan ønske sig for at erklære Digtet for 
et rent Kunstprodukt, men alligevel sporer man Livet bag 
det hele. Et Digt som dette maa netop opfordre til den 
allerstørste Varsomhed overfor Ovids første Produktion. 

I den oprindelige Samhng Amores har der sandsynligvis 
været flere Digte af denne Art. De har saa dannet Over- 
gangen til II 12, der begynder med de triumferende Linjer: 

Slyng om min Tinding dit Blad, du Laure, som smykker 

Triumfen, 
se, Corinna, min Arm griber i Favntag dig ømt. 
Stod om din Skønhed end Vagt din Mand, hans Slave, hans 

Døre, 
sejred jeg dog — 

(Ite triumphales circum mea tempora laurus! 

Vicimus: in nostro est ecce Corinna sinu, 
quam vir, quam custos, quam janua firma (tot hostesi) 

servabant — ) 

Resten har forøvrigt lidet med Livet at gøre. Fra denne 
Tid kan ogsaa II 16 være. Hjemme i Sulmo længes han 
efter sin elskede, al Sommerens Frodighed og Skønhed er 
ham intet værd, naar hun ikke er hos ham. Corinna nævnes 
ikke, men der er noget af den samme ungdommelige Tone 
over Digtet, som over I 3, de store Ord, i hvilke han 

skildrer sin Kærlighed, har den samme Klang.*) Da han 
saa senere i Rom modtager Corinna i sin Bolig (det be- 
rømte I 5: Æstus erat, mediamque dies exegerat horam), 
tænker han paa den dæmpede Belysning i Skovene og sam- 
menligner Skæret i sin Stue dermed. Digtet har hverken 
Ord for Haab eller for Ønske, det er en Lovsang over den 
sikre Besiddelse. Paa det Tidspunkt, da dette Digt blev 
skrevet, maa Kærligheden mellem Corinna og Ovid have 
været paa sit Højdepunkt. Man kunde tænke sig, at denne 
Tid har frembragt flere af de smaa Digte, der følges ad 
som Pendanter og minder om Baggesens smaa elegante, 
erotiske Billetter. I I 11 beder Ovid Corinnas Pige om at 
overbringe sin Frue et Brev. Hun skal sige, at han Dag 
og Nat tænker paa hende, men for øvrigt staar det alt paa 
Tavlen. Corinna skal som Svar blot skrive: „Kom!" Men 
Brevet vender tilbage med daarligt Svar, og han lader sin 
Sorg og Harme gaa ud over Vokset og Træet (I 12). Nær 
beslægtede med disse er II 7—8, to Billetter til Corinna, 
som man stundom har behandlet med jærnhaard Alvor. 
Corinna piner ham med Jalousi. Han kan ikke se paa en 
Kvinde, ikke vende Blikket mod de Pladser i Marmorteatrene, 
hvor Kvinderne sidder, uden at hun gør en Scene med ham. 
Nu har hun ogsaa fundet paa at beskylde ham for at nære 
ømme Følelser mod en af hendes Piger, Cypassis, hun, som 
sætter hendes Haar. Hvorledes! Han, en fribaaren Ridder, 
skulde synke saa dybt! 

Og spøgende skriver han en Billet af akkurat samme 
Længde som den foregaaende og foregiver — for at drille 
Corinna — , at den er til Cypassis. Hvorfor skulde han ikke 
elske hende? Han er hverken bedre end Achilles, der 



*) J. L. Ussing henfører (anf. St. S. 128) Digtet til Corinna uden 
at motivere det. 

elskede Briseis, eller Agamemnon, som elskede Kassandra. 
„Hvorfor skulde jeg skamme mig for at gøre det, som an- 
stod sig for Konger!" 

At begge disse Billetter enten i Virkeligheden eller i 
Ovids Tanker har været rettede til Corinna synes utvivlsomt 
Og det er ogsaa det sandsynligste, at den første er den al- 
vorligt mente. Her har vi det virkelige Ræsonnement, netop 
saaledes kunde en ung, romersk Ridder, som elsker en af 
sin Stand, ræsonnere i dette Tilfælde. I det andet Digt har 
vi et lille retorisk-aleksandrinsk Arbejde, der absolut ikke 
kan tænkes at være henvendt til Cypassis, som var saa flink 
til at sætte sin Frues Haar, men næppe vilde have forstaaet 
det lærde Argument. 

De to smaa Digte er et lille Bud fra Corinnas og Ovids 
muntre Hverdag. Af samme Art er den Catulske Efterlig- 
ning II 6, som handler om den døde Papegøje. 

I II 11 skal Corinna rejse, og Ovid klager over det 
Han taler om de mange Farer, der truer paa Søen, og be- 
klager, at Argo som det første Skib lærte Menneskene at 
sejle. Hele dette Tema kommer hyppigt igen i den romerske 
Elegi.*) Det blev noget af et retorisk Nummer, og Enkelt- 
heder overførtes fra den ene Elegi til den anden. Alligevel kan 
Digtene være sandfærdige nok. Man rejste i hine Tider ikke 
mindre end nu, og Rejserne var ingenlunde besværlige. I den 
hede Sommertid flygtede man fra den store By, ,yalle Lande- 
veje bedækkedes af rejsende".**) Derfor kan -der bag denne 
ofte gentagne Rejse ligge noget virkeligt. Og skønt Ovid 
i sit Digt kopierer Catul i Begyndelsen, Properts i Midten og 
Tibul i Slutningen, saa har det noget af Livet over ^ig^ 
naar han udmaler sig Corinnas Hjemkomst og siger, at han 

*) Jfr. Zingerle I S. 117 og Gruppe: Die rfim. Elegie (Leipzig 1838> 
S. 353. 

**) Friedlfinder II, S. 107, S. 98 f. 

vil ligge paa det bløde Sand, bruge en eller anden lille Høj 
til ]^ord og med Vinen foran sig høre paa, hvad hun fortæller 
om sine Oplevelser. 

Efter II 13 — 14, der ved hele Æmnet og den delvis 
lidenskabelige Tone viser tilbage til noget oplevet, maa II 17 
tænkes. Indholdet af Digtet er fortalt: det er en Opfordring 
til Corinna om at elske Digteren. Det Vers, i hvilket hun 
nævnes, hentyder til, at han paa denne Tid maa have offent- 
lig forelæst eller paa anden Maade publiceret en Del af sine 
Cprinnasange. 

Nu følger nogle Digte, i hvilke Corinna omtales, uden at de 
er henvendt til hende: III 12, II 19, III 1, 7. I Digtet III 
12 beklager Ovid sig over, at hans Vers har gjort Corinna 
bekendt. Skønt der baade'var Teben, Troja og Cæsars Be- 
drifter at synge om, saa var Corinna det eneste, der satte 
ham i Bevægelse. Det er Ordene, der senere blev gentagne 
i Selvbiografien: 

Ingenium movit sola Corinna meum.*) 

Den Tid, da en Kvinde kunde prale af, at hun var 
Corinna, maa altsaa være forbi, Corinna har faaet nye 
Venner og har skudt Ovid ud. Alligevel maa dette Digt 
ikke tages altfor alvoriigt. Det er temmelig kunstigt i Byg- 
ning og Udtryksmaade, og det, at Corinna skulde være be- 
kendt, modsiges af Selvbiografiens ofte citerede Ord. Mere 
Betydning har dog en halvt spøgende, halvt alvorlig Ud- 
talelse i Ars am. (II 639 — 40), i hvilken han erklærer, 
at han har dækket sine Elskovseventyr med et tæt Slør.**) 



*) Paavirket af Properts II 1 og benyttet i Amores II 17.V. 34?, jfr. 
Zingerle I S. 101. 

*♦) Nos etiam veros parce profit emiir amores, 
tectaque suni soiida mystica furta fide. 

Usikkerheden hos JLæseren |kommer af det Koketteri, Ovid 
driver med hele denne Sag. 

Meget oplysende er II 19. Digtet er henvendt til en 
Kvinde, som nylig har gjort Indtryk paa Ovid, „quæ nostros 
rapuisti nuper ocellos", og til hendes Mand, som ikke passer 
nok paa hende. Her er Tale om uxor og marittis, og Digtets 
Hovedtanke er den, at Ægtemanden ikke maa være for lige- 
glad og give sin Kone for frie Tøjler, thi hvis han gør det, 
er der — ingen Fornøjelse ved at forføre hende. I dette 
Digt nævnes Corinna ganske jævnsides uxor. Corinna for- 
stod at holde sin Elskers Kærlighed vaagen, hun fremstilles, 
som et lysende Eksempel. Dette Digt synes at angive, at 
Corinna var gift Hgesom den Kvinde, til hvem Ordene rettes. 

Ogsaa i III 1 mindes Corinnas Dygtighed til at narre 
sine Omgivelser. I Digtet samtaler „Tragoedia" og „Ele- 
geia". Den sidste minder nu om, at hun har lært Corinna 
at narre Vogteren, liste sig ned fra Lejet, „bryde den 
lukkede Dørs Troskab". Her er næppe Tale om Ovids egne 
Digte, men om Elegien i AlmindeHghed og maaske navnHg 
Tibuls I 2. Zingerle jævnfører Amores III 1 V. 51 med 
Tibuls I 2 V. 19*), i Virkeligheden strækker Ligheden sig 
over langt flere Vers. Med fuld Bevidsthed anvender og 
omskriver Ovid her Tibuls Ord, fordi han netop i denne 
Elegi I 2 fandt noget typisk. Der er derfor ingen Grund til 
at tro, at Ovid skulde have skrevet belærende erotiske Digte 
til Corinna i Ars-amandi-Stilen. Tværtimod; Ovid var ikke 
den, som lærte Corinna noget. 

Her er i alt gennemgaaet 17 af Amores' 49 Digte. Det 
har mindre at sige, at en og anden maaske vil mene, at et 
af de Digte, hvis Adresse er ganske ubestemmelig, kunde 
regnes med (f. Eks. II 15, det fine Hlle Digt, som ledsager 



*) I, Side 94, Noten. 

en Ring, der sendes som Foræring til en Dame), Hovedsagen 
har været den at vise, at Corinnasangene danner en lille 
Gruppe for sig, der viser Ovids Kærlighed paa forskellige 
Stadier, at der derfor trods alle Efterligninger kan ligge Op- 
levelser bag Digtene, og at endelig Corinna sandsynligvis 
har været en gift Dame, som Ovid som ganske ung elskede. 
Dette sidste ses ikke blot af det omtalte Digt, men ogsaa af 
de andre. Hele Forholdet er omgivet af Mandens, Pigens 
og Slavens vagtsomme Øjne; der er noget stjaalent derover, 
noget hemmelighedsfuldt; der er i Ordene en Svingen mellem 
Haab og Frygt, som røber de Tos Usikkerhed og Elskerens 
Ungdom. Og der er intet, som modsiger dette. At Corinna 
ender med at faa flere Venner, kan ikke undre, selv om 
Ovid maaske overdriver. 

Og dog kan det ikke nægtes, at det Billede af Corinna, 
Digteren giver, er meget utydeligt. Det er i Grunden kun i 
de første Digte, at man gennem Digterens Underkastelse faar 
Indtrykket af, at hun har været en ejendommelig Personlig- 
hed. Men det er ikke usandsynligt, at vi vilde have vidst 
ligesaa meget om hende som om de andre Elegikeres elskede, 
hvis vi havde haft første Udgave af Amores. I Selvbiografien 
falder Ordene saaledes: 

Moverat ingenium totam cantata per urbem 
nomine non vero dicta Corinna mihi. 

Multa quidem scripsi: sed quæ vitiosa putavi, 
emendaturis ignibtis ipse dedi. 

Sammenligner man dette med Epigrammet foran Amores: 

Qui mode Nasonis fueramus quinque libelli, 
tres sumus. Hoc illi prætulH auctor opus, 

saa bliver Sammenhængen temmelig tydelig: da Corinna- 
Digtene er de første, Ovid har digtet, og han ved anden 
Udgave kasserede meget af, hvad han havde skrevet, fordi 

det ikke var godt nok, saa er det sandsynligst, at det er 
gaaet ud over de første Digte.*) 

Endelig skal Digtenes Størrelse betragtes. De længste er : 

II 6 paa 62 Vers 

II 11 _ 56 - 

II 14 - 44 - 

II 16 - 52 - 
Disse Digte bevæger sig saa at sige i Forholdets Periferi, 
14 er kun en nærmere Udførelse af 13, 6 er en ren Efter- 
digtning, 11 (Rejsedigtet) fuldt af Paa virkninger, 16 endelig 
(Digtet fra Sulmo) et Udtryk for hans Længsel, men ikke 
for hans Oplevelse paa det erotiske Omraade (om Natur- 
beskrivelsen vil senere blive talt). 

Alte de andre Digte er omtrent lige korte. Det længste 
er II 17 paa 34 Vers, saa følger 

I 12 paa 30 Vers 

I 11 

II 7 

- 8 , - 28 

- 12 

- 13 
I 3| 

II 5J 

Dette leder Tanken hen paa, at alle disse Digte er virke- 
lige Billetter, og at deres Lighed med Hensyn til det Rum, 
de optager, kommer fra, at de benyttede Skrivetavler har 
været af samme Størrelse. Ogsaa dette rykker Corinna og 
• Forholdet til hende ind i det virkeliges Verden. 

De øvrige Digte i Amores har et mere broget Indhold. 
Indledningsdigtene er smaa aleksandrinske Kunststykker, andre 
Digte Variationer af Æmner fra Retorskolen, nogle handler 

*) Jfr. Masson: Vita S. 52-53. 

slet ikke om „amor": II 18, der er en Art Selvbiografi, 
III 9, Sørgedigt over Tibul, III 10, Beskrivelse af en Ceres- 
fest. Det er interessant i Tibuldigtet at finde Bekræftelsen 
paa, hvad Ovid i Selvbiografien har erklæret: at han ikke 
kendte Tibul. Nogen personlig Følelse findes der ikke i 
Digtet. Det er en elegant lille Sørgesang, fuld af aleksandrinsk 
Kunst — „se, Venus* Søn har vendt sit Kogger om, hans 
Bue er knækket, hans Fakkel slukket. Han skrider frem 
med sænkede Vinger og slaar sig for Brystet" — , men det 
er Digteren, Eleven, som sørger, ikke Mennesket. 

Mellem Kærlighedsdigtene er der nogle, som øjensynligt 
hænger sammen. Det gælder atter her om at finde et Ud- 
gangspunkt. 

Af II 18 V. 19 fremgaar det, at den anden Udgave af 
Amores udkom saa sent, at Ovid foruden Tragedien Medea, 
der nu er tabt, og nogle af Epistulæ (se V. 13, V. 21 f.), havde 
skrevet i hvert Tilfælde noget af Ars amandi.*) Hvis vi nu 
kan finde Digte, der i hele deres Form og Tone minder om 
„Elskovskunsteh", saa er det rimeligt at anse dem for senere 
end de andre. Eri ganske ung og første Gang forelsket 
Digter vilde næppe iklæde sine Kærlighedsdigte en belærende 
Form. 

Et Digt, der er ganske i Læredigtets Stil, er I 4, hvor 
en Kone belæres om, hvorledes hun skal bedrage sin Mand 
og gøre sig forstaaelig for sin Elsker. Dette Digt gør i 
intet Indtryk af at høre til Ovids første Periode. Han taler 
her om sin Erfaring — men forud for Corinna laa der intet 
for Ovid: 

Alt befiygter jeg, akl Thi alt jeg selv har mig tilladt, 
eget Eksempel mig nu piner med straffende Frygt. 



*) Jfr. Teuffel § 24««. 

(J. L. Heibergs Overs., Poetiske Skrifter (1849) VII. 

Multa miser timeo, quia feci multa proterve, 
exeuiplique metu torqueor ecce mei). 

Endnu rimeligere bliver det, at Digtet ikke er til Co- 
rinna, naar der findes andre, i hvilke Læredigtstilen er an- 
vendt, og som ikke kan være til hende. 

Et saadant Digt er II 19. Det er allerede omtalt. Co- 
rinna nævnes, men Digtet er henvendt til en Mand og hans 
Hustru. Det er fuldt af spøgefulde Raad til begge Parter og 
er ganske i Ars-amandi-Stilen. 

Et enkelt Vers, der findes baade i dette Digt og i II 18, 
hvor Ovid omtaler sine Værker, er oplysende for Digtets 
StiUing indenfor hans Produktion.*) Efter at han i II 19 
har sagt, at Kærligheden vokser, naar den ikke altfor let 
naar sit Maal, udbryder han: ve mig, blot jeg ikke selv vil 
blive pint ved mine egne Raad: 

ei mihi, ne monitis torquear ipse meis! 

I II 18 findes omtrent det samme Uge efter Omtalen af Ars 
amandi: 

Quod licet: aut artes teneri profitemur Amoris ^- 
ei mihi, præceptis urgeor ipse meis ! — 

Der ér da en Forbindelse mellem disse tre Digte: I 4, 

II 19 og II .18 paa den ene Side og Ars am. paa den anden. 
Og til disse lader der sig knytte flere. I Digtene II 2—3 
belæres en Eunuk om at lade sin Frue have frie Hænder, 

III 4 er en Pendant til det omtalte II 19: Manden maa ikke 
altid bevogte sin Hustru, det passer sig ikke, og det gør 
hende blot saa meget mere attraaværdig. Af Lidenskab 
findes der i disse Digte ikke meget. Det hele er en munter 



*} En Del Parallelsteder fra Ovids forskellige Digte findes i A Ltbie^ 
burgs temmelig overfladiske Disputats: De Ovidio sui imitatore (J«na 1882). 

Konversation, en Række kærlighedsfilosofiske Betragtninger 
over en gift og fribaaren (III 4 V. 33) Kvindes Forhold og 
Mandens og Elskerens Forhold til hende. Det hele munder 
ud i III 4's ironiske Betragtning af Forholdene i Rom: 

Den er usigelig bondsk, (som af Hustruens Utroskab krænkes, 
Sæderne kender han ej her i den By, hvor han bor. 

(Rusticus est nimium,^ quem lædit adultera conjunx, 
et notos mores non satis urbis håbet). 

Dette er ligesaa langt fra Corinnadigtene, som det er 
nær ved Ars amandi. 

En lille Række Digte synes at høre sammen, det er 
II 5, III 11 og III 14. De handler om en Kvindes Utroskab. 
I det første Digt ser Digteren den ved et Drikkelag, i de 
to andre klager han over den. Tonen er stærkt lidenskabe- 
lig. Ogsaa Drikkelaget synes at have en lidenskabeligere 
Karakter end det andet, der skildres i Amores. 

Det er ved Slutningen af Festen, hun og hendes Ven 
tror, at Digteren sover, de fleste er brudt op, hist og her 
sidder nogle Par. Det hele kunde tyde paa et Selskab med 
Kurtisaner. Det gaar langt stilfuldere til i I 4. Forholdet 
har ogsaa været langt offentligere end de andre, som skildrea. 
Ovid siger i III 11, at han har været hendes Vogter, Mand 
og Ledsager og trofast har gaaet ved hendes Side. Maaske 
har hun netop ved hans Følgeskab gjort sig bekendt og 
behaget mange, hans Kærlighed har gjort, at flere følte Kær- 
lighed til hende. Corinna blev højst bekendt gennem hans 
Sange, her stilles hans egen Person frem. 

Han klager over, at hendes Karakter er saa slet, thi 

hendes Skønhed drager ham stadig tilbage til hende: 

aversor morum crimina, corpus amo.*) 

*) Uden at tage Hensyn til hele Digtets Karakter og den Kamp, 
det bærer Vidne om, fremdrager Gruppe (Die r5m. Elegie S. 371) d«tte 
Vers og finder heri: „das voUst&ndigste Motto der Libertinage!^ 

Baade her og i det meget nær beslægtede III 14 er der 
en Voldsomhed, som minder om Catuls Lesbiadigte (direkte 
Lighed er der mellem XI V. 7 Perferre obdura! og Ordene: 
Sed obstinata mente perfer, obdura*) i Catuls VIII, der i 
det hele Hgner disse Digte). 

I disse Digte er der ogsaa nogle Steder en Lighed i 
Ord, der viser, at de er opstaaede ved den samme Følelse, 
da Ligheden ikke fremkommer ved ganske ligegyldige Be- 
nævnelser, men paa Steder, hvor Digtenes Grundtone an- 
slaas**). 

Flere Digte skal ikke drages ind i denne Undersøgelse. 
Det maa være nok at følge Hovedlinjerne. I Stedet for én 
sammenhængende Historie finder man flere ufuldendte. I 
Amores, som Værket nu foreligger, faar man efter Haanden 
fat i flere Traade, der brister eller vel snarere klippes over 
af Digteren selv. Han har ved Udgivelsen af anden Udgave 
valgt det bedste af sin samlede elegiske Produktion, og han 
har stillet Digtene sammen i en lunefuld Uorden, maaske 
netop for at lede sin Læser paa Vildspor (saaledes sammen- 
stilles de ganske forskellige III 11 og 12). Vi har Be- 
gyndelsen til én Historie, Slutningen af en anden. Mellem- 
ledene mangler. 

Selv om det er umuhgt at følge Enkelthederne i de Op- 
levelser, som har beaandet Digtene, saa bliver Digterens 
egen Udvikling let forklarlig. Fra en ung og sværmerisk 
Forelskelse i Corinna glider Ovid over til en stundom kaad, 
stundom lidenskabelig Færden mellem Kvinder af alle Slags. 
Livet i Rom fanger den unge Riddersøn, som kom fra Sulmo 
med de kolde Kilder. 

Han reflekterer ikke meget, drømmer ikke og moraliserer 



*) Jfr. Zingerle S. 49. 
**) Jfr. III 14 V. 48 - II 5 V. 9—10; HI 14 V. 37 - III 11 V. 33 f. 

aldrig. Han nyder, som don gør det, der er midt i Festen. 
Han kender sit eget Værd baade som Digter og som en 
Mand af god Byrd. Og|han er af en blid Skæbne stillet 
blandt Mennesker, som ikke har Grund til at mene andet, 
end at Livet er til for at nydes. 



Hidtil er Amores kun betragtet fra én Side. Det skal 
nu undersøges, ved hvilke Midler O vid virkede. 

Han kom ikke uforberedt til Poesien. Han havde lært og 
læst meget, han færdedes i litterære Krese og han havde fore- 
taget en Udenlandsrejse til Sicilien, Athen og Lilleasien*). 
Rejsen sætter dog ikke Spor i Amores; saa meget større er 
Retorskolens Virkning. Seneca, Ovids Samtidige, har givet 
nogle vigtige Meddelelser om hans Forhold til Retorerne. Det 
ses af Stedet hos Seneca (det citeres i alle Ovidbiografier), 
at hans Lærere var to berømte Retorer Arellius Fuscus og 
M. Porcius Latro. Han har været en god Elev, har navnlig 
yndet at lade sin Følelse løbe af med sig i de saakaldte 
„Suasoriæ". Seneca genfinder et Par af Latros Sentenser i 
Ovids Værker. 

Selv uden denne Oplysning var Retoriken let at finde. For 
første Gang i den romerske Elegi bliver Retoriken et Led 
af Stilen. 

Et godt Eksempel paa udpræget Retorik er I 9. Æmnet 
er: Elskeren er en Soldat, de to sammenlignes. Idéen fandtes 
baade hos Tibul og Properts**), men Ovid laver et helt Digt 
ud af den. Det er de skriftlige Øvelser fra Retorskolen, som 



*) Trist I % V. 77, Ex Ponto II 10, V. 21, Fast. VI V. 417-24 
(Masson Vita). 

**) Stederne hos Zingerle I S. 90. 

fortsættes*). Friedlander anfører blandt de Opgaver, som 
dér blev givne, f. Eks.: Sammenligning mellem By- og Land- 
liv, mellem den retslærdes og Soldatens Kald, mellem Ægte- 
skab og enlig Stand. Ovid har nu for sin. egen Fornøjelses 
Skyld skrevet en fri Stil, som sammenligner Soldatens og 
Elskerens Kald. Han har gjort det paa Vers — Seneca be- 
retter jo ogsaa, at allerede i Skolen var hans Tale „solutum 
carmen". 

Spidsfindighederne, de mange Jævnførelser ved „ligesom" 
og „saadan" leder Tanken hen paa den Skole, hvor senere 
Erasmus Montanus skulde faa sin Uddannelse, og man har 
den bestemte Følelse, at ogsaa Ovid vilde være i Stand til 
at bevise næsten alt, hvad det skal være. 

Digtet er henvendt til en Ven og er ordnet ganske som 
en Stilopgave. Først fremsættes Æmnet (V. 1 — 2). Det 
gælder om at bevise Sætningen : Elskeren er Soldat (militat 
omnis amans). Disse Ord faar hele Eftertrykket: 

Elskeren er Soldat, og Gupido drager i Felten: 
Atticus! tro mig, min Ven! Elskeren han er Soldat, 

(Heibergs Overs. 

Militat omnis amans, et håbet sua castra Gupido: 
Attice, crede mihi, militat omnis amans). 

Nu følger hele Beviset (V. 3—30), og Slutningen dannes 
af en Sætning, der ganske naturligt ender med et „ergo": 

Ergo desidiam quicumque vocabat amorem, 
desinat. 

(Heiberg: 

Tier, Uvidende, da, som understaar Jer at kalde 
Kærlighed Lediggang). 



*) Friedlander Sittengesch. III« S. 387 f., J. L. Ussing: Undervis- 
ningen hos Grækerne og Romerne (Indbydelsesskrift til Universitetets 
Reforinationsf«st 1865). 

Efter dette kommer et lille mytologisk Ti|læg. Ovid 
nævner tre Tilfælde, hvor berømte Krigere har haft noget 
med Kærlighed at gøre. Men her er et af de Steder, hvor 
Ordene tager Magten fra Ovid, eller hvor han ofrer Meningen 
paa Videnskabens Alter. Ogsaa dette røber den unge Mand, 
som lige er sluppet ud af Skolen og for enhver Pris vil an- 
vende sin lige erhvervede Visdom. Thi det er meget sandt, 
naar W. Hertzberg i Noterne til sin Oversættelse siger, at 
kun det første Eksempel passer. Som Bevis paa, at KærHg- 
hed kan give en Mand nok at bestille, anføres først meget 
rigtigt Achilles: 

Sidder Achilles ej selv og begræder sin tabte Brisels? 
Troer! Forsømmer Jer ej! Knækker Argi vernes Magt! 

(Heibergs Overs. 

Ardet in abducta Briseide magnus Achilles: 
dum licet, Argeas frangite, Troes, opes). 

Men nu følger, at Hektor modtog Hjælmen af sin Hustru, 
og at „summa ducum", Agamemnon, forelskede sig i Kas- 
sandra. Ja, selv Mars fangedes af Elskov! Om end det er 
nemt at se, hvorledes Ovid er kommet ind paa dette, saa er 
det dog tydehgt, at Tankegangen er bristet fuldstændigt. Lige 
i Slutningen vender Ovid tilbage til det, der var Udgangs- 
punktet. 

I dette Digt findes da Retoriken ganske uden Tilsæt- 
ning af Livets Indtryk. Der er andre Digte, i hvilke det 
kunstige har iudgaaet en Forbindelse med det oplevede. Et 
saadant Digt er I 10. Digteren klager over, at hans Veninde 
forlanger Penge af ham. Æmnet findes ofte hos de romerske 
Digtere, men er af en anden Art end det lige behandlede: 
Elskeren er Soldat; thi det havde sin Rod i det Liv, der 
levedes i Rom. Men alligevel minder hele Anlæget af Digtet 
hos Ovid om Retorskolen. Et af Æmnerne dér var: „hvor- 

for har Amor Vinger?" eller „hvorfor fremstilles han som 
Dreng?"*) Ganske paa samme Maade siger Ovid her: Amor 
er en Dreng og han er nøgen: 

et puer est et nudus Amor, 

og i det følgende giver han kort og klart Forklaring paa, 
hvad det vil sige. 

At han er „puer" betyder, at han ikke er gærrig, at 
han ingen Klæder bærer, er et Tegn paa hans Aabenhed. 
Man har i disse to Vers en Prøve paa, hvor logisk og ele- 
gant Ovid havde lært at skrive. Det hele minder om en 
Regneopgave, hvor hvert Tal staar paa sin rette Plads: 

et *)j9wer est et ^)nudus Amor. ^)S4ne sordihus annos 
et nullas vestes, ^)ut sit apertus, håbet. 

Og ganske i Retorskolens Aand anvendes nu dette til at 
bevise, at ingen maa forlange Penge for Elskov. Saa frem- 
drages Eksemplerne. Atter her har vi den Erasmus Monta- 
nus'ske Tone, naar Ovid henter Beviser fra Dyrenes Verden 
og forsikrer, at Hoppen ikke forlanger Penge af Hingsten og 
Koen ikke af Tyren, og at Vædderen ikke søger at vinde 
Faaret ved Penge. 

Versene klinger nok saa flot, men der er ingen Mening 
i dem: 

Sumite in exemplum pecudes ratione carentes. 

Turpe erit, ingenium mitius esse feris. 
Non equa munus equum, non taurum vacca poposcit: 

non aries placitam munere captat ovem. 

Fra Dyrene vender Ovid sig til Menneskene, anfører 
Folk, som søger Vinding paa urette Maade, og afslutter Ud- 
viklingen med et Hlle Eksempel fi*a Sagnets Verden. 



*) Ussing s. 55, Friedlftnder S. å89. 

Fremgangsmaaden er her den samme som i det lige 
omtalte Digt, om end Skemaet falder mindre i Øjnene. Dette 
Digt begynder saaledes ikke med den Sætning, som skal be- 
vises. Til I 9: 

Militat omnis amans — 

vilde have svaret: 

Et puer est et nudus Amor — , 

men saaledes staar der ikke. 1 10 begynder med et Udbrud 
om, hvor kær Pigen har været Digteren, før hun forlangte 
Penge. Det kan være, at dette røber det personlige Moment 
i Digtet; saa meget snarere er dette Tilfældet, som Ovid flere 
Gange kommer tilbage dertil. 

Retoriken i disse Digte kan ikke forbavse. At en ung 
Poet skriver nogle Vers saa at sige paa Skolebænken, det 
er der intet mærkeligt i. Det er interessantere at følge Re- 
toriken i det Øjeblik, hvor Ovid stilles overfor en virkelig 
Begivenhed i sit Liv, og Corinnasangene bliver til. Her 
spores en virkelig Kamp. Enkelte Digte er ligesaa retoriske 
som de, der omtaltes i det foregaaende: II 12, 14. II 12, der 
begynder med de jublende Linjer: 

Ite triumphales circum mea tempora laurus! 
Vicimus: in nostro est ecce Corinna sinu, 

glider snart over til Tonen fra 19: militat omnis amans. 
Skønt det ikke mærkes ganske tydeligt her, saa er Digtet i 
Virkeligheden bygget over ganske den samme Tanke, og 
Ordet „vicimus" i anden Linje maa tages i ren bogstavelig 
Betydning, Eftertrykket maa lægges paa, at Digteren ligesom 
Soldaten har vundet en Sejr. II 14 behandler ganske i 
retorisk Manér det forkastelige ved Fosterfordrivelse. Ovid 
har først skrevet II 13 om denne Begivenhed. Digtet er 
kort og stærkt bevæget, det er skrevet, mens Corinna 

svævede mellem Liv og Død. I II 14 er Faren overstaaet, 
og Ovid ræsonnerer nu over Sagen, sammenligner og kom- 
menterer, saaledes som han havde lært det. 

Paa den anden Side kan nogle Digte være helt blottede 
for Retorik, f. Eks. I 5, 11, II 7, 13. Ovid har i den Henseende 
fulgt sit Lune; hvis det hele havde været forud beregnet, vilde 
Ligheden mellem Digtene have været større. Netop den Skiften, 
som findes i Corinnasangene og den Sammenblanding af eget 
og andres, der nu er betragtet paa saa mange Punkter, viser, 
at Digtene er udsprungne af en ung og urolig Mands Sjæle- 
liv, en Mand, som endnu ikke har lært at lægge lige stort 
Beslag paa alle sine Ævner, naar han digter. 

Men Ovid havde ogsaa lært andet end at ordne Stoffet 
i pyntelige Antiteser og spinde en Tanke langt ud. 

I de smaa Digte er der en Mængde mytologiske og 
sagnhistoriske Bemærkninger. Der findes i de 3 Bøger 
Amores 49 Digte, af disse er der kun 7, i hvilke der ikke 
er Mytologi eller Sagnhistorie, og dog nævnes ogsaa i nogle 
af disse Venus eller Amor i Forbigaaende (1 12, II 3, 7, 10, 
III 5, 11, 14). Alligevel kan man ikke sige, at Ovid i 
Amores er nogen lærd Digter. Han tilsigter ikke nogensom- 
helst dybere Virkning med sin Mytologi, han er blot fra 
Skolen vant til, at man skal drage en Parallel mellem 
Himmel og Jord, naar man kan komme til det. Derfor 
fristes man ikke til at gruble over, hvorfor Ovid nu netop 
anvender denne Figur fra Mytologiens eller Sagnets Verden og 
ikke en anden, thi det opdages hurtigt, at det er rent tilfæl- 
digt altsammen. Atter her kan man undertiden føle, at 
Digteren gærne vil benytte al sin nysvundne Lærdom. I 7 
er et af de Digte, som er mest overfyldte af Sagnhistorie. 
Digtet er ikke meget personligt. Ovid har her som andet- 
steds skrevet en hel Elegi om et Tema, der strejfedes af de 

andre Elegikere*). Digteren klager over, ai han har mis- 
handlet sin elskede. Digtet er halvt Spøg og halvt Alvor. 
Han klager først over, at han har revet Pigen i Haaret, ud- 
maler saa, hvorledes hun stod tavs og blot saa paa ham, 
mens hendes Lemmer rystede som Poplens Løv, naar Vinden 
suser igennem det, eller som Sivet, der skælver for Blæsten, 
opfordrer hende til at tage Hævn og ikke skaane hans An- 
sigt, Øjne, Haar — og ender saa gratiøst og smilende: for 
at der ikke skal være nogle sørgelige Spor af min Forbry- 
delse tilbage, saa sæt dit Haar i Orden igen! 

Her sammenligner han den Forbrydelse, han har begaaet 
ved at rive hende i Haaret, med Ajax', da han for løs paa 
Kvæghjordene og Orestes', da han vilde kæmpe med Erin- 
nyerne. Men disse Billeder udtrykker kun Afsindet — svar 
rende til Udtrykket „furor", som Digteren anvender paa sig 
selv — , iøvrigt har de forskellige Situationer intet med hin- 
anden at gøre. Paa samme overfladiske Maade sammen- 
lignes hun i snirklede Vers med Atalante, Ariadne og Cas- 
sandra. Det gælder for Ovid blot om at faa noget med, som 
viser, at han kan sine Klassikere, og naar Versene om Cas- 
sandra formes saaledes: 

sic, nifii vittatis quod er at Cassandra capillis^ 
procubuit templo, casta Minerva, tuo, 

saa mærker man ved den ganske overflødige Indskudssæt- 
ning, at Ovid har givet efter for sin Lyst til at vise Læseren, 
hvor meget han kan. 

Paa samme Maade gaar det i I 3, hvor han siger, at 
hans elskede skal være ham Stof til Digtning, saaledes som 
der er blevet digtet om lo, Leda og Europa — han kunde 
akkurat ligesaa godt have nævnet tre andre. 

I 5 sammenlignes Corinna med Semiramis og Lais, og 

*) Jfr. Zingerle I S. 95, 

skønt Meningen blot er, at hun er smuk som disse Kvinder, 
føjes der til om denne sidste: multis amata viris — Ovid 
foregreb her, uden at ane det, Begivenhedernes Gang. Paa 
samme Maade ophober han rent tilfældige Sammenligninger 
i I 10 og paa mange andre Steder, som det er overflødigt at 
opregne, da Sagen er saa nem at forstaa. Selvfølgelig kan 
der ogsaa fremdrages Eksempler paa Sammenligninger, som 
ikke er tilfældige (I 4 V. 8, 1 10 V. 49, II 5 V. 27). 

Det mytologiske Stof, som er samlet i Amores, er af 
et overmaade stort Omfang. I alt nævnes c. 169 Navne fra 
Mytologi og Sagnhistorie, og mange af disse kommer flere 
Gange igen. Oftest findes, som rimeligt er, Venus og Cupido 
(Amor). Ovid foretrækker forøvrigt Navnet Amor, som næv- 
nes 22 Gange, for Cupido (15 Gange). 

I Himlen som paa Jorden dvæler Ovid helst ved El- 
skoven. Hans Mytologi og Sagnhistorie er én lang Beretning 
om Kærlighed*). Femten Gange nævnes Juppiter — altid 



*) Karcikteristisk er den Maade, paa hvilken Penelope omtales 118. 
I Digtet vil en Koblerske overtale en ung Pige til at bønhøre en Bejler, 
og hun forsikrer hende, at heller ikke Penelope var noget Dydsmønster. 

Penelope juvenum vires temptabat in arcu: 
qui latus argueret, corneus arcus erat. 

Man kunde maaske mene, at Ovid her saa Sagen saaledes, som 
en Koblerske kunde tænkes at gøre det, men i Ars amandi I V. 477 f. — 
et Sted, der har en Del tilfælles med dette — siger han atter, og denne 
Gang for sin egen Regning: 

Penelopen ipsam, persta modo, tempore vinces. 

Lucian MttUer gør i Rhein. Mus. 18 B. S. 73 opmærksom paa, at 
en lignende Betragtningsmaade af Penelope findes i Priapeerne. 
I Amores III 4 V. 23 siger Ovid forøvrigt: 

Penelope mansit, quamvis cuslode carebat, 
inter tot juvenes intemerata procos. 

En interessant Parallel til de to først omtalte Steder findes i W. 
Helbig: Untersuchungen fiber die campanische Wandmalerei (Lpz. 1873) 

5 

flygtigt — , de 6 Gange er det hans Kærlighedseventyr, som 
omtales, Æneas er kun pius 1 Gang, men 3 Gange 
Venus' Søn. 

Om nogen Religiøsitet er der ikke Tale. Tværtimod, 
Ovid taler ikke med megen Respekt om Olympens Guder, og 
han afbryder sig selv midt i en Opregning af Myter med 
at forsikre, at det ikke er andet end de gamle Digteres 
Løgne om Vidundere, saadan noget er aldrig sket og vil 
aldrig ske: 

Prodigiosa loquor veterum mendacia vatum, 
nec tulit hæc umquam, nec fer et uUa dies. 

(lU 6 V 17-18.) 

Og i I 13 haaner han Aurora og driller hende med Ti- 
thonus i en Tone, der er ligesaa kaad som den, han anvender 
overfor Penelope. 

Den eneste Gud, som hersker i Amores, det er da Cupido, 
og det eneste Sted, hvor Ovid vil sige Kejseren noget behage- 
ligt, kalder han ham Cupidos Slægtning (12 V. 57) — der 
kunde ikke siges nogen finere KompHment i disse Digte. 

Meget interessant er nu denne Cupido-Amor ikke. Han 
er snart sævus, snart purpureus, tener eller auréus, snart 
Veneris filius eller puer — eller slet og ret puer. Allerede 



S. 195. Talen er om det kvindelige Koketteri, som udvikledes ved 
Diadochernes Hof: „Hvor nær det laa Datiden at opfatte Kvindernes 
Optræden som Koketteri, det viser de Bemærkninger, med hvilke Di- 
kaiarchos ledsager Odysseens 21de Bogs V. 63 ff. Her skildrer Digteren, 
hvorledes Penelope, holdende Sløret for Øjnene, træder frem for Frierne. 
Skønt Dronningens Optræden er ganske i Overensstemmelse med den 
heroiske 'I idsalders Skik og Brug og efter den Tids Opfattelse fuld- 
kommen anstændig, fortolker den lærde fra Diadochernes Tidsalder den 
som det mest raffinerede Koketteri". 

Der er ingen Grund til at tro, at Ovid bevidst har efterlignet 
Steder som det, der her sigtes til, snarere kan man mene, at Ligheden 
mel .'em de to Tidsaldre frembragte Lighed i Opfattelse. 

i Samlingens andet Digt drager han frem i sin straalende 
Triumf, medens Digteren som hans Bytte føres foran hans 
Vogn. Han drager ind i Amores, ganske som han kommer 
fra den aleksandrinske Digtning, maaske lidt mere udpyntet 
— i ApoUonios' Argonavtertog kunde han dog oppe i sin 
Himmel lege som et Menneskebarn. 

Selvfølgelig ynder Ovid ligesom sine Forgængere at om-r 
skrive Navne og Begivenheder. Overalt, hvor Digtere dan- 
ner en Skole, udklækkes et Digtersprog, i hvilket Navne og 
Begreber klædes. Saaledes er det mod Nord og saaledes 
mod Syd. Naar Ovid f. Eks. kalder Venus for „Amathusia 
mater culti pueri", saa er det en „Omskrivning", som en- 
hver islandsk Skjald, hvis han ellers forstod den, vilde god- 
kende. 

Ovids Hjærne er fuld af Sagn. De myldrer frem, saa- 
snart han begynder at digte. Alle Skyggerne fra den blaa 
Olymp og den gustne Underverden samler sig om ham. De 
indtager de klassiske StilHnger fra Litteraturen og Kunsten, 
der er baade den skælmske og den sørgende Cupido*), Venus, 
som stiger op fra Havet, idet hun holder sit Haar med sin 
vaade Haand**), den blonde Ceres med Kornaks i sit fine 
Haar***) — de og allé de andre er der, de staar som nyde- 
lige, men døde Figurer i denne kunstfærdigt anlagte Digter- 
have, og Ovid har endnu ikke paataget sig at indpuste dem 
nyt Liv. Det skulde senere komme. Her var de ikke Hoved- 
sagen. Her dannede de kun Rammen om hans eget Liv. 

*) III 9 V. 7 f (omtalt i det foregaaende: Sørgedigtet over Tibul). 
Dette Sted anvendes med Rette som Tekst til et af Billederne i „Hercu- 
lanum und Pompeji", herausg. von L. Barre (Hamb. 1841), Band II, 
Tafel 32 og Tekstafdelingen, jfr. ogsaa Tafel 35. 105 og 109. 
**) I 14 V. 33 om den elskedes Haar: 

Illis contulerim, quas quondam nuda Dione 
pingitwr umenti sustinuisse manu. 
***) III 10 V. 3. 

5* 

Fra denne døde Vagt omkring Ovid og hans Kærlighed 
gaar vi til det, han har set. 

Selv om Naturbeskrivelserne ikke indtager nogen stor 
Plads i Digtene, saa kan man dog af dem, der findes, faa 
et klart Indtryk af Ovids Natursans. Den er ægte italiensk. 
De romerske Digtere har- alle modtaget Indtryk af et frugt- 
bart, solrigt Landskab med rindende Vande og kølige Skove, 
som værner mod Heden. De stejle, uvenlige Bjærge tiltrak 
dem derimod ikke. Alt dette genfindes hos Ovid. Det er 
uretfærdigt, at Friedlånder slet ikke nævner ham der, hvor 
han omtaler Vergil, Horats og Properts.*) Heller ikke Helbig 
tager Ovid med paa et Sted, hvor han dvæler ved Horats', 
Tibuls og Properts' Natursans (anf. Skr. S. 300—1). 

Og dog har Ovid givet en saa typisk Beskrivelse som 
den i II 16 af sin Fødeegn Sulmo. Stedet bliver saa meget 
interessantere, som Ovid ikke blot vil skildre det Landskab, 
han ser, men ogsaa indirekte fremhæver dets Skønhed. Thi 
Digtet gaar ud paa følgende: skønt han er i Sulmo, saa 
føler han sig, som var han i vilde Bjærgegne og blandt 
barbariske Mennesker, thi han savner sin elskede. 

I disse jævne Ord, skrevne i det stille, frugtbare Sulmo, 
samler Ovid da det, som er karakteristisk for hans Samtids 
Natursans: 

Af det peligniske Land mit Sulmo den tredje Del danner, 
liden er Egnen, men sund, thi den har Rigdom paa Vand. 
Varmer end Solen saa stærkt, at Jorden slaar Revner i Heden, 
straaler blandt Himmeltegn end Icarus' hidsige Hund, 
rinder ud over mit Land de klare, henilende Vande, 
og paa den gyngende Grund grønnes det frugtbare Græs. 
Rig er vel Egnen paa Korn, men rigere er den paa Druer, 
og dér, hvor Jorden er let,, dyrker man, Pallas, dit Træ. 
Bækkene skyder sig frem, mens Straa mellem Bølgerne svajer, 
over det fugtige Muld Grønsværet skyggende gror. 

*) Sittengesch. II S. 197 ff. 

(Pars me Sulmo tenet Peligni tertia ruris, 

parva, sed inriguis ora salubris aquis. 
Sol licet admoto tellurem sidere findat, 

et micet Icarii stella proterva canis: 
arva pererrantur Peligna liquentibus undis, 

et viret in tenero fertilis herba solo. 
Terra ferax Cereris, multoque feracior uvis; 

dat quoque baciferam Pallada rarus ager. 
Perque resurgentes rivis labentibus herbas 

gramineus madidam caespes obumbrat humum.) 

Og senere i Digtet vender han igen tilbage til Land- 
skabet, og vi ser Bonden, som røgter sin Dont: 

Skønt jeg her holdes fast af Marken, omslynget af Ranker, 
her, hvor det svulmende Vand skyller fra Flod over Eng, 
og skønt den ilende Strøm af Bonden i Bækkene ledes, 
medens i Træernes Løv Vindene kølige gaar, 
synes jeg ikke, at her i det kvægende Sulmo jeg dvæler, 
ej paa det Sted, jeg er født, og paa den fædrene Jord. 

(At sine te, quamvis operosi vitibus agri 
me teneant, quamvis amnibus arva natent, 

et vocet in rivos currentem rusticus undam, 
frigidaque arboreas mulceat aura comas: 

non ego Pelignos videor celebrare salubres, 
non ego natalem, nira paterna, locum — .) 

Hele denne Beskrivelse indrammes saa at sige af hans 
Længsel efter Corinna. Den aabnes med et „sine te", der 
anslaar Grundstemningen. 

Her hiir vi det mest betegnende Udtryk for en romersk 
Elegikers Natursans: udstrakt paa det bløde, saftige Græs, 
under Træernes Skygger, ved Bredden af den flydende Bæk, 
ser Ovid ud over de frugtbare Marker, hvor Bønderne ar- 
bejder, og tænker imens paa den Kvinde, han elsker. Og 
da han senere i Rom i Middagstimen ligger paa sin Løj- 
bænk og venter paa sin elskede, har han uvilkaarligt faaet 
Landet i sine Tanker, og han skriver: 

Pars adaperta fuit, pars altera -clausa fenestræ, 
qiiale fere silvæ lumen habere solent. 

Og endnu en Gang dukker det hjemlige Landskab op i 
Ovids Amores og det med stærkere Farver, skønt det er f 
en Drøm. Thi det er ikke til at tage fejl af, at Landskabet 
i III 5 er det samme som det i II 16. Skønt Ovid vil fortælle 
en Drøm og paa flere Steder øjensynligt stræber efter at 
give Digtet en højtidelig Holdning, *) har det Sted, hvor han 
i Drømme færdes, Livets og Dagens lyse Solskær over sig. 
Og skønt det for Indholdets Skyld ikke var nødvendigt at 
dvæle ved Naturskildringen, saa udmaler Ovid alligevel Stedet, 
fordi han rives med, og fordi han taler om noget, han ofte 
har set: 

Under en solbestraalt Høj en Lund af Stenege voksed, 

og under Træernes Løv skjulte sig mangen en Fugl. 

Nær ved den strakte en Eng sin bløde, græsgrønne Flade, 

fugtig af Bækken, hvis Vand sagtelig klingende flød. 

Selv under Bladenes Hang jeg flygted for Solen, der gløded, 

men under Bladenes Hang hvilte dog Soldagens Glød. 

Se, mellem Blomster og Græs en Kvie søgte sit Foder, 

hvid som Sneen den var, standsede dér, hvor jeg laa. 

(Colle sub aprico crebeirimus ilice lucus 

stabat, et in ramis niulta latebat avis. 
Area gramineo suberat viridissima prato, 

umida de guttis lene sonantis aquæ. 
Ipse sub arboreis vitabam frondibus æstum: 

fronde sub arborea sed tamen æstus erat. 
Ecce, petens variis immixtas floribus herbas 

constitit ante oculos candida vacca meos.) 

I disse Skildringer var det særlig det frugtbare, Ovid 



*) V. 30 f., Slutningslinjeme. Den samme højtidelige Tone gen- 
findes iEp.V, Vers 115 f., hvor der ogsaa er Tale om en Spaadom, Cas- 
sandras til Oenone. 

fremhævede.*) I et Par andre Digte dvæler han ved Skov- 
stemningen. Indiedningsdigtet til tredje Bog begynder med 
disse Linjer: 

Gammel stander en Lund, i hvilken ej Øksen har skovet, 

sikkert tror jeg, en Gud fæsted i Tykningen Bo. 

Midt i den findes en Kløft, og under de dryppende Stene 

rinder det hellige Væld frem under Fuglenes Sang. 

Her jeg flytter min Fod, omhvælvet af Træernes Kroner, 

spørger min Musa hvad Værk, hun nu vil sætte mig til. 

(Stat vetus et multos incædua silva per annos: 

credibile est il li numen inesse loco. 
Fons sacer in medio speluncaque pumice pendens, 

et latere ex omni duice queruntur aves. 
Hic ego dum spatior tectus nemoralibus umbris, 

qiiod mea, quærebam, Musa moveret opus.) 

Atter her møder vi noget, der er karakteristisk for Da- 
tidens Natursans. Med særlig Kultus nærmede Romerne sig 
Lunde af den Art, som her skildres, det hemmeUghedsfulde, 
det, som senere kaldtes det romantiske, drog dem og satte 
deres Fantasi i Bevægelse.**) Ovid har haft denne Følelse, 
som har præget alle Landets Børn, selv om den religiøse 
Baggrund manglede hos ham. I III 13 vender Natur- 
beskrivelsen tilbage. Digtet er en HUe Rejsebeskrivelse. 
Ovid fortæller, at da hans Hustru var fra Falerii, var han 
taget dertil for at overvære en Fest for Juno. Beskrivelsen 
af denne Fest indledes saaledes: 

Gammel stander en Lund, som er dunkel af skyggende Træer, 
se den og indrøm, at her fæsted en Guddom sit Bo. 

(Stat vetus et densa prænubilus arbore lucus: 
aspice, concedes numinis esse locum.) 

*) Det er betegnende, at Ovid i II 6, V. 49— 50 udmaler sig Elysium 

saaledes: 

CoUe sub Eiysio nigra nemus ilice frondet, 
udaque perpetuo gramine terra viret. 
**) Jfr. Friedlander Sitteng. II S. 189 f., L. Preller: ROmische 
Mylhologie I* (Berlin 1881), S. 107 f. 

Det kan være, at Stedet er kommet ind her fra det om- 
talte Sted i III 1, men det kan ogsaa være gaaet omvendt 
til. Ligesom Beskrivelsen af Sulmo gik fra Virkeligheden 
over i Drømmen, saaledes kan det ogsaa tænkes, at Ovid 
her i Falerii har set den Lund og følt den Stemning, han 
senere behandlede i. Indledningsdigtet, der er en fri Fantasi. *) 

Et stærkt Bevis paa Ægtheden af Ovids Natursans er 
de Steder i Digtene fra Forvisningstiden, hvor han i Tanken 
vender tilbage til de Egne. som han saa i sin Ungdom. 
I Ex Ponto I 8 taler han baade om sin Længsel efter 
Byen og efter Landet. Han ønsker sig blot en lille Plet 
Jord, han kunde dyrke. Midt i det ufrugtbare Land tænker 
han paa al den Frodighed, han har forladt. At han rimelig- 
vis har opholdt sig mere paa Landet, end de faa Digte om 
dette Æmne i Amores lader ane, ses af Tristia I 11 V. 37: 
Non hæc in nostris, ut quondam, scribimus hortis. 

Det er muligt, at der her sigtes til en anden Ejendom 
nærmere ved Byen (Manson: Vita S. 57), skønt vi ikke ved 
noget derom. 

Ikke alene i disse Digte kan man skimte Sulmo og den 
hjemlige Natur, ogsaa i Fasti findes den flere Gange (f. Eks. : 
I 149 f., IV 685 f., V 207 f.).**) 

En Stemning af en hel anden Art end de Stemninger, 
ved hvilke der hidtil er dvælet, findes i I 6, Serenaden uden- 
for den elskedes Dør. Til Omkvædet: 

Natten og Timerne fly; skynd dig at lukke mig ind,***) 
svarer den Natstemning, som hersker i hele Digtet. Motivet 

*) Indledningsdigiet viser, at Ovid er i Færd med at vende sig 
fra Elegien, og ai han skriver paa Tragedien Medea. Digtet fra Falerii 
kan godt være skrevet før denne Tid, da Ovid blev meget tidligt gift. 
**) Zingerle I S. 61 —62 vurderer Ovids Natursans altfor lavt. 
***) Heibergs Overs. 

Tempora noctis eunt. Excute poste seram! 

er hyppigt brugt i den romerske Lyrik, hos Zingerle kan 
findes Henvisninger baade til Tibul og Properts. Alligevel er 
Digtet Ovids. Han udformer Motivet, der jo forøvrigt natur- 
ligt nok hyppigt maatte vende tilbage og meget godt kunde 
være nyt for hver enkelt Digter, fordi saadanne Serenader 
var saa almindehge i Rom. Det gaar her paa samme Maade 
som med Digtet om Corinnas Rejse.*) 

Digtet ejer en Varme og en poetisk Glans, som stiller 
det højt i Ovids Produktion. Hvor fint smelter ikke Om- 
kvædet sammen med det øvrige Digt i disse Vers, i hvilke 
Nattens Stemning Ugesom fortættes: 

Alt omkring mig er tavst; besprængte med Perler af Duggen 
Natten og Timerne fly; skynd dig at lukke mig ind. 
(Heiberj^s Overs, 

Urbe sileot tola. vitreoque madentia rore 
tempora noctis eunt. Excule poste seram). 

Efterhaanden begynder Dagen at gry, Lucifer ruller frem 
paa sin rimklædte Vogn, og Hanen kalder Folk til Arbejde. 

Dette Digt, som ikke rummer nogen stor og udført 
Naturskildring, bæres af en Naturstemning, der virker umid- 
delbart gribende.**) 

*) Jfr. Friedlander I S. 28. 
**) Zingerle drager en interessant Parallel mellem disse Linjer i 
Schillers Digt „Erwarlung**: 

H5r' ich das Pfbrtchen nicht gehen? 
Hat nicht der Riegel geklirrt? 
Nein, es war des Windes Wehen — 
og følgende Vers hos Ovid: 

Hørte jeg ret? Har Døren sig vendt med Brag om sit Hængsel? 
Gav den aabnede Laas nylig et knirkende Tegn? 
Fejl har jeg hørt; den stormende Vind mod Døren kun stødte. 
Ve mig arme! Hvor langt ilte med Luften mit Haab. 

(Heibergs Overs.) 
Netop denne — sikkert tilfældige — Lighed er et Argument for, 
at Ovid har skrevet ud af sin egen Stemning. 

Sværere at kontrollere er den smukke Skildring af 
Morgenrøden i I 13. Paavisningen af Morgenens Virkning 
paa Menneskene minder stærkt om aleksandrinsk Kunst, 
man kan f. Eks. jævnføre den med Apollonios' berømte 
Skildring af Natten i Argonavtertoget III 744 f. 

Men paa den anden Side er hele den erotiske Tone be- 
tegnende for Ovid. Atter her skildrer han Naturen, samtidig 
med at han finder Udtryk for sin Elskov. 

At Naturen hyppigt bruges til Sammenligninger, er en 
Selvfølge, men det mærkes altfor ofte, at disse Sammenlig- 
ninger i Virkeligheden stammer fra Retorskolen. Naturligvis 
er det ikke altid Tilfældet (f. Eks. ikke i I 7 V. 53 f.), men 
det er alligevel en Fiktion, som Biese er hildet i,*) at man 
kan benytte saadanne Billeder og Jævnføringer til Karakteri- 
stik af Natursansen hos en Digter som Ovid, der i saa høj 
Grad tager Billeder og Udtryk fra andre. 

Ligesaa betegnende som Ovids Natursans er hans Bysans. 
Helt er den ikke udviklet endnu, eller maaske snarere: 
Ovid vover ikke at give den helt Udtryk i Elegien, der ikke 
har Plads for sligt. Alligevel ser man ham allerede her 
som en Betragter og Situationstegner, mest i de Digte, som 
regnedes blandt de senere og som nærmer sig til „Elskovs- 
kunsten". 

Disse Situationer behøver aldeles ikke at være udarbej- 
dede og omstændeligt udmalede. Et lille Ord var nok. Thi 
der er altid en skjult og hemmelighedsfuld Forbindelse mellem 
en Digter og hans By. Et lille Ord, en enkelt Linje kan 
fremkalde et helt Billede hos Læseren, som giver til af sin 
egen Erfaring, hvad Digteren ikke siger. Uvilkaarligt bliver 



*) I den af Friedlftnder ned Rette saa strængt fordømte Bog „Die 
Entwicklung des Naturgefahls bei den Rdmern", se Sitlengesch. Il 
S. 188 Note 3. 

Læseren paa en Maade Digterens Medarbejder. Der er noget 
af et Frimurersprog mellem de to, og dette Sprog er i Virke- 
ligheden ganske uoversætteligt. 

Hvad man nu søger at forstaa ved at tage videnskabe- 
lige Skrifter til Hjælp, det var for Ovids samtidige straks 
noget af deres eget. Det maa for mangen romersk Dame 
have været, som var hun blevet beluret af Ovid, naar hun 
læste: 

Ofte hun smykket sig har, medens jeg det betragted, men aldrig 
rev hun fra Pigen en Naal, hvormed hun stak hendes Arm. 
Ofte ved Morgen jeg saa hende hvile paa purpurne Leje, 
mageligt henslængt hun laa, Haaret endnu var ej sat. 

(Ante meos sæpe est oculos omata, nec umquam 

bracchia derepta saucia fecit acu. 
Sæpe etiam, nondum digestis mane capillis, 
purpureo jacuit semisupina toro. 

I 14). 
eller: 

Dér, hvor i Søjlernes Hal man Danaus' Døttre kan skue, 

saa jeg en Pige igaar i de spadserendes Flok. 

Og da jeg fandt, hun var køn, saa skrev jeg og bad hende 

komme, 
men med en skælvende Haand skrev hun tilbage: „Tør ej." 

(Hestema vidi spatiantem luce puellam 

illa, quæ Danai porticus agmen håbet. 
Protinus, ut placuit, misi, scriptoque rogavi. 

Rescripsit trepida „non licet" illa manu. 

. II 2).*) 

Af den Art findes meget spredt om i Amores. Det giver 
Digtene den Sangbund af det levende Rom, som maa have 
gjort dem saa tiltrækkende for Samtiden. Helt udførte Bil- 
leder findes i Gæstebudsdigtet I 4 og i det forunderligt levende 



*) Tonen her minder en Del om Horats* i Satirerne. 

Digt fra Cirkus III 2. Navnlig i det sidste rives man forme- 
lig ind i Situationen, ingen nok saa lykkelig Udgravning kan 
bringe et friskere Pust fra det gamle Rom. Man ser ikke 
blot den kaade Digter, men ogsaa Pigen, som forlegen ved 
hans pludselige Tiltale rykker til Siden, Manden bagved, 
hvis Knæer generer dem, Støvet, som hvirvles op, og hele 
den brogede Skare af Vognstyrere, der med rappe Heste 
farer dem forbi. 

Nogen Skildring af alle de Mennesker, mellem hvilke 
han færdedes, har Ovid i Følge gammel Skik i den elegiske 
Digtning ikke givet. Sig selv og sine egne vekslende Stem 
ninger har han skildret, men det er ogsaa det eneste Menneske 
som tegnes klart gennem Digtene. Og alligevel er Person 
listen slet ikke lille. Der er Corinna og hendes Piger, Dør 
vogteren, Eunuken Bagous, Koblersken, den fordrukne Dipsas, 
der er de Kvinder, som fulgte efter Corinna, den gifte Kones 
Mand, Medbejleren og Ovids Ven. 

Der siges om Corinna, at hun er skøn, i et Digt efter 
Forholdets Opløsning, at hun var listig — det er alt. 

Tydeligst ser man den lokkende Koblerske (I 8), der 
forraader sin Lumpenhed i den lille Bemærkning „naar du 
bliver rig, saa vil jeg ikke være fattig" (V. 28), og den 
Kvinde, Ovid har mishandlet (I 7). Som hun staar dér tavs 
og med skælvende Lemmer og anklager ham blot ved at se 
paa ham, idet hun skyder ham fra sig, da han vil bede 
hende om Tilgivelse — som hun fremstilles dér midt i det 
lærde og kunstfærdigt udarbejdede Digt, har hun Livels Jord- 
bund under sin Fødder. 

Endnu en Skildring maa omtales. I det ottende Digt i 
tredje Bog klager Ovid over, at Digtekunsten intet mere be- 
tyder. Hans elskede har foretrukket en anden for ham, en 
Soldat. Der findes i Digtet flere „Fællessteder", f. Eks. hele 

Stedet om Guldalderen,*) O vid har sikkert ikke følt meget 
af, hvad dér staar. Derimod er hele Modsætningen mellem 
ham og den foretrukne Elsker overordentlig karakteristisk. 

Soldaten staar med ganske tydelige Tfæk. Han er be- 
dækket med Ar, han praler med, hvormange han har dræbt, 
rør ved hans højre Haand, siges der, den har været blodig. 
„Kan du røre ved en Haand, som har dræbt et Menneske?" 
spørger Ovid sin elskede. Disse smaa Træk er meget malende. 

Saa kommer Modsætningen. Han har erhvervet sig sin 
Rigdom paa Valpladsen, og han hører ikke til de gamle 
Riddere saaledes som jeg. Flere Gange kommer dette frem 
i Amores: Ovid er Riddersønnen, den fribaarne Sanger. 
Han udtaler den største Afsky for Krigeren, som har baaret 
Hjælm og Skjold og intet andet har gjort end at gaa i 
Krig. 

Properts vilde fra sin elskedes Favn betragte Triumf- 
togene, Ovid vender sig med Afsky helt bort fra disse Sol- 
dater, og da han maa vige for en af dem, udbryder han: 
skal jeg, Musernes og Phøbus' rene Præst, synge mine Sange 
til ingen Nytte for de kolde Døre: 

lUe ego Musarum purus Phoebique sacerdos 
ad rigidas canto carmen inane fores? 

Meget fint ser Hertzberg i dette Digt en Blanding af 
gammelrepublikansk Stolthed og den nye Tids Slaphed. En 
gammel Romer vilde foragte enhver, som trængte sig ind i 
en Stand, der ikke var hans, men samtidig vilde han hædre 
Krigeren, lovsynge hans Ar, hans Haand, der bar. Sværdet, 
hans Hoved, paa hvilket Hjælmen knejsede — Ovid foragter 
Parvenuen, som var han en gammel Romer, og Soldaten, som 
det Barn af sin egen Tid han var. 

Og i Modsætning til Haandens Værk hædrer han Aan- 

*) JJr. Ziugerle I S. 64. 

dens, i Stedet for Pengene, ved hvilke Valpladsens Blod 
klæber, byder han sin elskede Sangens rene Guld. Skulde 
man i Stedet for de traditionelle Indledningsdigte om Amor 
og Digteren sætte et Digt, der virkelig var betegnende, saa 
var dette egnet til at angive den Aand, der hersker i Amores, 

Skønt Ovid i den foreliggende Udgave af Amores om- 
taler baade Tragedien Medea og Epistulæ, bliver disse Digte 
dog et Vidnesbyrd om de digteriske Opgaver, han først satte 
sig, og meget af hans første Produktion findes ogsaa her. 

Der er altid noget ejendommeligt fængslende ved at be- 
skæftige sig med en Digters første Værk. Det er, som stod 
man ved Kilden til hans Produktion, og allerede Oldtiden 
omfattede Kilderne med særlig Interesse. Selvfølgelig kan 
man ikke efter Kildens Beskaffenhed bedømme hele Floden. 
Den kan modtage Tilløb fra mange Sider, og den kan for- 
andre Retning ad mange Veje. AlUgevel: ingen Flod flyder 
saa vidt, svulmer saa højt eller snævres saa stærkt ind, at 
jo ikke en Mindelse om Udspringet bæres med i dens Strøm. 

Saaledes ogsaa med en Digters Værker. Hvor forskel- 
lige de saa bliver, hvor underhge Retninger de saa følger, 
vil den, der har dem alle for sig, altid kunne finde noget i 
det første Værk, som gaar igen i de andre Værker. Mest 
af alle gælder dette Ovid, fordi han ikke var nogen kæm- 
pende, urolig Aand, som udviklede sig i Krumspring og 
Bugter. I Amores er ikke blot Ars amandi antydet, men 
ogsaa Epistulæ (III 6 V. 72 f.) og Fasti (III 13), selv Meta- 
morphoses skimtes (III 12 Slutn.). 

Men ogsaa i sig selv har Amores Værd. Man kan ikke 
aflfærdige dem med, at de er Efterdigtninger, EfterUgninger, 
Retorskole-Vers. De er mere end godt gjorte, mere end Ord, 
som kunstfærdigt er slynget i Rytmer. 

Bag Versene ligger Livet, paa en Maade fjærnt, skilt 
fra vore Dage ved mange skiftende Aarhundreder, men aUige- 

vel til at forstaa og forklare, fordi der er noget, som er fælles 
for alle Tider, 

Ved dette Spørgsmaal dvælede Henrik Hertz netop i 
Anledning af Ovid i det Digt, der hedder „Filologen til sin 
elskede" : 

De stjaalne Vink, de hemmelige Rænker, 

alt, hvad Ovid bedrev, 

imens han sukked under Amors Lænker, 

derom ej nogen Kommentator skrev. 

Men jeg, for at forstaa ham, gik tilbage 

til Kilden, Stoffet for hans Poesi, 

til Kærligheds Mysteriet, hvori 

hans gratiøse Skæmt, hans ømme Klage 

er udtalt med en Lethed uden Mage. 

Og naar Hertz senere lader Filologen sige: 

Med Livets store Kommentar i Haanden 
jeg fattede min YndHngsdigter grant — , 

saa har han derved i poetisk Form udtalt en af Grundsæt- 
ningerne for den Kritik, som baåde Filologen og Litteratur- 
historikeren bør følge. 

Endnu mens Ovid i Amores i Lighed med sine For- 
gængere skildrede sig selv og den Kærlighed, han var op- 
fyldt af, gav han i en Række Digte en Skildring af Kvind- 
ernes Sjæleliv. 

Disse Skildringer er de saakaldte Epistulæ eller Heroides.*) 
Brevene foregives at være sendte af Sagnenes eller Digtningens 
berømte Kvinder til de Mænd, de elsker. 

I Amores II 18 omtaler Ovid disse Breve paa følgende 
Maade: 

Quod licet, aut artes teneri profitemur Amoris — 

ei mihi, præceptis urgeor ipse meis! — 
aut quod Penelopes verbis reddatur Ulixi, 

scribimus et lacrimas, Phylli relicta, tuas; 
quod Paris et Macareus et quod male gratus laso 

Hippolytique parens Hippolytusque legant, 
quodque tenens strictum Dido miserabilis ensem 

dicat et Aoniæ Lesbis amica lyræ. 

I de følgende Vers siges, at en Ven af Ovid, Sabinus, 
skrev Svar paa nogle af Brevene. 



*) Ovid selv bruger den første Benævnelse, Priscianus derimod den 
sidste, som er blevet den almindeligste. Se Riese Præfatio ix. 

Der er imidlertid overleveret |flere Breve, end O vid 
nævner. I Haandskrifter er der ialt 21. Da Ovid nu i 
Amores kun hentyder til 9, saa har man ivrigt diskuteret, 
om de øvrige 12 Breve kan være af ham eller ej. I V. Loers' 
Udgave (K5ln 1829) kan man i Forordet finde en Del om 
Striden i gamle Dage, i nyere Tid begyndte Diskussionen for 
Alvor med Karl Lachmanns korte og kategoriske Afhandling : 
De Ovidii epistulis (i Berlineruniversitetets Lektionskatalog 
1848, optrykt i Kleinere Schriften II, Berl. 1876). Lachmann, 
som gik ud fra, at Ovid skulde have skrevet alle Brevene 
paa samme Tid, forkastede af metriske Grunde dem, der ikke 
var nævnede i Amores. Efterat Alexander Riese havde ud- 
talt sig imod Lachmanns Udgangspunkt, modsagdes de me- 
triske Indvendinger i vægtige Undersøgelser af Lucian Mtiller*) 
og Th. Birt**), i hvis Spor andre er fulgte. Der fremkom 
efter Haanden en hel hlle Litteratur af Epistulæ-Under- 
søgelser, men Spørgsmaalet rykkede ikke nærmere til en 
Afgørelse ved dem. (Oversigter findes navnlig i Schanz' 
Litteraturhistorie og W. Zingerle: Untersuchungen zur Echt- 
heitsfrage der Heroiden Ovids, Innsbr. 1878). 

Den almindelig anerkendte Opfattelse udtaltes af Madvig 
i Adv. crit. II S. 77 Noten: alle Brevene er af Ovid und- 
tagen de seks sidste, som er af en anden Beskaffenhed end 
de andre. ***) De er nemlig Dobbeltbreve. Det er i disse 
ikke blot en Kvinde, som skriver til en Mand, men Kvinder 
og Mænd, som skriver til hinanden. Disse Brevvekslinger 
maa da undersøges for sig. 

Vil man gennem litteraturhistorisk Kritik søge at naa 



*) Sidst i De re metrica 2den Udg. Lpz. og St Petersborg 1894«, 
S. 24 ff. 

**) Animadversiones ad Ovidi heroidum epistulas. Rhein. Mus« 
N. F. 32 B. 

***) Jfr. Teuffel § 248 ». 

6 

et Resultat, da niaa Fremgangsmaaden blive følgende (her 
ses foreløbig bort fra XVI— XXI): da man ved, hvilke Breve 
Ovid selv nævner, maa de undersøges for sig. Man maa i 
dem kunne finde noget karakteristisk, der gaar igen i dem 
alle. Herved har man faaet et Udgangspunkt, en Maalestok, 
hvorefter de omstridte Breves Beskaffenhed kan maales. 
Brevene deles altsaa i to Grupper, der sammenlignes med 
hinanden. Thi det er ikke muligt at komme til noget ønske- 
Hgt Resultat ved at tage hvert Brev for sig og sige: dette 
er godt, altsaa er det af Ovid, dette er daarligt og kan alt- 
saa ikke være af ham. Paa den Maade vilde der opstaa en 
Mængde modstridende Anskuelser, der slet ikke kunde kon- 
trolleres, fordi det hele Spørgsmaal saa blev en Smagssag. 
Der er da ogsaa fremkommet saa mange forskellige Udtalelser 
af denne Art, at Virvaret er fuldstændigt. Man har spurgt 
sig selv, hvorledes Kvinder, som var forladte paa øde Steder, 
kunde forskaffe sig Skrivematerialer og faa Brevene afsendte,*) 
og man har overfor Enkeltheder stillet sig paa et lignende 
uforstaaende Standpunkt, hvorved Poesien trækkes ned i den 
trangeste Hverdags Sfære. For blot at nævne et enkelt 
Eksempel: i Penelopes Brev til Odysseus findes nogle Vers, 
i hvilke det fortælles, at den længselsfulde Hustru søger at 
faa saa meget som muligt at vide om Forholdene ved Troja. 
En har i Vinen, som var spildt paa Bordet, udmalet en hel 
Situationsplan for hende: 

Atque aliquis posita monstrat fera proelia mensa, 

pingit et exiguo Pergama tota mero: 
„Hac ibat Simois, etc. 

Dette ledsages af en tysk Kommentator med følgende 
Udtalelse, der vilde tabe noget af sin rette Duft ved at over- 
sættes: „Dann sollen wir uns also vorstellen, dass Penelope 



*) l\ Eks. Ribbeck. 

wirklich einer solchen Tischgesellschaft beigewohnt und zu- 
gehort håbe, oder dass sie uberhaupt mit ihrem schweren 
Herzen dorthin zu wandern pflegte, wo ein Heimgekehrter 
von Troja erzåhite?! Das wåre ja von ihr nicht schon ge- 
wesen, da sie ja die heitere Stimmung offenbar* getrtibt hatte, 
sie die tiefbetriibte Herrin der Insel".*) 

Paa denne originale Maade benyttede man i Josephstadt 
den klassiske Litteratur til at indprænte Eleverne god Tone 
i Omgang med Mennesker. 

„Bidrag" af denne Art vilde det være Tidsspilde at pole- 
misere imod. 

Vigtigere for den litterære Kritik er de Kildeundersøgel- 
ser, der af flere er foretagne, og som i det følgende vil blive 
benyttede. Man har dog mere beskæftiget sig med at kon- 
statere Ligheder end med at forklare, hvori Afvigelserne be- 
staar, og hvorfor de er foretagne. Men netop Undersøgelser 
af denne sidst nævnte Art er oplysende. Thi for det første 
faar man gennem dem Bidrag til Ovids Karakteristik og et 
Indblik i hans Arbejdsmetode , og for det andet er disse 
Undersøgelser af Betydning ved Sammenligningen mellem de 
to Grupper. En Efterligner kan meget nemt (^tage sit For- 
billedes Ord og Billeder,**) men der vil altid i Benyttelsen af 
Kilderne blive en Forskel mellem to Digtere. Kan man nu 
i dette Forhold til Kilderne paavise en virkelig Lighed mellem 
de to Grupper, saa er denne Lighed et Bevis mere paa, at 
Forfatteren er den samme. 



*) Hugo Jurenka: Beitrfige zu Kritik der Ovidischen Heroideii (Pro- 
gram des k.-k. Josephstfidter Staatsgyninasiums 1881). 

**) Derfor er W. Zingerles Undersøgelser i det foran nævnte Skrift, 
der netop gaar ud paa at paavise Ligheden mellem Ep. og Ovids andre 
Skrifter, uden Betydning. Mulig har Zingerle faaet Ideen til sit Arbejde 
af Loers* „Prooemium** Kap. III, der foruden mange fine Bemærkninger 
har en Sammenstilling af ligelydende Vers i de „ægte" og „uægte" Ep. 

6* 

Den første Gruppe bestaar altsaa af Breve, Ovid selv 
nævner. Det er: 

I. Penelope. 
II. Phyllis. 
IV. Phædra. 
V. Oenone. 
VI. Hypsipyle. 
VII. Dido. 
X. Ariadne. 
XI. Canace. 

XV. Sappho. (Det Sappho-Brev, vi nu har, findes 
ikke i de ældre Haandskrifter. Det regnes ikke 
med i Merkels og Rieses Udgaver. Det vil her 
blive omtalt efter de andre.) 

Det er allerede omtalt, at Epistulæ fremkom mellem de 
to Udgaver af Amores. De er ogsaa beslægtede med Kær- 
lighedsdigtene. De danner i Ovids Produktion et Supplement 
til disse. Disse Udbrud af forelskede Kvinder er Kærligheds- 
elegier i stor Stil. Hvis det er rigtigt, at Sulpiciasangene 
er skrevne af Tibul, saa indtager Epistulæ samme Plads i 
Ovids Digtning, som Sulpicias forelskede Digte i Tibuls. 
Ogsaa Properts havde jo i et Par Elegier givet Udtryk for 
Kvinders Kærlighed. 

I Digtenes Form og i Valget af Personer fulgte Ovid 
derimod andre Principper end sine Forgængere. 

Hvad først Formen angaar, saa er Epistulæ atter og atter 
blevet sammenlignede med „Suasoriæ". Bentley var den første,*) 
Bernhardy kaldte Brevene ligefrem „Suasoriæ paa Vers",**) 

*) Se Bernhardy Anm. 414. 
**) S. 306, S. 523; „Udrustet med sin unge og ildfulde Fantasi og 
med den Teknik, han havde lært af Retorerne, gav han sig til at skildre 
Kærlighedens Konflikter; den første Frugt af denne versificerede De- 
klamation er Heroiderne". 

Sedlmayer siger:*) „Alle ved, at Heroldernes Breve er 
Suasoriæ, saadan som de fabrikeredes i Retorernes Skoler. 
Disse Suasoriæ gik ud paa, at en fremsat Sag skulde for- 
svares saa godt som muligt. Den Sag, det i Epistulæ drejer 
sig om, er Kærligheden, som Heltinderne og Heltene vil for- 
svare som ret og lovlig. **) Naar man dertil føjede Senecas 
Ord om, at Ovid i Retorskolen holdt mest af Suasoriæ (liben- 
tius dicebat suasorias), saa havde man dermed udtalt sin Dom 
over Epistulæ: det hele Værk var Retorskoleøvelser og ikke 
Poesi. 

Men i denne Bevisførelse er der et Hul. Thi Retor- 
ernes * Suasoriæ grænsede i Virkeligheden meget nær op til 
Poesi. Selv om det spidsfindige havde Overvægten i Be- 
svarelsen af de stillede Opgaver, saa laa der i selve Op- 
gaverne ofte Æmner, der egnede sig til digterisk Behandling: 
Agamemnon overvejer, om han skal ofre Ifigenia, da Calchas 
har erklæret, at man ellers ikke kan komme til at sejle. ***) 
Aleksander den Store overvejer, om han skal drage ind i 
Babylonien, da Auguren har meldt ham, at en Fare truer 
ham dér, t) Cicero overvejer, om han skal bede Antonius 
om Tilgivelse tt) — disse og lignende Æmner fra Historie 
og Digtning maatte føre en poetisk anlagt Elev over til 
Poesien. Friedlånder fremhæver netop dette: ftt) >?Selv om 
saadanne Opgaver, der forlangte af de unge Mennesker, at 
de skulde fordybe sig i Fortidens Menneskers Sjæleliv og 
efterføle deres Spænding og skiftende Følelser i de afgørende 

*) Prolegomena critica ad heroides Ovidianas (Wien 1888) S. 34. 
**) Dette sidste er ikke træffende, Penelopes og Canaces Breve handler 
siet ikke om det. 

***) Annæi Senecæ oratorum et rhetorum senten tiæ, divisiones, co- 
lores (ed. Bursian, Lpz. 1857), S. 19 f. 
t) Senec. S. 22 f. 
tt) Senec. S. 27 f. 
ttt) III, S. 389. 

Øjeblikke af deres Liv, selv om disse Opgaver kun kunde 
.løses paa en fuldendt Maade af virkelige Digtere, saa maatte 
de dog paa mangfoldige Maader bevæge den ungdommelige 
Fantasi og uddanne til digteriske Sysler.*) 

Dette maa man ikke glemme, naar man kalder Epistulæ 
^Suasoriæ". Da Ovid skrev dem, var det ikke saa meget 
Skolen, der bemægtigede sig Digteren, som det var den digt- 
eriske Trang, der af Skolen var udviklet hos ham, som drev 
ham videre paa det lagte Grundlag. Man kan vende Bern- 
hardys Ord om. Epistulæ er ikke Suasoriæ paa Vers, men 
mange Suasoriæ har været en Slags Epistulæ paa Prosa. 
Forbindelsen med Retorskolen er her langt løsere end f. Eks. 
i et Digt som „militat omnis amans" — Ovid har i Epistulæ 
benyttet sin Lærdom, men det er ikke hans eneste Maal at 
vise den. 

Hvad Brevformen angaar, saa har man — som ovenfor 
berørt — undertiden taget altfor tungt paa den. Skønt Ovid 
selv et Par Steder forklarer Bievformen overordentlig fint, 
saa har han paa andre Steder med fuld Ret taget sig Sagen 
meget let. Epistulæ er mest af alt en Art Monologer. Naar 
Ovid foretrak Brevformen, saa kan det have været, fordi 
Kærlighedsbreve har spillet en stor Rolle i Rom paa den 
Tid; man tænke blot paa, hvor ofte der er Tale om dem i 
Amores. **) 



*) Se ogsaa E. Rohde: D. gr. Roman, S 336 ff. 
**) Betegnende er det ogsaa, at man i Retorskolerne oplærtes i Brev- 
skrivning, og at der i en noget senere Tid opstod erotiske Breve. Hohde: 
D. gr. Roman, S. 341: „Man lod Erotiken flyde over i den af Retorerne 
saa ivrigt dyrkede Kunstform: Brevskrivning under fremmede Navne . . . 
Som den ældste Forfatter til saadanne fingerede Kærlighedsbreve maa 
maaske Retoren Lesbonaks nævnes". Om Lesbonaks' Levetid er man i 
Uvished. Rohde mener (se Note 3, S. 341—42), at han ikke har levet 
under Augustus. „Erotiske Breve fra Augustus' Tid vilde være noget 
ganske enestaaende". Kunde ikke Ovids Ep. tænkes at udfylde den 

Æmnerne til Epistulæ tog Ovid fra Digtning og Maler- 
kunst. De Helte- og Heltindehistorier, som Ovid bearbejdede, 
var benyttede Gang paa Gang af Digterne.*) Han valgte 
sine Kilder i Flæng: Homer, de græske Tragikere, aleks- 
andrinsk Poesi, de romerske Forgængeres Værker — alt 
benyttede han. For de fleste af Ovids Læsere har sikkert 
Størsteparten af disse Kærlighedshistorier og de Personer, 
om hvilke de handler, været bekendte, saaledes som man 
ved Besked om de Skikkelser, der behersker Digtning og 
Kunst. Men de hurtige, energiske og indenfor den snævre 
Ramme voldsomme Vers, der gjorde de gamle Digte og 
Tragedier moderne for Datiden, maa have virket som en 
Fornyelse. Det har ikke været Ovid alene om at gøre at 
genfortælle og genfremstille, det følgende vil vise, hvor ofte 
han sætter sit eget ind og gør Æmnet levende paa sin 
Maade, men at han ogsaa forudsatte Skikkelserne bekendte 
og netop vilde gøre Virkning paa Læseren ved ligesom at 
rykke Digtningens og Kunstens Skikkelser nærmere, det er 
der ingen Tvivl om.**) Og kendte hans Læsere ikke Be- 
givenhederne fra Litteraturen, saa kendte de mange af dem 
fra billedlige Gengivelser. 

Naar f. Eks. Ovid lader Ariadne klage over at være 
forladt af Theseus, saa var det en af de Scener, som Rom- 
erne maatte kende meget godt. I Helbigs Bog Wandgemftlde 
der vom Vesuv verschtitteten Stadte Campaniens (Lpz. 1868) 



tomme Plads? Dilthey (Observationes in ep. heroidum Ovidiuiius. I. 
GottingeD 1884) omtaler et Retorbrev fra Medea til Jason, der ligner 
Ovids en Del. Brevet er fra 6 — 7 Aarh. e. K., men D. mener, at det 
er gaaet fra Haand til Haand imellem Retorer og Digtere lige fra Old- 
tiden. 

*) Jfr. Erwin Rohde: D. gr. Homan, I Kap. passim og særlig for 
dette Sted S. 32-38. 

**) Jfr. J. N. Anderson tidl. cit. Skrift: On the sources of Ovids 
Heroides, S. 10. 

findeø saaiedes ikke mindre end 11 Beskrivelser af Billeder, 
som forestiller den forladte Ariadne. En Art Illustration til 
Epistulæ som Helhed fandtes i 1816 ved en Udgravning nær 
ved Rom. Man saa her — i Følge Kinchs Beskrivelse (Nordisk 
Tidsskrift for Filologi, Ny R. 7 B. 1885, S. 181 f.) - „i Mu- 
natia Proculas Villa ved den ardeatinske Vej et Værelse ud- 
styret med Malerier — — Malerierne, som er i et Antal af 
5 og nu tilhører det vatikanske Bibliotek, er udgivne i kolo- 
rerede Gengivelser hos Raoul Roehette: Peintures antiques, 
S. 397 ff. Det hos R. R. første Maleri fremstiller Canace 
bærende et Sværd, som Faderen har sendt hende til hendes 
eget Selvmord. Navnet er ligesom ved de følgende Figurer 
tilføjet i latinsk Skrift. Den næste er Pasiphae, støttende 
sig sørgmodig paa den kretensiske Tyr. Den tredje Scylla, 
seende ud ad Vinduet mod den fjendtlige Lejr. Den fjerde 
Myrrha, flygtende, som det synes, forfærdet for Faderen. 
Den sidste er Phædra med det Reb, hvormed hun snart vil 
ende sine Dage. Overalt er Hovedpersonen en Kvinde, 
hvis lidenskabelige, overnaturlige Kærlighed har voldet 
hendes egen Død^.*) 

Det maa for dem, der besad saadanne Samlinger af 
Malerier, have været, som om Ovid i Epistulæ leverede 
Teksten til Billederne, eller som om de malede Skikkelser 
steg ned fra Væggene og fik Mæle. Om Ligheden i Enkelt- 
heder vil der i det følgende blive talt, her skal det betones, 
at Grunden til, at Ovid valgte de berømte Heltinder, for en 
stor Del laa i, at han var omgivet af Malerier af dem. Der 
er til alle Tider Sammenhæng mellem en Tidsalders Digte- 
kunst og Malerkunst. I den Augusteiske Tid er Ligheden 
saa overordentlig stor, fordi baade Malere og Digtere efter- 
lignede det samme: den aleksandrinske Kunst. Og hvor 



*) Udhævet her. 

ringe det romerske Indskud i Digtningen er, naar Talen er 
onn Valg af Æmner og Billeder, det ses allerklarest deraf, 
at medens Digtningen saare sjældent paavirker Malerne, saa 
deres Motiver bliver romerske, saa er Maleriernes Indflydelse 
paa Digtningen overordentlig stor. W. Helbig har i Unter- 
suchungen ftber die campanische Wandmalerei behandlet hele 
dette Spørgsmaal (se navnhg Kap. XIV „tjber das Verhålt- 
niss dér mythologischen Wandgemålde zu der Dichtung der 
Kaiserzeit"), og han kommer til følgende Resultat: „Fra 
Barndommen af var den daværende Slægt omgivet af Frem- 
stillinger af Evropa, Argos og lo, den forladte Ariadne o. s. v., 
og det kunde derfor ikke være andet, end at disse Billeder 
gik over i Romerens Kød og Blod" (S. 119). Derfor vender 
Digterne atter og atter tilbage til disse Malerier, og mest af 
alle Ovid (S. 120). 

Det ses da, hvor vel udrustet Ovid mødte til Affattelsen 
af Epistulæ. Han anvender alt, hvad han har lært og læst 
og set. Han samler her eget og andres, og hans Samtid 
har overalt ved Læsningen maattet føle, hvor nær det hele 
laa den. Ligesaa lidt som Amores blot er et upersonligt 
Skolearbejde, ligesaa lidt er Epistulæ det. Ovid valgte just 
de Æmner, der aller lettest kunde blive levende baade for 
ham selv og hans Læsere. 

Kilden til det første Brev, fra Penelope til Odysseus, 
er naturligvis Odysseen. Ovid, som i Amores behandlede 
Penelope med megen Kaadhed, giver nu et smukt og karak- 
teristisk Billede af hende. Alt, hvad der er hos Homers 
Penelope, genfindes her. Atter og atter kan man jævnføre 
de latinske Ord med de græske.*) Og selv hvor Ovid for- 



*) Materiale til Sammenligning findes for Ep. I, III, VII, X, XII's 
Vedkommende i J. N. Andersons Skrift. 

lader Kilden, har hans Ord den rette Klang. Der er en høj- 
baaren Jævnhed i de Ord, hvormed Penelope ender sit Brev: 

Jeg, som da du forlod vort Hus var en blomstrende Kvinde, 
vil, selv om straks du kom hjem, gammel staa frem for dit 

Blik. 

(Certe ego, quæ fueram te discedente puella, 
protinus iit venias, facta videbor anus).*) 

Alligevel blander Ovid et Par Steder romerske Stem- 
ninger og Udtryk ind i Fremstillingen. Naar Penelope 
skriver: Gid Paris aldrig havde naaet Lacedæmoniens Kyst, 
thi saa vilde Odysseus ikke have forladt mig: 

non ego deserto jacuissem frigida lecto, 

saa fører dette Ord frigida lige over til den romerske Elegi.**) 
Hele Verset faar et erotisk Anstrøg, men hos Homer frem- 
stilles Penelope som den sørgende. Naar hun hviler paa 



*) Til den æstetiske Kritik gav K. Lehrs paa dette Sted følgende- 
Bidrag: „Nun, da braucht Odysseus sich also auch nicht zu beeilen." 
(Cit. hos Jurenka). Spiren til Ovids Vers ligger i Odysseen V. 215 f., 
hvor Odysseus sammenligner Kalypso og Penelope med hinanden: 

Hun er en dødelig Kvinde, men du hverken dør eller ældes. 

(— — av S* å'&dvaxog xai åyriQcog.) 

Jfr. ogsaa Properts II 9 V, 7-8: 

visura et quamvis numquam speraret Ulixen, 
illum expectando facta remansit anus. 

**) Bemærket af Loers, der jævnfører Stedet med Amores III 5 V. 42: 

Frigidus in viduo destituere toro 

og Ars III V. 69-70: 

Tempus erit, quo tu, quæ nunc excludis amantes, 
frigida deserta nocte jacebis anus! 
Se ogsaa Anderson (S. 14), der jævnfører med Properts IV 7 V. 6. 



Digitized by 



Google 



91 

sit Leje, er hendes Tanker langt fra at være de samme som 
en forelsket Romerindes: 

Nu, Telemachos! stiger jeg op i mit Højenloftskammer, 
dér at hvile paa Lejet, som kun til Kummer er redt mig, 
og som med Taarer jeg væder, alt siden Odysses til Troja 
drog med Atriderne bort — 

(Wilsters Overs., Odys. XVU V. 101 f.: 

TrjXéfiax , ri toi éyæv vjiegcoiov elaavafidaa 
Xé^ofiai sig evvi^v, tj juoi avovosaaa xhvxxai, 
alel ddxQvo* åjuolai 7isq?vgjuévrj ^ é^ o^ 'Oåvoosvg 
(pX^^' «i"' 'Argståfiaiv ég "IXtov) 

Jfr. XIX V. 515 f. 

Romersk er det, naar den hjemvendte Trojaner udmaler 
Slagenes Gang i Vinen, som er spildt paa Bordet — i Elegi- 
erne gør de forelskede sig forstaaelige for hinanden ved at 
tegne med Fingrene i den spildte Vin — og romersk er ikke 
blot Ordet rustica, men ogsaa hele Tanken i følgende Ud- 
brud, der skildrer Penelopes Frygt for at Odysseus paa sin 
lange Omflakken skal være hende utro: 

Forsitan et narres, quam sit tibi rustica conjunx, 
quæ tantum lanas non sinat esse rudes.*) 

Andre Afvigelser fra Homer synes at tyde paa Fejl- 
huskning (V. 15, 91), nogle kan være fremkomne af praktiske 
Grunde (for at forklare Brevets Afsendelse, for at gøre Brevet 
enklere — det er hos Ovid ikke Athene, men Penelope, 
som sender Telemachos til Pylos). 

*) Bemærket af J. L. Ussing (Fortolkning til Carm. sel.), men ikke 
af Anderson. Herimod er det ikke rigtigt, naar Ussing til V. 81 føjer 
Noten: „At Ikarios, Penelopes Fader^ skulde nøde hende til at gifte sig, 
er Ovids egen Opfindelse; Homer har intet derom". Homer omtaler det 
gentagne Gange (Od. XV V. 16; XIX V. 158, jfr. Anderson S. 26). 
Fejlen er maaske indkommet fra Loers* Udgave. Loers henviser nok 
til Od. XV, men ikke til det andet her citerede Sted, der er afgørende. 
I Not. til V. 03 i Ep. I gennemg£iar Loers Forholdet til Homer. 

Det er da ikke svært at forstaa Ovids Stilling til Homer 
her i dette Brev. Han har fulgt sin Kilde i Hovedtrækkene 
og bestræbt sig for paa ét Sted at samle, hvéld der hos 
Homer var spredt. Han har føjet nogle Træk til, som skulde 
gøre Penelope end mere levende for Læseren, og han har 
ingen Skrupler gjort sig, fordi han derved fjærnede sig fra 
Homers Tid og gik ind i sin egen. 

De andre Breve, hvis Kilder delvis kendes, er VI, VH 
og X. 

Det sjette Brev er fra Hypsipyle til Jason. Hypsipyle 
forekommer i første Sang af ApoUonios' Argonavtertog. At 
Ovid kan have brugt dette Digt — eller maaske Varros 
Oversættelse*) — er meget rimeligt. Men det var ikke 
meget, Apollonios kunde give ham, thi Hypsipyle-Episoden 
er i Argonavtertoget meget kort, og i Digtet findes intet om 
Hypsipyles Følelser, efter at Jason har forladt hende. Hvis 
Ovid ikke har brugt anden Kilde, saa har han maattet gaa 
sine egne Veje. 

' Maaden, paa hvilken Hypsipyle erfarer, hvorledes det er 
gaaet Jason, er meget betegnende for Ovids Arbejdsmetode. 
Der indføres her som i Penelopes Brev en Fremmed. Og 
ligesom Ovid i Ep. I i en meget Hvfuld Scene udmaler, hvor- 
ledes de hjemvendte Krigere fortæller for en lyttende Kres, 
saaledes findes i Hypsipyles Brev en Thessaler, som udspørges. 
Det hele Sted former sig til en dramatisk Scene: 

„Sig mig", saa lød mine Ord, „hvor lider min Jason?" Undselig 
fæsted til Jord han sit Blik, svared mig ikke et Ord. 
Op fra Sædet jeg sprang og rev mine Klæder fra Brystet — 
„Er han i Live?" jeg skreg, „ellers saa dør jeg med ham". 
„Han er i Live." Jeg tvang den frygtsomme Mand til at 

sværge. 



*) Teuffel § 212 \ 

(„Æsonides", dixi, ^quid agit meus?" Ille pudore 

hæsit, iD opposita lumina fixus humo. 
Protinus exilui tunicisque a pectore ruptis 

„vivit, an" exclamo „me quoque fata vocant?" 
„Vivit" ait, iimidiimque mihi jurare coegi). 

Af alt dette findes naturligvis intet hos ApoUonios. 
Men O vid maatte foretage endnu flere Forandringer. Epi- 
soden med Hypsipyle maatte i Argonavtertoget afgøres én 
Gang for alle, og hun maatte ikke faa Grund til senere at 
klage. Thi ApoUonios kunde ikke have en Helt, som be- 
gyndte sit Sejrstog med skændigt at forlade en Kvinde. Der- 
for afgør Hypsipyle og Jason Sagen paa en Maade, der er 
ligesaa praktisk, som den er prosaisk. Hypsipyle følger 
grædende Jason til Skibet, hun holder ikke paa ham og 
venter ikke, at han nogensinde vil vende tilbage. Hun an- 
moder ham blot om at sige, hvorledes hun skal forholde sig, 
„om de Høje forunder mig Moder at blive". Den „mis-» 
modige" (åyaio^vog) Jason beder hende da om at sende 
Barnet, hvis det bliver en Dreng, hjem til Jolkos. 

Talt, og først i Skibet han tren; saa stege de andre 
Helte om Bord — — — 

(Christensen Schmidts Overs.). 

Ved dette var der intet rørende og intet, som pegede 
videre til en Fortsættelse af Forholdet. Denne Mand, der 
har et saadant Hastværk, at han maa være den første, som 
gaar ombord, var en altfor koldblodig Elsker. Dette kunde 
nu rettes med ringe Besvær, og Ovid skrev da: 

UUimus e sociis sacram concedis in Argon. 

Dette er sikkert ikke sket ved en Tilfældighed, selv om 
de følgende Linjer om Skibets Fart ikke ligner Beskrivelsen 
hos ApoUonios (hos Ovid drives Argo frem af Sejl, hos 
ApoUonios med Aarer). 

Denne lille Forandring viser, hvad der er sket. hos 
Ovid. Jason maa med Møje rive sig løs fra Hypsipyle, og 
han udbryder: 

Nu maa jeg bort, men hvis blot min Skæbne tilbage mig 

fører, 
gaar jeg herfra som din Mand og bliver stedse din Mand. 

(Abstrahor, Hypsipyle. Sed dent modo fata recursus: 
vir tuus hine abeo, vir tibi semper ero.) 

Hele Forholdet er her et andet. Jason, der har opholdt 
sig tre Aar hos Hypsipyle (V. 57, hos ApoUonios siges ingen 
bestemt Tid), giver hende et bestemt Løfte, som gør det 
muUgt for hende senere at klage. 

For at gøre hendes forladte Tilstand endnu mere rørende, 
lader Ovid Hypsipyle føde Tvillinger. De ligner Jason al- 
deles. Man kan kende ham paa dem. Det er muligt, at 
dette ikke er Ovids Paafund, han kan have en os ubekendt 
Kilde baade til dette og til Opgivelsen af de tre Aar, som 
Jason skulde have været hos Hypsipyle.*) Men den groteske 
Overdrivelse kan ogsaa meget godt stamme fra selve den 
ungdommelige Digter, der ikke kan faa Sagen rørende nok. 
Thi Hypsipyle skal være rørende. Hun hader ikke Jason. 
Hvis han af Vindene var drevet tilbage til hende, saa vilde 
hun gaa ham i Møde med sine Tvillinger, men over ham 
vilde hun ingen Straf tage, hun vil skaane ham: 

Ej fordi du er det værd, men fordi jeg er saa mild. 

Kun Medea vilde hun intet godt. Hun vilde lade hendes 
Blod sprøjte op i sit Ansigt og op i hans — , hun vilde være 
en Medea for Medea — 

Medeæ Medea forem! 



*) Loers mener i Noten til V. 57, at Ovid har fiilgt en Kilde, der 
nu er tabt. Tvillingerne omtaler han ikke. Ribbeck antager, at Ovid 
har det fra „en mytologisk Haandbog". 

Og hun udbryder i en Række Forbandelser over Medea, 
der senere skulde gaa i Opfyldelse. Dette blodtørstige Raseri 
hos den ellers saa milde Hypsipyle leder Tanken hen paa 
hendes Fortid. Hertil svarer V. 51 f. Ovid lader hende sige: 

Først jeg havde den Plan — men Ulykken biede paa mig — , 
at jeg med Kvindehaand bort vilde jer jage herfra. 
Sejre vi kan over Mænd, vi har vist det, vi Kvinder fra 

Lemnos. 

(Orta fui primo - sed me niala fala trahebant — 

hospita feminea pellere castra manii. 
Lemniadesque viros. nimiiim quoqiie, vincere noixint). 

Dette er ganske modsat Apollonios. Men heller ikke 
dette nødvendiggør Antagelsen af en ny Kilde for Ovid. De 
to første Linjer er temmelig sikkert fremkomne for at motivere 
den tredje. Ovid vilde gærne minde om hele Forhistorien, 
og lod derfor Tanken om ogsaa at dræbe Jason opstaa et 
Øjeblik i Hypsipyles Hjærne. Derved kunde han indflette 
den ene forklarende Linje, der i Virkeligheden rummer Be- 
retningen om alt, hvad der var sket paa Lemnos, og som 
ikke kunde være ukendt for dem, der havde læst Argonavter- 
toget. Elegantere og kortere kunde det ikke gøres. Baade 
her og i Udbrudet om, at Folk vil tilskrive Medea og ikke 
Jason Æren for Bedriften med det gyldne Skind, forudsætter 
Ovid næsten Argonavtertoget.*) Saameget er vist: Ovids Be- 
stræbelser gaar ud paa at samle saa megen Sympati som 
muligt om Hypsipyle, han gør hende til den uretfærdigt for- 
ladte, til den trofaste, rørende og klagende Elskerinde. 



*) En umiddelbar, men intetsigende Lighed findes mellem V. 117: 
Dos tibi Lemnos erit, teiTa ingeniosa colenti 
og Apollonios V. 829 

— — ov ås TI a oico 
yaiav ovooaea^ai' jzegi yag fia&vkrjiog åXXoiv 
vrjoæv^ Aiyain oaai siv åXi vaiSTaovaiv. 

I det syvende Brev skildrer Ovid Dido, efter at Æneas 
har forladt hende. Da Ovid fremstillede Penelope efter 
Odysseen var Opgaven ikke meget kompliceret, fordi hun er 
den samme i hele Digtet. Men i dette Brev, hvor han skulde 
arbejde paa Grundlag af Æneiden, maatte han foretage et 
Valg, fordi Dido er forskellig i de forskellige Partier af Ver- 
gils Værk. Den Dido, der kendes fra første Bog af Æneiden, 
hvor hun straalende skøn staar frem i Kresen af Ynglinge 
og fremskynder Opførelsen af sit Riges Hovedstad eller 
siddende højt over alle skifter Lov og Ret, denne Dido kunde 
Ovid ikke godt faa med ind i delte Brev fra den, som for- 
tvivlet og skuffet bereder sig til at dø. Og alligevel mindes 
man om den skønne Dronning ved at læse Brevets Be- 
gyndelseslinjer med deres smukke og dristige SymboHk*): 

Saaledes synker med Sang den hvide Svane i Sivet 
ved den mæandriske Bred, naar den af Døden er ramt. 

(Sic ubi fata vocant, udis abjectus in herbis 
ad vada Mæandri concinit albus olor). 

Ovid følger nøje Vergil, Brevet er delvis sammensat af 
Citater fra Æneidens fjerde Bog. Af og til kan ogsaa et 
Citat fra en anden Bog tages med. Dido skriver f. Eks.: 

Snart har sig Vindene lagt, og naar Havet er faldet til Hvile, 
styrer ad Vovernes Vej Triton sit blaanende Spand.**) 

Dette er en videre Udførelse af Æneiden I V. 147. 
Linjerne synes at være en Gengivelse af et Maleri (jfr. Hel- 
big Wandgemålde 1064, 1072); dette er vel ogsaa Grunden 
til, at Ovid har taget dem med. 

1 Brevet findes dog to Afvigelser, der forklares, naar 



*) Paa Grund af den usædvanlige Begyndelse har man senere 
ladet Brevet begynde med et Par intetsigende Linjer (se Loers' Udg., 
Noten). 

**) Jam venti ponent, strataque æqualiter unda 

cæruleis Triton per mare curret equis. 

man tænker paa Ovids Fremgangsmaade, da han behandlede 
Hypsipyle. 

Medens Dido hos Vergil ønsker alt ondt over Æneas, 
gør hun hos Ovid akkurat det modsatte. Der kan ikke godt 
tænkes nogen større Modsætning end den mellem disse Ord: 

— — Saa rejs kun og stræb at 
komme med Vindenes Hjælp til Italiens Land og ad Havet 
søg til dit Rige. Jeg haaber tilvisse, ifald da de fromme 
Guddomme noget formaar, at du midt blandt Skærene lider 
Straf som forskyldt, og at ofte du kaldende raabe vil Dido etc. 

<Kiærs Overs. (V. 418), Æn. IV 381 f.: 

I, sequere Italiam ventis, pete regna per undas I 
Spero equidem mediis^ si quid pia nutnina possunt, 
supplicia hausurum scopulis et nomine Dido 
sæpe vocaturum — 

Og disse Linjer, hvis knappe Stil vanskeligt kan gengives 
<Ep. VH V. 61—63): 

Perdita ne perdam, timeo, noceamve nocenti, 
neu bibat æquoreas naufragus hostis aquas. 
Vive, precor. Sic te melius, quam funere perdam. 

Ligeledes er der en bevidst Modsætning mellem Ep. VII V, 

133-34: 

Mulig svanger jeg er, og dog vil du mig forlade, 
mulig en Del af dig selv, Skændige, skjules i mig.*) 

og Æn. IV V. 327 f.: 

Havde jeg blot undfanget et Afkom førend du flygter, 
spøgte i Borgen en lille Æneas, dit udtrykte Billed, — — 

(Kiærs Overs. V. 361 f. 

Saltem si qua mihi de te suseepta fuisset 
ante i^gam suboles, si quis mihi parvulus aula 
luderet Æneas — — ). 



*) Forsitan et gravidam Didon, scelerate, relinquas, 

parsque tui lateat corpore clausa meo. 

7 

Ved disse Afvigelser forandres Didos Karakter i Virke- 
ligheden ganske. Hun er blevet grebet af den Aand, som 
hersker i Ovids Epistler. Igen anvendes Barnet som et 
rørende Appendiks, og den kongelige Dido aflægger sin Stolt- 
hed. I alt kan O vid følge sit store Forbillede, kun Hadet 
vil han ikke lade Dido beholde. Han løser hendes Haand, 
der var knyttet, og lader hende strække den bønfaldende ud 
imod Æneas, som drager bort.*) 

Det tiende Brev er fra Ariadne til Theseus. Det er 
den almindelige Antagelse, at Ovid her har benyttet Catuls 
64de Digt. Men Sagen er ikke saa klar, som naar Talen er 
om Ovids Forhold til Homer eller Vergil. At han søgte til- 
bage til Odysseen, naar han vilde skildre Penelope, var jo 
næsten givet, at han delvis støttede sig til Æneiden ved Af- 
fattelsen af Didos Brev, er naturhgt, naar man tænker paa 
den Rolle, som Vergils Digt spillede, men der var ikke 
nogen særlig Grund for Ovid til at standse ved Catuls 64de 
Digt, der ikke var noget originalt Værk**). Ovid har haft 
de samme Kilder som Catul og kan have benyttet dem uden: 
at gaa til den romerske Bearbejdelse. 

Og i hvert Tilfælde har han staaet ganske frit overfor 
Catul. Om en nøje Tilknytning, som Ribbeck og Schanz 
mener***), er der slet ikke Tale. Naturhgvis er der mange 
Ligheder mellem de to Digte****), men det er umuligt at 
konstatere, at Ovid har benyttet Catuls Digt. Thi da de to 



*) Versene 183-184: 

Aspicias utinam, quæ sit scribentis imago: 
scribimus, et gremio Troicus ensis adest, 

er en Tekst til et Maleri, jfr. Helbig 1381b.. 

**) E. Rohde D. gr. R. S. 105 Not. 2, Drachmann: Catuls Digt«^ 
ning S. 88. ' 

***) Jfr. ogsaa Birt Rh. M. N. F. 32 B. S. 398. 
****) Jfr. Loers' *Udg., Zingerle I S. 50. 

Digtere kan have brugt samme Kilder, og Situationerne, som 
skulde skildres, var ganske de samme, saa maatte Lighederne 
næsten komme af sig selv. 

Paa et afgørende Punkt er de to skildrede Kvinder endda 
ganske forskellige. Hos Catul fordrer Ariadne Straf over 
den troløse Theseus (V. 188 f.), hos Ovid strækker hun sine 
Arme bønfaldende ud imod ham og anraaber ham om at 
vende tilbage for i det mindste at jorde hendes Lig, Denne 
Forskel tør man dog. ikke tage som noget Bevis paa, at Ovid 
ikke har benyttet Catul, thi her er blot sket det samme som 
i Hypsipyles og Didos Breve. Den sentimentale Slutning 
kan stamme fra Ovid selv. 

Endnu en Forskel skal omtales. Hos Catul tilbyder 
Ariadne at følge Theseus som Slavinde, hos Ovid skælver 
hun for at blive nedværdiget (der er ikke Tale om, at hun 
skulde trælle for Theseus). Hendes Ord har ligesom Pene- 
lopes i Slutningen af Ep. I meget af den, heroiske Aand i sig: 

Dette beder jeg om: lad ej af Lænker mig tynges, 

ej som Slavinde jeg vil spinde den udslagne Dag, 

jeg, som har Mines til Fa*r, og hvis Mo*r er en Datter af Phøbus, 

jeg, som — det husker jeg bedst — jeg, som var lovet til dig. 

(Tantum ne religer dura captiva catena, 
neve traham serva grandia pensa manu: 

cui pater est Minos, cui mater filia Phoebi, 
quodque magis memini, quæ tibi pacta fui.) 

Stiller man de to Digte ved Siden af hinanden, saa 
bhver det klart, at Ovids er det mest levende og det bedst 
byggede. Catul vil beskrive et Billede, selv om han senere 
fortæller Sagnet som et Indskud. Hans Beskrivelse af 
Ariadnes Opvaagnen ligner aldeles de af Helbig omtalte 
Malerier: man ser baade Ariadne og Skibet, hvilket er na- 
turligt for Maleriet, fordi det ellers var umuligt at sige, hvad 
det skulde betyde. Anderledes hos Ovid. Ariadnes Op- 

vaagnen hører til det smukkeste, han har skrevet. Her er 
Stigning og kunstnerisk Beregning. Ariadne vaagner i det 
tidhge Gry: 

Det var den Tid, da mod Jorden de glasklare Dugdraaber falder, 
og hvor i Træernes Løv Fuglene vaagner med Sang*). 

Endnu halvt sovende strækker hun Hænderne ud imod 
Theseus. Han er borte. Hun prøver igen, famler hen over 
hans Leje. Han er borte. Hun bliver pludselig fuldstændig 
vaagen, styrter, op fra det tomme Leje, slaar sig for Brystet 
og river sig i Haaret. Det er Maaneskin, hun spejder efter 
Theseus paa Kysten — han er der ikke. Hun løber frem 
og tilbage i det dybe Sand og kalder paa ham — Klipperne 
kaster hendes Raab tilbage. Saa løber hun op paa Fjældet, 
og derfra ser hun Skibet. 

Dette er Livet. Her er mere end en Beskrivelse, her er 
en Tekst, som gør Billedet levende. 

De følgende Breves Kilder er endnu usikrere end disses. 
Ep, II og V har mange Lighedspunkter. Deres Oprindelse 
ligger sikkert i den aleksandrinske Poesi**). Baade Phyllis 
og Oenone skriver med megen Sentimentalitet. Phyllis sen- 
der Demophoon følgende Brev: Du bliver længere borte, end 
du havde lovet. Jeg havde dog haabet saa bestemt paa, at 
du vilde komme. Hvorfor skuffer du mig? Jeg har jo ikke 
forbrudt mig ved andet, end ved at jeg elsker dig. Nu er 



*) Tempus erat, vitrea quo primum terra pruina 

spargitur, et tectæ fronde queruntur aves. 
**) Rohde: D. gr. R. S. 129 Noten. Den ellers ubekendte Tuscus, 
samtidig med Ovid, behandlede det samme Sagn, som Ovid i Ep. II, hvilket 
ses af Ex Ponto IV 16 V. 20: 

Quique sua nomen Phyllide Tuscus håbet 

(se TeufFel § 252 ^). Birt udtaler — uden Bevis og uden at kunne 
bevise det — , at Ovid har støttet sig til Tuscus (Animadversiones S. 414, 
429 og 398). 

jeg til Spot for alle, ingen af mine Landsmænd vil ægte mig, 
fordi jeg har foretrukket en Fremmed for dem*). Jeg ser 
endnu Afskeden med dig for mine Øjne. Du vovede at om- 
favne mig, og vi blandede vore Taarer. Og da vi skiltes, 
sagde du: „Phyllis, vent paa din Demophoon". Jeg venter, 
og maaske er du allerede en andens. Og dog spejder jeg 
fra Klipperne efter dig, og saa snart jeg ser et Sejl, tror 
jeg, at det bringer mig min Lykke. Jeg iler ud paa Stran- 
den, lige ud til Bølgerne — og synker skuffet om i Pigernes 
Arme. Jeg har tænkt paa at styrte mig i Vandet, da vil 
Bølgen bære mit Lig til din Kyst, maaske vælger jeg en 
anden Dødsmaade — det vil ikke vare længe, før det sker". 

Endnu mere sentimentalt er det femteBrev fra Oenone 
til Paris**). Her møder man hele Idyllen. Oenone har elsket 
Paris, da han endnu var Hyrde. De hvilte i Græsset, hun 
fulgte ham paa Jagten, han skar hendes Navn i Træerne. 
Saa forstyrrede den usalige Dom deres Lykke, og han blev 
revet fra hende. De græd begge ved Afskeden. Han slyn- 
gede sine Arme om hende saa tæt, som Vinranken slynger 
sig op ad Elmetræet, hun fulgte hans Skib med Øjnene saa 
længe som muligt. Saa kommer han hjem. Fra et Bjærg 
ser Oenone, at han nærmer sig, men han har Helena med 
sig. Oenone udbryder i Taarer, advarer ham mod Helena 
og bønfalder ham om at vende tilbage. „Din var jeg i de 
unge Aar, lad mig ogsaa være din den Tid, der er tilbage". 

Det er betegnende for denne Idyls aleksandrinske Op- 
rindelse, at der mellem de pompejanske Malerier findes to, 
som gengiver Hovedscenerne i Brevet: Helbig Nr. 1280, som 



*) Her er et romersk Træk, naar^hun siger: 

V. 83: Atque aliquis: „Jam nunc doctas eat", inquit „Athenas". 

(jfr. Trist. I 2 V. 77, Prop. III 21 V. 1. Se Zingerle I S. 128). 
**) Jfr. J. L. Heiberg: Eros, S. 35. 

viser Paris ifærd med at skære Oenones Navn i et Træ, mens 
hun forelsket ser til, og Nr. 1287, Oenone sørgende over 
Paris, fortvivlet, med Haaret løst og Hænderne i Skødet. 
Det er ikke Ovids Brev, der har inspireret Maleren, det 
latinske Brev og det aleksandrinske Maleri har den samme 
Kilde*). 

Af hel anden Art er det fjerde Brev: Phædra til 
Hippolytos**). Der har været en Del Diskussion om dette 
Brevs Oprindelse***). Det er muligt, at Ovid har skrevet det 



*) Jfr. Helbig Untersuchungen S. 84, S. 112 f. 
**) Se Helbig Wandg. Nr. 1246, hvor man ser Ammen række 
Hippolytos Phædras Brev (Jfr. Dilthey: Observ. S. 1), og Rohde D. gr. 
Roman S. 36. 

***) Brevet er af F. Leo (Udg. af Senecas Tragedier I Observ. crit. 
Berlin 1878) jævnført med Senecas Tragedie. Leo mener, at de begge 
har den s£imme Kilde: Evripides' tabte Tragedie Hippolytos. Den be- 
varede Tragedie ligner Digtet som Helhed ikke, derimod findes der Lig- 
hed i Enkeltheder (se Loers' Udg. Noterne for nogle Ligheders Vedkom- 
mende, andre i Birt: Animadversiones ad Ovidi heroidum epistulas, Rhein. 
M. N. F. 32 B. S. 403 f.). Som Eksempler: Ovid V. 31 f. - Evrip. 219 
f. Endvidere Ovid V. 47: 

Nunc feror, ut Bacchi furiis Eleleides actæ 

namque mihi referunt, cum se fiiror ille remisit, 
omnia 

Evripides V. 239: 

dvazavog iyco^ xi nox Blqyaaåiiav ; 
noX TtaQSJtXdyx'^v yvcofÅag åya'&åg; 
éjLidvrjVj sjteaov dai/Liovog axq.. 

(Wilsters Overs. V. 243: 

Jeg usalige Kvinde! Hvad har jeg dog gjort? 
Hvorhen har min Sjæl sig forvildet? 
Jeg rased, en Gud var mig gram.) 

Ovid V. 63: 

Hoc quoque fatale est: placuit domus una duabus. 
Me tua formå capit. Capta parente soror. 
og V. 55 f. - Evripides 337 f. (Wilster 341 f.). 

meste af det selv. Thi Lighederne i Enkeltheder har ikke 
meget at sige i Forhold til det, at der er noget specielt 
romersk over Phædra. 

Brevet er i meget forskelligt fra de andre. Skønt Phædra 
henimod Slutningen bønfalder ligesom de andre Kvinder i 
Epistulæ: 

Non ego dedignor supplex humllisque precari 

Victa precor, genibusque tuis regalia tendo 
bracchia — 

saa er hendes Brev ikke en Klage over, at en Mand har 
forladt hende, men et Forsøg paa at overtale Hippolytos til 

Ovid har muligvis brugt begge Tragedier og sammeoarbejdet dem 
(hvis der da ikke fandtes enslydende Steder i begge — Birt S. 403). En 
Lighed mellem et Fragment af den tabte Tragedie og Ep. finder Leo 
(S. 176) iflg.: 

Ovid V. 10: 

Dicere quæ puduit, scribere jussit amor. 
Quidquid Amor jussit, non est contemnere tutum: 

regnat et in dominos jus håbet ille deos. 
Ille mihi primo dubitanti scribere dixit: 

^Scribe! dabit victas ferreus ille manus^. 

Evrip. Fragm.: 

€X(o ås xoXfjirig xai ^gåaovg SiSåaxaXov 
SV ToTg dfirjx^voiaiv svjtoQcoraTOv 
"Egcoxa uiåvxayv Svofiaxcotarov '&s6v. 

Det er dog ikke nødvendigt at antage en Paavirkning fra Evripides. 
Loers anfører Hesiodos (Theog. 120), Anacreon Od. 58, 4: 

oSs xai ^sdiv Svvaarijg 
oSs xai PgoTOvg dafiå^si^ 

Sophocles Trachinerindeme V. 443—444. Mindre Betydning har Ænei- 
den I 665. Endelig kan det hele Sted være en Billedtekst. Se f. Eks. 
HelbigNr. 1427: en Kvinde, som tankefuld støtter Hovedet paa sin højre 
Haand, medens Eros kigger frem over den højre Skulder, 
1427b, 1428: Kvinde — — — over hendes højre Skulder Eros, som 
strækker sin højre Haand frem og forklarer hende noget. 
Naar Birt (S. 405 Note 2) mener, at Ep. V. 7 : 

at knytte et Forhold til hende. Medens de andre Kvinder 
var passive, er Phædra aktiv. Hun er den forførende. Og 
de Midler, hun anvender, leder Tanken hen paa Amores og 
Ars. Medens Evripides' Phædra er fortvivlet og af Kærlig- 
heden kun kender det bitreste, er Ovids Phædra behersket 
og har den største Lyst til at opfatte Elskoven som det 
sødeste. Dog er der her en Skiften i Brevet. Thi Ovid be- 
gynder med at fremstille Phædra, som hun er hos Evripides: 
„Jeg brænder op af Elskov. Det er ikke af Slethed (Sandse- 
lighed), jeg vil bryde mit Ægteskab: non ego nequitia socia- 
lia foedera rumpam, mit Ry er godt. Det er første Gang, 
Kærligheden har grebet mig, derfor er min Følelse saa 
hæftig". 

Men efter at hun har tilbudt at følge Hippolytos paa 
Jagten (som Sulpicia Cerinthus, Tibul IV 3 V. 12*)), bliver 
Tonen en hel anden. Hun bagvasker Theseus og ophidser 
Hippolytos imod ham. Og hun fortsætter: „Jeg bryder mig 
ikke om, at jeg som Stedmoder forfører min Stedsøn, lad dig 
dog ikke forskrække af de tomme Navne, det var noget, 
man tog Hensyn til i gamle Dage. Juppiter har besluttet, at 



ter tecum conata loqui, ter inutilis hæsit 
lingua, ter in primo destitit ore sonus, 

er paavirket af den bev. Hippolytos V. 392 f.: 

først derfor jeg i Tavshed holdt min Sygdom skjult, 

dernæst jeg den Beslutning tog ved Sindighed 

at overvinde denne Sjælsbedaarelse, 

men da det intet frugted — — — 

at dø — ^— — (Wilsters Overs.), 

saa er det overmaade spidsfindigt og ganske urimeligt. Hvis Ovid skal 
have et Forbillede, er Loers* Mening meget mere tiltalende: at Ovid har 
haft for Øje ApoJlonios* Argon. III 654 {(tqis f^sv knsiQri'&rj^ rgig d* 
Maxsto), og 683-686. 

*) Jfr. Zingerle I S. 73. 

alt det, som kan glæde os, er uden Synd, Søsteren, som er 
gift med sin Broder, bevirker, at alt er tilladeligt: 

Juppiter esse pium statuit, quodcumque juvaret, 
et fas omne facit fratre marita soror*). 

Tænk ogsaa paa, hvor let alt vil gaa for os. Naarman 
ser, at vi omfavner hinanden, vil man rose det smukke For- 
hold, der er imellem Stedmoder og Stedsøn, vi behøver intet at 
forandre : vi bor sammen som før, vi kysser hinanden aabenlyst: 

Ej skal du aeibne ved Nat den haarde Ægtemands Døre, 
heller ej er der en Vagt, som du maa narre med List 

(Non tibi per tenebras duri reseranda mariti 
janua, non custos decipiendus erit**), 

du kan være ganske sikker og endda vinde Ros ved din 
Brøde, selv om man saa dig paa mit Leje". Og hun slutter 
med at tilbyde Hippolytos Kreta, som hun ejer som Medgift 
— rigtignok ikke ganske efter antik græsk Sædvane (se 
Burmann hos Loers). Endelig maa Phædras Beskrivelse 
af Hyppolytos mærkes. Hun giver her en Regel for unge 
Mænds Klædedragt, der røber den allernøjeste Forbindelse 
med Ars. I Brevet staar: 

Sint procul a nobis juvenes ut femina compti, 
fine coli modico formå virilis amat, 

og i Ars am. I 509: 

Formå viros neclecta decet. Minoida Theseus 
abstulit, a nuUa tempora comptus acu. 
Hippolyfum Phædra, nec erat bene cultuSj amavit.***) 



*) Jfr. Ars am. I 633 f., navnlig V. 637: 

Expedit esse deos. Et, ut expedit, esse putemus. 

**) Jfr. Amores passim. 
***) Jfr. Medie. fac. V. 25: 

Feminea vestri poliuntur lege mariti. 

Ovfd har overflyttet sin egen Tids Forhold til den hero- 
iske Tidsalder. Han har rykket Phædra nærmere. Ogsaa 
i Penelopes Brev var der romerske Træk, men ikke som 
her, thi Penelope var ikke blevet nogen Romerinde. Det er 
Phædra i Virkeligheden blevet. Grunden synes at ligge nær: 
en Penelope har Ovid næppe kendt i sin Kres, en Phædra 
snarere. Hans Digt om den græske Kvinde blev næsten af 
sig selv en Kommentar til Horats' Ord (Od. HI 6 V. 17 f.): 

Fecunda culpæ secula nuptias 
primum inquinavere et genus et demos — 

Og ligesom der i Amores var Tegn paa, at Ars amandi 
var nær, saaledes er der al Grund til at tro, at Phædras 
Brev er skrevet omkring den Tid, da Elskovskunsten blev til. 

XI. Canace til sin Broder Macareus. Ligesom 
Dido skriver Canace foran den aabne Grav. Sværdet, der 
skal ende hendes Liv, er sendt hende af den ubarmhjærtige 
Fader. For at hun ikke skulde have Sværdet paa sit Skød 
ligesom Dido, har Ovid grebet til den uheldige Udvej at lade 
hende have Pennen i højre Haand, det dragne Sværd i den 
anden. Bladet, hvorpaa hun skal skrive, paa Skødet. Ovid 
har her været altfor omhyggelig. Canace med Sværdet har 
han haft efter et Maleri, Skriveredskaberne føjer han selv til 
og strejfer derved det parodiske. Men dette er ikke meget 
væsentligt: .det øvrige af Brevet er overordentlig smukt. 
Canace er den blide, uerfarne unge Pige, som uden selv at 
vide, hvordan det gaar til, gribes af Elskov til sin Broder. 
Kærlighedens „patologiske Fænomener" — som J. L. Heiberg 
siger („Eros" S. 16) — beskrives, som allerede Homer og 
efter ham de græske Digtere havde gjort det,*) og Canace 



*) Se Helbig : Untersuchungen S. 245 med Henvisning til Steder i 
aleksandrinsk Digtning og C. Dilthey: De Callimachi Cydippa (Lpz. 1863) 
S. 70 f. 

ligger vaagen om Nætterne, sukker og ved ikke hvorfor. 
Stedet minder om Amores I 2, et Digt, der har Mærker 
baade af Retorskolen og af aleksandrinsk Kunst.*) Ammen 
ved, hvad det er, og siger: du elsker. Nu udvikler Begiven- 
hederne sig hastigt: Forsøget paa Fosterfordrivelse (jfr. Amores 
II 14), Fødselen, Opdagelsen og Straffen. Det hele Digt er 
ikke blot dramatisk i Enkeltheder, men ogsaa som Helhed. 
Det er ikke uden Grund, at Welcker har ment, at Evripides' 
Tragedie „Æolus" var Ovids Forbillede. Ovid giver i Virke- 
heden hele Skelettet til en Tragedie og hele Personlisten: 

Æolus. 

Macareus. 

Canace. 

Ammen. 

Et Bud. 
Rohde mener rigtignok (S. 101 Note 2), at Ovid, hvis 
Evripides havde været hans Kilde, vilde have benyttet det 
Træk, som efter Welckers Mening fandtes i Tragedien, at 
Macareus' Forlovelse og Canaces Nedkomst fandt Sted samme 
Dag, men dette er jo kun en løs Antagelse. Og skønt man i 
Phædra, der bærer tydelige Mærker af, at Ovid har benyttet 
Tragedien til at udmale Enkeltheder, ikke finder nogen Er- 
indring om Tragedien i Brevets Bygning, saa at man ikke 
kan paastaa, at Ovids Kilder skal have nogen Indflydelse 

*) Jfr. Ep. XI V. 29 f.: 

Nec somni faciles, et riox erat annua nobis, 

et gemitum nullo læsa dolore dabam: 
nec, cur hæc facerem, poteram mihi reddere causam. 

Nec noram, quid amans esset. At illud eram. 

Amores I 2 V. 3 f.: 

— — Et vacuus somno noctem, quam longa, peregi, 

lassaque versati corporis ossa dolent? 
Nam, puto, sentirem, si quo temptarer amore. 
An subit et tecta eallidus arte nocet? 

paa hans Komposition, saa vilde det dog være underligt, om 
det 1 1te Brev, der er det eneste dramatisk byggede, ikke skulde 
være paavirket af en Tragedie. Rohde antager, at Ovid har 
brugt en aleksandrinsk Digtning, og Brevet har som omtalt 
ogsaa enkelte aleksandrinske Træk, men de kan være kommet 
ind paa mange andre Maader end ved direkte Overføring. 

Er der noget fælles for disse Breve? Der er for det 
første det sentimentale. Selv i Phædras Brev, der er væsent- 
lig forskelligt fra de andre, anslaas et Øjeblik den senti- 
mentale Tone. Ovid valgte de mest rørende Motiver, og 
han forandrede sine Kilder for at gøre Brevene endnu mere 
rørende. For det andet mærkes Ovids store Lyst og ud- 
prægede Evne til at skildre Situationer. Han tager dem 
fra Digtning og Maleri, og han skaber uden Tvivl mange 
selv. Det, han opnaar ved Situationerne, er, at man pludse- 
lig ser det skildrede. Det er, som gik et Tæppe i Vejret 
for en levende Verden. I disse Situationer er det de smaa 
Ord, som gør den store Virkning. Ovid gør levende. Han 
omsætter den plastiske Bevægelse i mange smaa Bevægelser, 
og han medtager saadanne smaa Træk, som hører Hoved- 
sagen til. Han fletter Situationerne ind i Brevene, han lader 
Kvinderne mindes Optrinene i deres Liv: saadan omfavnede 
du mig, saaledes sprang jeg op, da jeg fik Bud fra dig o. s. v. 
Navnlig Afskeden udmales: 

n. Phyllis' Afsked med Demophoon (V. 90 f.). 

V. Oenones Afsked med Paris (V. 46 f.). 

VL Hypsipyles Afsked med Jason (V. 57 f.). 
Af lignende Art er: 
IV. Phædra ser Hippolytos ved Ceresfesten (V. 70 f.).*) 

*) Det var meget almindeligt, at Mand og Kvinde forelskede sig i 
hinanden ved hellige Fester. Hippolytos' og Phædras Møde omtales af 
Evripides (andre saadanne Møder omtaler Dilthey : De Callimachi Cydippa 
S. 49 Noten). 

Endvidere: 

I. Den fra Troja hjemvendte Kriger fortæller (V. 25 f.) 

II. Phyllis styrter ud til Stranden, saa snart hun ser en 

Sejler i det Fjærne (V. 125 f.) 
(Se navnlig den malende Linje (V. 130): 

Linquor et ancillis excipienda cado). 

V. Paris' Ankomst med Helena (V. 61 f.) 

Cassandra spaar Oenone (V. 113 f.). (V. 121 kan sam- 
menlignes med V. 130 i Phyllis' Brev: 

Dixerat. In cursu famulæ rapuere furentem). 

VI. Thessaleren bringer Bud om Jason til Hypsipyle (V. 23 f.) 

VII. Æneas gribes af Hvirvelvinden paa Havet og ser Dido 

for sig (V. 65 f.) 

X. Ariadnes Opvaagnen og Søgen efter Theseus (V. 7 — 62). 

XI. Passim. 

Fælles for alle Brevene er den Stil, i hvilke de er skrevne. 
Alle disse Kvinder fører et Sprog, som vidner om en over- 
ordentlig Beherskelse. De skriver alle som Ovid. De kan 
alle deres Sagnhistorie,*) undertiden skimtes Retorskolen bag 
deres Udtryk, og de ynder en aandfuld Stil og Ordspil, der 
ikke passer til deres ophidsede Tilstand. Stundom ræsonnerer 
de ogsaa over Kærlighedens Væsen og udtaler sig i almen- 
gyldige Sætninger. Saadanne Steder slutter sig til Brevenes 



*) Det kan næppe antages for et Forsøg paa at individualisere, 
naar Ovid lader Oenone sige om Helena: 

Røvet fra Hjemmet hun blev af Theseus — det tror jeg han kaldtes — 
Theseus, hvem det nu var, har hende bortført engang. 

(Illam de patria Theseus — nisi nomine fallor — 
nescio quis Theseus abstulit ante sua.) 

Her skal snarere hendes Foragt end hendes Ukendskab med Sagn- 
historien udmales. 

øvrige Indhold som Korsangene i Tragedierne til Hovedper- 
sonernes Replikker. Nogle Citater fra de forskellige her be- 
handlede Breve vil give Prøver paa den Stil, de har benyttet: 

I. V. 12. Res est soUiciti plena timoris amor. 

V. 51. Diruta sunt aliis, uni mihi Pergama restant. 

II. V. 7. Tempora si numeres, quæ nos numeramus amantes. 
V. 9. — — Tarde, quæ credita lædunt, 

credimus. 
V. 25. Demophoon, ventis et verba et vela dedisti:*) 

vela queror reditu, verba carere fide. 
V. 39. Per Venerem nimiumque mihi facientia tela, 

altera tela arcus, altera tela faces. 
V. 62. Quæcumque ex merito spes venit, æqua venit. 
V. 85. — — Careat successibus, opto, 

quisquis ab eventu facta notanda putat. 
At si nostra tue spumescant æquora remo, 
jam mihi, jam dicar consuluisse meis.**) 
V. 148. lUe necis causam præbuit, ipsa manum. 
IV. (Nogle Udtryk er citerede foran). 

V. 9. Qua licet et sequitur, puder est miscendus amori. 
Dicere quæ puduit, scribere jussit Amor.***) 
Quidquid Amor jussit, non est contemnere tutum: 
regnat et in dominos jus håbet ille deos. 
V. 19. Venit amor gravius, quo serius. 
V. 21. Scilicet ut teneros lædunt juga prima juvencos, 
frenaque vix patitur de grege captus equus, 
sic male vixque subit primos rude pectus amores.f) 

*) Almindeligt Udtryk hos de elegiske Digtere, se Zingerle I S. 39 f. 
**) Smlgn. Evripides Hippolytes V. 700-1: 

€1 å' ev y* ejtga^a, xolqt av év aotpoVaiv ^. 
TiQog tåg tvxas yåg tåg (pQsvag xsxtrjfÅS'&a. 
(Men havde Lykken fulgt mig, kaldtes nu jeg vis, 
thi efter Held og Uheld dømmes Folks Forstand. 

(Wilsters Overs.). 
***) Saaledes Loers, hvorimod Merkel og Riese amor. 
t) Jfr. Amores I 2 V. 13 f. 

V. 29. Est aliquid, pienis pomaria carpere ramis 
et tenui primam delegere ungue rosam. 

V. V. 129. A juvene et cupido credatur reddita virgo? 

Unde hoc conpererim tam bene, quæris? Amo! 

VI. V. 21. Credula res amor est. 

V. 68. Terra tibi, nobis aspiciuntur aquæ.*) 
V. 151. Medeæ Medea forem. 
Vn. V. 5. Sed merita et famam corpusque animumque pudicum 

ciim male perdiderim, per der e verba leve est, 
Certus es ire tamen miseramque relinquere Didon, 

atque idem venti vela fidemque ferent? 
V. 13. Facta fugis, facienda petis. 
V. 31. Parce, Venus, nurui, durumque amplectere fratrem, 

frater Amor. Castris militet ille tuis.**) 
V. 61. Perdita ne perdam, timeo, noceamve nocenti.***) 
V. 195. Præbuit Æneas et causam mortis et ensem. 

X. V. 23. Et quotiens ego te, totiens locus ipse vocabat. 

Ipse locus miseræ ferre volebat opem. f) 
V. 49. Aut mare prospiciens in saxo frigida sedi, 

quamque lapis sedes, tam lapis ipsa fui.ff) 

XI. V. 25. Ipsa quoque incalui. Qualemque audire solebam, 

nescio quem sensi corde tepente deum. 
V. 85. (Om det nyfødte Barn, der bæres bort). 

Vagitus dedit ille miser. Sensisse putares: 
quaque suum poterat voce rogabat avum. 
(Jfr. ovenfor X V. 24). 

Mindre bevidst end denne sirligt snoede Stil er Anvend- 
elsen af romerske Træk. Kun i Phædra kan Ovid antages 
at have anvendt dem med det for Øje, at gøre Skildringen 



*) Dette korte Udtryk maler fortræffeligt Skibet, der glider fra 
' Land med Jason ombord, mens Hypsipyle staar paa Stranden. 
**) Thi: militat omnis amans! (Jfr. Loers* Note). 
***) Ludit suo more poetæ ingenium (Loers). 

f) Paulo argutius quam pro hoc affectu. (Loers). 
tt) Den parodiske Overdrivelse i V. 147: 

Hos tibi, qui superant, ostendo mæsta capillos. 

stærkt romersk. I de andre Breve var de romerske Træk 
mere tilfældige, og de findes ikke i alle. 

Endelig maa Brevenes Bygning omtales. Her var to 
Veje at gaa. Ovid kunde bygge alle Brevene som Canaces: 
det har en dramatisk Udvikling med Forhistorie, Nutid og 
Slutning. Men han kunde ogsaa lade Brevene tilsyneladende 
være rent tilfældige i deres Bygning, saa at Brevskriveren 
snart mindes Fortiden, snart taler om Nutiden og lader my- 
tologiske Indskud slynge sig ind mellem Fortids- og Nutids- 
skildringerne. Saaledes er Brevene paa Canaces nær. Her 
er en Plan: at skabe saa megen Afveksling som muligt, 
men det er umuligt at opstille et Skema, der passer paa 
alle Brevene. Denne Skiften er gjort med kunstnerisk Over- 
læg. Ikke saa meget, fordi det vilde være urimeligt, at 
sørgende Kvinder ordnede deres Breve som regelrette Af- 
handlinger, thi et saadant Hensyn laa Ovid fjærnt, men fordi 
han vilde undgaa FiUsformighed. Han søger blot i alle Brevene 
at fremsætte hele Historien. Der fortælles ikke alene, hvad 
der nu sker, men ogsaa hvad der hidførte Katastrofen, og 
det antydes, hvorledes Enden vil blive. Det var Ovids Hen-* 
sigt i den forholdsvis korte Form at give saa meget som 
muhgt. 

Til Natursans mærkes ikke meget, naar undtages det 
citerede Sted af Ariadnebrevet og den gentagne Skildring 
af, hvorledes den forladte iler op paa et højt Fjæld for at 
spejde efter den bortdragne Elsker. 

Nogen Fællestype er det efter dette umuligt at opstille, 
men der er omtalt en Række Ejendommeligheder, der kende- 
tegner den hele Gruppe af Breve. Naar de øvrige Breves 
Ægthed skal undersøges, saa nytter det intet at sammen- 
ligne dem med et enkelt Brev. Man maa ligesom have 
Klangen af alle de her omtalte Breve i Øret, og man maa 
lytte efter de andres for at sammenligne. Det maa under- 

søges, om der ogsaa i de Breve, Ovid ikke har nævnet som 
sine, findes de samme fælles Træk og de samme Ejendomme- 
ligheder, som blev fundne i dem, han har vedkendt sig. 



Den anden Gruppe bestaar af: 

III. Briseis. 

VIII. Hermione. 

IX. Deianira. 

XII. Medea. 

XIII. Laodamia. 

XIV. Hypermnestra. 

Hvert enkelt af disse Breve skal nu undersøges, deres 
Forhold til Kilderne skal, saa vidt det er muligt, fastslaas, 
deres Stils Ejendommelighed fremhæves. Det vilde være 
baade ensformigt og overflødigt, om det udtrykkeligt frem- 
hævedes, hver Gang der var en Lighed med de i første 
<jruppe behandlede Breve. De er den Baggrund, som hele 
Tiden forudsættes. 

Det tredje Brev er atter en Studie efter Homer. Ogsaa 
-den aleksandrinske Kunst havde imidlertid bemægtiget sig 
Æmnet. Briseis' Klage ved Achilles Død gengives saaledes 
hos Properts efter aleksandrinsk Mønster (ir 9 V. 9 f.), *) 
og blandt Væggemalerierile findes en Gengivelse af Briseis, 
der føres bort fra Achilles. Mellem dette Billede**) og det 
tredje Brev, som her skal behandles, findes paa et enkelt 
Sted den nøjeste Sammenhæng. 



*) E. Rohde S. 103, Note 1, Heiberg: Eros S. 37. 
**) Helbig Nr. 1309, jfr. sammes Untersuch. S. 81. 

8 

I Iliaden I Vers 347 staar om Herolderne, der bort- 
fører Briseis, kun følgende: 

i Budenes Hænder 
Kvinden han gav, da ginge de hjem til Achæernes Skibe. 

Men i Ep. HI spiller Herolderne en ganske anderledes 
fremtrædende Rolle: de nævnes først med megen Højtide- 
lighed: 

Nam simul Eurybates me Talthybiusque vocarunt, 
Eurybati data sum Talthybioque comes.*) 

Saa følger: 

Hen til hinanden et Blik de retted med undrende Miner, 
tavse spurgte de om, hvor dog vor Kærlighed var. 

(Alter in alt^rius jactantes lumina vultum 
quærebant taciti, noster ubi esset amor.) 

Dette svarer fuldstændigt til det bevarede Maleri, der 
af Helbig beskrives saaledes: „Achilles sidder paa en med 
et grønt Gevandt behængt Stol ... til højre staar Patroklos 
og Briseis, der bedrøvet sænker sit Hoved. Med højre 
Haand løfter hun en Flig af det hvide Slør . . ., medens Pa- 
troklos tager hende om det venstre Haandled for at føre 
hende hen til Herolderne. Til venstre staar Agamem- 
nons Herolder, begge med tydelige Udtryk for For- 
legenhed. Den ene ser mod Jorden.." Hvad enten her 
nu er sket det samme som i Ariadnes Brev: at et Maleri 
bliver gjort levende, eller Maleriet og Brevet har en fælles 
Kilde, saa kan man i hvert Tilfælde næppe tilskrive For- 



*) Denne Gentagelse anvender Ovid gæme, naar han vil frem« 
kalde en højtidelig Virkning, se f. Eks. Amores III 5 og Ep. V Vers 
117 f. 

fatteren af det tredje Brev hele Scenen (som Loers og Ander- 
son [S. 35] gør). *) 

Dette Sted maa bevirke, at man bliver forsigtig med at 
tilskrive Brevets Forfatter alle de Steder, hvor Brevet afviger 
fra Iliaden. Der er dog Grund til at tro, at V. 57 f. er af 
ham. Ved at benytte Achilles' Ord i Iliaden IX V. 357 f. og 
en Ytring senere i samme Bog og lægge dem i Munden paa 
Briseis, fik han hende ganske i den samme StilUng som de 
andre forladte Kvinder: 

Rygtet har mig fortalt, at naar Morgenrøden sig løfter, 
hejser du Sejlene op, stryger for Brisen herfra. 
Da for mit Øre det kom, da jeg hørte, hvor skændigt du håndled, 
var det, som veg fra mit Bryst baade mit Blod og min Sjæl. 
Gaar du herfra? Ja men jeg, jeg Stakkel, hvad skal jeg dog gøre, 
hvem skal jeg støtte mig til, naar jeg af dig er forladt? 

(Quin etiam fama est, cum crastina fulserit eos, 

te dåre nubiferis lintea vel le not is. 
Quod scelus ut pavidas miseræ mihi contigit aures, 

sanguinis atque animi pectus inane fuit. 
Ibis, et - o miseram — cui me, violente, relinquis? 

Quis mihi desertæ mite levamen erit?) 

De øvrige Tilføjelser til Iliaden gaar i to Retninger: de 
fremhæver — som i det foregaaende Citat — det sentimen- 
tale og elegiske, og de fremstiller Situationer ved Hjælp af 
smaa Træk, saaledes som i Scenen med Herolderne. Det er 
interessant at se, hvorledes et UUe Ord i Iliaden kan give 
Stødet til en hel Elegi i Brevet. Blot saa meget som: 

ri & åéxovo åfixx xdloi yvvri xiev (II. I V. 348) 
gav Anledning til den lange Udmaling af Briseis' Sorg (V. 



*) J. Tolkichn, hvis ubetydelige Disputats Quæstionum ad heroides 
Ovidianas spectaiitium capita VII (Lpz. 1888) anføres baade af Teuffel 
og Schanz, omtaler slet ikke dette Sted, skønt han jævnfører Brevet 
med Iliaden. 

8* 

14 f.), en Sorg, hvis første Udbrud er: ve mig, jeg har ikke 
kysset dig til Afsked! 

Et Sted, der minder om Versene om Herolderne, og som 
ved ganske hdt gør Situationen levende, er V. 23 — 24: 

Den Gang vi skulde gaa bort, Patroklos mig hvisked i Øret: 
„Græd ikke, snart du igen vender tilbage hertil". 

(Ipse Menoetiades tum, cum tradebar, in aurem: 
„Quid iles? Hic parvo tempore", dixit „eris".) 

Men disse Forandringer fjærner sig ikke saa langt fra 
Homers Aand, som den lange Udvikling af Achilles' Blød- 
agtighed. Den kan ligesaa godt være aleksandrinsk som 
romersk, de to Tider har lignet hinanden saa meget, at Be- 
skrivelserne passer paa begge. Naar det f. Eks. siges: 

Medens Danaerne tror, at du sørger, du Flekteret rører, 
og ved sin glødende Barm holder din Pige dig ømt. 
Spørger nogen vel om, hvorfor du ved Kampen dig vægrer? 
Kamp rummer Fare, men Fryd Citharspil, Venus og Nat. 
Sikrere ligge du kan paa Lejet og favne Veninden 
og lade Fingrene gaa over den thraciske Streng, 
end tage Skjoldet i Haand og Lansen med Odden den spidse, 
bære paa Hovedet højt Hjælmen, som presser dit Haar — 

(At Danai roærere putant. Tibi plectra moventur, 

te tenet in tepido mollis amica sinu. 
Et quisquam quærit, quare pugnare recuses? 

Pugna nocet. Citharæ noxque Venusque juvant. 
Tutius est jacuisse toro, tenuisse puellam, 

Threlfciam digitis increpuisse lyram, 
quam manibus clipeos et acutæ cuspidis hastam^ 

et galeam pressa sustinuisse coma.) 

saa er denne Modsætning mellem det stille Liv i Elskov og 
kunstnerisk Syssel og det urolige Soldaterliv maaske nok 
aleksandrinsk, men samtidig saa romersk, at man kan finde 
den samme Stemning hos alle de romerske Elegikere — ikke 

mindst hos Ovid. *) Fra den romerske Elegi er ogsaa Briseis* 
Ord i Begyndelsen, om at Taarer pletter hendes Brev, **) og 
naar hun tilbyder, at hun vil være Achilles' Slavinde, men 
tilføjer: 

dette jeg beder blot om: lad ikke din Hustru mig pine, 
naar hun — jeg ved ej hvordan — handler ubilligt mod mig, 
taal ej, at mens du det ser, hun i Haaret uvillig mig river, 
sagte sige du da: en Gang hun var jo dog min — 

(Exagitet ne me tantum tua, deprecor, uxor, 
quæ mihi nescio quo non erit æqua modo, 

neve meos coram scindi patiare capillos, 

et leviler dicas: „hæc quoque nostra fuit" — ) 

saa minder denne Herskerinde, der er grusom mod sine Slav- 
inder meget om de romerske Kvinder, saaledes som man 
f. Eks. kan se dem omtalte i Ovids Amores. En tysk For- 
fatter, Ebert (cit. Anderson S. 40), har endelig gjort opmærk- 
som paa det specielt romerske i denne Linje: 

si tibi jam reditusque piacent patriique penates. 

Dette Brev er da en Blanding af Homers Poesi og 
aleksandrinsk og romersk. Men den, som har samlet alle 
disse Elementer, har haft særlig Sans for de smaa Situa- 
tioner, og han har med øjensynhg Forkærlighed dvælet ved 
det sentimentale og det erotiske. 

Det ottende Brev, Hermione til Orestes, har muligvis til 
Kilde en Tragedie, men baade Sophokles' og Pacuvius' Tra- 
gedie med dette Æmne er tabte. I Brevets Bygning spores 
ikke nogen Paavirkning fra Scenegangen i en Tragedie. Lige- 
som i Phædras Brev og i Modsætning til Canaces er Ud- 
vikhngen springende. Der findes dog flere Situationer i 



*) For Ordlydens Vedkommende jfr. Am. II 11, V. 31-32. 
**) Properts IV 3. V. 2-3 (Zingerle I, S. 120). 

Brevet. Straks i Begyndelsen skildres, hvorledes Pyrrhus 
slæber Hermione med sig, medens hun paakalder Orestes' 
Navn. Om dette har staaet i en Tragedie eller ikke, er det 
ganske umuligt at sige, Ribbecks Udtalelser derom er den 
vageste Gisning. *) Nærmere Pacuvius' Tragedie kommer man 
maaske i Slutningen. Den er ubetinget den bedste Del af Brevet. 
Naar Hermione mindes sin Barndom, kommer der den fineste 
Poesi ind i Skildringen. Hun levede fjærnt fra sine For- 
ældre, hun havde ingen Moder, om hvis Hals hun kunde 
slynge sine Arme, eller paa hvis Skød hun kunde sidde. 
Hun fortæller om sit første Møde med sin Moder, og hun 
erindrer endnu med en vis Sky, at de ikke kendte hinanden: 

Dengang tilbage du kom, jeg gik for at møde min Moder, 
sandt vil jeg sige det alt: kende dig kunde jeg ej. 
Men at du Helena var, det sagde din blændende Skønhed. 
Du var ej bedre end jeg, spurgte, hvem Datteren var. 

(Obvia prodieram reduci tibi, — vera fatebor — 

nec facies nobis nota parentis erat. 
Te tamen esse Helenam, quod eras pulcherrima, sensi. 

Ipsa re({uirebas, quæ tua nata foret.) 

Det er maaske den ejendommeligste Scene i alle Brevene, 
i alt Fald den, som virker stærkest skønt ved ganske smaa 
Midler. Denne Skildring af Helena, der forlader Hjemmet 
uden at bekymre sig om sit Barn, og Beskrivelsen af Mødet, 
hvor de to staar fremmede overfor hinanden, er skrevet af 
en betydelig Digter. Men hele Fremgangsmaaden er den 
samme, som den Ovid overalt i sin Produktion har benyttet, 
naar han vilde fremstille Situationer. Han, der kunde være 
saa rig paa Ord, hvor det gælder om at udmale Længsel, 
Smærte eller Had, han ynder i Situationsskildringerne en 
kort og klar Stil, nøjes stundom med et lille Adjektiv, der 



*) Die rOmische Trag. (Lpz. 1875), S. 263. 

ligesom kaster Lys over Sætningen. Det samme findes her.*) 
I Pacuvius' Tragedie har der efter Ribbeck (anf. Skr. S. 263) 
muUg ogsaa været et Sted, hvor Hermione mindes sin Barn- 
dom, efter det anførte Fragment at dømme har det bl. a. drejet 
sig om den Skygge, Moderen har kastet over sin Datters Liv : 

cum neque me aspicere æquales dignarent meæ. 

Hvis Digteren af det 8de Brev havde haft dette Sted 
for sig, vilde han vel have benyttet dette Træk, som er 
overmaade smukt og havde passet her. Dog, herom er det 
vanskeUgt at dømme, derimod har man vist med Rette set 
Eftervirkning af Tragediestilen i det lange Udbrud om Slægt- 
ens Skæbne (V. 65 f.). 

Brevet ender med, at Hermione siger, at Sorgerne over- 
vælder hende, naar Natten kommer. Ulykken forvirrer hende, 
hun glemmer, hvor hun er, og rører med sin Haand ved 
Pyrrhus' Lemmer. Saasnart hun mærker sin Fejltagelse, 
trækker hun Haanden tilbage og synes, at hun har be- 
smittet den. 

Denne forgæves Famlen paa Lejet efter den elskede 
genkalder Ariadnes. Det er ingen Kopi og ingen Afskrift, 
men der er en indre Forbindelse mellem de to Steder. 

Birt har i sine Animadversiones (Rh. Mus. N. F. 32 
[S. 406]) paavist, at det niende Brev, fra Deianira til Her- 
kules, er skrevet efter Sophokles' Tragedie Trachinerinderne. 
Han viser først Ligheder i Enkeltheder. Her er ikke Tale 
om nogen Oversættelse, men Brevets Digter har udført videre 
eller udtrykt paa en anden Maade flere af de Replikker, 
som findes i Tragedien. 



*) Smlgn. f. Eks. 

I. Mirantur justique senes trepidæque puellæ — 
VIII. Non ego captavi brevibus tua colla lacertis — 
Virkningerne af de to Adjektiver er begge Steder overordentlig. 

Vigtigere end dette er dog det, at Brevet som Helhed 
forudsætter Tragedien. Birt omtaler det i Korthed, men for 
rigtigt at forstaa det, maa man sammenligne Gangen i Tra- 
gedien med den i Brevet. Ser man paa Brevet uden at tænke 
paa Tragedien, bliver det vanskeligt at forstaa: 

„Et skrækkeligt Rygte melder mig, at den, hvem ikke^ 
Juno og den skrækkelige Række Arbejder kiinde knække, 
er bragt under Aaget af lole. Tænk paa alle dine Bedrifter 
og paa dit mægtige Ry, og skam dig over, at Amor har be- 
sejret den, som Juno ikke kunde sejre over" (V. 1 — 26). 

„Man priser mig lykkelig, fordi jeg er gift med en Helt^ 
men jeg henlever mit Liv i Ensomhed og Ængstelse". Nogle 
af Herkules' Bedrifter nævnes, og der dvæles særlig ved hans 
Ophold hos Omfale (V. 27—118). „Dette var dog kun noget, 
jeg har hørt, men nu føres lole frem. Hende elsker du, og 
du vil forstøde mig. Ogsaa mig har du engang elsket, og to 
Gange kæmpede du for min Skyld: én Gang med Achelous 
og én Gang med Nessus" (V. 119—142). 

„Men hvorfor fortæller jeg dette? Der meldes mig, 
mens jeg sidder og skriver, at min Mand omkommer, for- 
tæret af den Klædedragt, jeg har sendt ham (virum tunicæ 
tabe perire meæ)" (V. 143 — 144). 

Resten (V. 145 — 168) er Klager og Forsikringer om, at 
hun vil dø. 

Fra V. 143 er dette Brev svært at forstaa. Paa dette 
Tidspunkt kan Læseren ikke forstaa, hvad det er for en 
Tunica, der er Tale om. Hvorfor fortæres Herkules af den? 
Hvorfor har hun sendt ham den og hvorhen? Alt dette be- 
svares ikke i Brevet.*) Men i Tragedien findes den mest 
fyldestgørende Forklaring. Her er den naturligste Udvikling: 



*) Først lige i Slutningen af Brevet søger Deianira at forklare 
Sagen, der hidtil ansaas for at være bekendt. 

Deianira klager over Herkules og ængstes for hans Skæbne. 
Hans Ankomst meldes. Der kommer forskellige Beretninger 
om lole, som føres tavs over Scenen. Deianira faar at vide, 
at Herkules elsker hende og før at vinde ham tilbage sender 
hun Nessusskjorten. Da hun hører om dens skrækkelige 
Virkning, beslutter hun sig til at dø. 

Birt dvæler ved det meningsløse i, at Deianira fortsætter 
sit Brev, efter at hun ved, at Herkules fortæres, og han for- 
klarer det meget naturligt derved, at Brevet maatte skrives 
just paa dette Tidspunkt, hvis hele Deianiras Skæbne skulde 
fortælles. Men dette viser jo kun det samme, som findes i 
de fleste af Brevene, at Digteren har taget sig det meget let 
med at forklare Brevenes Tilblivelse, Afsendelse etc. Vigtigere 
— og mærkehgere — er det, at hele Stedet om Nessus- 
skjorten overspringes. Med Sætningen: „hvorfor fortæller jeg 
alt dette", røber Forfatteren sin bristende Teknik — saadan 
som mangfoldige, navnlig drajnatiske, Forfattere efter ham. 

I det Hele taget er dette Brev temmelig forvirret. Be- 
gyndelsen er ganske i Overensstemmelse med mange af de 
andre Breves: Medbejlersken nævnes og dermed Grunden til 
Klagen. Men nu forsvinder lole og der tales meget om Her- 
kules' Bedrifter. Først i V. 121 dukker lole frem, men kun 
et Øjeblik. 

Grunden hertil kan kun være den, at Forfatteren altfor 
nøje har fulgt Tragedien, der har mange svage Punkter. 
Ogsaa her føres lole kun over Scenen, ogsaa her fortælles 
meget om Herkules, medens Deianira bliver en ret uinter- 
essant Person. 

Men der er et Par Punkter, hvor Forfatteren af Brevet 
ligesom har udvidet Tragedien. Medens det hos Sophokles 
nok antydes, at lole i sin Optræden er anderledes end de 
andre Fanger, og Deianira udtaler Frygt for, at Herkules 

skal blive loles „åviJQ^,*) saa drager hun i Brevet stolt og 
selvbevidst ind i Byen og Deianira tror, at hun fra at have 
været Frille vil blive Hustru. Birt, der har bemærket de 
forstærkede Udtryk i Brevet, søger ikke at forklare, hvorfor 
Forandringen er sket. Den er fremkommen for at tilspidse 
Situationen saa meget som muligt, for .ret at betone Deianiras 
Forladthed. Jo mere sejrsbevidst lole bliver og jo mere for- 
elsket Herkules, jo mere rørende bliver Deianira i Virkelig- 
heden. Forfatteren har forstærket Tragedien for at bringe 
Deianira i samme Situation som de andre klagende Kvinder 
i Epistulæ. Det var ogsaa paa dette Punkt, Forfatteren af 
de tidligere omtalte Breve var virksom. 

Endnu dristigere forholder Brevet sig til de faa Replikker, 
der i Tragedien findes om Herkules og Omfale. Sophokles 
skriver herom kun (V. 69 ff.): 

Hyllos. 
I sidst henrundne Aar, man siger, han en Tid 
i lydisk Kvindes Hus skal have tjent som Træl. 

Deianira. 

Har sligt han døjet — ha! hvad er utroligt da? 

Hyllos. 

Dog er han, som jeg hører, atter sluppen fri. 

(Dorphs Overs. 

YXXog, 
TOV fiev JiOQsX'&ovT ågoTov åv fÅijxsi ;|f^oVoi; 
Avåfj yvvaixi <paoi viv Xoltqiv Jtovsiv. 

*) Saaiedes læser bl. a. Birt i Soph. Trach. V. 551 : ram ovv (pofiovfiai 
jLirj Tioaig fjiev 'HgaxX^g—ifiog xcdfJTai, zrjg vecozégag å* åvijg. Hvorimod Din- 
dorf i Teubnerudgaven 1896 å' åg fj (jfr. hans Adnotatio critica S. lxxx). 
At den, der har skrevet Deianiras Brev har haft. den første Læsemaade 
for sig synes følgende Vers, der er en nøje Omskrivning af det græske, 
at vise: 

Forsitan et pulsa Ætolide Deianira 
nomine deposito paelicis uxor erit. 

Aijiavetga. 
nav toiwv, ei xai xovt hXri, xXvoi rig av. 

YXXog, 
åXX* s^a(psXxai zovås y\ <hg syd) xXvco.) 

Og senere siger Lichas: 

Solgt til en fremmed Kvinde, Omfale, han har 
et Aar henbragt i Trældom, som han siger selv. 

CDorphs Overs. 

xsTvog åe Jtga&sig ^Ofiqjdlf) xfj fiagfidgq) 
éviavrov s^ånXrjosv, <hg avxog Xéysi. 

V. 252-253.) 

Men i Brevet findes hele 65 Vers om dette. Der be- 
skrives, hvorledes Herkules var iført Kvindeklæder og drev 
kvindelige Sysler mellem Trælkvinderne, hvorledes han skælv- 
ende for Pisken laa foran sin Herskerindes Fødder, og hvor- 
ledes hun tog hans Vaaben og stod foran sit Spejl med dem. 

Atter her maa de campanske Væggemalerier nævnes. 
Hos Helbig omtales ikke mindre end 10 Billeder af Herkules 
hos Omfale (1133 f.), og Ligheden mellem disse og Skildringen 
i Brevet er slaaende (se ogsaa Helbigs Untersuch. S. 86 og 
S. 113).*) Men ikke alene aleksandrinsk Kunst har her blandet 
sig ind i den græske Tragedie. Billedet har noget specielt 
romersk over sig. Naar der staar: 

nec te Mæonia lascivæ more puellæ 
incingi zona dedecuisse putes? 

saa er dette lascivæ — efter Loers' Note — føjet til med 
Henblik paa Digterens egen Tid, fordi Skøgerne dengang 



*) Om Ligheden mellem Ep. og et pompejansk Maleri skriver ogsaa 
Jahn i en Afhandling om ^ein pompejanisches, den Herakles bei der 
Omphale darstellendes Wsuidgemalde" (Berichte Ober die Yerhandlungen 
der s&chsischen Gesellschaft d. Wissenschaften B. VII 1855), med Gen- 
givelse af Maleriet. 

brugte asiatiske Klædedragter, og hele den stærkt sensuelle 
Scene, hvor Elskeren som en Slave ligger for Herskerindens 
Fødder, er foregaaet i Rom, Properts' Rom, hvor den be- 
dragne Veninde tvang sin Elsker paa Knæ, Ovids Rom, hvor 
Slaven kun ved Forbøn slap for Mishandling: 

Husk, da du skælvende stod med blottet Ryg for at piskes, 
da din Frue jeg bad for dig, og skaanet du blev. 
(Heibergs Overs. Amores I, 6.) 

Akkurat i samme Aand behandles Herkules' Ophold hos 
Omfale i Ovids Fasti H 305 f.*) 

Dette Brev afviger altsaa fra Originalen derved, at Dei- 
anira er blevet noget mere elegisk, og ved at der er kommet 
nogle aleksandrinsk-romerske Scener med. 

Det tolvte Brev er fra Medea til Jason. I Evripides' 
Tragedie om Medea kalder Jason hende en Løvinde. Det er, 
som maatte hun sønderrive alt paa sin Vej; der drypper 
Blod og Ild fra hendes Hænder. 

Ovid selv havde ogsaa skrevet en Tragedie om Medea, 
der roses af Quintilian (X, 1, 98), men paa en temmelig 
tendentiøs Maade („Ovidii Medea videtur mihi ostendere, 
quantum ille vir præstare potuerit, si ingenio suo imperare 
quam indulgere maluisset").**) Om denne tabte Tragedie er 



*) Men i Fasti spadserer Herkules og Omfale sammen, og de skifter 
Klæder af Koketteri. Ligesom Ariadnes Historie behandles paa flere 
Steder i Ovids Digtning, saaledes skildres flere Gange Herkules* Skæbne, 
i Fasti hans Ophold hos Omfale, i Metamorphoses (IX) navnlig hans 
Død. Hertil slutter sig Ep. IX ganske naturligt. I Ars am. II 218 f. 
findes de samme Vers som her V. 74 f., men Brevet udfører Billedet af 
Herkules mellem Tæmerne meget udførligere. Det er rimeligt at antage, 
at Brevet er det oprindelige Sted. I Ars hentyder og henviser Ovid til 
det ved at nævne de første Linjer — mere tillod Stedet ham ikke. 

**) Citeret bl. a. Teuffel § 247«, jfr. ogsaa Tac. Dial. c. 12: Nec 
ullus Asinii aut Messallæ liber tam illustris est quam Medea Ovidii aut 
Varii Thyestes. (Cit. Anderson S. 91.) 

skrevet før dette Brev, og om Brevets Forfatter har benyttet 
den eller ej, er det unyttigt at diskutere. Forholdet mellem 
Evripides' Tragedie og Brevet er derimod flere Gange under- 
søgt, og man har paavist adskillige Enkeltheder, der er gaaet 
fra det græske Forbillede over i det latinske Digt Birt siger, 
at Brevets Forfatter har holdt saa meget af den græske Tra- 
gedie, at han kun føjede Hdt til i sin Skildring og forandrede 
endnu mindre (ut adderet non ita multa, immutaret pauciora). 
Dette er noget overdrevet. Birt, der har det Formaal at 
vise det nære Forhold mellem de græske Tragikere og Ovid 
og hans Forgængere, ser ganske ensidigt paa Sagen. De 
fleste Ligheder angaar historiske Begivenheder, det vil sige, 
hvad der skete i Kolkis. Anderson jævnfører paa den anden 
Side Brevet med Apollonios' Argonavtertog, og det er betegn- 
ende for den hidsige Jagt efter Ligheder, at der er Vers i 
Brevet, som Birt henviser til Evripides og Anderson til Apol- 
lonios — begge med lige Ret. Atter her maa der tages et 
Forbehold mod de vidtdrevne Jævnføringer. Der er visse 
Ting, som en Forfatter nok kan falde paa af sig selv. Hvad 
Mening er der f. Eks. i, at Anderson stiller Brevets V. 35: 

Et formosus eras 

op mod Apollonios Argon. III V. 443: 

d'eoTiéoiov 6' év Jiåoi jueréjiQejiev Aioovog vlog 
xåXXeC xal jiaQvieooiv. 

Og ikke nok med det. Der dynges Citater op paa halv- 
anden Side for at vise dette, at Forfatteren af Brevet ikke 
er den første eller eneste, som fandt paa det, der ikke alene 
laa nær, men som ganske nødvendigt maatte siges: at Medea 
fandt Jason smuk! Alligevel findes der baade Ligheder med 
Evripides og Apollonios, som viser, at Forfatteren af Brevet 
har kendt sine Forgængere. Man kunde da atter her spørge: 
hvad har Forfatteren selv skrevet? 

Først maa da nævnes Jasons Bryllup med Creusa. Det 
giver i Brevet Anledning til en Scene af stor dramatisk Kraft. 
Bryllupssangen høres, Faklerne lyser, Larmen kommer nærmere 
og nærmere. Medeas Folk ved, hvad det betyder, men søger 
at skjule deres Taarer for hende, hun aner, hvad der sker, 
men vil ikke rigtig tro det, indtil det lille Barn, som staar 
i Døren, udbryder: 

Kom dog Mo'r, kom herhen, min Fa*r er i Spidsen for Toget, 
styrer det ilende Spand, se hvor han straaler af Guld. 

(„Hine mihi mater adi! Pompam pater" inquit „lason 
ducit, et adjunctos aureus urgiiet equos".) 

Man kan ikke vide, om denne Scene er taget fra Ovids 
Medea, men den var værdig dertil. I hvert Tilfælde ligner 
den i høj Grad de Scener, som Ovid saa rigt strøede ud 
over sine Breve. 

Endvidere er der det lille Træk, at Medea fortæller, 
hvorledes hun blegnede, da hun saa Jasons Kamp med de 
jordfødte Mænd (V. 99), Beskrivelsen af de ildsprudende 
Tyre, hvis Kobbernæsebor var sværtede af Ildaande og 
hendes Frygt for at Jason for at tækkes sin nye Hustru 
lyver om den gamles Udseende og Karakter, noget lignende 
frygtede Penelope for i sit Brev. 

Et romersk Udtryk bruger Medea, naar hun siger: 

Vix me continui, quin sic laniata capillos 

clamarem: ^meus est^ injiceremque manus. 

Loers siger i sine Noter, at det er et retsligt Udtryk, det 
ses af følgende Sted hos Gaius:*) Est autem mancipatio — 
imaginaria quædam venditio: — eaque res ita agitur — — 



*) Cit. Marquardt: Privatl. d. ROmer, 2. Opl., S. 37, Note 4. 

— — is, qui mancipio accipit, æs tenens ita dicit: hunc ego 
hominem ex jure Quiritium meum esse aio".*) 

Selve Medeas Person er en anden i Brevet end i Tra- 
gedien. Skønt begge de skildrede Kvinder har lidt den 
samme Uret og klager derover, saa aabenbarer de ganske 
forskellige Naturer. Evripides' Medea er mægtig i sin Harme. 
Hun har i Grunden Ret. Jason er i Sammenligning med 
hende lille og ussel, og hun kan i Følge hele sin Karakter 
ikke handle anderledes, end hun gør. 

Brevets Medea bønfalder og kaster sig for Jasons Fød- 
der, hun er en „simplex puella" (V. 90), som maaske rører 
men ikke imponerer. Hos Evripides ser man Medea tage 
Hævn og hører Skrigene fra hendes Ofre, i Brevet antydes, 
at noget vil ske, men der siges ikke, hvad det er, og vidste 
man det ikke fra Tragedien, vilde ikke én falde paa, at det 
var dette, som denne Medea mente. 

Hun er langt mere i Slægt med Apollonios' Medea. Thi 
skønt ogsaa hun et Øjeblik i fjerde Sang blusser op i Harme 
og Raseri mod Jason, saa har Apollonios dog med Forkær- 
lighed dvælet ved hendes rørende, sentimentale og romantiske 
Kærlighedslængsel . 

Det har derfor mindre at sige, at det i Brevet er Medea, 
som dræber Broderen (som hos Evripides) og ikke Jason 
(som hos Apollonios), thi det nævnes kun i Forbigaaende, 
og det er muligt, at Digteren her har ladet sig friste af Lyst 
til at faa en Pointe frem. Verset lyder nemhg saaledes: 

Quod facere ausa mea est, non audet scribere dextra. 

Det væsentlige er dette: da Digteren havde Valget imel- 
lem den rasende Hævn og den klagende Bønfalden, valgte 



*) Jfr. Amores I 4, V. 39-40: 

Oscula si dederis, fiam manifestus amator, 
et dicam „mea sunt", injiciamque manum. 

han den sidste, og han indflettede i sit Digt en stor drama- 
tisk Scene, i hvilken han benyttede et romersk Udtryk, som 
faldt ham naturhgt, selv om det ikke passede til den Tid, 
han skildrede. 

Det trettende Brev er fra Laodamia til Protesilaos. Welcker 
har benyttet det til Rekonstruktion af Evripides' Tragedie, 
der maaske har været Forbilledet, medens der ogsaa findes 
en Overlevering om, at Pacuvius og Titius har skrevet Tra- 
gedier om Protesilaos. *) I hvert Tilfælde maa Brevets For- 
fatter være gaaet ud fra, at Protesilaos var kendt, thi ellers 
vilde Brevet blive ret uinteressant og lidt vanskeligt at for- 
staa. Det er forøvrigt ganske i Stilen: Laodamia længes, 
udmaler sig Afskeden og beder sin Mand om at vende til- 
bage. Brevet minder om Penelopes, fordi det her som dér 
er en Hustru, der skriver til sin Mand, som har forladt 
hende for at kæmpe ved Troja. Laodamia mødes med Pene- 
lope i Frygt for Hektor. I Penelopes Brev (V. 14) staar: 

nomine in Hectoreo pallida semper eram. 

Laodamia skriver: 

Hectora nescio quem timeo: Paris Hectora dixit 

ferrea sanguinea bella movere manu. 
Hectora, quisquis is est, si sum tibi cara, caveto. 

Denne Lighed kan være fremkommet, fordi Digteren 
vilde vise, at Hektors Navn var saa frygtet, at Kvinderne, 
som sad hjemme, skælvede for ham. 

Laodamias Brev har endvidere flere Ligheder med Oenones. 
De citerede Linjer har en vis Overensstemmelse med Oenones 
Ord om Theseus: 



*) Se Antonius Volscus: Argumentum epist. XIII, cit. Dilthey: Cy- 
dippe S. 59 Not. Bestridt af Ribbeck: Rom. Tr., S. 326 (jfr. Rohde; 
Der gr. R., S. 129 Noten). 

lUam de patria Theseus — nisi nomine fallor — 
nescio quis Theseus abstulit ante sua. 

og de to Afskedsscener (V V. 50 f. — XIII V. 11 f.) ligner 
hinanden en Del, uden at man kan sige, at det ene Sted er 
afskrevet efter det andet. Laodamias Brev gør Indtryk af 
at være skrevet af en Digter, som vedblev at skrive i en 
bestemt Genre, efter at Stoffet var begyndt at slippe op. 

Der findes i Brevet to Scener, der særlig indprenter sig. 
Den ene er græsk: V. 137 f. om Trojanerinden, som følger 
sin Mand ud til Kampen og sætter Hjælmen paa hans Hoved, 
er nær beslægtet med Hektors og Andromaches Afsked. Den 
anden Scene er romersk: Laodamia glæder sig til, at Prote- 
silaos skal komme hjem, og medens de hviler sammen paa 
Lejet, fortælle om sine Heltebedrifter: 

Alt du berette mig vil, og skønt det mig fryder at høre, 
røve du vil mange Kys, mange du give mig vil. 

(Quæ mihi dum referes, quamvis audire juvabit, 
multa tamen rapies oscula, multa dabis.) 

I disse Ord klinger noget, som er fælles for hele den 
romerske Elegi ligefra Catul til O vid.*) Der er Ting i dette 
Brev, som tyder paa en vis Træthed hos Forfatteren. Det 
vilde dog Være urigtigt, om man derfor troede, at det var en 
EfterUgner af O vid, som havde skrevet det. Tværtimod: en 
Efterhgner vilde stramme Knuden, han vilde for ikke at staa 
tilbage kappes med sit Forbillede i Lidenskab og om muligt 
overgaa ham. Trætheden kommer, hvor en Digter søger at 
udmønte sit Stof for meget og for ofte. 

Det fjortende Brev, fra Hypermnestra til Lynceus, har 
givet Birt Anledning til en meget skarpsindig Undersøgelse 
om Æschylos' Forhold til den hos Properts nævnte Digter, 



*) Goethe greb det med sikker Haand i den femte af de „rSmische 

Elegien". 

9 

der kaldes Lynceus, og til dette Digts Forfatter. Birt kom- 
mer til det Resultat, at Æschylos har været Forbilledet for 
Brevet, og han har uden Tvivl Ret deri. Men der er et 
Punkt, hvor hans Betragtninger næppe er rigtige. Han siger 
først, at Hypermnestras Brev adskiller sig fra alle de andre 
derved, at det ikke handler om Kærlighed. Der findes i det 
„ikke et Ord, ja, ikke et Bogstav, som har noget med Kær- 
lighed at gøre". Dette har sin Grund i, at der heller ikke 
i Æschylos' Tragedie var nogen Tale om KærHghed. Efter 
Aristophanes' Udsagn havde der jo aldrig i Æschylos' Trage- 
dier været nogen forelsket Kvinde. 

I denne Orden fremstiller Birt sit Ræsonnement, skønt 
han vel nok er kommet til det paa den modsatte Maade: 
der har rimeligvis ikke været nogen Erotik hos Æschylos, 
altsaa er der det heller ikke i Brevet. 

Hvis dette sidste var rigtigt, saa vilde det være meget 
mærkeligt. Thi ét af to maatte saa være sket: hvis Ovid 
havde skrevet Brevet, maatte han helt have forandret sin 
Plan, og han, som ellers saa gærne dvælede ved det erotiske 
og fremhævede det, skulde her have udeladt det, og hvis en 
anden end Ovid havde skrevet Brevet, saa maatte denne Efter- 
ligner have ståaet saaledes overfor sin Forgænger, at han 
ikke — saaiedes som Efterlignere naturligt plejer — efter- 
hgnede det centrale og iøjnefaldende hos ham, men i Virke- 
ligheden brød Rammen og skabte noget helt nyt. 

Begge Dele er meget usandsynhge. Og endnu usand- 
synligere bliver de, naar man ser, at Sagnet var udnyttet 
i erotisk Øjemed i den latinske Digtning, ovenikøbet i et 
Digt, som Brevets Forfatter har kendt. Thi der er paafald- 
ende Ligheder mellem et Par Steder i Brevet og Horats' 
Ode III 11:*) 

*) Jfr. Zingerle III S. 17 f. 

Brevet V. 73— 74: 

„Surge age, Belide, de tot modo fratribus unus! 
Nox tibi, ni properas, ista. perennis erit". 

Oden V. 37 f.: 

„Surge" quæ dixit juveni marito 
„surge, ne longiis tibi somnus, unde 
non times, detur 

Brevet V. 128 f.: 

Sculptaque sint titulo .nostra sepulcra brevi: 
„Exul Hypermnestra — pretium pietatis iniquum — 
quam mortern fratri depulit, ipsa tulit". 

Oden V. 50 f.: 

— — i secundo 
omine et nostri memorem sepulcro 
scalpe querelam. 

Men i denne Ode vil Horats netop opfordre sin elskede 
til at vise ham en Kærlighed *saa stor som den, Hypermnestra 
viste Lynceus, da hun frelste ham. 

Heller ikke her udtales udtrykkeligt, at Hypermnestra 
elsker sin Mand, hun kaldes „virgo in omne ævum nobihs", 
og den eneste Hentydning til Kærlighed findes i følgende 
Linje: 

(I, pedes quo te rapiunt et auræ,) 
dum favet nox et Venus — — 

Men det, at Sagnet benyttes her i dette Digt og med 

denne Tendens, viser, at man i Rom lagde noget erotisk ind 

deri. Og selv om Birt har Ret i, at der i Brevet ikke tales 

direkte om Kærlighed, saa findes der i det en Scene, som 

just er karakteristisk for den romerske erotiske Digtning. Da 

Hypermnestra staar over Lynceus med Sværdet i Haanden 

9* 

for at dræbe ham, siger hun, at han vil omfavne hende og 
griber efter hende: 

Dum petis amplexus sopitaque bracchia jactas, 
pæne manus telo saucia facta tua est. 

Fra disse Ord kastes der et Skær over hele Brevet. Det 
er i Virkeligheden erotisk ganske som de andre. Det er sandt, 
at Hypermnestra bruger Ordet pia, hvor de andre Kvinder 
vilde have skrevet amans, men dette kan have flere Grunde. 
For det første udtrykkes ved Ordet det ugudelige ved den 
Handhng, hun ikke vilde udføre, for det andet skal sikkert 
derved Hypermnestras Ungdom og Uskyld pointeres. Thi 
det fremhæves baade i Horats' Ode og i Brevet, at hun er 
Jomfru, ung og uskyldig (se cit. Sted af Oden og Brevets 

Sed timor et pietas cnidelibus obstitit ausis, 
castaque mandatum dextra refugit opus. 

Femina sum et virgo, natura mitis et annis), 

og det fremhæves med synlig Tendens, at Hypermnestra er 
Lynceus' „soror" og han hendes „frater" (V. 123, V. 130), 
det vil sige: deres tunge Skæbne var, at de netop paa Bryl- 
lupsdagen blev revne fra hinanden. Hun er altsaa den unge, 
uerfarne Kvinde. Hun kan ikke tale meget om Elskov, fordi 
hun saa hurtigt mistede sin elskede. Hun handler af From- 
hed, som hun selv siger — muligt er det gaaet hende som 
Canace, der skrev: 

Nec noram, quid amans esset. At illud eram. 

Det skulde ved dette være paavist, at det fjortende Brev 
i Virkeligheden knytter sig ganske naturligt til de andre. 
Derfor kan det selvfølgelig godt være inspireret af Æschylos, 
men det er unødvendigt af den Grund at løse Forbindelsen 
mellem Brevene. 

Brevet hører iøvrigt til dem, hvor man kan følge en 

bestemt Scenegang. Det har en dramatisk Kraft, der minder 
om det ellevte Brevs. Det er fuldt af smaa, korte Scener, 
saaledes som Ovid yndede det, og for en enkelt Scenes 
Vedkommende, er der paavist noget specielt romersk. 

Det lange Indskud om lo mener Birt er opstaaet ved 
Paavirkning fra Tragedien. Han erklærer træffende, at 
Linjerne 

Scilicet ex illo Junonia permanet ira, 

quo bos ex homine est, ex bove facta dea — 

er ganske i Tragediens Stil, og naar først dette var skrevet, 
kunde Resten nemt følge efter. Stedet ligner meget Skil- 
dringen af lo i Metamorphoses (jfr. Ep. V. 91 f. - Met. I 
637 f.; Ep. V. 97 f. - Met. I 639 f.). 

Det kunde tænkes, at Stedet er kommet fra Metamor- 
phoses ind i Brevet, idet Ovid har indflettet et Sted af det 
Arbejde, han syslede med, for ligesom at prøve, hvilken Virk- 
ning det vilde gøre — ligesom han i Amores lod Ars am. 
skinne igennem. 

Tilbage staar Sapphos Brev, der, som omtalt, kun findes 
i sene Haandskrifter, og om hvis Ægthed allerede Afskri- 
verne tvivlede, da kun en af dem nævner Ovid som For- 
fatteren (se Teuffel § 248^). Hertil kommer, at Brevet 
udnytter Ovids Produktion i høj Grad. Denne Sappho er i 
Virkeligheden kun en Skygge af de Kvinder, som har skre- 
vet de andre Breve. Overalt savnes de klare Omrids og det 
indre Liv, som Brevene ellers har. Det er, som om en 
Forfatter havde samlet en Del af de erotiske Udtryk hos 
Ovid og dertil knyttet nogle sentimentale Klager. Birt har 
ogsaa (S. 388 Note 2) rettet en Del vægtige Indvendinger 
mod flere Udtryk i Brevet, og Bodenstein, der benægter disse 
Indvendingers Berettigelse, har ikke modbevist dem*). Da 



*) Rich. Bodenstein: Studien zu Ovids Heroiden (Program, Merseburg 1882). 

det desuden er umuligt her at konstatere Forholdet til Kilden, 
saa er der al Grund til at stille sig tvivlende overfor Brevets 
Ægthed, og der vil derfor i det følgende intet Hensyn blive 
taget til det. — 

Ordningen af Brevene i denne Gruppe er ganske som i 
den første Gruppe, og der findes i Stilen mange Steder, som 
ganske ligner dem, der fremhævedes ved de Breve, Ovid har 
nævnet (se f. Eks. III V. 89-90; VIII V. 27 f., 37-38, 41 
42; IX V. 11-12 (jfr. Remed. am. V. 53), 17, 29 f., 42; 
XII V. 37—38, 75-76, 115; XIII V. 43-44; XIV V. 14, 
105—106). Dette har dog mindre at sige. Vigtigere 
er det, at den foregaaende Undersøgelse har vist, at 
Forfatteren i alt — i Forholdet til Kilderne, i sentimentale 
Udbrud, i dramatiske Situationer, i Anvendelsen af romerske 
Træk — har forholdt sig ganske som Ovid. De to Under- 
søgelser af de to Grupper fører ganske til det samme Resul- 
tat. Disse to Forfattere anvender altid de samme Midler, og 
de vil det samme. 

Det er sandt, at Ovid paa et Sted, hvor det ikke for 
ham kom an paa at nævne alle de Epistulæ, han havde 
skrevet, og paa et Tidspunkt, hvor han rimeligvis ikke havde 
skrevet dem alle, ikke nævner flere end de Breve, der er 
behandlede i første Gruppe. Men han har i de andre Breve 
nedskrevet Erklæringen om, at han er Forfatteren, med den 
Lønskrift, som findes i ethvert af en Digters Værker, en 
Skrift, som ingen kan skrive efter. Det er denne Lønskrift, 
som det foregaaende søgte at tyde, først i de uomtvistede 
Breve, saa i de omtvistelige. Og lægger man nu de to 
Skriftprøver ved Siden af hinanden, saa kan man ikke lade 
være med at se, at Trækkene er de samme. 

De seks sidste Breve adskiller sig fra de andre derved, 
at de er Dobbeltbreve og hver for sig større end noget af de 
enkelte Breve. Madvig erklærede dem for uægte, men moti- 
verede ikke sit Standpunkt, Lucian Mtiller har rejst nogle 
metriske Indvendinger mod et Vers i XVI, 2 Vers i XVII 
og et i XIX*), og Birt har i Rhein. Mus. (cit. Afhandling) 
gjort nogle metriske Undersøgelser, hvis Rigtighed senere er 
bestridt, og i Følge hvilke han forkaster Helenas og Paris' 
Breve og retter Indvendinger mod de andre (se Side 391, 
imødegaaet af Riese, A. Zingerle og Httbner [W. Zingerle: 
Untersuchungen S. 73])**). 

Her drejer dét sig kun om Enkeltheder, et enkelt Ord, 



*) Loers' Nummerering. Indvendingerne er disse (De re metr. S. 29) : 
„Equidem non ambigo, quin ep. XVI, XVII, XIX ab eo (o: Lachmanno) 
recte abjudicatæ sint Ovidio. Nam in bisce singuli inveniuntur penta- 
metri verbis plusqiiam dissyllabis finiti (XVI 288; XVQ 16; XIX :202). 
Præterea in XVII (97) håbes jambicum vocabulum elisum, quod item ab 
Ovidii usu alienum est". Disse tire Vers er der Tale om: 
XVI 288 (Riese XV 184): 

lis est cum formå magna pudicitiæ. 



XVII 16: 
XIX 202: 
og XVII 97 



nec sedeo duris torva super ciliis. 
unda simul miserum vitaque deseruU. 



disce meo exemplo formosis pos se carere. 

**) Hvor let Birt er til at forkaste, ses ogsaa af hans Behandling 
af Spørgsmaalet i Das antike Buchwesen (Berlin 1882) S. 379 Note 2. 
Hans Ord lyder saaledes : „Paris und Helena sind in der Metrik uaovi- 
disch; also (!) werden auch die folgenden nicht fQr echt gelten kQnnen^. 
For det første er Pans og Helena dog i hvert Tilfælde kun metrisk 
afvigende et Par Steder, og for det andet beviser deres formentlige 
Uægthed ikke det ringeste med Hensyn til de andres. Naar endelig 
Birt vil se et Bevis i, at Priscian (som omtalt) kalder Brevene Heroides, 
hvilket kun kan gælde en Samling Breve fra Kvinder, saa er dertil kun 
at sige, at Ovid selv vel bedst maa vide, hvad hans Bøger hedder. Og 
Ovid brugte ikke Heroides, men Epistulæ. 

et daarligt bygget Vers, en usædvanlig Elision bliver i disse 
Undersøgelser nok til at forkaste alle de andre Vers, hvori 
intet anstødeligt findes. 

Men selv om de øvrige Vers intet rummer, som i me- 
trisk Henseende er forkasteligt, saa kunde Indholdet fjærne 
dem fra Ovid. En saadan kritisk Undersøgelse af Indholdet 
er ikke sket. Man har indskrænket sig til almindelige Be- 
mærkninger. Nogle har fundet Brevene daarlige. andre har 
ment, at de godt kunde være af Ovid. Til disse sidste hører 
Ribbeck, som genfortæller Brevenes Indhold og finder dem 
„ovidiske". Schanz forsøger ved litterærhistorisk Kritik at 
bevise, at Brevene ikke er af Ovid, men hans Grunde er 
meget svage. Hans Udgangspunkt er dette: Ovids senere 
Skrifter overholder ikke, at Pentameterslutningen skal være 
et Tostavelsesord, det gør Dobbeltbrevene heller ikke. Ander- 
ledes forholder Enkeltbrevene sig. Altsaa skulde Dobbelt- 
brevene høre til Ovids senere Produktion. Da Ovid nævnede 
nogle af Brevene i Amores og sagde, at Sabinus havde 
skrevet Svar paa dem, saa maa de være udkomne dengang. 
Ligeledes forudsættes dette i Ars, hvor han opfordrer Kvin- 
derne til at synge disse Digte (dette er ikke givet, thi Brevene 
kunde være bekendte fra Oplæsninger). Derfor maa Dobbelt- 
brevene være kommet med i en anden Udgave, men om en 
saadan hører vi intet (heller intet om første), den vilde ogsaa 
være usandsynlig, thi saa vilde Byblis' Brev, der nu staar 
i Metamorphoses, være kommet med. Schanz siger ikke 
hvorfor. Det er heller ikke let at forstaa, hvorfor Ovid ikke 
i et Værk kunde lade en Kvinde skrive et Brev uden straks 
at løse det ud af Sammenhængen og sætte det ind i en 
Udgave af Epistulæ. Skulde der sluttes noget fra Brevet i 
Metamorphoses, maatte det være det, at Tanken om saa- 

danne Breve paa denne Tid laa Ovid nær, saa han kan have 
skrevet flere af samme Art*). 

Endvidere siger Schanz: Ovid havde nok at gøre! Ars 
amandi, Remedia amoris, Metamorphoses og Fasti gav ham 
vist nok at bestille („beschåftigten ihn gewiss (!) vollauf"). 
Og i Forvisningstiden, hvor Ovid fordømte Ars am. saa 
stærkt, kan han næppe have skrevet Paris-Helena Brevene. 
Af alle disse Grunde er kun den sidste acceptabel, men i 
Virkeligheden har Schanz intet Bevis ført for, at Dobbelt- 
brevene ikke er af Ovid. 

Det er vanskeligt at bevise det modsatte, fordi man har 
indført den ubekendte „Efterligner" i Diskussionen, ja, Dil- 
they foreslaar endda to Efterlignere**). Man kan selvfølgelig 
godt konstruere sig en Digter, der har efterlignet Ovid i alt, 
og hvis Produktion ikke er til at kende fra hans. Et vigtigt 
Middel til at konstatere en ny Haands Indgriben svigter her: 
Kildeundersøgelsen, thi Dobbeltbrevene har — maaske paa 
Paris-Helena Brevene nær — tabte aleksandrinske Kilder***). 

Ad Ræsonnementets Vej kommer man ikke til noget 
Resultat. Kunde Ovid skrive Enkeltbrevene, saa kunde han 
ogsaa skrive Dobbeltbreve, og at disse er længere end de 
andre, forhindrer ikke, at de har samme Forfatter. 

Der er da kun én Vej at gaa: man maa undersøge, om 
der i Dobbeltbrevene er noget, som ikke kan være af Ovid. 
Videre er det umuHgt at komme. Noget Bevis for, at Bre- 
vene er af Ovid, kan ikke føres. Men den negative Bestem- 
melse: der er ikke noget i Digtene, som taler imod Ovids 
Forfatterskab, er vel i Grunden nok saa interessant, som An- 
tagelsen af en ubekendt Efterligner. 



*) Jfr. W. Zingerle: Unters. S. 2. 
**) De Callimachi Cydippa S. 42 Noten. 
***) Se Welcker: Die gr. TragOdien S. 404, DiJthey: Cydippe, Rohde: 
Der gr. Roman. 

I det femtende Brev (Rieses Nummerering) skriver 
Paris til Helena. Det er i Virkeligheden ikke den „histo- 
riske" Paris, men en ung Romer fra Ovids egen Tid, som 
har forelsket sig i en gift Kone og vil lokke hende. For- 
holdet til Ovids Amores og Ars amandi er intimt. Denne 
Paris er en af dem, som meget nøje har studeret Elskovs- 
kunsten og nu i Praksis udfører, hvad han har lært. 

Man mindes ved Læsningen af Brevet om, hvad Taci- 
tus i Annalerne (I 53) fortæller om Julias Elsker, Grac- 
chus: 

„Denne højbyrdige Mand, der var udstyret med Vid og 
løs Veltalenhed (sollers ingenio et prave faoundus) havde 
allerede forført Julia, mens hun var gift med Agrippa". Han 
forvises af Augustus, og da han endehg mærker, at hans 
sidste Time er kommen, byder han med stor Koldblodighed 
sin Nakke frem for Morderne. „Ved sin Fasthed i Døden 
viste han sig ikke uværdig til Navnet Sempronius; i sit Liv 
var han vanslægtet", saaledes slutter Tacitus*). 

Om end Paris ikke stilles paa en lignende Prøve, saa 
kommer man dog til at tænke paa den højbyrdige, vittige og 
veltalende Forfører, naar man læser hans Brev. Det har en 
Baggrund. Den, som har skrevet det, maa have kendt eller 
levet i en Kres, hvor høj Byrd eller stolt Selvbevidsthed 
gav de lokkende Kærlighedsord en egen Klang. 

Paris siger ikke blot, at han drog til Grækenland for 
at vinde Helena, men han hæver sig i sine Ord op over 
andre: 

Tænk ej, jeg drog over Hav med mit Skib for Vinding at friste, 
nej, vilde Guderne blot værne den Rigdom, jeg har. 
Heller ikke jeg kom for Grækernes Byer at skue, 
hjemme hos mig kan jeg se rigere Stæder end her. 
Du er mit Maal — ! 



*) Hovgaards Overs, i Skrifter udg. af Selsk. til hist. Kildeskrifters 
Overs. 

(Nec me crede fretum merces portante carina 
findere. Quas h€d)eo, di tueantur opes. 

Nec venio Graias veluti spectator ad urbes: 
oppida sunt regni diviiiora mei. 

Te peto — .) 

Det er talt som en højbyrdig Mand, mere endnu: som 
en højbyrdig Romer fra Kejsertiden, hvor et Besøg i Græ- 
kenland var en almindehg Sag blandt dem, der havde aande- 
hge Interesser. 

Et andet Sted spores det romerske Element ikke, mens 
Ordene har den samme Glans: 

Stolt skal fra By og til By du skride som Troernes Dronning, 
og at du kom som en ny Guddom vil Folkene tro. 
Se, hvor du flytter din Fod, vil Vellugt i Flammerne dufte, 
og mod den blodige Jord styrte det ofrede Dyr*). 

(Ibis Dardanias ingens regina per urbes, 

teque novam credet vulgus adesse deam. 
Quaque feres gressus, adolebunt cinncuna flammet, 

cæsaque sanguineaai victima planget bumum.) 

Dette er skrevet af en Digter, som har forstaaet Aanden 
i Odysseen og som med megen Finhed anvender dens Ord. 
Thi om Dronning Arete staar der i Odysseen (VII V. 
69—72): 

Saaledes elskes hun nu som tilforn med hjærtelig Ømhed, 
ej af sin Mand Alkinoos blot og af Sønner og Døttre, 
men af det samtlige Folk, paa hende de ser som en Guddom, 
og naar i Staden hun gaar, da hilser de hende med Jubel. 

(Wilsters Overs. 

æg pceivfj jzegi xtjgi rexifiijtai ts xai eaxiv 
sx xe qjiXcov Jiaiåæv ex z avtov 'AXxivooto 
xal Aawv, Ol jbtiv ga ^eov æg staoQocovtsg 
åEiSéxatat fiv^oiaiv^ ots axelxjjo åva aaxv.) 



*) En Baggrund for Ordene danner Loers' Note om, at Cleopatra 
paa Mønter kaldtes '&sa vecoxéga og xatvrj og hos Plutarch "laig véa. 

Disse to Steder minder om Penelopes Brev, i hvilket den 
græske Tone overholdes, mens dog pludselig romerske Træk 
blandes ind i Fremstillingen. 

Men saadan er det ikke overalt i Paris' Brev. Han er 
ikke en Hyrde, som kommer fra Græsgangene og den lille 
Oenones Favn, heller ikke en Helt fra de homeriske Digtes 
storladne og stolte Verden. Han har faaet sin Erfaring i 
O vids Rom. 

Den samme Forbindelse, der er imellem Gæstebudsdigtet 
og Cirkusdigtet i Amores og Dele af Ars amandi, er der 
imellem dette Digt og Ars. I Ars am. H V. 359—60 ligger 
hele Brevet in nuce: 

Dum Menelaus abest, Helene, ne sola jaceret, 
hospitis est tepido nocte recepta sinu, 

og i Paris' Skildring af Samværet ved Bordet mellem ham, 
Helena og Menelaus mindes man baade Amores og Ars. Her 
er en bevidst Overføren fra det ene Digt til det andet. Et 
Eksempel vil vise det: 

Amores I 4 V. 31: 

Quæ tu reddideris, ego primus pocula sumam, 
et qua tu biberis, hac ego parte bibam. 

Ars am. I V. 575-76: 

Fac primus rapias illius tacta labellis 
pocula; quaque bibit parte puella, bibas. 

Brevet V. 253 (i Gæstebudscenen) : 

Oscula si natæ dederas, ego protinus illa 
Hermiones tenero lætus ab ore tuli. 

Det hele Gæstebud er romersk. Sagnet har faaet et 
romersk Tilsnit, og dette er ikke sket tilfældigt. Man maa 
i Rom have haft saa meget lettere ved straks at forstaa 

Digtets Hentydninger, som det var almindeligt at kalde en 
utro Hustru og hendes Elsker Helena og Paris*). 

Trods alt dette kan Paris dog bønfalde Helena ganske 
i den Tone, som var almindelig i Brevene. Han kaster sig 
for hendes Fødder, han vil dø, hvis hun ikke bønhører ham. 

Nunc mihi nil superest, nisi te, formosa, precari, 
amplectique tuos, si patiare, pedes. 

Aut ego Sigeos repetam te conjuge portus, 
aut hic Tænaria contegar exul humo. 

Helenas Svar er af samme Art som Paris' Brev. Natur- 
ligvis maa hun savne det elegiske Præg, som de andre 
Kvinder har, thi her er Rollerne byttede om. Hun kan ikke 
gaa videre end til at bede Paris om at lade være med at 
sønderrive hendes bløde Sjæl med sine forelskede Ord — 
han maa ikke skade den, som han elsker. Her er en Gen- 
klang fra de andre Kvinders Klage: 

Desine molle, precor, verbis convellere pectus, 
neve mihi, quam te dicis amare, noce. 

Ved disse Ord bevares ligesom ved Paris' Bønfalden 
den Ramme, der var lagt om hele Genren. 

Ogsaa i Helenas Brev dvæles der ved Gæstebudet. Her 
er endda saa ordret en Gentagelse som denne (V. 79 — 80): 

Et modo suspiras, modo pocula proxima nobis 
sumis, quaque bibi, tu quoque parte bibis, 

og Paris tegner et „amo" i Vinen. 

Ligesom Paris bliver den romerske Elsker comme il faut 
(non rusticus hospes, som han kaldes i Ars II V. 369), saa- 
ledes er Helena Romerinden, der kan Elskovskunsten paa 
sine Fingre. Hendes Brev er skrevet over Ars am. III 



*) Se Friedlftnder 1« S. 487 og Tillæg 4. 



Digitized by 



Google 



142 

V. 469 f., hvor der gives Regler for, hvorledes en Kvinde 
skal forholde sig med at svare paa Kærlighedsbreve: 

Sig ej føjelig ja, saasnart som Ynglingen beder, 
nægt dog heller ej rent det, som han bønfalder om. 
Hold ham i Haab og i Frygt — 

(V. 475 f.: 

Sed neque te facilem juveni promitte| roganti, 

nec tamen e duro, quod petit ille, nega. 
Fac timeat speretque simul — ) 

Helenas Brev er som Helhed elegantere og vittigere 
end Paris*. Man kunde tænke sig, at Ovids Øvelse i at 
skrive Breve fra Kvinder her har gjort Udslaget. 

Paris har beskyldt Helena for at være „rustica" og har 
hentydet til, at hun allerede tidligere blev bortført. Han 
vilde ikke have givet hende tilbage, saadan som Theseus 
gjorde. 

Quod rapuit, laudo. Miror, quod reddidit umquam! 

Helena afviser lidt krænket Beskyldningen for at være 
„rustica", og hvad Theseus angaar, saa gav han hende 
ukrænket tilbage og angrede sin Gærning. Skulde Theseus 
angre, for at Paris skulde være hans Efterfølger? Og skulde 
hun nu atter komme i Folkemunde? „Dog er jeg ikke vred 
paa dig, thi hvem kan blive vred paa den, der elsker?" 

Nec tamen irascor. Quis enim succenset amanti? 

Paris har budt hende Gaver. Hun bryder sig ikke om 
dem. Hun tror ikke rigtig paa, at han har været Dommer 
for Gudinderne, og at hun er blevet ham lovet. „Det sidste 
er i hvert Tilfælde usandt. Jeg har ikke saa megen Tro 
paa min Skønhed, at jeg skulde mene, at en Gudinde har 
udpeget mig som den største Gave. Jeg er tilfreds med at 
være skøn i Menneskenes Øjne." 

Hvad hun sætter Pris paa, det er Paris' Forelskelse. 

Hun har længe mærket den. Hun har betragtet ham ved 
Bordet; naar han fæstede sine lystne Blikke paa hende, 
kunde hun næsten ikke udholde det: 

Cum modo me spectas oculis, lascive, protervis, 
quos vix instantes lumina nostra ferunt.*) 

Paris er ikke den eneste, som har fundet hende smuk. 
„Er du den eneste, der har Øjne i Hovedet? Men du er 
dristigere end de andre. Er jeg dig virkelig mere værd end 
de Gaver, som Athene og Juno lovede dig? Jeg maatte jo 
være af Jærn, hvis jeg ikke elskede dette Hjærte. Og af 
Jærn, tro mig, det er jeg ikke! Men søg at skjule din 
Kærlighed — eller hold helt op med at elske mig. Men 
hvorfor skulde du holde op? Du kan jo skjule din Kærlig- 
hed. Lude, sed occulte! Vi har jo vor Frihed, mens Mene- 
laus er borte. Da han drog bort, sagde han: „Tag dig af 
vor Gæst". Jeg kunde næppe holde Latteren tilbage . . . 
Jeg vil, og jeg tør dog il^ke (et libet et timeo). Min Mand 
er borte, og du sover ene, jeg finder dig smuk og du mig. 
Og Nætterne er lange, og vi taler sammen, og du er venlig 
imod mig, og vi lever under samme Tag. Ve mig, alt 
indbyder til at begaa en Brøde. Min „rusticitas" burde 
være fordrevet med Magt. Jeg vilde sikkert være lykkelig, 
hvis jeg blev tvunget** (V. 188). **) 

Saaledes vugger Brevet sig i skiftende Stemninger, frækt 
og æggende, lystent og tvivlende. 

Mytologien i disse to Breve optræder paa samme Maade 
som i de andre, og der findes her som overalt i Ovids Pro- 
duktion Gentagelser af Udtryk og Ordspil (Ep. XVI [Rieses 
Num.] V. 217: Ipse mihi quotiens iratus „adultera" dices, 

*) Loers' Note: Instantes, cupidos, cum cupiditate in me fixos. 
Elegantiam hujus vocis et omnino totius loci quis non sentit! Nam in 
hac parte regnat Ovidius. 

**) Jfr. Ars am. I V. 673 f. 

der svarer til Oenones Udbrud om Helena, V V. 125: sit 
facie quanivis insignis, adultera certe est; XVI V. 254: 
Bella gerant fortes. Tu, Pari. semper ama, der gentager 
XIII V. 84 (Riese V. 82): Bella gerant alii, Protesilaus amet; 
XVI V. 10 Ordspillet med hospes og hostis, som ogsaa findes 
XIII V. 44, om Paris begge Gange). 

Hvad der adskiller Brevene fra de andre paa ét nær, 
det er den bevidste Henflytten af Situationen til Rom eller 
i hvert Tilfælde den stærke Tilknytning til romerske Sæder, 
saaledes som de udmales i Ars am^ Men netop det samme 
fandtes i Phædras Brev, der hører til de uomstridte. Og at 
Ovid just i Phædras, Paris' og Helenas Breve fik særlig Lyst 
til at anvende romerske Træk fra sin egen Tid, det kan ikke 
undre. Selv hvor Paris-Helena Brevene afviger fra de fleste 
andre, kan altsaa Afvigelsen forklares paa en naturlig Maade, 
der gør en Efterligner ganske overflødig. 

De to andre Brevpar fører atter ind i aleksandrinsk 
Romantik og SentimentaHtet. Den aleksandrinske Paavirk- 
ning strækker sig i Epistulæ ogsaa ind der, hvor Kilden 
var Homer eller Tragikerne, men bedst ser man naturligvis 
den aleksandrinske Digtnings Ejendommelighed i de Digte, 
der udelukkende har deres Udspring fra aleksandrinske Skil- 
dringer. Derfor maa de fire Breve: Leander-Hero, Acontius- 
Cydippe sammenlignes med Breve som X, II, V, hvis det 
skal undersøges, om Ovid kan være Forfatteren. Thi For- 
skellen mellem de Breve, der har forskellige Kilder, er i 
VirkeHgheden ikke ringe. Tager man de uomstridte Breve 
for sig, vil man se, at de stærkest aleksandrinsk paavirkede 
Breve har deres eget Præg: 

Homer. Tragikerne. Vergil-j- Aleks. Aleksandrinsk. 
I Penelope IV Phædra VII Dido II PhylHs 

XI Canace V Oenone 

VI Hypsipyle (?) 
X Ariadne 

Kendetegnet for de aleksandrinske Digte er det stærkt 
sentimentale. Disse Kvinder er mindre betydelige end de 
andre, og fælles for deres Breve er Naturskildringerne, der 
kulminerer i Ariadnes Skildring af Morgenen. 

Det kan derfor ikke være noget Bevis paa, at Leander- 
Hero Brevene ikke er af Ovid, at |det, som i mange af de 
andre Digte var Handling, her opsluges af Stemningsudbrud 
og Naturskildringer. Dette stammer fra Kilden.*) Ogsaa den 
aleksandrinske Malerkunst havde skildret Leanders Fart over 
Bølgerne (Helbig, Wandg. 1374, 1375). 

Netop om denne Naturskildring som Midtpunkt samler 
det første Brev sig. 

Leander kan ikke komme over til Hero, fordi Vandene 
er for oprørte. „Kun én Sømand er saa dristig at sejle ud, 
han bringer mit Brev med til dig". Denne Begyndelse er 
naturligvis sat til af Brevets Forfatter for at forklare Brevets 
Tilblivelse. Dette Sted minder om Penelopes Brev, hvor 
ogsaa en farende Sømand bruges til at forklare, hvorledes 
Brevet kan tænkes at komme til sit Bestemmelsessted, jfr. 
Leanders Brev V. 9—10: 

Unus, et hic audax, a quo tibi littera nostra 
redditur, e portu navita movit iter. 

Ep. I V. 59: 

Quisquis ad hæc vertit peregrinam littora puppim, 

ille mihi de te multa rogatus abit: 
quamque tibi reddat, si te modo viderit usquam, 

traditur huic digitis charta novata meis. 

Ogsaa det følgende er af Brevets Forfatter: Leander 
priser Brevet lykkeligt, fordi det vil naa til den elskede. 
Hun vil række sin skønne Haand ud efter det, maaske end- 



*) Rohde S. 133 f., Dilthey: Observationum in epist. heroidum 
Ovidianas particula I (G5ttingen 1884, Program) S. 8. 

10 

ogsaa røre ved det med sine Læber, iiaar hun med sin sne- 
hvide Tand vil bide Traaden over. 

Dette Sted er meget nøje beslægtet med Digtet om 
Ringen i Amores (II 15), Der er ikke Tale om nogen direkte 
Afskrift, hvilket en Efterligner kunde tænkes at have gjort 
ligesaa godt som Ovid, men Aanden er den samme, Stedet 
i Leanders Brev er stærkt „ovidisk". 

Efter dette beskriver Leander, hvorledes han Nat efter 
Nat har spejdet over til Heros Kyst. Han har siddet paa 
en Klippe og i Tankerne dvælet dér, hvor han ikke kunde 
være med sit Legeme. Denne Spejden fra et højt Sted 
møder man ofte i de fra aleksandrinsk Digtning tagne Breve: 
som Leander saaledes spejder ogsaa Oenone (V V. 62), 
Hypsipyle (VI V. 69) og Ariadne (X V. 25). 

Efter et mytologisk Indskud følger den berømte Skil- 
dring af Leander, der svømmer i Maaneskin over Hellesponteh, 
indledet med: da jeg ikke kan komme over til dig, mindes 
jeg vor Elskovs første Tid. Det følgende danner nu en 
episk ordnet Fremstilling: han svømmer over til Hero, de 
dvæler sammen den altfor korte Nat, Ammen skynder paa 
Leander for at faa ham til at gaa, og han svømmer tilbage. 
Saa smukt alt dette end er, saa findes der dog et Par smag- 
løse Overdrivelser. Leander udbryder: 

Alt vor Elskov er kendt af Havets krumme Delfiner, 
møder jeg Fisk paa min Vej, kender de vist mig igen. 
Alt er i bølgende Sund en Fure ved Svømningen draget, 
ligesom Vognenes Hjul slider paa Vejen et Spor. 

(Jam nostros curvi norunt delphines amores, 

ignotum nec me piscibus esse reor. 
Jam patet attritus solitarum limes aquarum, 

non aliter, multa quam via pressa rota.) 

Resten af Brevet er Klager over Naturens Ubarmhjærtig- 
hed. Hvis det bliver saaledes ved, vil han trodse Uvejret. 

Skulde han saa omkomme, saa ønsker han, at hans Lig 
maa blive skyllet i Land paa hendes Kyst (jfr. Phyllis). 

Heros Brev er Pendant til Leanders. Ogsaa her for*, 
klares Brevet ved Hjælp af en Søfarende,*) og til Leanders 
Fart over Bølgerne svarer Heros Beskrivelse af Scenen med 
den gamle Amme, hvor de to sidder med deres Arbejde og 
taler om Leander: tror du, han er gaaet hjemme fra, tror du, 
at han er begyndt at svømme - ? Den gamle Kone nikker 
— ikke fordi hun bryder sig om de to unges Kærlighed, 
men fordi Søvnen langsomt overlister hende. Denne Scene, 
til hvilken der intet Sidestykke findes i Musæos' Digt, som 
med Urette er blevet mere berømt end Epistlerne, denne 
dramatiske Scene har noget bestemt ovidisk ved sig. løvrigt 
adskiller Hero sig ikke meget fra de andre forelskede unge 
Piger: hun kan som de sin Mytologi, hun skælver for en 
Medbejlerske, og hun viser, at hun har reflekteret over Kær- 
ligheden, naar hun siger: 

Omnia sed vereor. Quis enim securus amavit ? **) 

Der er et Sted, hvor hun taler om, at Leander har lettere 
ved at undvære hende end hun ham, fordi Ynglingene har 
saa mange Adspredelser: de jager, dyrker Jorden, færdes 
paa Torvet eller i Brydeskolen, de styrer deres Heste, fanger 
Fugle, fisker og tilbringer noget af Dagen ved Vinen. Dette 
minder en Del om Ovids Remedia amoris, og naar Hero 
taler om, at Leander færdes paa Forum, saa forglemmer hun 
sig og taler romersk (se Loers' Note: e Romanorum consue- 

*) Jfr. med de ovenfor cit. Steder: 

Utque rogem de te, et scribam tibi, si quis Abydo 
venerit, aut, quæro, si quis Abydon eat. 
**) Dette og Stedet om Medbejlersken hører til de Vers, som Rohde, 
der uden Motivering stryger en Mængde Vers i dette Digt, regner for 
interpolerede (S 135). Men baade liiese og Merkel har naturligvis 
Versene. 

10* 

tudine dictum est, qui causis agendis in foro se exerce- 
bant). 

Der er intet af alt dette, som ikke kunde være skrevet 
af Ovid. Dilthey siger ogsaa, at det er rimeligt, at Brevene, 
som næsten er lige i Kunst og Elegance, har den samme 
Mand til Forfatter,*) „qui hoc in genere facultatem Ovidii fere 
æquiparaverit." (Observationes S. 9), Atter dukker den gaade- 
fulde „Efterligner" frem. Dilthey søger at skælne ham en 
lille Smule fra Ovid ved at føje et „fere" til. Det er den 
eneste Indrømmelse, han gør de Videnskabsmænd, der saa 
skarpt har fordømt disse Breve. 

Acontitis^ og Cydippes Breve er ikke mindre romantiske 
end Leanders og Heros. I sit tit citerede Skrift De Callimachi 
Cydippa har Dilthey benyttet Brevene til en Rekonstruktion 
af det aleksandrinske Digt, hvorfra de skulde have deres 
Udspring. Alligevel bliver der i Acontius' Brev Steder til- 
bage, som røber Slægtskab med Ovid: Beskrivelsen af 
Cydippes Skønhed,**) Acontius' Ord om, at han vil bønfalde 
om Tilgivelse og ligge for hendes Fødder „som Tjenerne, 
naar de frygter de grusomme Slag", og navnlig Skildringen 
af den af Acontius misundte Brudgom, som sætter sig ved 
Cydippes Leje, lader som han føler hendes Puls, mens han blot 
vil røre ved hendes hvide Arm, føler paa hendes Bryst og 
maaske kysser hende — alt noget, som en ung Romer fra 
Ovids Verden kunde falde paa at gøre. Cydippes Brev er saa 
daarligt overleveret (se Teuffel og Schanz), at hverken Merkel 
eller Riese tager mere end 13 Vers med. Alligevel er der 
nu ingen Tvivl om, at de Vers, der kun findes i de yngre 



*) I Skriftet De Callim. Cydippa S. 42 Not., mente han — som 
ovenfor bemærket — . at alle Dobbeltbrevene havde to Forfattere. Denne 
Anskuelse frafaldt han altsaa i Obs. for Acontius-Cydippe Brevenes Ved- 
kommmende. 

**) V. 55 f., Dilthey: Nil cum Callimacho (S. 32 Note 1). 

Haandskrifter, er ligesaa „ægte" som de andre, selv om der 
findes flere ødelagte Steder imellem (jfr. Dilthey: Obs. S. 9, 
S. 20 — 21). Digtet rummer mange smukke Steder, men er 
som sædvanligt i de aleksandrinske Digte stærkt sentimentalt 
og elegisk. Der findes dog ogsaa en Del Handling, hele 
Mødet i Templet og Rejsen derhen (rimeligvis efter Calli- 
machos, Dilthey S. 53) og Scenen med Brudgommen, som 
besøger den syge Cydippe, en Pendant til Stedet i Acontius' 
Brev og med det dramatiske Liv, som Ovid ynder. Endelig 
kan nævnes Ordspillet i V. 57 f., der minder om mange 
lignende Ordspil i Epistulæ. Men da dette Digts Overlevering 
er saa forskellig fra de andres, vil det dog være det rimehgste 
ikke at hævde nogen bestemt Forfatter for det, skønt det 
som Helhed absolut ikke adskiller sig fra de andre. 



Epistulæ er ofte undersøgte litteraturhistorisk, men man 
har da som oftest ikke søgt efter Forfatteren, derimod efter de 
Digterværker, som laa bag. Kommer man for første Gang til 
Digtene, saa mærkes selve Forfatteren ikke stærkt. Men 
efterhaanden føler man stærkere og stærkere det, som er 
fælles for alle Brevene, og man fristes til ogsaa engang at 
prøve paa at finde Ovid i Digtene. Undersøgelsen maatte 
strække sig ud over det Tidsrum, hvor de første Epistulæ 
blev til — Tiden mellem Amores og Ars amandi — , men 
da Ovid ikke forandrer sit Digterfysiognomi fra Amores til 
Metamorphoses, saa kunde den ene Gruppe af Breve godt 
sammenlignes med den anden. Det ligger nær at tro, at 
Ovid igennem mange Aar har fortsat med Digtningen af 
disse Breve. Han havde efter Udgivelsen af Ars amandi 
kastet sig over de to store omfattende Værker, som han ikke 
naaede at fuldende før sin Forvisning; i disse Aar kan 
Epistulæ tænkes at have været et Meddelelsesmiddel for ham 

til Publikum, thi en Forfatter, der var saa nøje knyttet til 
en Kres som Ovid, vil næppe lade være med at optræde 
offentligt i flere Aar. Brevene gav ham et naturligt Afløb 
for hans Produktionstrang. Han anvendte her, hvad han 
havde læst, og han knyttede til det de smaa Iagttagelser 
fra Livet, som han yndede at forme i Vers. Stadig er han 
kommet tilbage til dette Studium af Kvinderne og Kærlig- 
heden. Og skal man virkelig indrømme, at nogle af Brevene 
er blevne til under Forvisningen, saa kan man ogsaa gøre 
det uden at undre sig over, at en Digter blev sig selv lig til 
det sidste. 

Skulde man sammenligne Epistulæ med noget i den 
moderne Digtning, saa maatte det snarest være med Roman- 
cerne, som Digterne skrev efter gamle Sagn og Sange. Ovid 
tog de kendte Skikkelser og formede deres Ord i nye Vers. 
Han skabte nogle af de Kvinder om, som han fandt paa sin 
Vej igennem den græske Digtning, gjorde dem til sin Tids 
og har sikkert selv følt med dem. 

Man har i nyere Tid dømt Epistulæ for haardt. Selv 
om man ikke med Loers vil regne dem blandt det bedste i 
Ovids Digtning, saa ejer de dog en Energi, et indre Liv og 
en Rigdom paa smukke og levende Sitiiationer, som river 
med. 

Ovid selv erklærer med Stolthed, at han er den, som 
opfandt denne Genre.*) Og han siger i Ars am. (III 345), 
at Kvinderne skal synge disse Digte med øvet Røst: 

vel tibi composita cantetur Epistula voce. 

Dermed har han angivet Brevenes Plads i sin Digtning. 



*) Han har naturligvis kendt Properts' Brev fra Arethusa og de 
Breve, der kan have været i aleksandrinsk Poesi; hans Mening har 
været den, at han var den første, som paa Latin skrev en Række Breve 
fra -heroiske" Kvinder. 

Han, som elskede at høre Kvinden synge blidt og at lytte 
til Klangen fra de klagende Strænge, naar øvede Fingre gled 
over dem (Am. II 4), han har som Tekst givet sin Samtid 
disse Breve, der tænktes skrevne af Kvinder i deres Livs 
afgørende Øjeblikke. Alle disse Vers om Elskov og Længsel 
og Had og Fryd skulde faa Livets Stemme hos de forelskede 
unge Kvinder, hvis Sanger Ovid vilde være. 

Allerede flere Gange i det foregaaende nævnedes Ovids 
Digt Ars amandi. *) Hvad enten man taler om Ovids tid- 
ligere eller hans senere Produktion, vil man komme til at 
nævne dette Digt, fordi det er det centrale i hans Digtning, 
det, om hvilket alt det øvrige i den grupperer sig. 

Ars amandi er et Læredigt. Baade hos Tibul og Pro- 
perts findes enkelte Digte, der vil belære om Elskov, og i 
Amores fra den senere Periode optraadte ogsaa Ovid som 
den erfarne Mand, der giver sin Veninde gode Raad. Altfor 
bogstaveUgt maa dette selvfølgeligt ikke tages. Det var i 
Virkeligheden blot en ny Form for Kærlighedsdigte. Digteren 
paatager sig en Læremesters Rolle, men han gør det ikke 
for at lære nogen noget, men for at forme sine egne Er- 
faringer og Indtryk. Helter ikke Vergils Georgica var i 
Virkeligheden andet. 



*) Haandskrifteme har Titlen; Ars amatoria, Ovid selv kalder 
Digtet: artes Amoris, ars amandi, artes eller ars (se Riese: Præf. XI). 
Det rimeligste ér at vælge en af Ovids egne Titler, og naar her er valgt 
Ars cunandi, saa er det, fordi Digtet begynder saaledes: 

Si quis in hoc artem populo non novit amandi, 
hoc legat et lecto carmine doctus amet. 
Den oftest brugte Titel er Ars amatoria. 

Da Ovid vilde samle alle sine Indtryk fra det romerske 
Samfund og alle sine Refleksioner over Livet, Kvinder og 
Mænd, saa valgte han den Form, som var saa almindelig i 
hans Tid, og skrev et Læredigt. Lucrets havde sunget om 
al Tings Tilblivelse, Vergil om Jordens Dyrkning; Ovid valgte 
at skrive om dem, som lever paa Jorden. 

Bernhardy giver i sin romerske Litteraturhistorie (S. 503 f.) 
en interessant Udvikling af Datidens Stilling til Læredigtet. 
Det vigtigste var Underholdningen, det tunge Lærestof skulde 
hæves til Poesi. Det var Digtere, som skrev Læredigtene. 
De indtager derfor en anden Plads i den latinske Digtning 
end Læredigtene i vor. Hos os var det ringe Poeter, som 
skrev, og Lærestofl^et løftedes af dem ikke op til Poesi, men 
Poesien tyngedes til Jorden af Lærestoffet. 

Men selv om man altsaa i Rom var vant til at betragte 
Læredigtet som Poesi, saa var det dog alvorlige Æmner, som 
behandledes under denne Form. Nu fremtraadte Ovid med 
sit lystige og lidet ærværdige Digt. Netop denne Kontrast 
mellem Form og Stof har han bygget paa. Jo alvorligere et 
Ansigt Digteren sætter op, naar han fortæller en lystig Hi- 
storie, jo morsommere virker det fortalte. Baade Voltaires 
La Pucelle og Holbergs Peder Paars er „Heltedigte". 

Dertil kom, at Læredigtet tillod saa mange Sidespring. 
Stoffet skulde gøres tiltrækkende ved Eksempler, Sammen- 
ligninger og personHge Udbrud. Planen skulde være klar, 
og man skulde kunne følge den gennem hele Digtet; men 
indenfor de enkelte Afsnit kunde Digteren vandre ad mange 
Omveje, før han naaede til det afstukne Maal. Derved blev 
der Plads baade til at vise Lærdom og Aandrighed, til at 
udkaste Billeder og udtrykke egne Følelser. Netop hertil 
indbød Æmnet. I Ars amandi drejede det sig om alt det, 
som Tragedier, Lystspil, Satyrspil, Elegier, episke Digte, 

Malerier — hele Livet, i hvilken Tonart det saa blev stemt, 
handlede om. Ovids Æmne var det centrale i Menneskers 
Liv, og det tillod ham at bevæge sig saa frit, han vilde, i 
alle de Egne, hvor Menneskeaanden færdes. Han begræn- 
sedes ikke af nogen Tid og ikke af noget Sted. Saa han 
op til Himlen, saa levede de olympiske Guder i lutter Kær- 
Ughed, saa han tilbage til Sagnenes myldrende Verden, saa 
styredes ogsaa den efter Kærlighedens Love, og fæstede han 
blot sit Blik paa Jorden, saa var der udenom Menneskene 
Dyrene, der beherskedes af alle de store Drifter. 

Ovid var ikke mere nogen helt ung Mand, da han skrev 
Ars amandi. Det kan af Hentydninger i første Bog til Cajus 
Cæsars Felttog til Orienten ses, at Digtet udkom Aar 2 eller 
1 før vor Tidsregning, Ovid var altsaa en Mand paa de 
Fyrre. Han har haft et rigt Liv bag sig, og han har paa 
dette Tidspunkt ikke blot nydt, men ogsaa reflekteret. Til 
alle sine Erfaringer og Refleksioner kunde han faa Rum i 
Læredigtet. Saa underligt det derfor kan se ud ved første 
Øjekast, var det dog med en lykkelig Haand, han valgte 
netop denne Form til sit Digt. 

Ars amandi er da et Læredigt om det, hvorpaa den 
meste Poesi, der er skrevet, beror. Der findes i Digtet ikke 
nogen „Handling", som udvikles gennem sammenhængende 
Scener. Ovid vilde blot vise, hvordan Livet var. 

Allerede før end Ars udkom, havde han paa en Maade 
annonceret Digtet. Ikke blot i Amores, men ved et Digt om 
den Maade, paa hvilken Kvinderne skulde sminke sig. 

Af dette Digt — De medicamine faciei (Merkel) eller 
Medicamina formæ (Riese)*) — findes nu kun 100 Vers. Af 
disse er kun Indledningen interessant, i Resten af Digtet 



*) Saaledes Ovid selv Ars am. III 205. 

kæmper Ovid forgæves for at skabe Poesi af det tørre Stof. 
Men allerede i Indledningen til dette Digt kan man spore 
den Tone, han vilde anvende i det store Digt, og øjne den 
Vej, han vilde slaa ind paa. 

Ovid siger, at alt trænger til Dyrkning — Jorden, Træ- 
erne, alt, hvad der omgiver Menneskene. Derfor maa ligeledes 
Menneskets Udseende dyrkes. Dette fører ogsaa Tiderne med 
sig. I gamle Dage var det anderledes. Da var Husmoderen 
solbrændt, fordi hun færdedes ude og passede sin Gaards 
Røgt. Nu vil Kvinden smykke sig, * hendes Klædning skal 
være fin, hendes Fingre prydes af Ringe, hun vil have Perler 
om Halsen og i Ørene. Det er ikke til at undre sig over, 
thi ogsaa Mændene er pyntede som Kvinder. 

Denne Lyst til at smykke sig ligger dybt i Menneskets 
Natur. Kvinden pynter sig, fordi hun ikke kan lade være, 
og fordi det er hende en Nydelse at være smuk. Det samme 
er Tilfældet i Dyrenes Verden; mangen Fugl er stolt over sin 
Skønhed. Og ved Skønheden opflammes ogsaa Kærligheden. 
Tryllemidlerne skal man ikke tro paa. Men vigtigst af alt 
er det, at Kvindernes Sæder er gode. „Skønheden forgaar. 
Ansigtet vil blive pløjet af Rynker, og der vil komme en 
Tid, hvor I med Smærte ser Jer i Spejlet. Men Dyden varer 
gennem de mange Aar, og det samme gør den Kærlighed, 
som er vakt ved den. — Lær nu, hvorledes Eders Ansigter 
kan komme til at straale, naar Søvnen har forladt de spæde 
Lemmer". 

I Spidsen for Digtet om Sminken stilles Sabinerinden 
med den solbrændte Hud, og umiddelbart før Reglerne frem- 
sættes, paakalder Ovid Dyden. • Men han fortsætter uden 
Overgang sit Digt om de Maader, paa hvilke Kvinden kan 
gøre sig smuk, og han opfordrer ikke til at efterligne Sa- 
binerinden. Han belyser Sagen fra alle Sider, men han 

bryder sig ikke om at tage noget Parti. Han lader de for- 
skellige Anskuelser mødes i sit Digt, og han giver som Slut- 
ning paa den hele Diskussion Livet det sidste Ord. 



Gangen i Ars amandi er i det væsentlige denne: 
Første Bog aabnes med en Række sagnhistoriske Be- 
viser paa, at den stærke ofte har maattet lære af den svage. 
Saaledes maa ogsaa Amor nu belæres af Digteren. Thi han 
vil foredrage den Kunst at elske, Venus har gjort ham til 
Læremester for Amor. Der hører Kunst til alt, ogsaa til at 
elske. Og alt, hvad der skal berettes i Digtet, beror paa Er- 
faring. „Fjærn Jer, Pandebaand og Matronernes Dragt, thi 
det, som her synges om, det er den tilladte Elskov, den, som 
man har Lov til at nyde. 

Inque meo nuUum carmine crimen erit". 

Tre Ting gælder det om: om at finde en, man kan 
elske, om at overtale hende og om at holde hende fast (V. 
1—40). Det første Punkt udvikles i V. 41—264. Her om- 
tales alle de Steder i Rom, hvor Kvinder færdes. Jægeren, 
Fuglefængeren og Fiskeren maa kende de gode Steder, det 
maa ogsaa den. der vil vinde en Kvinde. Han kan godt 
blive i Rom. Kvinderne er dér talrige som Havets Fisk og 
Himlens Fugle, som Kornet omkring Gargara og Rankerne 
om Methymna (V. 41—66). 

Saa nævnes en Række Lokaliteter i Rom. Da Ovid har 
nævnet de offentlige Lege, omtales først Sabinerindernes Rov 
(V. 100—130) og dernæst den Cirkus, han kender (V. 135 
— 170). Dette fører hans Tanke hen paa Kejserens nys af- 
holdte Naumachia, og han dvæler nu ved den unge Cajus 
Cæsar, der just skal drage som Hærens Fører til Orienten. 

Ovid ser i Tankerne hans Triumftog og ender Beskrivelsen 
af denne med at fortælle, hvorledes man skal tale til den 
Kvinde, der i Anledning af Triumfen færdes paa Gaden 
(V. 177—228). Gæstebudene og enkelte andre Steder, hvor- 
til Kvinder søger, nævnes (V. 229—264). 

Hermed er første Punkt udtømt, og i Resten af første 
Bog behandles nu Spørgsmaalet om. hvorledes Kvinder skal 
vindes. 

Dette indledes med en Række Betragtninger over Kvindens 
Lidenskaber, der skildres som større end Mændenes. Dette 
illustreres ved mange Eksempler fra Sagnene og navnlig ved 
FortælHngen om Pasiphae og Tyren (V. 289—326). 

Derefter kommer Ovid atter tilbage til sit Æmne, taler 
om Tærnerne, der kan bruges som Mellemled, og om Gaver. 
Derved hidføres en Skildring af en Scene mellem en Kvinde, 
hendes Ven og en Købmand, som falbyder sine Varer (V. 
421-429). 

Saa følger adskilHge Vink om Brevskrivning, Udseende 
og Klædedragt, indtil Bacchus kalder. Ogsaa han hjælper de 
elskende og begunstiger den Flamme, der blusser i ham selv. 
Dette giver Anledning til Episoden Bacchus og Ariadne (V. 
527 — 564) og til den lange Skildring af Livet ved Gæste- 
budene. 

Dette glider over til en Overvejelse af, hvorvidt man 
kan tillade sig at smigre paa Sandhedens Bekostning, om 
Forholdet til Guderne som straffende og styrende Magter og 
om de forskellige Maader, paa hvilke man kan fremhykle 
Følelser for at narre Kvinderne. Men i Stedet for at narre 
dem kan man ogsaa tage dem med Magt. Hertil knyttes — 
med meget løse Baand — Fortællingen om Achilles og Dei- 
damia (V. 681—704). 

Med Raad om ikke at røbe sin Elskov til nogen, om 
ikke i Kærlighedssager at tro nogen Ven, og med et Udbrud 

om, at det i Virkeligheden er umuligt at give udtømmende 
Raad, fordi Kvinderne er saa forskellige, slutter første Bog. 

Ombrust af Triumfraab, som Paris, da han hejsede Sejl 
med Helena ombord, som Pelops med Hippodaniia paa den 
rullende Vogn — saaledes er Elskeren, som vandt den, han 
vilde. Med et saadant Udbrud aabnes den anden Bog. 

Nu gælder det om at lære, hvorledes man skal gøre 
Elskoven varig. Det foregaaende beroede kun paa Tilfældig- 
heder, nu kommer Kunsten til. Men hvorledes skal man 
kunne holde Amor fangen? Han er lille og let og har 
Vinger. Og Vingerne baner Vej for dem, der spærres ude 
fra alt andet. Et Eksempel herpaa er Dædalus, hvis Historie 
fortælles udførligt (V. 21-96). 

Det følgende Stykke (V. 99—118) er nøje i Slægt med 
Indledningen til Brudstykket om Skønhedsmidlerne. Ligesom 
det dér hed: sørg allerførst for at være dydig, thi Skøn- 
heden forgaar, saaledes formanes her Mændene til at være 
elskværdige: 

ut ameris, amabilis esto. 

Men her standser Ovid ikke ved Opfordringen alene. 
Han føjer til, at den unge Mand skal uddanne sin Aand og 
kunne ikke blot sit Modersmaal men ogsaa Græsk. Odysseus 
tages til Eksempel: han var ikke smuk, men han var vel- 
talende, derfor elskede Calypso ham. En Episode om disse 
to indskydes (V. 125—142). 

Skønheden er altsaa ikke det vigtigste. En behændig 
Føjelighed gør Indtryk, derimod skal man undgaa ubehage- 
lige Trætter. Vi hader Høgen og Ulven, fordi de viser et 
fjendtligt Sind, vi elsker Duen og Svalen. Trætte og Ord- 
strid passer for Ægteskaber, men ikke for de frie Forhold 
(V. 151-158). 

Efter en Erklæring om, at Ovid ikke kommer med Lære- 

sætninger for de rige, som kan sejre ved deres Guld, men 
for dem, der er fattige ^om han selv, han, der maatte give 
sin elskede Ord i Stedet for Gaver, opfordrer han den for- 
elskede til at vise Føjehghed. Med den kommer man længst. 
Dette illustreres ved Eksempler fra Naturen (V. 179—184) 
og Sagnhistorien (V. 185 — 192). Nu følger en Mængde 
Eksempler paa den Føjelighed og Velvilje, man skal vise 
den attraaede Kvinde: „lad hende have Ret, føj dig efter 
hendes Luner, lad hende vinde i Spil, hold Skærmen over 
hendes Hoved, sæt Skammelen under hendes Fødder, løs 
hendes Sandal eller giv hende den paa, hold Spejlet for 
hende med din fribaarne Haand, der er ikke noget ondt i 
det, og selv om der var det, saa skulde du dog gøre det. 
Varm hendes Haand paa dit Bryst, naar hun fryser, glem 
ikke, hvad Herkules fandt sig i hos Omphale (V. 217— 222). 
Vær al Tid til Rede for din elskede, meget maa du døje, 
thi Kærlighed er en Slags Krigstjeneste, vær behændig, ud- 
sæt dig for Farer, som Leander gjorde det. 

Gør dig gode Venner med hendes Slaver og Slavinder. 
Send hende Frugter og sig, at de er fra din Landejendom, 
selv om du har købt dem paa Via sacra. Vil du sende Vers? 
Ak, Vers betyder ikke meget. Nu betyder Penge alt, selv 
Homer vilde intet opnaa hos en Kvinde, hvis han ikke havde 
andet end sine Digte at byde. Ja, maaske er der nogle, som 
forstaar sig paa Vers, eller lader, som de gør det, hos dem 
kan et Digt, der fremsiges med smuk Røst og handler om 
dem selv gælde saa meget som en — lille Gave. Naar der er 
noget, du vil gøre, fordi du tror, at det kan være til Nytte 
for dig, saa mag det saaledes, at hun beder dig derom, saa 
at det ser ud, som om du gjorde det for at vise hende en 
Tjeneste. Vil du f. Eks. skænke en Slave Friheden eller 
eftergive ham hans Straf — saa lad hende gaa i Forbøn 
for ham. 

Ros hendes Dragter, hendes Frisure, hendes Dans og 
Sang, men altid med et saadaht Ansigt, at hun ikke mærker, 
at du smigrer. 

Det kan være, at hun ved Efteraarstid, naar den fulde 
Drue svulmer af den purpurrøde Saft, bhver syg. Plej hende 
da, gør alt for hende uden dog at blive hende til Besvær. 
Men den bitre Medicin, den skal du lade din Rival række 
hende. 

Efterhaanden vokser Kærligheden og vinder Kræfter, lige- 
som Dyrene, Træerne og Floderne gør det (V. 337—344). 
Naar Kærlighedsforholdet er blevet fast, saa hold dig borte 
nogen Tid, for at hun kan savne dig. Men bliv ikke for 
længe borte, det var Menelaus' Ulykke". Om Helenas og 
Paris fortælles i spøgende Udtryk, der minder om Epistulæ 
(V. 359-372). 

„Sørg for, at din Veninde ikke opdager, at hun har en 
Medbejlerske, men tro derfor ikke, at jeg vil fordømme dig 
til kun at kende én Kvinde. Det gælder om at være for- 
sigtig, saa den ene Kvinde ikke opdager den anden. Thi 
ser Elskerinden, at hendes Ven er utro., saa bliver hun det 
selv. Da Klytæmnestra havde erfaret Agamemnons Utroskab, 
tog hun Ægisthos til Elsker. Hvis du dog bliver grebet i 
Utroskab, saa røb dig ikke ved at være altfor elskværdig. 
Slut Fred i et Favntag og benægt, at du før har nydt El- 
skovens Glæder" (V. 373—414). 

Efter nogle Vers om hidsende Nydelsesmidler vender 
Ovid Sagen om, og siger, at Elskeren netop skal tilstaa, at 
han har været utro. Thi der er mange, hvis Kærlighed 
svækkes, naar der ingen RivaHnde er. „Lad din Veninde 
være urolig for din Skyld, lad hende rase og græde af Sorg 
over at have mistet din Kærhghed — men kun en kort Tid. 
Læg saa dine Arme om hendes straalende Hals, tryk den 
grædende Kvinde til dit Bryst og slut Fred med hende. 

Thi naar alt kommer til alt, saa er det dog Sanserne, 
Drifterne, der er det raadende". Dette oplyses ved et Ind- 
skud om Kaos, Verdens Skabelse og de første Mennesker, 
der levede sammen som Dyrene uden Kunst, uden Overlæg, 
drevne mod hinanden. fV. 467 — 492). 

Saa aabenbarer Apollo sig og byder Digteren at føre 
Eleverne til Templet i Delphi, for at de kan læse de berømte 
Ord. Man skal kende sig selv, vide hvilke Fortrin man har, 
saa man kan vise sig fra den bedste Side (V. 493^510). 

Nu gaar Ovid over til at tale om de Smerter, som 
Kærligheden bringer, og som Elskeren maa taale: Kvindens 
Løgnagtighed, Utroskab, Grusomhed. Meget højtideligt er- 
klæres det, at man endda skal taale en Rival — skønt Ovid 
siger, at han aldrig vilde taale, at en Kvinde bedrog ham. 
„Barbaria noster abundat amor" (V. 511 — 554). 

Det dumme i at forsøge paa at overraske sin elskede 
illustreres ved Fortællingen om Venus, Vulcanus og Mars 
(V. 561 — 592). „Overlad til Ægtemændene at belure deres 
Koner. Her i dette Digt drejer det sig ikke om Ægteskab". 

Ved mytologiske Paralleller og et Tilbageblik til gamle 
Dage opfordres man til ikke at prale med sine Erobringer. 
Ovid selv har altid været diskret (V. 601—640). 

„Vanens Magt er stor, væn dig til de Fejl, Kvinden har, 

og kald dem ikke ved deres rette Navn. Spørg heller ikke 

om Alderen. Hver Tid har sine Fordele. Ungdommen saar 

og Alderdommen høster. Ynglingen skal kløve Bølgerne 

med Aaren, fure Marken med Ploven, drage i Krig og elske 

sin Pige. 

Tidsnok med krumbøjet Ryg lister din Alderdom hid". 

(V. 641-678.) 

Efter i en Del Vers at have dvælet ved Samlejet slutter 
Ovid Bogen med at erklære, at hans Navn vil blive besunget i 

11 

hele Verden. Nu har han givet Mændene Raad og Under- 
visning. Den næste Bog skal være henvendt til Kvinderne. 
Tredje Bog har en Indledning paa 100 Vers. Dennes 
væsentligste Del bestaar af en Lovprisning af Ungdommen 
og Livet. Æmnet har Ovid behandlet før, men aldrig med 
saa smuk en lyrisk Flugt som her (V. 61 — 68): 

Nyd Eders Liv, mens I kan, medens end Eders Vaartid er inde, 

thi som det flydende Vand iler de hastige Aar. 

Bølgen, der flød dig forbi, kan ikke tilbage du kalde, 

Timen, som haster afsted, kan ikke komme igen. 

Tiden maa nyttes, dit Liv det vandrer med hurtige Fødder, 

Lykken, som én Gang du nød, finder du aldrig igen. 

Her, hvor du Tornene ser, man fletted mig kærkomne Kranse, 

her i den visnende Busk var der Violer ved Vaar. 

(Dum licet, et vernos etiamnunc vivitis annos, 

ludite Eunt anni more fluen tis aquæ. 
Nec quæ præteriit, iterum revocabitur unda, 

nec quæ præteriit, hora redire potest. 
Utendum est ætate. Cito pede labitur ætas, 

nec bona tam sequitur, quam bona prima fuit. 
Hos ego, qui canent, frutices violaria vidi: 

hac mihi de spina grata corona data est.) 

Saa vil Ovid da begynde med at belære Kvinden om 
de Maader, paa hvilke hun skal smykke sig og dyrke sin 
Skønhed. Indledningen fra Digtet om Sminken vender til- 
bage: alt skal dyrkes, ogsaa Skønheden. Skønheden er en 
Gave fra Guderne, og den maa ikke gaa til Grunde. I 
gamle Dage var det anderledes. Ovid kommer til at sammen- 
ligne Nutidens Rom med Fortidens og udbryder (V. 121—122): 

Oldtiden pris, hvo der vil! Men lykkelig jeg, som just fødtes 
nu, i den Tid hvortil jeg passer i et og i alt 

(Prisca juvent alios: ego me nunc denique natum 
gratulor; hæc ætas moribus apta meis.) 

Først efter dette begynder Ovid paa en Række detaillerede 

Regler om Klædedragt, Frisure og Skønhedsmidler. Ingen 
maa se paa, at Kvinden smykker sig. Hun maa ikke vise 
sig, før hun er færdig. 

Alt maa tildannes før end der kan fremstaa et Kunst- 
værk. Dette vises ved Sammenligninger fra Kunstens Verden 
(V. 218 — 224). Det eneste, en Kvinde maa lade sin Ven 
se paa, er, at hendes Haar sættes* Men hun maa i saa Til- 
fælde ikke være grusom mod sin Pige, thi da vil Pigen ud- 
tale onde Ønsker, naar hun rører sin Frues Hoved, og 
medens hendes Arm bløder, vil hun lade sine Taarer dryppe 
ned i det forhadte Haar. Ovid mindes, at han en Gang 
uventet blev meldt hos en Dame; i Forvirringen satte hun 
sit Haar forkert paa! De, der har daarligt Haar, maa sætte 
Vagt foran deres Tærskel, thi intet er hæsligere end et 
Hoved uden Haar (V. 235-250). 

En Række skønne og berømte Kvinder nævnes: for 
saadanne vil Ovid intet synge i sit Digt. De skønne be- 
høver ikke at bruge nogen Kunst. Naar Havet er roligt, 
er Sømanden sikker og behøver intet at foretage sig, men 
naar det er oprørt, bruger han alt, hvad der kan hjælpe 
ham. Atter følger Regler for Skønhedens Bevaring: Gangen 
maa være smuk, Stemmen maa beherskes, men det kan og- 
saa være kønt, at et eller andet Ord udtales forkert. Kvinden 
skal forstaa at le og græde smukt, og hun skal kunne synge 
og deklamere. En Række Digtere nævnes, som Kvinden bør 
kende. Hun skal kunne danse, spille og kende forskellige 
Spil. Her følger en lang Anvisning paa Spil (V. 353 — 366). 
„Men pas endelig paa, at Spillelidenskaben ikke gør Jer 
hæslige, kom ikke med Bebrejdelser, Skrig og Taarer, naar 
I taber." 

„Vis Jer offentligt." (Stederne angives). „Skønheden 
skal ses. Hvad vil Digterne andet end at blive bekendte og. 
vinde Ry? I gamle Dage tog baade Guderne og Kongerne 

sig af Digterne, og da fik de store Belønninger. Da var det 
noget stort og hæderværdigt at være Digter. Ennius lagdes 
ved din Side, Scipio. Men nu faar de, der med aarvaagen 
Flid sysler med Digtekunsten, Navn for at være Ledig- 
gængere. Dog, det er ogsaa herligt at digte for kun at 
vaage over sit Ry (V. 403 — 414). 

Men naar Kvinderne blander sig i Mængden og søger 
til Steder, hvor Mænd færdes, saa skal de tage sig i Agt 
for Lapsene, der siger det samme til alle. Mange af dem 
kan ogsaa simpelt hen være Tyve. Og i det Hele taget: 
hvor mange Kvinder er ikke blevne bedragne af Mænd, Sagn- 
historien har Eksempler derpaa." (Der nævnes flere). „Men 
dette vilde føre for langt, træk dine Tøjler tilbage, Musa." 

En Række Forskrifter for Brevskrivning er det næste. 
Hovedreglen er den, der omtaltes ved Helenas Brev: 

Sig ej føjelig ja, saasnart som Ynglingen beder, 
nægt dog heller ej rent det, som han bønfalder om. 

Sproget skal være smukt, men ikke søgt. „Lad Brevet 
ikke være skrevet med Jer egen Skrift, thi det vil saa være 
et farligt Vaaben, hvis nogen vil benytte sig deraf, skønt 
det er forkasteligt. Eller øv Jer i at skrive med fordrejet 
Haand. Lad som om I skrev til en Kvinde, og kald „ham" 
^hun": 

femina dicatur scribenti semper amator: 
illa sit in vestris, qui fuit ille, notis". 

(V. 497-498). 

Ovid vil nu gaa fra det mindre til det større. Kvinderne 
skal ikke være vrede, ikke barske og stolte, heller ikke 
melankolske. „Vi er et muntert Folkefærd og fanges af en 
munter Kvinde. De alvorlige Hustruer fra Tragedien har 
vist ikke kunnet hviske Mændene de Ord i Øret, som de 
gad høre". 

Atter her indskydes en Lovprisning af Digterens Kald. 
„Hver følger sin Bestemmelse, og enhver bør staa paa den 
Plads, han kan udfylde. Vi Digtere er Skønhedens Herolder 
i Verden. Vi har ingen Ærgærrighed og ingen Havesyge, 
vi bytter ikke vor Hvile i Skyggen for Forum. 

Vi flammer kun altfor let op. Derfor skal I være føje- 
lige mod Digterne, Piger, thi en Gud taler gennem os. Det 
er en Forbrydelse at haabe paa at faa Betaling af de lærde 
Digtere. Ak, ingen frygter for at begaa den Forbrydelse!" 
(V. 525-552). 

„Lad den, der elsker dig, stundom gaa bort uden at 
træffe dig. Lad ham ligge foran Dørene og beklage sig. 
Vi kan ikke taale de blide Kaar. Det er Vanen, som øde- 
lægger Ægteskaberne og gør Manden ked af sin Hustru. 
(V. 585-589). 

Usikkerheden gør Forelskelsen varig. Lad din Elsker 
tro, at han har en Rival, selv om han ingen har, lad hani 
komme ind ad Vinduet, selv om Døren staar aaben, lad den 
snilde Slavinde pludselig springe frem og raabe: det er ude 
med os — og skjul saa den bævende unge Mand, hvor du 
kan, thi den Nydelse, vi har under roHge Forhold, er os 
mindre kær end den, der bh ver os til Del under Farer". 

Ovid indskyder her den Bemærkning, at det ikke er 
hans Agt at lære den gifte Kone, hvorledes hun skal narre 
sin Mand og sin Vogter. „Lad hende blot frygte og lad 
ham kun bevogte hende. Det kræver Loven og Retten og 
Anstændigheden". Men for alle de andre fremsætter Ovid 
nu en Række Anvisninger til at skuffe dem, der passer 
paa dem. 

Derefter vender Digtet tilbage til Forholdet mellem Mand 
og Kvinde. „Du skal ikke tro, at du har en Medbejlerske, 
saasnart det fortælles. Hvor farligt det er at være let- 
troende, viser Procris' Historie". Denne fortælles udførligt 

(V. 687 — 747), og Ovid fortsætter med: „nu maa jeg til 
Sagen igen, for at min trætte Baad endelig en Gang kan 
komme i Havn". 

Efter nogle Regler for Opførslen ved Gæstebud og nogle 
Vers som de i Slutningen af anden Bog, ender Ars amandi 
m«d, at Digteren udbryder: „Legen er endt! Det er Tid at 
spænde Svanerne, som trak min Vogn, fra Aaget". 



Saaledes er Hovedpunkterne af Ars amandi. Det er let 
at se, at Ovid fra Begyndelsen af har haft en Plan, som 
han nøje vilde overholde. Med anden Bog var Planen ud- 
tømt. Alligevel slutter Ovid ikke. Han skriver et Mod- 
stykke til de to første Bøger, han stiller sig paa Kvindernes 
Side og gentager paa en Meiade, hvad han har sagt, blot 
med et andet Formaal for Øje. Theodor Birt har i sin Bog 
Das antike Buchwesen en anden Opfattelse. Han siger: 
„Ovids Ars am. er delt i to Dele: én til Mændene og én til 
Kvinderne, men Digteren havde for meget at sige Mændene, 
og saa maatte han bruge 3 Ruller i Stedet for 2". Saaledes 
kan det ikke forholde sig. I første Bog V. 35 f. fremsætter 
Ovid sin Plan med fuldstændig Klarhed: 

Principio, quod amare velis, reperire labora, 
qui nova nunc primum miles in arma venis. 

Proximus huic labor est placitam exorare puellam: 
tertiuSy ut longo tempore duret amor. 

Hic modus; hæc nostro signabitur area curru: 
hæc erit admissa meta premenda rota. 

Dette Program gennemføres, som man af Referatet kan 
se, fuldstændigt i de to første Bøger, og Ovid ender ganske 
korrekt anden Bog med disse afsluttende Ord: 

Sed quicumque meo superarit Amazona ferro, 
inscribat spoliis „Naso magister erat". 

Men da han var kommet hertil, fik han Lyst til at gaa 
videre. Ovid fortæller selv, at alt, hvad han i sin Ungdom 
forsøgle at sige, blev til Poesi, det vil sige, at Livet formede 
sig til Poesi for ham. Alt, hvad han saa omkring sig, 
trængte paa og vilde skildres, og da han stod ved Enden af 
sit Arbejde om det romerske Samfund, saaledes som han 
saa det, følte han Trang til endnu en Gang at tage Sagen 
frem og fordybe sig i Kvindernes Liv, som han havde gjort 
det i Mændenes. Da han saa besluttede sig til at føje en 
tredje Bog til Ars, maatte han knytte et Par Linjer til i 
Slutningen af anden Bog for at henlede Opmærksomheden 
paa, at en Fortsættelse kom (det var almindeligt, at man ve(J 
Enden af den ene Rulle henledte Opmærksomheden paa den 
næste, der hørte til samme Værk, se Birt Buchw. S. 146)! 
Ovid skrev da efter SlutningsHnjerne i anden Bog: 

Ecce, rogant teneræ, sibi dem præcepta, puellæ: 
vos eritis chartæ proxima cura meæ. 

Dette ecce udtrykker det uventede, det, som ikke laa i 
Planen. Tredje Bog ender saa med nogle Linjer, der er 
ganske parallelle med anden Bogs Slutning: 

Ut quondam juvenes, ita nune, mea turba, puellæ 
inscribant spoliis „Naso magister erat". 

Saadan skulde Ars ende. Ordet „magister" skulde 
være det sidste, fordi det sluttede sig ganske til Begyndelses- 
ordene : 

Si quis ih hoc artem populo non novit amandi, 
hoc legat et lecto carmine doctus amet. 

Men ogsaa paa anden Maade indtager tredje Bog en 
Særstilling. 

Ser man paa Referatet, faar man snart Øje paa, at Ovid 
her som i Brevene ikke vandrer den snorlige Vej. Paa 
mange Steder brydes Fremstillingen af en Episode. 

Her tænkes paa Episoderne fra Fortiden og Sagn. Ovid 
vil paa disse Steder fortælle en Historie. Disse Episoder 
er Parenteser i Digtet. Det hænder atter og atter i Ars 
am., at Ovid peger paa Eksempler fra Sagn og Digtning, 
disse Henvisninger kan være et Par Linjer store, de kan 
ogsaa indtage større Plads (se f. Eks. I 647 — 652, Busiris, 
II 217—221, Herkules og Omphale, 359— 372, Helena— Mene- 
laus — Paris), men nogle Gange svulmer de op til at blive 
hele Historier, hvor for et Øjeblik Gangen i Digtet afbrydes. 
Af saadanne Fortællinger findes i Ars amandi disse: 

I V. 101—130 Sabinerinderovet. 

- 289—326 Pasiphae. 

- 527 — 564 Bacchus og Ariadne. 

- 681 — 704 Achilles og Deidamia. 

II V. 21-97 Dædalus. 

- 123—142 Odysseus og Calypso. 

- 561 — 592 Venus og Mars. 

III V. 687—747 Procris. 

Det ses af dette, at tredje Bog med Hensyn til Episoderne 
ikke ligner de andre Bøger. I første og anden Bog udfylder 
Episoderne akkurat lige mange Vers, 126, og fordeles ret 
ligeligt over Bøgerne, mens Episoden i tredje Bog kommer 
lige i Slutningen. 

Alt dette er sikkert ikke tilfældigt. De to første Bøger 
hører nøje sammen. Ovid har omhyggeligt udregnet sit 
Stof. Han har valgt sine Episoder, før han skrev Digtet, 
givet dem det samme Antal Vers og har derved haft et Ud- 
gangspunkt. Om de 126 Vers grupperedes det øvrige. Det sam- 
lede Versantal blev da ogsaa omtrent det samme for hver Bog: 

I 772 Vers 
II 746 - 

Da Ovid saa besluttede at knytte en tredje Bog til, be- 
høvede han ikke at regne Planen saa nøje ud. Her havde 
han friere Hænder, fordi der intet fulgte efter. Og han har 
nu været saa stærkt inde i sit Stof og saa øvet i at behandle 
det, at han ikke behøvede Episoderne til Støttepunkt. 

Hertil kom, at han i tredje Bog stod friere overfor 
Stoffet end i første og anden. Thi meget af, hvad der angik 
Kvinderne, var indirekte sagt i de to andre Bøger, her var 
kun nogle enkelte Punkter, som skulde udvikles nærmere, 
for Restens Vedkommende kunde han høre op eller fatte sig 
i Korthed, som han vilde. 

Mulig har ogsaa nogen Træthed gjort sig gældende. 
Som Kunstværk hænger tredje Bog ikke saa godt sammen 
som de to andre. Episoden knyttes løst til, kommer — 
ligesom for at udfylde Pladsen — lige i Slutningen og er 
større end de andre. Ogsaa Versantallet — 812 — over- 
skrider de to andre Bøgers. Alt dette tyder paa, at Birts 
Anskuelse ikke er korrekt. Vil man faa det rette Indtryk 
af, hvor kunstnerisk behersket Ars amandi er, saa bør man 
holde sig til første og anden Bog, der fra første Færd af 
har hørt sammen. Dette har det megen Interesse at dvæle 
ved, fordi Ars am. netop ved første Øjekast gør et saa im- 
proviseret Indtryk. Alt ser ud, som det var tilfældigt. 
Læseren overraskes uafbrudt, man er aldrig sikker paa, hvor 
man har Digteren og ved aldrig bestemt, hvad der nu vil komme. 
Men Ovid har vidst det. Intet i de to første Bøger er i 
Virkeligheden tilfældigt. Stoffet er afvejet paa en saa 
kunstnerisk Maade, som om det var et Drama, Ovid skrev. 

At dette ikke spores paa en generende Maade, saaledes 
at Læseren faar Øje paa et Skema, er Ovids Triumf som 
Kunstner. Men det maa her ikke glemmes, at Oldtidens 

Digtere blev nødte til at øve sig i denne Kunst. En latinsk 
Bog svarer som Regel til, hvad man nu kalder et Bind, en 
Bog er altsaa ofte det samme som en Rulle*). 

Men det var ikke enhver Rulle, der faldt behageligt i 
Læserens Haand. Selv om Birt i sit Skrift om Bogvæsenet 
overdriver den „Rumtvang", som Forfatterne var under- 
kastede (han imødegaas af Rohde i foran nævnte Kritik), 
saa er det højst sandsynligt, at der efterhaanden opstod en 
Praksis i Spørgsmaalet om Bogrullernes Størrelse. Nu er 
det meget betegnende, at Ovid med megen Flid har holdt 
sine „Bøger" i en konstant Størrelse, den nemlig, som gjorde 
det saa nemt som muligt for Læseren at holde Rullen i 
Haanden. Dette sidste opnaaedes, naar Bogens Versantal 
var mellem 799 og 700 (Birt S. 293), og netop disse Tal 
har Ovid holdt sig efterrettelig i alle sine Værker. Det er 
betegnende, at den alvorlige Lucrets holdt sig til de store 
Bøger paa 1100—1200 Vers, medens de yngre indskrænker 
Versenes Antal. (Se den interessante Opregning Birt S. 
292 — 293). Og Ovids Bøger med deres røde Pergament- 
omslag har været netop saadan, at enhver gærne tog dem i 
sin Haand. 

Af disse Grunde er det ikke rimeligt at tro paa nogen 
Tilfældighed i Episodernes Længde i første og anden Bog, 
og blot ved sin ene Episode røber tredje Bog sin Tilblivelse 
efter at Planen var lagt. 

Ovid udtaler i Ars amandi sin Stilling til mange af 
Tidens Spørgsmaal. Det skal i det følgende undersøges, 
hvad han mener om Religion, Ægteskab, Staten og de andre 



*) Om Undtagelser fra denne Regel taler Erwin Rohde i sin An- 
meldelse af Birts Buchwesen i Gottingisehe gelehrte Anzeigen 1882 S. 
1541 f. 

Problemer, som kunde rejse sig. Men det er kun lejligheds- 
vis, at Ovid kommer ind paa dette. Hans Mening med 
Digtet er at underholde ved en Fremstilling af det erotiske 
Liv. Længsler og Drømme har han intet om. Han gaar 
ud fra, at alle Kvinder kan erobres — selv de, om hvem 
man ikke skulde tro det — og at alle Mænd vil erobre. 
Han drager alle smaa Træk frem og fører et Par Steder 
Skildringen ud over de Grænser, der selv i det frie Rom 
var sat for Digterne. Man kan af en Udtalelse i Remedia 
amoris, ved hvilken der senere skal dvæles, se, at man i Rom 
saa paa Slutningen af anden og tredje Bog med samme Øjne, 
som man senere har gjort. 

„Lad os leve og more os", det er de Ord, som Digtet 
varierer. „Lad os leve, min Lesbia, før Døden kommer", 
sagde Catul. Disse Ord har den romerske Elegi gentaget 
atter og atter, som forøvrigt al Lyrik, der skrives. Catul 
tænkte ved dette Udbrud kun paa Livet. Tibul gentog 
Ordene og lagde Eftertrykket paa Døden. Mellem disse to 
Poler svinger al Lyrik. Ovid fulgte Catul.*) Det, at Aarene 
rinder saa hastigt og aldrig kommer igen, og at den Lykke, 
vi ejer, altid er den største, gør ham ikke melankolsk. 
Tværtimod: som det Livets Barn, han er, opmuntres han 
ved denne Betragtning kun til at leve saa meget stærkere 
og gladere. Og det var vel egenthg det, han vilde „lære" 
sin Samtid. 

Thi Digterne var Glædens Herolder i Verden. 



*) Smlgn. ogsaa Slutnings versene i „Copa": 

Pone merum et talos. Pereat qui crastina curet! 
Mors aurem vellens: „vivite" ait, „venio". 

(Bæhrens: Poetæ lat. minores II S. 87). 

Gasion Boissier har i sit Værk La religion romaine 
d'Auguste aux Antonios I (Paris 1874) paavist, at der hos 
mange af Skribenterne, som levede under Augustus, var en 
betydeHg Forskel mellem Teori og Praksis i religiøse Spørgs- 
maal. „De var næsten alle strængere og mere troende i deres 
Bøger end i deres Liv" (S. 225). Men hos Ovid findes — 
som Boissier ogsaa fremhæver — denne Forskel ikke. „De 
ærværdigste Legender er i Ovids Fremstilling ikke andet end 
lystige Historier, som berettes med et 'Smil. Alle Guderne 
er afklædte deres Majestæt". Dette er ikke blot Tilfældet i 
Metamorp hoses, som Boissier tænker paa, men hele Ars 
amandi er præget af denne Aand. 

Ovid har indrettet sig paa den mest praktiske Maade 
med Guderne. Deres Helligdomme og Fester omtales, hvor 
Ovid vil belære om de Steder og Tider, paa hvilke Mændene 
kan træffe Kvinderne, og han søger hos de himmelske 
Magter Absolution for de Synder, han begaar, fordi disse 
Magter ikke selv er bedre. Ovid griber Lejligheden til at 
udtale sig om dette Punkt i første Bog. Han siger først 
(V. 631 f.), at man skal trøstigt give Kvinderne Løfter, som 
man ikke har til Hensigt at holde. Man kan godt tage 
Guderne til Vidne. Juppiter ler fra sin Himmel af de el- 
skendes Meneder og lader dem fare hen med Vindene — han 
plejede selv at sværge falsk ved Styks. 

„Det gavner, at der er Guder. Og siden det gavner, 
saa lad os tro, at de er. Lad os bringe Røgelse og Vin til 
de gamle Altre": 

Expedit esse deos. Et, ut expedit, esse putemus. 
Dentur in antiquos tura merumque focos. 

Denne Elsker, som af praktiske Grunde ofrer paa sine 
troende Forfædres Alter, han har fuldbyrdet Brudet med den 
gamle Tro. Dette danner en fuldstændig Kontrast til Kejse- 

rens Bestræbelser for at hæve den religiøse Sans. I en Tid, 
hvor Digterne ved at følge Augustus' og hans Medhjælperes 
Ønsker skrev sig til Hæder og Rigdom, og i en Tid, hvor 
Kejserens enevældige Magt kunde ramme tungt, skriver Ovid 
i en Aand, der er ganske modsat den oflScielle. 

Han har gjort det, fordi den Aand, Augustus ønskede 
at indgive Folk ved sine Love, ikke var trængt igennem. 
Det, som Ovid mente, har en stor Kres af hans Ligemænd 
ment. Lovene er Dokumenter, som viser Tidens Svaghed i 
de styrendes Øjne. 

Men til Trods for, at Ovid ikke havde sagt andet, end 
hvad mange mente, og andre før ham havde skrevet — 
ogsaa hos Tibul fandtes Ordene: 

perjuria ridet amantum 
Juppiter et ventos irrita ferre jubet 

(III 6, 49)*) - 

saa har han dog ikke vovet at lade de kætterske Ord „expedit 
esse deos, et, ut expedit, esse putenius" staa helt alene. Han 
føjer nogle gudfrygtige og moralske Linjer til, som netop i 
Modsætning til de andre hævder en straffende Guddoms Til- 
stedeværelse. „Guderne lever ikke i ubekymret Ro og Dvale. 
Lev uden at paadrage Eder Skyld, Guddommen er nær. Giv 
tilbage, hvad der betros Eder og overhold trofast sluttede 
Pagter, øv ikke Svig, hold Hænderne rene for Drab. Svig, 
hvis I vil være kloge, kun Pigerne, det gør I ustraffet". 

Ved den sidste Linje kommer Ovid tilbage til Æmnet 
og den spøgefulde Tone. Men alt det øvrige modsiger i 
Virkeligheden, hvad han lige havde sagt. Læser man Stedet 
i Sammenhæng, standser man uvilkaarligt ved Overgangen 
fra Spøg til Alvor: 



*) Jfr. Zingerle I S. 40, se ogsaa denne Afhandling S. 25 om 
Catul. 

Expedit esse deos. Et, ut expedit, esse putemus, 
dentur in antiquos tura merumque focos. 

Nec secura quies illos similisque sopori 
detinet. Innocue vivite, numen adest. 

Dette „illos" gaar paa de Guder, man skal tro eksisterer 
— fordi det er gavnligt! Her er en meget svag Forbindelse. 
Den, som mener det, der er sagt i de to første Linjer, tror 
ikke paa de to andre. Man fristes til at tro, at Ovid er 
blevet bange. Han har villet tage Brodden af sine Ord, 
Ved Siden af Fritænkeriet skimter man Augustus' Love 
imod det. 

Det er saa meget rimeligere at tro dette, som man ser 
den samme Forsigtighed paa et andet Punkt. Det er, hvor 
Ovid erklærer, at Ars amandi ikke handler om gifte Kvinder, 
men kun om det tilladte „Tyveri". Allerede i Indledningen, 
før end Planen fremsættes, erklærer Ovid: 

inque meo nuUum carmine crimen erit, 
dette vender flere Gange tilbage, og da han senere fra sit 
Forvisningssted skal forsvare Digtet, fører han stadig disse 
Ord i Munden. Dette viser, at man netop har fundet, at 
Ovids Digt ogsaa har handlet om gifte Kvinder, og ved at 
skrive de undskyldende Ord har han paa Forhaand villet værge 
sig imod Bebrejdelser, der laa nær. Forsikringen er frem- 
kommet af Forsigtighed. Thi at den skulde være dikteret af 
Ærefrygt for Ægteskabet, det modsiger Digtet selv. 

Ovids StilHng til Ægteskabet bunder i hans egne per- 
sonHge Forhold.*) Han var tre Gange gift. I Selvbiografien 
omtaler han sine Ægteskaber paa en temmelig dunkel Maade. 
Den første Kone blev „givet" ham, mens han næsten var en 
Dreng, og med hende var han kun en kort Tid gift, da hun 

*) Jfr. Ernst v. Leutsch i Ersch und Gruber; Allgemeine Encyklo- 
p£ldie, dritte Section, achter Theil, S. 44 (Lpz. 1836). 

hverken var ham rJ^yttig eller værdig". Efter hende fulgte 
en Hustru, der ganske vist var brav (sine crimine), men fra 
hvem Ovid dog snart blev skilt Med sin sidste Hustru 
synes han at have levet lykkeligt 

Det er umuligt at angive, hvornaar disse ÆgteskaJ)er 
fandt Sted. Det første antager Masson paa Grund af Til- 
føjelsen „pæne mihi puero" var i Ovids 20de eller 21de Aar, 
men om de andre er der ingen Oplysninger. Det er rimeligt 
at tro, at Ovid, da han skrev Ars havde de to Ægteskaber 
bag sig og endnu ikke havde indgaaet det tredje. Thi hans 
Udtalelser om Ægteskabet er saa lidt grundede paa den Re- 
spekt, som hans Ord i Begyndelsen af første Bog antyder, 
at de tvært imod peger tilbage paa meget bitre Erfaringer 
og viser meget liden Sympati med den hele Institution. 
Samler man de Vers, i hvilke han berører Ægtefællers For- 
hold til hinanden, saa faar man en Række Udtalelser, der 
intet lader tilbage at ønske i Tydelighed: 

II V. 151 f.: Hold Jer borte. Trætter og bitre Ord^ 
stridigheder, den blide Elskov skal næres med ømme Ord. 
Lad Hustruen forfølge sin Mand med Strid og Manden sin 
Hustru og lad dem skiftes til at tro, at de Ugger i Proces 
med hinanden. Dette passer for Hustruer, Strid er den 
Medgift, man faar med sin Kone. 

(Lite fugent nuptæque vires, nuptasque mariti, 

inque vicem credant res sibi semper agi. 
Hoc decet uxores. Dos est uxoria lites.) 
•Men lad din Veninde altid høre, hvad der er hende 
kært. 

II V. 387 f. Tro ikke, at jeg vil fordømme Jer til at 
blive hos én Kvinde. I Guder! Det kan næppe den gifte 
Kone opnaa. 

II V. 544 f. Lad din Veninde have Lov til at gaa og 
komme, som hun har Lyst. Dette tillader Ægtemanden sin 

ægteviede Hustru — naar du, søde Søvn, hjælper med! (Cum, 
tener, ad partes tu quoque, somne, venis,) 

II V. 595 f. Læg ikke Snarer for en Rival og opsnap 
ikke hemmelige Budskaber, Lad Ægtemændene om det, 
hvis de mener, at det er Umagen værd (ista viri captent, si 
jam captanda putabunt), de, som Ilden og Vandet har gjort 
til retmæssige Ægtemænd. Se, jeg bevidner det for anden 
Gang: her drejer det sig kun om det, der er tilladt. Matro- 
nens Dragt har intet at gøre i vor Spøg. 

III V. 585 f. Vær lunefuld mod din Elsker. Lad ham 
ligge foran din Dør og beklage sig. Vi kan ikke taale de 
blide Kaar. Dette er Grunden til, at Hustruerne ikke bliver 
elskede: Mændene kan gaa til dem, naar de vil. Lad en 
Dør skille Jer ad (adde forem), og lad Dørvogteren barsk sige 
til dig: Adgang forbudt! (Non potes). Saa vil ogsaa Kær- 
ligheden naa dig, der er lukket ude. 

III V. 611 f. Hvorledes den snedige Mand og den aar- 
vaagne Vogter kan narres, det har jeg allerede fra Begyn- 
delsen af villet forbigaa. Lad Hustruen frygte sin Mand, 
for hende passer Bevogtning. Det kræver Lov og Ret og 
Anstændighed. 

Ægteskaberne interesserer altsaa ikke Ovid som saa- 
danne. Saalænge de følger Lovens og Moralens Bud, er der 
ved dem intet Spil, intet, som kan sætte ham i Bevægelse. 
Og Ægteskaberne synes ham ogsaa at udelukke Kærligheden. 
Man faar enten Strid og Uro til Medgift, eller ogsaa kvæles 
Kærligheden ved Vanen. 

Det ligger nær ved disse Alternativer at tænke paa Selv- 
biografiens „nec digna nec utilis" om den ene Hustru og 

illi successit, quamvis sine crimine conjunx, 
non tamen in nostro firma futura tore 

om den anden. Det ser ud, som havde Ovid i Ars ned- 

skrevet sine to første Ægteskabers hemmelige Historie. Mu- 
ligvis ligger der i det første Udtryk „nec digna nec utilis" 
noget mere, og maaske findes dette i Udtalelsen om, at 
Ægtemændene skal lægge Snarer for deres Rivaler, hvis de 
mener, at det er Umagen værd. 

Er Forholdene lidet fristende for Ægtemændene, saa er 
de det endnu mindre for Hustruerne. De skal bevogtes, de 
skal frygte, de maa finde sig i Mandens Utroskab. Det frie 
Liv er de lukkede ude fra, saasnart Mændene paa højtidelig 
Vis har modtaget dem, og de er blevne hans Ejendom (jfr. 
Selvbiografiens: pæne mihi puero uxor est data). 

Det var til disse Resultater, O vid efter et sikkert be- 
væget Liv var kommet. Men for at forstaa dette rigtigt, er 
det ikke nok at tænke paa O vids personlige Oplevelser; han 
var i sin Opfattelse af Ægteskabet enig med mange i sin 
Tid, og Forholdene førte det med sig, at det maatte gaa 
saadan. 

Det laa i Tiden, at Lysten til at indtræde i Ægteskabet 
og Respekten for det var svækket. Augustus forsøgte ved 
Love at hæve det igen, men det mislykkedes for ham, fordi 
de gamle Kulturforhold, paa hvilke Ægteskabet hvilede, var 
udtømte og havde mistet deres Livsværdi. 

I svundne Tider havde Ægteskabet i høj Grad paatrykt 
det romerske Liv sit Præg. Den romerske Matrone, som 
alle i Huset kaldte domina og behandlede med den største 
Ærefrygt og Respekt, skrider igennem de første Aarhundreder 
af Roms Historie jævnbyrdig med Manden, som ledede Staten 
og bekæmpede dens Fjender. „Paa hver Side i den romerske 
Historie ser man Kvinden komme til Syne", siger den franske 
Forfatter Paul Gide, der har skrevet om Kvindens Stilling i 
den romerske Stat*). „Forgæves har Lovene udelukket h«nde 

*) Paul Gide: Etude sur la condition privée de la femme dans le 
droit ancien et moderne (Paris 1867) S. 111—112. 

12 



Digitized by 



Google 



178 

fra al Deltagelse i del offentlige Liv; hendes Mellemkomst, 
aabenlys eller skjult, afgør alligevel idelig Statens Skæbne. 
Det ser endda ud, som om Romerne havde gjort sig en 
Glæde af altid at knytte en Heltindes Navn til ethvert af 
deres hæderværdige Minder, som opbevaredes i Annalerne og 
Legenderne; og hvis man skulde tro den traditionelle Beret- 
ning, stod Rom ikke i mindre Gæld til Matronernes Dyd 
end til Lovgivernes Visdom og Krigernes Mod ... Og hvad 
der særlig maa bemærkes, er dette: disse Heltinder er i det 
gamle Rom aldrig, som i Grækenland, Kurtisaner; det er 
altid rene Jomfruer, trofaste Hustruer, opofrende Mødre, og 
det er deres ukrænkeHge Vedhængen ved deres Køns be- 
skedne Pligter og simple Dyder, som bevirker hele deres 
Storhed. Selv om ogsaa disse Historier er halvt legenda- 
riske . . ., saa er de et uafviseHgt Vidnesbyrd om den Re- 
spekt og den Hæder, hvormed Romerne i de første Aarhun- 
dreder omgav deres Ægtefæller og Mødre". 

Det, som er udtalt i denne Oversigt, danner en slaaende 
Modsætning til Ovids Ord. Netop Udtrykkene for Respekt 
og Hæder er det, hans Udtalelser mangler. 

Det kunde ikke være anderledes i et Samfund som det 
romerske, hvor Ægteskabet var saa nøje knyttet til Staten. 
Efterhaanden som den^ nøje Forbindelse mellem Staten og 
dens Borgere ophørte, og Ægteskabet ikke mere føltes som 
en Forpligtelse for Borgeren, fordi han derved hjalp med til at 
opbygge Samfundet, svandt ogsaa Respekten for Ægteskabet. 
I de første fem Aarhundreder af Roms Historie fandt efter 
Overleveringen ikke ^n eneste Skilsmisse Sted i Rom*), og 
selv om dette er overdrevet, saa er der den Sandhed i det, 
at Skilsmisserne var meget sjældne. I Augustus' Tid var 



*) Gide anf. Skrift S. 106 med Citater. 

Forholdet anderledes. Han maatte give en Lov imod Skils- 
misser for at forhindre deres Hyppighed. 

Denne UtilbøjeHghed til at søge Lykken i Ægteskabet 
maa ikke bedømmes ud fra moderne Synspunkter. I det 
Øjeblik, man lukkede Romeren ude fra Deltagelse i Statens 
Liv og lod Kejserdømmet afløse Republiken, slog man Støt- 
terne bort under Ægteskabet. Thi dette blev i Romerstaten 
sluttet af Fornuftgrunde. Manden skyldte Staten at sætte 
Bo, han indgik et passende Parti, der sluttedes af Forældre 
og Venner, og han kendte som Regel ikke meget til sin 
Brud*). Han støttede Samfundet ved at føje en ny Arne til 
de andre Arner, han satte Børn i Verden og opdrog dem til 
at blive romerske Borgere. 

Det var disse Ægteskaber, som var omgivne med saa 
megen Højtidelighed og som passede for de smaa, patriar- 
kalske Forhold, hvor Forbindelsen mellem Staten og den 
enkelte var den intimeste. Men i et Verdensrige svinder 
den enkeltes Betydning ind. Der er andre, som tager Be- 
stemmelser for ham. Men Ægteskabet bestod stadig som en 
Rest fra Fortiden. Vilde Romeren tjene Staten, bygge op 
og fortsætte Traditionen, saa giftede han sig og holdt Hævd 
over sit Ægteskab. Men var Staten ham ligegyldig, saa 
giftede han sig i bedste Tilfælde ikke, og gjorde han det, 
saa spillede Ægteskabet ingen Rolle for ham, og han og 

♦) Friedlfinder. Sittengesch. I S. 461 f. Her et Par løsrevne Cita- 
ter: „Uden Tvivl var Forældrenes Vilje ene og alene afgørende for 
Datteren, og den maatte blive det — rent bortset fra den fædrene Magt 
— paa Grund af hendes uerfarne Ungdom. — — — Sikkert var Ind- 
gaaelsen af Ægteskabet kun en Konvenienssag mellem de to Familjer. 

— At Furmuen meget hyppigt gjorde Udslaget ved Valget af en 

Hustru, behøver næppe Bekræftelse ved udtrykkelige Vidnesbyrd derom. 

— Ofte blev Døttrene lovede bort allerede som Børn, og dette 

skete sædvanlig gennem Mæglere — — — Der synes i Rom at have 
været Mæglere, som drev disse Mæglerforretninger i Ægteskabskon- 

torer — ." 

12* 

hans Hustru vandrede ud af det ene Ægteskab og ind i 
andre, ganske efter deres Lyst*). 

Kærligheden havde altsaa ikke noget med det romerske 
Ægteskab at gøre. Marquardt fremhæver**), at hvad der var 
karakteristisk for den romerske Hustru, var det, som kaldtes 
austeritas. „Hun var i sædelig Henseende uden Plet, men 
hun manglede Grækerindens Gratie og den muntre Elskvær- 
dighed, som gør Manden lykkelig". Skønt nu ogsaa de 
gifte Kvinder i Aarenes Løb erhværvede sig baade tilstrække- 
lig „Gratie" og „munter Elskværdighed", saa blev dog Ægte- 
skabet ved med at staa som den truende Alvor, den stats- 
retslige Forbindelse, hvor Elskov intet havde at gøre. Og 
man søgte i det frie Samliv med Kvinder, hvad man ikke 
fandt i Ægteskabet. 

En slaaende Illustration til det hele Forhold findes i 
Properts' Digtning. Da lex Papia Poppæa er skrinlagt, 
skriver Properts et Digt til Cynthia, i hvilket han jubler over, 
at de to uanfægtede kan fortsætte deres Samliv (II 7). Han 
skal ikke som Ægtemand gaa hendes Dør forbi, vende sig 
om og se hen til den med Taarer i Øjnene. Han vil ikke 
gifte sig; han har ingen Trang til at opofre sig for Staten, 
og han vilde dog aldrig kunne sætte Børn i Verden, som 
kunde værge deres Fædreland. 

Men med Cynthia vil han leve. Fra hende er hans Ry 
gaaet over Verden, hun er den eneste, han elsker. 

Tu mihi sola piaces; placeam tibi, Cynthia, solus. 

Her ser man Ægteskabet forkastet for det ideelle Sam- 



*) Taine fremhæver i sit Essai sur Tite Live, Paris 1856, S. 8, at 
det er karakteristisk for Livius, at han giftede sig to Gange og fik 2 
Sønner og 4 Døttre. Taine ser deri et Bevis for, at Livius var en 
„citoyen". Dette er en ren teoretisk Betragtning. Thi hvad skal man 
saa kalde Ovid, der giftede sig tre Gange? 
**) Privatleben S. 61. 

liv med Kurtisanen. Tag nu som Modsætning Properts' be- 
rømte og smukke Digt: Cornelia til Paulus (IV 11). Properts 
giver i Digtet et Idealbillede af en romersk Matrone. Hendes 
Skygge trøster efter hendes Død den sørgende Mand. Hun 
minder om sin ædle Byrd, hun siger, at hun aldrig har bragt 
sin Mand og hans Slægt Skam, hun har ikke behøvet Skaan- 
sel fra Censors Side, hun har levet uden Plet og uden 
Brøde fra Bryllupsfaklen tændtes til Ligfaklens Blus. Og 
hun har sat Børn i Verden, som kan følge i hendes Spor. 

Et tamen emerui generosos vestis honbres, 
nec mea de sterili facta rapina domo. 

(V. 61-62.) 

Men om Kærlighed, om en Elskov som Cynthias og 
Properts', er der slet ikke Tale. Thi Cornelia var en 
matrona. Hun havde alle de Dyder, som krævedes af hende, 
alt det, som man kaldte „austeritas". 

Det bliver af alt dette klart, at Ovids Ars amandi ikke 
ud fra moderne Synspunkter kan bedømmes paa samme 
Maade, som de dømte Bogen, der paa Augustus' Tid søgte at 
bevare Traditionen. Digtet spænder i Virkeligheden over 
langt mere end det rent sanselige Samvær med Kurtisaner^ 
thi i det Øjeblik, Ovid besluttede sig til at skrive om alle 
andre Forhold mellem Mand og Kvinde end de ægteskabelige, 
fik han det hele Elskovsliv ind i sin Plan. 

At der i Digtet ikke skælnes skarpt mellem „sanselig" 
og „ideel" Kærlighed — en Skælnen, man i vore Dage stun- 
dom bruger uden megen Klarhed — det var noget, man 
i Ovids Tid ikke har tænkt paa at lægge ham til Last. Han 
var Oldtidsmenneske og Sydlænder. Og Begrebet „platonisk 
Kærlighed" var endnu ikke opfundet*). 

*) J. L. Heiberg: Eros S 30: „Det er ikke Platon, der har Skylden 
for den Bcmalitet, som Udtrykket „platonisk Kærlighed ^^ nu redningsløst 
er hjemfaldet til." 

Der er da i Ars amandi en Blanding. Digtet er her — 
som i hele sin Stil — vanskeligt at gribe om, fordi det 
veksler, forandrer sig, bølger frem og tilbage, snart bevæger 
sig i de rent ydre Forhold, snart svinger sig op paa Højden, 
hvor den store Lidenskab driver Menneskene til hinanden. 
Snart er Digtet den pure Realisme — naar der gives de- 
taillerede Regler for Hverdagslivet, Optræden overfor Tje- 
nestefolk, Fremsenden af Gaver, Samtaler paa Gaden o. s. v. 
— , snart i Virkeligheden ikke andet, end det man kalder 
Romantik, naar Alnaturens store Favntag skildres. Mod- 
sætningerne staar Side om Side og belyser hinanden. Og 
har man fuldendt Læsningen af Digtet, saa har man i Virkelig- 
heden fulgt Kærligheden i dens vekslende Grader. Man 
hører om den lige fra de første Mennesker, der mødtes i de 
øde Egne og kun var Kraft og Krop, til den pyntede Romer- 
inde og den forelskede Romer, som lokker for hinanden i 
Buegangene, Templerne og ved Legene. Og man hører om 
Kærlighed som vild Sanselighed, som velberegnet Koketteri 
og som en Sympati, der er opstaaet, fordi begge Parter 
stræber efter at udvikle de gode Sider ved deres Karakter. 
Der siges i Digtet ikke blot: vær smuk, vær dristig, vær 
beregnende, men ogsaa: vær elskværdig, vær dannet, vær 

brav. 

Ut ameris amabilis esto — 

det er den første Betingelse for, at Mændene skal kunne 
holde en Kvindes Kærlighed fast (II V. 107), 

prima sit in vobis morum tutela, 

det er Raadet til Kvinderne førend der tales om deres Skøn- 
hed (Med. formæ V. 43). 

Det drejer sig ikke blot om at smykke sig med de 
fagreste Fjer, men om at føre sig med Anstand og Gratie, 
om at kunne beherske sig selv og sin Tale, om at uddanne 

sin Aand og dyrke sit Sprog. Man skal opofre sig for den, 
man elsker, vise hende alle de smaa Opmærksomheder, der 
falder for i det daglige Liv, og aldrig være til Besvær. Vil 
man skænke en Slave Friheden eller eftergive ham hans 
Straf, saa skal man lade sin „domina" udføre den milde 
HandHng. Dette sidste indrammes af Ovid af disse Begyn- 
delsesord: „Hvis du har i Sinde at gøre noget, der er til 
Nytte, saa mag det saaledes, at din Veninde beder dig om 
at gøre det", og af disse Slutningsord: „Lad Nytten derved 
bhve din og Æren hendes". Dette er betegnende for O vids 
ironiske Tone. Hele den smukke Tanke fremsættes med et 
Strøg af Kynisme, thi lige saa stærkt som Ovid i Epistulæ 
fremhævede det sentimentale og rørende, lige saa ivrigt søger 
han i Ars at undgaa det. 

Der er en Dobbelthed i Digtet. Paa den ene Side præker 
det Lidenskabens Love, paa den anden Side Dannelsens. 

Ovid ynder hverken den blaserte eller den pyntede Ung- 
dom. Vær solbrændt af Ø^velserne paa Marsmarken, siger 
han, men krøl ikke dit Haar med Jærnet, skrab ikke Benene 
med Pimpsten. Alle de Regler, han giver for den unge 
Mands Paaklædning og Ydre — og han omtaler de mindste 
Enkeltheder — gaar kun ud paa dette, at han skal være 
smagfuld, men ikke paafaldende. Det samme gælder Kvin- 
derne. Ovid vil stemme alt i en harmonisk Tonart. Man 
skal gøre det bedste ud af alt, vælge det, der klæder en 
bedst, „men hvilket Afsind at bære hele sin Rigdom paa sin 
Krop!" Og skønt Ovid hævder, at Kvindens Lidenskaber er 
større end Mandens, saa fordrer han af hende den fulde 
Gratie i Optræden og Tale. Hun skal kunne danse, synge 
og spille efter Kunstens Fordringer, og der gives udførlige 
Regler for, hvad hun skal kende af Litteratur. 

Ovid bruger en Gang Udtrykket „culta amica" (II V. 

175); i disse Ord rummes i Virkeligheden Summen af, hvad 
han søgte hos Kvinden. 

Det er ingen Hlle Række af Digtere og Værker, som Ovid 
nævner og anhefaler Kvinderne til Læsning. Det er : Gallimachos, 
Philetas, Anakreon, Sappho, den nyere Komedie, Gallus, 
Properts, Tibul, Varros Bearbejdelse af Apollonios' Argo- 
navtertog, Vergils Æneide, Ovids Amores og Epistulæ. At 
her nærmest er tænkt paa erotisk Poesi, er utvivlsomt. Det 
er de romerske Elegikere og deres Læremestre, som danner 
Hovedstammen. Ogsaa af den nyere Komedie havde jo de 
elegiske Digtere lært, navnlig Ovid selv, de snilde Slaver 
spiller ogsaa hos ham en fremtrædende Rolle.*) 

Men midt iblandt dette findes Vergils Æneide, der, selv 
om man trækker Didp nok saa meget i Forgrunden, aldrig 
kunde blive noget erotisk Værk. Det faar da ogsaa den 
Tilføjelse: 

quo nullum Latio clarius extat opus. 

Men dette peger fra den erotiske Poesi videre til alminde- 
lig Sans for skønt Sprog og skøn Digtning i det hele taget. 
Det vilde sikkert ogsaa være urigtigt at tro, at Ovid paa 
dette Sted skulde have nævnet alle de Digtere, der kunde være 
Tale om at læse. Han har ikke givet os hele Listen over 
en smuk, romersk Dames Bibliotek. En saadan Grundighed 
har han ikke tænkt paa at vise, han har blot nævnet nogle af 
de mest kendte Værker. Men hans egen Poesi forudsætter 
en omfattende Læsning. Epistulæ, der netop nævnes blandt 
Værkerne, byggede, som det blev vist, atter og atter paa 
Digterværker, der maatte være Læseren bekendte. Ogsaa 
Ars amandi, der blev skrevet til Underholdning og som 
derfor gik ud fra de Forudsætninger, den Kres, til hvilken 



*) Jfr. Tristia U 369: 

Fabula jucundi nulla est sine amore Menandri. 

Digtet henvendte sig, sad inde med, stillede ret store Fordrin- 
ger. Det forudsatte Forstaaelse af de mange Hentydninger til 
Sagn og gamle Digte, det stod paa Højden af sin Tids 
Dannelse og gik ud fra, at Læserne gjorde det samme. 

Alt dette aabner videre Horisonter for Ovids Digt. Her 
er ikke blot Tale om den Erotik, som kun kræver legemlig 
Skønhed. Ovid vilde mere. Han vilde paa én Gang fængsles 
af de ydre og indre Egenskaber, som knytter Mand og Kvinde 
sammen. 

Men det bør nu nærmere undersøges, til hvem Ovid i 
Grunden henvendte sig. Efter hans egne Ord at dømme 
skulde det jo være til de Krese, hvor unge Mænd og Kurti- 
saner færdedes i lystigt Samliv. Men man ved, at Grænserne 
mellem Kvinderne var ved at udslettes i Rom, 

Mændenes Uvilje mod Ægteskaberne deltes i højeste 
Grad af Kvinderne. Ogsaa de brød ud. Den romerske 
Kvindes Stilling i Samfundet havde aldrig været saa bundet 
som den græske Kvindes; i Kejsertiden faldt de sidste 
Skranker.*) 

Man kan da vente, at Skrankerne heller ikke bevares i 
Ars amandi. I Virkeligheden er de ogsaa forsvundne. Ovids 
Ord har tit og ofte passet lige saa godt paa de gifte Koner 
som paa Kurtisanerne,**) og dette har vel sin Grund i, at 
Maaden, paa hvilken man i visse Krese omgikkes Kvinder, 
ikke har været forskellig, selv om Kvindernes Stand var det. 

Højst rimeligt har denne Digtets Balanceren paa Grænsen 
været en pikant Nydelse for Datidens Læsere. De maatte 
ofte spørge sig selv: hvem menes der nu? Undertiden har 
man haft svært ved at sige det. 



*) Jfr. Friedlander I, S. 472-473. 
**) Jfr. Friedlander I, S. 492. 

I første Bog omtales V. 565 f. Gæstebudene. Her findes 
følgende Vers (579): 

Sint etiam tua vota, viro placuisse puellæ. 

Er her Tale om en Ægtemand og hans Hustru eller ej? 
Ordene kan betyde det. Puella kan være uxor; i Amores 
II 19 er dette Tilfældet, i Epistel I kalder Penelope sig selv 
puella. Og hele Situationen kan — som omtalt ved Amores — 
lige saa godt være tænkt med en gift Kone som med en 
Kurtisane. 

I det følgende staar: 

Tuta frequensque via est per amici fallere nomen. 

Tuta frequensque licet sit via, crimen håbet. 
Inde procurator nimium qiioque multa procurat, 

et sibi mandatis plura videnda putat. 

Ordet procurator er her noget tvetydigt. Hertzberg over- 
sætter de to sidste af de citerede Linjer saaledes: 

Doch es verwaltet auch oft ein Anwalt mehr als er soUte, 
(iber den Auftrag geht oft die Besorgung hinaus. 

Heinsius sagde i sin Kommentar: „agit de procuratoribus, 
quos domini absentes rebus suis constituebant, quique ista 
occasione eorum auctoritate, quorum res curabant, nonnun- 
quam abutebantur." Men her behøver ikke at være Tale 
om Herrens Befuldmægtigede. Stedet kan lige saa godt dreje 
sig om den gifte Kones, og Linjerne faar derved en langt 
mere aktuel Betydning. Procurator kan nemlig ogsaa være 
den Mand, som besørgede Hustruens Forretninger. „En 
Kone, som ikke levede i Formuesfællesskab med sin Mand, 
holdt sin egen procurator, der var hendes Raadgiver og for- 
trolige, ofte ogsaa hendes Elsker" (Marquardt S. 64). Det 
samme siger Fried lander (I S. 468 f.), og som Støtte anføres 
et Digt af Martial (V 61), der handler om en saadan procu- 
rator : 

Hvo er hin Fyr med det krøllede Haar, Marianus, som altid 
klynger sig op til din Viv? Hvo er den krøllede Fyr? 
Noget, jeg ved ikke hvad, til Fruen han hvisker bestandig, 
medens fortroligt hans Arm hviler omkring hendes Stol.*) 

Og da Svaret lyder, at det er en Mand, som besørger 
„Konens Affærer", svarer Digteren: 

Sikkerligt ikke din Vivs, nej, det er dine, min Ven. 

Mon ikke Ovid her skulde sigte til en saadan procurator- 
amicus? I hvert Tilfælde kan den romerske gifte Kone 
nemt være kommet til at tro, at det var om hende, det fore- 
liggende Sted drejede sig. 

I anden Bog tales om, at man ikke skal lade den 
Kvinde, man elsker, være for meget alene. Det er farligt. 
Kærligheden til den fraværende kan svækkes, og en ny 
Kærlighed kan opstaa. Dette illustreres ved en lang Hen- 
visning til Helena, Menelaus og Paris, det klassiske Eksempel 
paa Ægteskabsbrud. 

Og Ovid forsyner Henvisningen med en Række Noter, 
der viser, at den ikke er fremkommen ved en Tankeløshed, 
men med fuldt Overlæg. Helena og hendes Elsker har 
handlet ganske naturligt. De har benyttet sig af Lejligheden. 
Og som en betegnende Kontrast til Indledningsordene om, at 
Digtet ikke handler om gifte Koner, og om, at der i det ikke 
skulde være nogen crimen, staar her: 

Viderit Atrides. Helenen ego crimine solvo. 

Her havde Ovid glemt alle gode Forsætter! 

Man kan ogsaa i Ars amandi træffe Raad, som Ovid i 
Amores gav en gift Kone. I Ajnores H 19 — dette Digt, 
hvis Adresse ved Udtrykkene uxor og niaritus bliver utvivl- 
som — siger han: 



*) Meislings Overs. (Martials epigrammatiske Digte, oversatte og 
oplyste, Kbhvn. 1832). 

Lad mig, det beder jeg om, henslængt for din Dør og dens 

Tærskel 
hele den udslagne Nat føle den isnende Rim 

(Et sine me ante tuos projectum in limine postes 
longa pruinosa frigora nocte pati), 

Og i Ars. III V. 581—582: 

Lad for den stængede Dør ham ligge og grusom den kalde, 
bede med klagende Røst, true med hidsige Ord 

(Ante fores jaceat, „crudelis janua!" dicat, 
multaque sum misse, multa minanter agat). 

Og et Øjeblik efter raader han Hustruen til at gøre det 
samme med sin Mand. 

Skrankerne er brudte. Der skælnes kun mellem gifte 
Koner og Kurtisaner paa de Par Steder, hvor Ovid vil an- 
gribe Ægteskabet eller er angst for den kejserlige Censor. I 
hele det øvrige Digt skælnes der ikke, Ovid driver en elegant 
og spøgende Lokkeleg med sin Læser. 

Nøje sammen med O vids Stilling til de Spørgsmaal, der 
her er omtalte, hænger hans politiske Standpunkt. Hos alle 
Datidens Digtere, selv hos Ovids nærmeste Forgænger Pro- 
perts, findes en Sans for det gamle Rom, der var Grund- 
volden for hele Riget. Ovids Digt er derimod ganske bygget 
paa Nutiden. Han erklærer i Begyndelsen, at Erfaringen, 
det, han selv har oplevet, beaander hans Værk, og han ned- 
skriver senere disse Ord, der allerede fremhævedes i den 
foranstaaende Oversigt: 

Prisca juvent alios. Ego me nunc denique natum 
gratulor. Hæc ætas moribus apta meis. 

(III V. 121-122.) 

I disse Ord, der er som et Motto for hele hans Digtning, 
Summen af hans Livsbetragtninger, ligger en afgjort Polemik 
mod, hvad det ellers var Skik at sige. Man maa nemlig 
lægge Mærke til, hvorledes dette Sted fremkommer. Ovid 

har hævdet, at alt maa dyrkes, og at derfor ogsaa Kvinderne 
inaa dyrke deres Skønhed. 

Det kan ikke nytte, at man vil hævde, at Fortidens 
Kvinder ikke gjorde det, thi de havde ikke Mænd, som satte 
Pris derpaa. Andromache behøvede ikke at gøre noget ud 
af sin Paaklædning, hun var jo gift med en Soldat. 

Før var alting jævnt, nu er Rom gyldent. „Se paa 
Kapitolium nu og tænk paa, hvad det forhen var! Man 
kunde sige, at det er en anden Juppiters. Nu er Kuriet 
værdigt sin høje Forsamling, men i Tatius' Tid var det kun 
en Hytte af Straa. Det Palatium, som nu straaler saa her- 
ligt, var dengang Græsgang — 

Oldtiden pris, hvo der vil — ! " 

Men det var jo netop med dette Kapitolium som Ud- 
gangspunkt, at Properts i en begejstret Sang (IV 1) havde 
viet sig til at besynge det gamle Rom. Det var disse Græs- 
gange, disse Straahytter, disse Mennesker fra Kong Tatius' 
Tid, der var den stadige Genstand for Digternes Lovpris- 
ninger. I disse Straahytter slumrede Roms Fremtid, fra dem 
tog Rigets Traditioner deres Udspring. 

Mod alt dette vender Ovid sig polemisk. Og det er 
ham om at gøre at blive rigtigt forstaaet. Han fortsætter i 
flere Vers sine Betragtninger. Han siger: „denne Tid, i 
hvilken vi nu lever, passer just for mig. Ikke fordi Guldet 
drages af Jorden, Perler føres hid over Havet, Marmoret 
hugges ud af Bjærgene og de blaa Vande holdes tilbage af 
Dæmningerne, men fordi vi har Kultur, fordi Forfædrenes 
Plumphed ikke mere eksisterer": 

non quia nunc terræ lentum subducitur aurum, 

lectaque diverso littore concha venit, 
nec quia decrescunt effosso marmore montes, 

nec quia cæruleæ mole fiigantur aquæ: 

sed quia cultus adest, nec nostros mansit in annos 
rusticitas, priscis illa superstes avis. 

Her er Forbindelsen med Fortiden brudt, Baandet klippet 
over. Den nye Tid,, der ikke bryder sig om Traditionen, 
lovprises, Rom bliver Nutidens By, Forfædrene er for evig 
døde. 

Alt det, Augustus vilde genskabe og kalde tilbage, for- 
nægtes her. Ikke af Ovid alene, thi havde han været alene, 
var det næppe gaaet saa uheldigt med Kejserens Bestræbelser, 
men af den Kres, hvis Liv han skildrede i sit Digt. 

Denne Fornægten af Fortiden følges af en Glæde over 
Nutiden, en Lyst til Livet, som viser, hvilken Livskraft Ovjd 
sad inde med. Det var poetisk Skik at nævne det „post 
urbem conditam", hvormed Romeren angav det Aar, i hvilket 
han levede, med et Suk og en vemodig Tanke paa den Dag, 
da den første Straahytte rejstes paa Roms Grund. Ovid har 
Smil i Stedet for Suk. Han dølger ikke sin Glæde over, at 
de Tider er svundne. Han giver Livet Ret, og det, at han 
gør det uden Vaklen og uden bange Hensyn, kaster en vis 
Storhed over hans Ord. 

I øvrigt siger Ovid Augustus de BehageUgheder, som 
det var Skik og Brug at sige. Ogsaa Cajus Cæsar hyldes i 
Anledning af Toget til Orienten. Men hele Skildringen af 
den forønskede Triumf munder ud i en Samtale mellem en 
forelsket ung Romer og den Kvinde, han har truffet under 
Triumftogets Gang gennem Gaderne. Ovid har ikke følt sit 
Hjærte banke patriotisk derved. Han nævner Cajus' Felttog, 
fordi det var aktuelt, og han pynter sit Digt med Kejse- 
rens Navn, som han pynter det med Guderne, han ikke 
tror paa. 

Han vover ikke aabenlyst at tale imod Augustus' Be- 
stræbelser, men hele Digtet fører bort fra dem. Er Vergils 
Æneide et Udtryk for, hvad der var det bærende i Augustus' 

Politik, saa er Ars amandi et talende Bevis paa, hvor ringe 
de Resultater var, der opnaaedes. 



Allerede i Amores og Epistulæ sporedes en Hang hos 
Ovid til at fremkomriie med abstrakte Refleksioner over Livet 
og navnlig Kærligheden. I Ars amandi vrimler det med 
saadanne korte og klare Aforismer.*) Derved faar Ovid en 
Række Støttepunkter, om hvilke han kan ordne sine Iagt- 
tagelser. Man vilde kunne give et klart Indtryk af hele 
Digtet ved at anføre disse smaa Sætninger, de danner ligesom 
en Række Overskrifter over de forskellige Afdelinger. Ovid 
har ikke blot set, men ogsaa reflekteret. Han har ikke blot 
interesseret sig for selve Handlingen, men betragtet den som 
Udslag af en sjælelig Tilstand. Der ligger altsaa et psyko- 
logisk Studium bag Ars amandi. Skuld« man nærmere 
karakterisere den Psykologi, som Ovid studerer, saa maatte 
man kalde den Livsglædens Psykologi. „Vi er et muntert 
Folk", siger han; „naar vort Bryst fyldes af Glæde og slipper 
de knugende Sorger, da er det, at Venus øver sin Kunst: 

Pectora dum gaudent nec sunt adstricta dolore, 
ipsa patent. Blanda tum subit arte Venus." 



*) Jfr. Seneca Excerpta controversiarum III 7 (Bursian S. 371, jfr. 
Riese Præf. XI): „[Ovidius] hoc seculum amatoriis non artibus tantum, 
sed sententiis implevit". Paa Murene i Pompeji fandtes flg. Citater af 
Ovid (Riese Præf. XI): 

Surda sit oranti tua janua« laxa ferenti. 
Audiat exclusi verba receptus amans. 

(Am. 1 8 V. 77 f.) 
Odero, si potero: si non, invitus amabo. 

(Am. III 11 V. 35.) 

Quid magis est saxo durum, quid mollius unda? 
Dura tamen molli saxa cavantur aqua. 

(A. a. I V. 475-476.) 

Ovid har med særlig Iver studeret Kvinderne, saadan 
som de færdes i Munterhed og Forelskelse. „Med smaa Ting 
vindes de lette Sind", siger han, og han fremsætter en hel 
Række af saadanne smaa Iagttagelser fra det daglige Liv. 
Disse Iagttagelser kan fremsættes kort og fyndigt, som det 
berømte: 

Spectatum veniunt, veniunt spectentur ut ipsæ 
eller 

Sibi quæque videtur amanda. 
Pessima sit: nulli non sua formå placet 
og mangfoldige andre, der føjer sig til hinanden som de 
smaa tilslebne Stene i et Mosaikmaleri, men de kan ogsaa 
komme til at indtage en større Plads, naar de enten omgives 
af lyriske Udbrud eller sættes i Forbindelse med retoriske 
Vendinger, Billeder fra Naturen eller Mytologi og Sagn- 
historie. 

Det smukke Sted om at nyde Livet, mens man kan, er 
allerede citeret i Oversigten. Man kunde ogsaa fremhæve 
den begejstrede Lovprisning af Vinen i første Bog (V. 237 f.). 
Det er betegnende, at Ovid her begynder med, at Vinen gør 
Sindet skikket til Elskov. Dette er altid hans Udgangspunkt. 
Men allerede i næste Linje taler han om Vinens Virkning i 
al Almindelighed. 

Vinen gør Sindet beredt og skikket til glødende Elskov, 
Sorgerne jages paa Flugt, drukner i Druernes Saft. 
Da kommer Latteren frem, da vokser den fattiges Vinger, 
da glattes Rynkerne ud, Smærte, Bekymring gaar bort. 
Da lukkes Hjærteme op af Oprigtighed, sjælden i vor Tid, 
Kunstgreb og rænkefuld List jages af Guden paa Flugt. 
(Vina paront animos faciuntque caloribus aptos, 

cura fugit multo diluiturque mero. 
Tune veniunt risus, tum pauper cornua sumit, 

tum dolor et curæ rugaque frontis abii 
Tune aperit mentes ævo rarissima nostro 
simplicitas, artes excutiente deo.) 

Interessant er det at følge, hvorledes Retorik, Mytologi, 
Sammenligninger med Naturen — alt, hvad man kender fra 
Ovids tidligere Produktion — her i Ars amandi faar nyt Liv. 
Naturligvis kan der findes Steder, hvor Henvisningerne til 
Sagnene er malplacerede og kommer bunkevis uden at gøre 
nogen *poetisk Virkning, der kan ogsaa være Punkter, hvor 
det var overflødigt at drage Paralleller med Naturen, men som 
oftest faar Digtet netop ved disse Jævnførelser en ejendom- 
melig Baggrund. Menneskelivet knyttes ligesom med fastere 
Baand til Naturen. O vid har et Digtersprog, som efter at 
have frigjort sig for Kunstleri, raader over Fortid og Nutid, 
Himmel og Jord, Menneskenes og Dyrenes Liv. Og han an- 
vender dette Sprog, hvad enten den Sag, han taler om, er 
stor eller lille. 

Naar Ovid skal skildre de forskellige Farver, som Kvind- 
ernes Dragter kan have, faar han i Vers af megen Skønhed 
baade Naturen og Sagn ind i Skildringen (HI 172 f.): én 
Farve er som Himlen, naar den er fri for Skyer, en anden 
ligner „det, som frelste Phrixos og Helle fra Inos Svig", 

denne er Bølgerne lig, fra Bølgerne Navn har den hentet, 
mon ej i saadan en Dragt Nymferne svøber sig ind? 
Denne som Saffran er gul, i saadan en Klædning sig hyller 
dugbesprængt Guddom, hvis Spand gaar over Himlen ved Gry. 

Der er Farver som Myrter fra Paphos, som purpur- 
farvede Ametyster, som hvide Roser, som thrakiske Traner, 
som Kastanjer — Amaryllis' Yndlingsfrugt*) — , som Mandler 
og som Voks. Kort sagt: Ulden kan indsuge saa mange 
Farver, som der er Blomster i Vaar. 

En saadan Glans lægger Ovid om Kvindernes Dragt. 

Og gaar man fra det mindre til det større, saa finder 



*) Vergil Bue. 11 V. 52: 

Castaneasque nuces, mea quas Amaryllis amabat. 

13 

man, at Elskoven, som spirer i Sjælen, naar Mennesket er 
glad, er som Sæden, der vokser i frugtbar Jord, at Aarene, 
der svinder, er som Bølgerne, der flyder forbi. Ligesom 
Agerdyrkeren maa passe den rigtige Tid til at dyrke sin 
Mark. og Sømanden vogte paa Vind og Strøm, saaledes maa 
man ogsaa søge at finde den rette Tid til at vinde en Kvinde 
— — saaledes varierer Ovid Stoffet i det uendelige, Stilen 
falder aldrig hen i en tør Refereren, men Livets og Naturens 
mange Forhold skyder sig uafbrudt frem. Og Menneskenes 
Kærlighedsfølelser bliver paa denne Maade et Led af en 
uendelig Kærlighedstrang hos alt det, som lever. 

Her har da Ovid benyttet den Stil, han havde taget i 
Arv fra sine Forgængere og fra Retorskolen, til at lægge en. 
Verden uden om Rom og hvælve en Himmel derover. 

Det samme, som Henvisningerne til Kærligheden i Na- 
turen bevirkede, skulde ogsaa Eksemplerne fra Gude- og 
Sagnverdenen gøre. I en lang Række lige fra Juppiter til 
de homeriske Helte og Heltinder drager forelskede Mænd og 
Kvinder ind i Digtet som dets historiske Baggrund. Ovid 
siger med dem, at Mænd og Kvinder har været hinanden lig 
til alle Tider. Han faar sin Elskovskunst til at gælde for 
alle, og han indgyder Sagnene nyt Liv ved at forklare dem 
fra sin egen Tids Synspunkter. 

Episoderne er Sammenligninger, der er udført videre. 
Sammenhængen mellem Digtet og Episoderne er paa en 
enkelt Undtagelse nær ganske naturlig. Undtagelsen er For- 
tællingen om Dædalus i anden Bog. Ganske vist hænger 
den paa en Maade sammen med Pasiphaes Historie, som 
fortælles i første Bog, men den kommer ind i Digtet paa en 
temmelig skruet Maade. Den er et retorisk Eksempel, der 
er svulmet uforholdsmæssigt op. Men derfor kan den godt 
være beregnet i Forvejen. Den er maaske netop tænkt som 
en Afveksling, der skulde oplive Stoffet. Digteren vil for- 

søge at holde Amor fangen, det er svært, thi Guden er be- 
vinget, og for dem, der kan flyve, er det umuligt at rejse 
Skranker — — saaledes var der Dædalus. 

Som Modsætning kan nævnes den første Episode: Sa- 
binerindernes Rov (I V. 100 — 130). Legene omtales. De er 
farlige for Kvinderne, siges der. Allerede de første Lege, 
der afholdtes i Rom, var det. Efter dette følger Skildringen 
paa den naturligste Maade. Og endnu mere: Fortællingen 
faar en symbolsk Betydning. * Dette Rov af Kvinder aabner 
saa at sige Digtet. Det er, som vilde O vid sige: de unge 
Romere er som de gamle, vi fortsætter Traditionen paa 
vor Vis! 

I disse Episoder .samler O vid al sin Kunst. De er fulde 
af dramatisk Liv. Læseren rives midt ind i Begivenhederne, 
og der er i Skildringerne en Rigdom af smaa, levende Træk. 
Der er i Episoderne baade Lyrik og Vittighed og Fantasi. 
De hæver, samler og belyser Digtet, samtidig med at de 
danner en afsluttet Helhed for sig. 

Hvor ser man i den første Episode ikke disse kraftige, 
raa Krigere, der sidder paa Sæderne af Græstørv og ser sig 
om efter Sabinerinderne. Enhver mærker sig én, han vil 
gribe, og venter paa Tegnet fra Kongen. 

Pludselig kommer det. Mændene styrter over Kvinderne 
som Høgen over Duerne, som Ulven over Lammene. 

Hvilken malende Kraft der er over Skildringen. Sæt- 
ningerne falder korte og med en ilfærdig Hast, der minder 
om vore Dages Impressionisme: 

Altera mæsta silet. Frustra vocat altera matrem. 

Hæc queritur. Stupet hæc. Hæc manet. Illa fugit. 

Al Flugtens Fart og Forvirring er i disse Vers. Hver 
Sætning kalder et Billede frem. 

Og hvilket skælmsk Lune er der saa ikke til Gengæld 

« 13* 

i disse Ord, hvormed en af de barske Krigere trøster den 
Kvinde, han har grebet: 

„Hvorfor", han sagde, „med Graad de søde smaa Øjne dog 

skæmme? 
Det, som din Fa*r er for MoV, det vil jeg være for dig". 

(Atque ita n<{ui(l teneros lacrimis corrumpis ocellos? 
Quod matri pater est, hoc tibi" dixit „ero".) 

Overalt sporer man Ovids Fantasi, der udviklet ved 
Poesi og Kunst, omfatter det store og det smaa paa samme 
Tid. Har man blot læst det én Gang, saa glemmer man 
ikke den forvildede Pasiphae, der smykker sig foran Spejlet, 
som var det et Menneske og ikke et Dyr, hun vilde behage, 
og Modsætningen mellem hende og Kvien, der springer i det 
fine Græs, fordi det er saaledes, at Driften vækkes hos 
Hannen; den drukne Silen paa Æslet omgivet af de kaade 
Satyrer (vel en Billedtekst); Ikaros, der belæres i Vingernes 
Brug af Dædalus, „som Fugleungerne af deres Moder"; 
Fiskeren, der slipper sin Snøre af Forbavselse, da Dædalus 
og Ikaros svæver over ham;*) Odysseus, som med en Gren 
afridser Kamppladsen omkring Troja i Sandet for Kalypso; 
Venus, som haaner Vulcan og halter efter ham; endehg — 
for en Gang at slutte — den nydelige og for Ovids Natur- 
sans saa karakteristiske Skildring af Hymettos, der efter 
Friedlånders Mening beror paa Selvsyn.**) 

Ogsaa Episoder fra Ovids egen Tid findes i Digtet, men 
de fremkommer paa en anden Maade end Fortidsepisoderne. 



*) Findes ogsaa Metam. VIII 217, af Riese taget med her i Ars, ude- 
ladt af Merkel. Den pludselige Skiften i Beskrivelsen fra det, der fore- 
gaar i Luften til den Virkning, det gør paa dem, der færdes paa Jorden, 
minder om Hauchs Vers i Den vilde Jagt (Valdemar Atterdag): 
Tit sagde de Bønder, naar sammen de gik, 
og Talen sig saa kunde føje — . 
**) Sittengesch. II S. 125 ^ 

Thi disse er som allerede omtalt Parenteser i Digtet, Nutids- 
episoderne smælter derimod sammen med det øvrige og frem- 
kommer næsten uvilkaarligt, idet flere Vers samler sig om 
den samme Genstand. I det første Tilfælde erklærer Ovid 
selv, at han vil fortælle en Historie, i det andet Tilfælde er 
det Læseren, som opdager det. 

Et Par af disse Nutidsscener, Scenen i Cirkus og den i 
Paaklædningsværelset, forekom som omtalt allerede i Amores. 
De har i Ars am. mistet deres dramatiske Præg, idet Ovid 
her nærmest genfortæller Digtene fra Amores. Til Gengæld 
staar Scenen mellem Pigen, hendes Ven og Købmanden, der 
tilbyder sine Varer, saa klart og umiddelbart, som den lige 
er sprunget ud af Livet. Læser man disse Par Vers, da er 
det, som om Tider og Lande, der skiller os fra Fortidens 
Rom, ved et Trylleslag forsvandt, og man ser lyslevende for 
sig den travle Købmand, Pigen, som beder sin Ven se paa 
Varerne og vise, at han har Smag, kysser ham, beder ham 
købe et eller andet — saa skal hun aldrig mere bede om 
noget — forsikrer, at det er Røverkøb, og endelig Vennen, 
som prøver paa alle mulige Udflugter for at slippe fri. 

Det er, som havde Ovids Digt den Mission at befolke 
de øde Gader, der graves ud af Jorden, og som har bevaret 
alt uden netop Menneskene. 

Thi det er det karakteristiske ved Ars amandi: Digtet 
gør levende. Alt faar Liv, Mennesker, Dyr, Sagn og Lokali- 
teter, selve Stilen er levende, skiftende og funklende. Digter 
efter Digter havde behandlet det elegiske Versemaal, tilslebet 
det og udarbejdet det, indtil det her hos Ovid er blevet som 
en kostelig og ædel Sten, der stadig skifter Farve og fanger 
Livets vekslende Skær. Lucian Mtiller har tilkendt Ovid 
Mesterskabet i latinsk Versekunst (principatum årtis latinæ,)*) 

*) De re metrica S. 522. Nævnes skal ogsaa Holberg, der ganske 
vist for at hæve Ovid paa Vergils Bekostning, giver Ovid for meget 

han har løftet den rige Arv, han modtog. Mindre end de 
bevidste Kunstlerier; der findes i Linjer som: 

Et Venus in vinis ignis in igne fuit 

(I 244) 

og det berømte 

Semibovemque virum semivirumque bovem *) 

(II 24) 

beundrer man den aldrig svækkede Elegance, med hvilken 
Ovid knytter Indhold og Rytmer sammen. Navnlig Penta- 
metrets tvedelte Natur har han benyttet. Pentametret er 
som skabt for en aandrig Pointe. Man ser, hvorledes Cæ- 



(naar han mener, at Metamorphoses er ganske hans egen „Invention"), 
og Vergil for lidt (naar han samler Æneas' Historie i dette: „han krænkede 
en dydig Princesse under Ægteskabs Løfte, som han siden forlod, og 
derefter berøvede en anden sin Brud, og omkom med egen Haand sin 
Rival"). Om Ovids Stil siger han: „Anlangende Stilens Klarhed, da over- 
gaaer Ovidius derudi ikke alleene Virgilium, men endogsaa alle andre 
Poeter, ja alle Latinske Autores. Thi i hvad Materie han skriver, enten 
den er høj eller lav, saa fremskinner samme Klarhed; saa at man 
kand deraf kiende Ovidii Vers fra alle andre: Og er det saadant, som 
hos mig haver opvakt største Forundring, og som viser, at han af 
Naturen, fremfor alle Mennesker haver været dannet til Poet". (Ep. 201, 
jfr. Trende Epistler, Levins danske Udg., S. 189). 

*) Bekendt er Historien, der fortælles af Seneca Controv. X: Ovid 
blev engang af sine Venner opfordret til at stryge tre Vers, han gik ind 
derpaa, men fordrede samtidig, at han vilde have Lov til at undtage tre 
Vers, som skulde staa uanfægtede. Man gik ind derpaa, og hver Part 
nedskrev 3 Vers: Vennerne de, som de vilde stryge, Ovid de, han vilde 
beholde. Paa begge Sedler stod de sjunme Vers. Blandt disse var: 

Semibovemque virum semivirumque bovem 
fra Ars og 

Et gelidum Borean egelidumque notum. (Amores.) 

Hvortil Seneca knytter følgende træffende Bemærkning: „Ex quo 
adparet, summi ingenii viro non judicium defuisse ad compescendfiun licen- 
tiam carminum suorum, sed animum. Ajebat interim decentiorem faciem 
esse, in qua aliquis nævus inesset" (Bursians Udg. S. 138). 

«uren ikke blot deler Verset i to Dele, men ogsaa fremhæver 
Pointen i det, der siges: 

Quique aliis cavit — non cavet ipse sibi 

^om Sagføreren, der paa Forum gribes af Elskov), 

Quod matri pater est, — hoc tibi, dixit, ero 

•(Soldaten til den røvede Sabinerinde), 

Vir male dissimulat — tectius illa cupit 
Vivere non potui — da mihi posse mori. 

Der er noget æggende ved hele denne Skrivemaade, den 
bevirker, at man stadig hjdses fremad. Det er sagt om Ovids 
Vers, at de kan ikke læses langsomt. Det er slaaende sandt. 
Man hvirvles med af en Strøm af muntre, indsmigrende, 
dansende^ Rytmer. 

Og i intet af Ovids Værker kommer hans Stil bedre til 
sin Ret end i Ars amandi, fordi han altid kunde give Ordene 
en Baggrund af det sete og oplevede. 

Alle hans Egenskaber, båade de gode og de mindre 
gode, kommer i dette Digt til Syne, og at hans Samtid har 
haft Øje for begge Dele, det ser man af det næste Digt, 
han skrev. 



Kort Tid efter Ars maa O vid have udgivet det Digt, 
der kaldes Remedia amoris.*) Partherkrigene er endnu ikke 
endte, og Ovid taler om den Modtagelse, Ars har faaet. 

I Remedia vil Ovid lære, hvorledes man skal blive af 
med den Kærlighed, der blev vundet ved Ars amandi's Hjælp. 
Her er Sagen altsaa vendt om. Alt, hvad der før blev an- 



*) TeufiFel § 24«« 

befalet, advares man nu imod, og Digtet er henvendt baade 
til Mænd og Kvinder. Episoderne i Digtet indtager kun 
ringe Plads (41 Vers), de mytologiske Sammenligninger er 
derimod mange. Dette tyder paa nogen Træthed hos Ovid, 
man savner den faste Haand fra Ars amandi's to første 
Bøger. 

Alligevel er Digtet fuldt af fine psykologiske Bemærk- 
ninger, der rammes ind af munter, ironisk Vittighed. Og 
ved Siden af de mange smaa Bemærkninger — rejs fra Byen, 
tænk kun paa Fejlene hos den, du vil glemme, belur hende 
ved Toilettet etc. — findes der et Par Steder, hvis Horisont 
er videre, og hvor Ovid har samlet al sin Kraft. 

Det ene Sted er dette: 

Ovid siger, at den bedste Modgift mod Kærlighed er 
Arbejde. Den ledige kan ikke andet end tænke paa sin 
skuffede Kærlighed, men den, der tager sig noget for, vil 
snart komme paa andre Tanker. Og Ovid nævner nu en 
Del Beskæftigelser: Livet paa Forum, Lovstudiet, Forsvar for 
Venner, Krigstjeneste, Arbejdet paa Landet med at pløje, saa, 
høste, pode, jage og fiske. Dette siges ikke med et Smil og 
ikke med nogen Understrøm af Ironi. Det er en varm og 
begejstret Skildring, der navnlig hæver sig højt ved Fortæl- 
lingen om Landlivet, som er ganske ægte og utvivlsomt er 
inspireret fra Sulmo. 

Og hele denne Udvikling kommer i Begyndelsen af 
Digtet. Ovid begyndte altid med det mere omfattende, før 
han gik til de smaa Enkeltheder, hvor hans kaade Musa 
kunde tumle sig efter sin Lyst. Til Raadene om at være 
brav og elskværdig, svarer de Regler, der gives her i Be- 
gyndelsen af Remedia. Alle de Beskæftigelser, der var de 
mest passende for en ung Romer, stiller Ovid her frem i en 
veltalende Skildring — men en Kærlighed, der krævede en 
saadan Modvægt og havde faaet en saa dyb Rod, at det ikke 

var nok at sige: find dig en ny Kvinde, en saadan Kærlighed 
har haft ogsaa noget af det, vi vilde kalde „Idealitet". Og 
de unge Mænd, til hvem Ovid henvendte sig, har haft andre 
Muhgheder i sig end de, der gjorde dem til muntre Fæller i 
en letsindig Kres — Ovid har i Virkeligheden talt til den 
Ungdom, som ikke blot morede sig, men som færdedes paa 
Forum, fulgte Hæren, dyrkede Landet. 

Men det er naturligt, at man i Rom ligesom senere har 
set mindre paa dette end paa den Kaadhed, som prægede 
den største Del af disse Digte. Paa det andet Sted, som her 
skal omtales, dvæler Ovid netop ved dette. Han bryder 
Rammen for at afgive en personlig Erklæring, akkurat som 
han gjorde i Ars amandi. 

Ovid nærmer sig et af de Punkter, hvor hans Digtning 
kommer ind paa de aller intimeste Gebeter. Men førend han 
begynder, erklærer han, at hans „pudor" forhindrer ham i 
at sige alt, thi nylig var der nogle, som angreb mine 
smaa Bøger og fandt, at min Musa er for kaad. 

Nuper enim nostros quidam carpsere libelles, 
quorum censura Musa proterva mea est. 

(V. 361-362.) 

Her er de første Spor af Oppositionen mod Ovid, allerede 
nu maa han værge sig. Der er Hdt dunkelt ved Stedet. Thi 
som det staar, kunde man fristes til at tro, at her kun var 
Tale om de enkelte Steder, der er af samme Art som det, 
Ovid nu vil begynde paa. Men det følgende Forsvar gælder 
hele hans Digtning. Han forsvarer Elegien som Digtart. 
Mulig er dette et lille Kunstgreb, som Ovid kan have lært, 
da han studerede Jura. Selve den elegiske Digtning er 
der vel næppe nogen, der har angrebet. Alligevel er det 
om denne, det følgende drejer sig. Og Forsvaret er af 
æstetisk snarere end af moralsk Art. Det er ikke Elegiens 
Formaal at behandle de samme Æmner som Eposet, Trage- 

dien eller Jambedigtningen, til enhver Form svarer et be- 
stemt Æmne, og til den elegiske Form erotiske Æmner. 
Selvfølgelig maa Andromache ikke fremstilles som Thais, og 
Thais ikke som Andromache. Og ligesom udfordrende siger 
O vid: 

Thais in arte mea. Lascivia libera nostra est. 
Nil mihi cum vitta. Thais in arte mea est. 

Thais — det var den Kvinde, som inspirerede Menander, 
hun, som ikke blot var berømt for sin Skønhed, men som 
hørte til de Kvinder, der — som Properts sagde (II 6) — 
havde hele Grækenland liggende foran deres Dør. Og atter 
her sporer man Ovids Iv.er for at erklære, at han ikke har 
skrevet for gifte Koner — dette „nil mihi cum vitta" fører 
han altid foran sig som et Skjold. 

Men man ser ikke blot den Kritik, der var stræng mod 
Ars amandi, afspejle sig her i Remedia, men ogsaa den, som 
beseglede den Lykke, Digtet havde gjort. 

Ovids Selvfølelse er vokset i en betydelig Grad. Man 
kan bag hans Ord mærke den store Sukces. 

Hvad bryder han sig om, at en eller anden angriber 
ham, naar hans Sange synges i hele Verden? Ogsaa Homer 
og Vergil var udsatte for formastelig Kritik. Det er altid de 
højeste Punkter, som er de mest udsatte. Elegien skylder 
ham ligesaa meget, som Eposet skylder Vergil. 

„Revn du blot, du graadige Misundelse! Men du skynder 
dig for meget, naar jeg blot lever, saa skal du faa mere at 
ærgre dig over. Jeg har mange flere Digte i min Sjæl. Thi 
det morer mig, og min Lyst til Ry er vokset med den Hæder, 
der vises mig. Min Hest pruster endnu kun ved Bjærgets 
Fod!" 

Det er store og begejstrede Ord. Hvad Ovid sagde om 
Amores, Epistulæ og Tragedien var kun svagt og spagt 
imod dette. Man mærker, at med Ars var Ovid trængt 

igennem, hwis Ry var slaaet fast, og han følte sig som den 
romerske Elegis Mester. 

Alligevel skulde den begyndende Kritik tilsidst faa et 
Udslag, der ramte Ovid haardt. Da Augustus i Aaret 8 efter 
vor Tidsregning forviste Ovid til Tomi, var Ars amandi den ene 
og den oflScielle Grund dertil. Den anden Grund kender man 
ikke. Hvis Tacitus havde fulgt sin Plan og skrevet Augustus' 
Tidsalders Historie (Annales III 24), havde man sandsynligvis 
ogsaa faaet Ovids Historie at vide. Nu har man kombineret 
O vids „error" med den yngre Julias Forvisning og Decimus 
Silanus' frivillige Landflygtighed samme Aar, som Ovid for- 
vistes. 

Det kan ved første Øjekast se underligt ud, at Augustus 
som oflSciel Grund til Forvisningen tog det 10 Aar gamle 
Digt. Han kunde have straffet Ovid straks, da Digtet kom 
ud, thi det var — som paavist — paa alle Punkter imod 
Kejserens Planer. At Augustus lod Digtet gaa uantastet, kan 
kun forklares derved, at han har vidst, at Ovid talte paa 
en stor Kres' Vegne. Straffedes Ovid, da var der Hundreder 
andre, som burde straffes. Men en saadan kraftig Forholds- 
regel var det ikke Augustus' Plan at tage. Han har ment, 
at den langsomme Omdannelse og den fortsatte Paavirkning 
gennem Love vilde naa videre. Først da det Livssyn, der 
repræsenteredes i Ars, og det Frafald fra de gamle Sæder, 
som dér dokumenteredes, trængte længere og længere ind i 
Kejserens eget Palads, lige ind i hans Familje — først da 
greb han brutalt ind, forviste uden Personsanseelse, ryddede 
op i Banden og sendte Ovid til sit Riges fjærneste Grænser. 
Der ligger i Augustus' voldsomme og hensynsløse Optræden 
et Udtryk for den Skuffelse, han havde lidt, da han saa, 
hvor lidt han havde naaet. Først da blev Ars amandi mere 
end et spøgefuldt Digt for ham. 

Og i samme Øjeblik skiftede Ars amandi ogsaa Plads i 
Ovids Bevidsthed. Dette Digt, som havde givet det klareste 
Udtryk for hans Livsglæde og Livslyst, blev nu den store 
Ulykke i hans Liv. Stadig kreser hans Tanker om det i 
Forvisningen, dets Spøg blev Alvor, den Lykke, det havde 
gjort. Grunden til hans Ulykke. Og han hadede det, som 
Livsfangen maa hade den Lænke, han altid slæber efter sig. 

V. 
Slutning. 

Ovid stod med Udgivelsen af Ars amandi paa Højde- 
punktet. Han havde udmøntet sin Kunst og sin Livserfaring, 
saa meget han kunde. Han havde draget hele det Rom, 
han kendte, ind i sin Skildring, og han havde lejlighedsvis 
udtalt sin Stilling til alle de Spørgsmaal, der var oppe i 
hans Tid. 

Ovids Ungdomsdigtning danner et afsluttet Hele for sig, 
og der er i denne Periode af Ovids Liv den fuldstændigste 
Harmoni mellem ham og hans Poesi. Amores, Epistulæ og 
Tragedien danner Forberedelsen til det store Digt. Ved at 
forme sine personlige Indtryk og ved at bearbejde sine For- 
gængeres, ved at fordybe sig i Fortidens mest bevægede 
psykologiske Skildringer, ved at optage i sig hele sin Tids 
Dannelse samtidig med, at han lever dens Liv, forbereder 
og frembringer han det Værk, i hvilket alle Strænge anslaas. 
Man finder i dette Digt ikke blot Ovid selv, men ogsaa 
meget af de andre Elegikere. Afsnittet om Landvæsenet i 
Remedia, der maa regnes for en fjerde Bog af Ars, har 
meget af det, som findes hos Tibul, Lidenskaben, der flammer 
op, hvor den fri Kærlighed hævdes i Modsætning til Ægte- 



Digitized by 



Google 



206 

skabet, kendes fra Properts. Og den glimrende, glimtende 
Stil er Løfterne fra dem begge, som indfries. 

Ikke alene Ars amandi selv, men ogsaa Ovids følgende 
Digtning viser, at han paa denne Tid staar paa Højde- 
punktet. Thi en Digter naar altid videst, hvis han uden 
Forbehold og uden Bagtanke giver hele sin Personlighed 
Udtryk i sin Digtning. Det gælder i et Digterværk ikke 
blot om den kunstneriske Form, men ogsaa om det person- 
lige Indskud. 

Men i Ovids senere store Værker — Fasti og Metamor- 
phoses — griber det kunstneriske hele Førerskabet. Begge 
disse Digte er saa at sige opstaaede udenfor Ovid. Naturlig- 
vis findes hans Personlighed i dem begge, men deres Betyd- 
ning for ham som Personhghed har været langt ringere end 
den Betydning, de havde for ham som formende Kunstner. . 

Han har valgt sine Æmner af praktiske Grunde. Men 
baade Fasti og Metamorphoses savner den Personlighedens 
Kærne, som Ars amandi havde. 

I Fasti findes endda en fuldstændig Modsætning mellem 
Ovid og hans Værk. Han vilde skrive en Kommentar til 
den romerske Kalender, fortælle om al den Mytologi og 
Historie og hele det Folkeliv, som Æmnet gav Lejlighed til at 
dvæle ved. Hvor er Ovids Personlighed i dette?*) Der er 
Smiger for Kejserhuset. Men hvor meget Ovid mente der- 
med, det ses deraf, at naar den ene døde, saa sattes den 
andens Navn ind. Ovids Hyldest af Kejserfamiljen dikteredes 
af praktiske Grunde. 

Og der er i Fasti Lovprisning af de gamle Dage, thi 



*) Her ses bort fra de efter Forvisningen indskudte Steder, hvor 
han klager over sin Skæbne (I 540, IV 78 f.), thi disse Vers har intet 
med den oprindelige Plan at gøre. 

Æmnet førte det med sig. Men det er ganske i Ovids 
Aand, naar Janus i første Bog V. 225 siger: 

Laudamus veteres, sed nostris utimur annis. 

Her er netop Teori og Praksis stillet op som hinandens 
Modsætning, her er det Punkt, hvor Forbindelsen mellem 
Digteren og hans Værk hugges over. 

Ovid har selv følt det. Han mindes i Indledningen til 
anden Bog, at han forhen brugte det elegiske Versemaal til 
noget ganske andet end nu. Nu synger han om hellige 
Ting og Kalenderens Dage, dengang var det om Kærlighed, 
han sang. Hvem skulde tro, at der førte en Vej fra Kær- 
lighedsdigtene til Fasti? 

Ecquis ad hæc illinc crederet esse viam? 

Her er heller ingen Vej, thi Ovid var slaaet ind paa 
en ny. 

Hvorfor skriver da Ovid Fasti? 

Grunden er vel delvis den, at han med Ars amandi 
havde udtømt de Æmner, som laa ham nærmest. Han 
maatte nu finde paa noget, og han vilde finde noget, der 
ikke< blot gav ham rigeligt Stof, men som ogsaa egnede sig 
til at befæste hans Digterry i større Krese. Af hele Tonen 
i Remedia kan man slutte sig til, at Vingerne nu var voksede 
paa Ovid. Det ligger nær at tro, at han nu i sin Manddoms 
Dage har villet ligne Vergil og har søgt at blive Nationens 
og Kejserens Digter ved at skrive om fromme, fædrelands- 
historiske og folkelige Æmner. 

Mulig ligger der ogsaa noget andet bag. Det er — 
som omtalt — næppe rimeligt, at Ovid havde indgaaet sit 
tredje Ægteskab, da Ars amandi blev skrevet. Imellem 
Aarene 1 f. Kr. og Aar 8 e. Kr., da han forvistes, maa det 
altsaa være sket. Umiddelbart før Forvisningen har Ovids 

Ægteskab ikke fundet Sted, thi saa vilde han have frem- 
hævet dette Moment, der kun kunde virke rørende. Man faar 
da ogsaa af Digtene til Hustruen fra Forvisningen det Ind- 
tryk, at Ovid har levet i et længere Samliv med sin tredje 
Kone. 

Dette Giftermaal kan meget godt have ført Ovid bort 
fra de Krese, i hvilke han hidtil færdedes og ind i alvor- 
ligere. Hans Hustru hørte til Fablernes gamle Familje, hun 
var i Slægt med Kejserhuset og kan have ført sin Mand ind 
i de Krese, hvorfra hun kom. Mulig ligger her Forklaringen 
paa, at Ovid skrev Fasti. De kan have været planlagte til at 
være en Slags Anbefalingsskrivelse til Augustus. Digtet 
skulde genoplive Interessen for de gamle Dage og de gamle 
Skikke, det skulde føre Interessen bort fra det lystige Rom 
ud paa* Landet til det jævne Folk. Var Amores de smaa 
sirlige Billetter fra en forelsket YngHng, saa skulde Fasti 
være den modne Mands patriotiske Digt. Ovid var nu blevet 
en „hellig Sanger" (III V. 326), i den samme Lund, i hvilken 
Elegien i sin Tid kaarede ham til sin lystige Sanger, vandrer 
han nu som en af Guderne beaandet Digter, der grubler 
over det hellige (VI Indl.). Men hvor ærlig Meningen end 
var, saa lykkedes Værket ikke. Ovid fandt ikke den rette 
Tone, og Fasti blev i mere end én Betydning aldrig fuld- 
endte. Det bedste i Digtet blev hverken Kejserhyldesten eller 
det lærde eller det højtidelige, men de smaa Scener af Folke- 
livet og de Skildringer, hvor hans rette Personlighed slog 
igennem. Der tumler sig ret hyppigt en lystig Faun gennem 
det højtidelige Digt, og det er ikke blot i Indledningen til 
fjerde Bog at Ovid koketterer en Smule med sin gamle Skyts- 
gudinde Venus. 

Man behøver blot at læse Skildringen af Lucretia (II 
721 ff.) for at se, hvor nemt Ovid slog over i den gamle 
Tone. Som Modsætning kan Livius' Beretning om den 

samme Episode (I 57 — 59) tjene. De to Forfatteres For- 
tællinger er paa en Maade ganske ens, Ovids er Livius' sat 
paa Vers, selv det lille Ordspil „hostis pro hospite" (Livius 
58,8), som Ovid forøvrigt havde brugt et Par Gange i Epi- 
stulæ, findes ogsaa i Fasti (V. 787). 

Men Livius gør saa lidt som muligt ud af Forhistorien. 
Hans Skildring er malende trods dens Knaphed, men han 
berører kun Forførelsens Forhistorie, fordi det er nødvendigt, 
ikke fordi den særlig interesserer ham. Til Livius' Ord: 
„Ibi Sex. Tarquinium mala libido Lucretiæ per vim stu- 
prandæ capit", svarer følgende hos Ovid: 

Skikkelsen, fandt han, var skøn, hendes snehvide Teint, hendes 

Blondhed 
og hendes Ynde, som ej krævede Kunsten til Hjælp. 
Stemme og Ord ham betog, det, at ikke hun kunde forføres, 
og alt som Haabet blev svagt, svulmed hans æggende Lyst. 
Alt havde Morgenens Fugl bebudet det kommende Daggry, 
Mændene drager afsted. Lejren dem kaldte derfra. 
Men i hans sværmende Sjæl staar dog hendes Billede prentet. 
Mindets betagende Magt øger den Skønhed, han saa. 
Saaledes var hendes Dragt, og saadan ved Væven hun sysled, 
saaledes Lokkernes Strøm flød over Skuldrene ned. 
Saaledes var hendes Blik og saadan de Ord, som hun talte, 
saa hendes Aasyn og Lød, saa hendes yndige Mund. 
Ligesom efter en Storm paa Havet de Vover sig lægger, 
medens dog Havfladens Spejl kruses af Vinden, som var, 
saaledes Elskoven blev, der var vakt af den Skønhed, han 

skued, 
selv om han ej for sit Blik mere den elskede saa'. 

(Formå placet niveusque color flavique capilli, 
quique aderat nulla factus ab arte decor: 

verba piacent et vox, et quod corrumpere non est: 
quoque minor spes est, hoc magis ille cupit. 

Jam dederat cantus lucis prænuntius åles, 
cum referunt juvenes in sua castra pedem. 

14 

Carpitur attonitos absentis imagine sensus 

ille; recordanti plura magisque piacent: 
sic sedit, sic culta fuit, sic stamina nevit, 

neglectæ collo sic jacuere comæ, 
hos habuit vultus, hæc illi verba fuerunt, 

hic color, hæc facies, hic decor oris erat. 
Ut solot a magno fluctus languescere flatu, 

sed tamen a vento, qui fiiit, unda lumet: 
sic, quamvis aberat placitæ præsentia formæ, 

quem dederat præsens formå, manebai amor.) 

Det ses, hvor lidt der behøvedes, for at Ovid skulde 
falde tilbage til den gamle Tone. Nye Bidrag til Ovids 
Karakteristik vil man ikke finde i Fasti. Thi det nye, der 
skulde bringes i Digtet, førtes ikke igennem, og det gamle 
kender man fra Ars amandi. 

Metamorphoses har Ovid valgt at skrive, fordi han her 
paa den nemmeste Maade kunde knytte Historie til Historie. 

Til at beskrive de Legemers Lod, som skænkedes ny Form, 
stunder min Tanke. Forunder mig Hjælp (da ved Eder det 

skete) 
Guder! i dette mit Værk! Fra Klodens det tidligste Ophfiv 
former et Digt, som bevæger sig frem indtil denne vor Samtid. 

(Meislings Overs. 

In nova fert animus mutatas dicere formas 
corpora; di, coeptis (nam vos mu tåstis et illas) 
adspirate meis primaque ab origine mundi 
ad mea perpetuum deducite tempora carmen). 

Til denne ikke meget personlige Indledning knyttes den 
lange Perlerad af Sagn, ved hvis Udarbejdelse Ovids Kunst 
triumferer Gang paa Gang, men hvor hans Personlighed ikke 
udfolder sig paa nogen ny Maade. Tværtimod: i Modsæt- 
ning til Fasti skyldes Metamorphoses igen helt den gamle 
Ovid. Boissiers Udsagn om Gudernes Behandling i Meta- 
morphoses er allerede anført, det er den samme Tone som i 

Ars amandi, den samme ganske irreligiøse Holdning overfor 
Guderne. Metamorphoses er for en stor Del Ars amandi 
flyttet op i Himlen. Men i Fasti fandtes intet af dette. De 
Steder i Fasti, hvor Juppiters Elskovseventyr fortælles (f. Eks. 
II V. 153 f., 585 f., III V. 11 f.), er alle saa decente som 
vel muligt, overalt er Juppiter „summus" (V V. 86), Faderen 
og Styreren. 

I Metamorphoses var dette forsvundet, og man forstaar 
saare vel, at Digtet var kendt i Afskrifter — som Vol- 
taires La Pucelle — før det udkom. Det var atter et 
Værk, i hvilket Rom kunde kende sig selv. Her var ikke 
blot skønne Tekster til Væggebillederne, men her var en 
Række af Tidens Følelser gengivne, hele den Blanding, som 
findes i Perioder, hvor Kulturen er udviklet til et Højde- 
punkt: Lidenskab og Lystenhed, Sværmeri og Raahed, Roman- 
tik og Realisme. Her var i disse FortæUinger, sojn jager 
forbi i hidsig og utrættet Fart, alt det, som Romerne kendte, 
baade Retorskolen og Poesien, Dyrekampene og lystigt Sam- 
liv Og stille Drømme om Idyl. 

Ovid selv udgav ikke Metamorphoses. Fasti omarbejdede 
han i sin Forvisningstid, Metamorphoses paastaar han, at 
han ikke har lagt sidste Haand paa — man forstaar det, 
thi Digtet var ikke egnet til at bringe Ars amandi i For- 
glemmelse. 

Forbindelsen mellem de to Værker er stor, først med 
Ars amandi som Baggrund forstaar man Metamorphoses helt. 

Men hvor stort et Kunstværk end hele Digtet er, saa 
mangler det en central Idé, og saa direkte som Ars amandi 
taler det ikke til os om Ovid. 

Anderledes bliver Forholdet ved Tristia og Epistulæ ex 
Ponto. Her har man i hvert Tilfælde tilsyneladende Ovids 
hele Personlighed i Digte, som flere Gange hæver sig til høj 

14* 

Kunst. Han er i disse Digte som den indespærrede, der 
uafbrudt løber Hovedet mod sit Fængsels Vægge. Han 
strækker sine Hænder bedende ud imod alle dem, der har 
staaet ham nær, og da det ikke nytter, hæver han sig i 
Digtet Ibis til et skummende Raseri mod en Uven. Men 
disse Digte er ikke skrevne paa Følelsen alene, Ovid be- 
nytter her alle Hjælpemidler akkurat som i sine andre 
Værker, og han afskriver egne og andres Vers paa Steder, 
hvor rfet er svært at forstaa, at han ikke hellere skabte 
noget nyt. Saaledes er Beskrivelsen af Stormen paa Havet 
(Trist. I 2) taget fra Metam. XI 492, 508, 529, 540 f., det 
skønne Digt om Afrejsen (I 3) er muligvis paavirket af 
ApoUonios' Argonavtertog (III)*), den berømte Skildring af 
Vinteren i Trist. III 10 staar i nøje Sammenhæng med 
Vergils Georgica III 357 f. 

Her er da personlig Oplevelse og beregnet Kunst Side 
om Side akkurat som i O vids Ungdomsdigtning. Alligevel 
er der en Forskel. Thi medens Ovid i Ars amandi skrev 
uden Bagtanke og uden anden Tendens end at give Livet, 
saa er Digtene fra Forvisningstiden i Virkeligheden ikke 
andet end en Række Forsvarsskrifter, skrevne med det For- 

*) Medea overvejer, om hun skal gaa til Søsteren og røbe sin For- 
elskelse i Jason; i det Øjeblik hun gør det, er hendes Skæbne afgjort. 
Naar Ovid er traadt over sin Tærskel, har ogsaa han brudt med sin 
Fortid. Det er denne Lighed i. Situationerne, som gør det tænkeligt, 
at det ikke er tilfældigt, at man finder Ligheder som: 

rglg fzsv sjisig^'dTj, xgig å' eox£T:o 

(V. 654). 
ter limen tetigi, ter sum revocatus 

(V. 55). 
ov åk xvvcjv vhxxt] ex* åva tixoXlv, ov '&g6og rjev 

riiviEig 

(V. 749). 
jamque quiescehant voces hominumque canumque. 

(V. 27). 

maal at fremstille Ovid som ulykkelig, uskadelig og uskyldig. 
Endogsaa Selvbiografien maa benyttes med Forbehold. Den 
skal skildre Ovid som en jævn og brav Mand som alle 
andre — man erindre blot, paa hvilken nem Maade han 
kommer over de to uheldige Ægteskaber. 

I disse Bønskrifter har Ovid bevidst givet et Billede 
af sig selv — Billedet er saaledes, som han mente, det vilde 
gøre bedst Indtryk i Rom — , men i Ars amandi skildrede 
han sig selv uden at ville opnaa noget derved. 

Saa bliver da Ovids Ungdomsskrifter de af hans Værker, 
i hvilke hans Personlighed klarest har præget sig. Man kan 
ikke kalde denne Personlighed betydelig. Ovid vil ikke 
meget. Han har ingen Begejstring for det gamle, og han 
stræber ikke efter noget nyt. Der er i hans Produktion ikke 
et Ord, som peger fremad, og det er derfor umuligt hos ham 
at studere de aandelige Brydninger, der opstaar, hvor gammelt 
og nyt mødes. 

Hvad han skildrer, er det, der er omkring ham. Han 
tager Livet, som det er. Han er sikkert ikke bedre end sin 
Tid, men rimeligvis heller ikke meget værre. Han er en 
forfinet Natur, som elsker at udfylde Livet ined Kærlighed 
og Kunst. Han lader sig lede af sin Stemning, snart er 
han sentimental, snart ironisk, snart drømmer han romantisk, 
snart skildrer han realistisk. Han er en fuldendt Fortæller, 
og han fortæller gærne. 

Hans Ungdomsdigtning hænger nøje sammen med hans 
Liv. Gennem Forelskelsen i Corinna føres han ind paa at 
skildre Kærligheden i Fortid og Nutid. Fortidens Poesi og 
Nutidens Liv studerer han med Erotiken for Øje. Hans 
Livslyst og Livskraft er stor. Han er aldrig blaseret og 
aldrig melankolsk. Han er et Led i den store Kæde af 
Sangere, der har sunget Livets Lov fra Oldtiden lige til 

vore Dage. Og netop denne Livslyst har bevaret hans 
Digte friske gennem de mange Aarhundreder og gjort hans 
Produktion saa betydningsfuld for dem, der vil studere den 
romerske Kejsertids første Aar. Han har modtaget sin Tids 
Indtryk saa stærkt, som kun den gør, der elsker Livet helt 
og udelt, og han har formet disse Indtryk saa klart og saa 
levende, som kun den evner, der er Kunstner. 

